
Om  min  Farfader  veed  jeg  kun,  at  han  skal 
have  været  en  Forst-Embedsmand  i  den  lille  By 
Rinteln  i  Nærheden  af  Pyrmont,  og  at  han  i 
1748  sendte  sin  yngste  Søn,  i  en  meget  ung 
Alder,  til  Kjøbenhavn,  hvor  det  synes,  at  der 
allerede  har  været  Navnefættere. 

Denne  Søn,  Johan  Rudolf  Thiele,  født 
d.  30  Januar  1736,  voxede  op  og  tilbragte  en 
Deel  af  sine  Læreaar  i  det  Berlingske  Officin. 

Ni  Aar  derefter  fulgtes  han  af  sin  ældre 
Broder,  Fredrik  Wilhelm,  som  synes  at  have  ud- 
lært som  Bogtrykker  i  Hjemmet,  da  han  efter 
nogle  Aars  Forløb  blev  Eier  af  Trykkeriet  og 
Gaarden  paa  Amagertorv,  som  er  bekjendt  af 
Navnet:   « Christian  Fiirtal». 

Det  har  formodentlig  været  ved  den  ældre 
Broders  gode  Formues-Omstændigheder,  at  den 
yngre  blev  fremhjulpet,  eftersom  det  af  Adresse- 
Avisen  for  4  Mai  1770  sees,  at  min  Fader  paa 
denne  Tid  har   kjøbt    sig  et  Bogtrykkeri  i  Peder 

1 


Hvidtfeldts  Stræde,  hvorfra  han  anbefaler  sig 
»de  ærede  Herrer  Autores.« 

Min  Farbroder  var  og  forblev  Pebersvend, 
men  min  Fader  giftede  sig,  i  sit  35te  Aar,  med 
Enken  efter  Bogtrykkeren  Thomas  Larsen  Bo- 
rup, og  kom  ved  dette  Ægteskab  i  Besiddelse  af 
Gaarden  Nr.  150  i  Store  Helliggeiststræde  og  et 
meget  blandet  Oplag  af  større  og  mindre  For- 
lags-Skrifter. 

Da  han  ved  hendes  Død  et  Par  Aar  efter 
sad  ene  med  sin  spæde  Søn  Thomas  Rudolf,  tog 
han  sig  igjen  en  Hustru  —  atter  en  Enke  — 
Anna  Lovise  Budde  f.  Falkenberg,  og  med  hende 
levede  han  i  tolv  Aar,  uden  at  Familien  ved 
hendes  Død  var  forøget. 

Den  joviale  Digter  Johan  Clemens  Tode 
var  Familiens  Huuslæge  og  min  Faders  gode  Ven 
og  Raadgiver.  Skjøndt  han  —  efter  hvad  man 
har  fortalt  —  ikke  just  selv  havde  været  heldig 
i  sligt  Valg,  fik  han  nu  travlt  med  at  see  sig 
om  efter  en  Kone  til  min  Fader,  og  hende 
fandt  han  i  sin  Praxis  hos  en  anden  god  Ven,  Vin- 
handleren i  det  store,  midalderlige  Huus,  paa  Hjør- 
net af  Østergade  og  St.  Jørgensgade  —  Hendrik 
de  Hemmer,  som  havde  sin  Søster  fra  Jylland  i 
Huset,  et  Pigebarn,  som  Tode  havde  megen  God- 


hed  for,  og  som  netop  kunde  blive  en  Kone  for 
Bogtrykkeren  i  Helliggeiststræde. 

Bekjendtskabet  blev  gjort  ved  en  Kop  The 
hos  Doctoren,  og  den  muntre  Digter  blev  saa- 
ledes  Stifteren  af  et  lykkeligt  Ægteskab,  som 
fuldbyrdedes  d.  28  Octob.  1785. 

Min  høitelskede  Moder,  Anna  Koed  de 
Hemmer,  f.  d.  8  Octob.  1758,  var  en  Datter  — 
det  tiende  Barn  i  Ægteskabet  —  af  Hans  de 
Hemmer,  Sognepræst  til  Lyngby  og  Albøge,  i 
Nærheden  af  Grenaa. 

I  sit  lykkelige  Ægteskab  fik  hun  sex  Søn- 
ner,  som  alle  overlevede  Forældrene. 

Der  var  altsaa  foruden  Stedsønnen  fire 
ældre  Brødre  i  Huset,  da  jeg  d.  13  Dec.  1795 
holdt  mit  Indtog. 


Mine  tidligste  Erindringer  ere  allerede  fra 
de  to,  første  Aar. 

Der  var  en  Dag  Forstyrrelse  i  Huset!  « Ma- 
lerkonen » ,  som  altid  var  om  mig,  tog  mig  paa 
Armen  og  bar  mig  hen  til  Springvandet  i  "Kon- 
gens Have».  Da  vi  kom  hjem,  havde  Storken 
bragt  en  lille  Broder.  Det  var  Johan  Christoffer, 
som  var  to  Aar  yngre  end  jeg. 

Jeg  mindes  ogsaa  —  omtrent  fra  samme  Tid 
—  at  jeg  var  syg  og  laa  i  en  lille  Kurv  bagved 
et  Skjærmbrædt  i  Dagligstuen,  tætved  den  høie 
l'hrkasse.  Mine  smaa  Hænder  vare  pressede 
sammen  og  indsyede  i  Linned,  at  jeg  ikke  skulde 
kradse  mig,  jeg  havde  «Kopperne»,  og  de 
kløede.  « Malerkonen » ,  som  skulde  passe  paa 
mig,  var  et  Øieblik  borte,  og  imens  lykkedes  det 
mig  at  faa  Hænderne  fri.  Jeg  faldt  strax  over 
mit  ene  Knæ,  men  den  Fornøielse  varede  ikke 
længe.  Jeg  blev  syet  sammen  igjen,  og 
paa  mit  høire  Knæ  har  jeg  endnu  Attest  for, 
at  jeg  har  haft  «de  rigtige  Kopper ». 

Paa  den  Tid,  da  jeg  begyndte  at  gaa  lidt 
omkring,  havde  min  Fader  kjøbt  en  Haveplads 
paa  venstreSide  afGaarden.  Den  var  ikke  stor, 
men  i  Midten  stod  der  et  gammelt  Valnødtræ,  og 
opad  Muren  var  det  saakaldte  »Lysthuus«,  der 
nu  var  et  Huggehuus,  og  derinde  var  der  en 
Huggebænk,  som  jeg  gjerne  vilde  ride  paa.  Da 
de  lukkede  Døren  for  mig,  var  der  en  Rude  ude 
i  det  ene  Vindue,  og  derigjennem  slap  jeg  ind 
til  min  Hest. 

Valnødtræet  kunde  jeg  ikke  komme  op  i. 
Min  Broder  Anton,  som  var  to  Aar  ældre,  slap 
engang  derop,  men  han  faldt  ned  og  slog  sig 
saa  jammerligt. 


Saa  husker  jeg  ogsaa  grangiveligt  det  Styr, 
der  var  nede  i  Haven,  da  mine  ældre  Brødre  fik 
Lov  til  at  bryde  Lysthuset  ned.  Der  skulde 
bygges  et  Sidehuus,  hvor  Haven  havde  været, 
og  da  det  var  næsten  færdigt,  kravlede  jeg  — 
naar  det  lod  sig  gjøre  —  omkring  paa  Trap- 
perne, for  at  see  ind  til  Muursvendene.  En  Dag 
var  der  lagt  en  lang  Lægtestige  paalangs  i  Gan- 
gen. Jeg  prøvede  paa  at  krybe  ind  igjennem 
Stigen,  men  den  væltede  henover  mig,  og  der 
laa  jeg  og  skreg,  indtil  de  kom  og  hjalp  mig  ud. 

Af  «Slaget  paa  Rheden«,  den  anden  April, 
har  jeg  ogsaa  en  Erindring.  Det  var  ikke  saa- 
meget,  fordi  jeg  stod  paa  en  høi  Steen,  hvor  en 
Pige  holdt  fast  paa  mig,  mens  Kanonerne  dun- 
drede derude,  og  jeg  saae  en  Vogn  kjøre  forbi 
med  de  Saarede;  men  min  gode  Ven  Christian 
Bjørn,  en  stor  og  stærk  Lærling,  forsvandt  fra 
Trykkeriet,  uden  at  Nogen  vidste,  hvor  han  var 
blevet  af.  Da  han  igjen  indfandt  sig,  havde  han 
-Anden  April -Medaillen»  paa  Brystet.  Han 
havde  været  «paa  Prøvestenen«)  og  slaaet  mand- 
haftigt for  gamle  Danmark. 


Et   Par  Aar   efter   blev  jeg  sat  i  Skole  hos 
en   gammel    og    graa    Skolemester,    Hr.    Struck, 

som  boede  ved  Siden  af  min  Faders  Gaard,  og 
der  var  baade  Piger  og  Drenge;  men  Pigebør- 
nene var  inde  hos  Madamen.  Han  havde  en 
Hæsselkjep  bag  ved  sin  Stol,  og  med  den  gav 
han  de  store  Drenge  «Haandtager»  o:  Slag  i 
Hænderne.  Derfor  skjar  de  engang  Kjeppen 
istykker,  medens  han  var  inde  for  at  spise  Fro- 
kost, og  satte  den  sammen  igjen  med  Vox,  og 
da  han  saa  skulde  bruge  den,  fløi  Stykkerne  om 
i  Stuen. 

Der  var  et  Par  slemme  Drenge,  som  jeg 
altid  var  bange  for.  Mit  Smørrebrød,  som  min 
Moder  gav  mig  med  i  et  Stykke  Papir,  og  som 
nok  var  bedre  end  deres  eget,  vilde  de  altid 
dele  med  mig;  men  engang,  da  jeg  ikke  vilde, 
sagde  de:  «Ja,  bliv  du,  til  vi  komme  ned  paa 
Gaden!« 

Da  Skoletiden  var  forbi,  var  det  med  Angst 
at  jeg  kigede  ud  af  Gadedøren.  Men  der  var 
Ingen  at  see.  Jeg  havde  kun  et  Par  Skridt  at 
gaa,  for  at  naa  ind  i  vor  egen  Port,  og  der 
blev  jeg  overfaldet  af  de  store  Drenge ,  som 
havde  skjult  sig,  for  at  tage  imod  mig.  Men 
saa  lille  jeg  var ,  var  jeg  dog  listig  nok  til 
at  fange  dem.  Jeg  sprang  tilbage  til  Poit- 
laagen,  slog  den  i  og  trykkede  paa  en  Fjeder, 
som  jeg   vidste    der   var    under    Laasen,    saa   at 


den  ikke  kunde  lukkes  op '  uden  Nøgle,  og  da 
jeg  havde  faaet  det  besørget,  begyndte  jeg  at 
vræle  saa  godt,  jeg  kunde.  Gaardskarlen  kom 
nu  til,  og  han  bad  Drengene  om  for  Fremtiden 
at  lade  «den  Smaa  gaa  i  Fred»,  ellers  skulde 
han  nok  finde  dem  igjen.  De  gjorde  mig  aldrig 
Noget  siden. 


Rummet  i  vor  Gaard  var  stort  nok  for  vore 
Lege.  Indtil  jeg  blev  noget  ældre,  lod  jeg  mig 
der  nøie  med  «at  lege  Hest»  med  min  Broder 
Anton.  Denne  Leg  blev  ofte  afbrudt,  naar  en 
lille  Mand  i  rød  Kjole,  fodret  med  grønt  Silke- 
tøi,  og  med  trekantet  Hat  paa  Hovedet  viste 
sig  i  Portaabningen  og  spurgte,  om  « Hesten  nu 
ikke  skulde  have  lidt  Havre?«  Vi  løb  da  til 
ham,  baade  Hest  og  Kusk,  og  blev  fodrede  med 
Rosiner  og  Mandler,  som  han  havde  i  sine  brede 
Sidelommer.  Det  var  Farbroder,  en  rar,  gam- 
mel Mand,  hvis  Godhed  mod  os  Børn  jeg  aldrig 
har  kunnet  glemme. 

Han  indfandt  sig  ordentlig  hver  Søndagmid- 
dag, men  da  han  engang  udeblev,  vakte  det 
Uro  i  Familien.  Der  blev  sendt  Bud  til  « Ama- 
gertorv.), og  Svaret  var,  at  der  var  sket  en 
Ulykke! 


Den  Gamle,  som  var  en  Ven  af  alskens 
Snurrepiberier,  havde  kjøbt  sig  et  Teleskop  med 
Stativ  i  en  lang  Trækasse  og  havde  selv  villet 
bære  den  hjem.  Paa  hans  Trappegang  var  der  en 
Mellemdør,  som  var  slaaet  i  om  Benet  paa  ham; 
han  var  faldet  og  havde  faaet  et  af  Kassens 
Hjørner  ind  i  sit  Øie,  og  samme  Dags  Aften  — 
en  bedrøvelig  Søndagaften  —  kom  min  Fader 
tilbage  med  Budskab  om  Tabet  af  sin  eneste 
Broder.  Det  var  den  første  Gang,  at  Sorgen 
mødte  mig  i  mit  Liv. 


En  anden  af  de  Personer,  som  ere  blevne 
staaende  i  min  Erindring  fra  hine  Dage,  var 
Knud  Jørgensen,  en  omvandrende  Bonde  eller 
Bissekræmmer  fra  Snoldeløv,  som  et  Par  Gange 
om  Aaret  indfandt  sig,  for  at  gjøre  Indkjøb  af 
Viser,  Historier  og  Billeder,  hvormed  der  siden 
Borups  Tid  blev  drevet  en  stor  Handel  i  Hel- 
liggeiststræde.  Denne  gamle,  blide  Bondemands 
sjeldne  Besøg  hørte  blandt  Børnenes  Glæder. 
Som  en  god  Kunde  blev  han  altid  beværtet  i 
Dagligstuen,  og  til  Gjengjæld  morede  han  os 
med  sine  gamle  Viser,  især  den: 

« Katten  ligger  under  Kakkelovnen 
«Og  sørger  for  sine  Unger »   o.  s.  v. 

Men  —  endnu  kjærere,  var  mig  en  svensk 
Skomagersvend,  som  arbeidede  hos  barn,  der 
boede  i  Kjelderen.  Han  hed  Veddin.  Naar 
jeg  skulde  have  et  Par  nye  Sko  —  med  røde 
Saffians  Hæle  ,  var  det  min  Glæde  at  sidde 
hos  ham  paa  Værkstedet  og  at  see  dem  blive 
færdige.  Om  Aftenen  i  Skumringen  sad  jeg  saa 
mangen  Gang  paa  hans  Knæ  og  hørte  paa  hans 
deilige  Fortællinger  fra  <«Hemmat»  om  « Ridder 
Rød»>,  om  «Store  Peder  og  lille  Peder», 
om  «Troldet  i  Lunds  Domkirke»  og  mange 
andre,  saa  at  mine  Tanker,  førend  jeg  endnu 
havde  lært  Andet,  vare  fyldte  med  alle  disse 
Historier. 

Oppe  paa  Trykkeriet  havde  jeg  ogsaa  gode 
Venner,  som  gjerne  legede  med  mig;  men  den 
gamle,  altid  alvorlige  Factor  Winding  havde 
kun  om  Søndagen  Tid  til  at  give  sig  af  med 
mig;  men  saa  tømte  han  gjerne  et  Par  Rum  af 
en  Skriftkasse ,  for  at  give  mig  en  Mængde 
«Quadrater»   at  lege  med. 


Der  var  en  Dag  Fest  deroppe.  En  Lærling, 
som  var   «Trykker»,  skulde  gjøres  til  Svend. 

Alting  hvilede  i  Trykkeriet,  Svendene  var  i 
hvide  Skjorteærmer,  og  Viinflasker  og  Glas  stode 

opstillede.  Kun  den  paagjældende  Lærling  stod 
ved  Pressen,  som  om  han  arbeidede.  Da  min 
Fader  traadte  ind,  —  gik  han  hen  til  ham  og 
slog  ham  bag  fra  paa  Øret,  med  disse  Ord: 
«Dette  skal  du  endnu  taale  af  mig,  men  fra  idag 
af,  hverken  af  mig  eller  af  nogen  Anden!«  Saa 
blev  Skaalen  drukket  af  en  stor  Glas-Pokal,  som 
min  Fader  engang  havde  modtaget,  og  som  længe 
opbevaredes.  Paa  Siden  var  der  denne  ludskrift: 
"Durch  Tugend  und  durch  Fleiss 
«Erhålt  man  solch'nen  Preis.» 


Hjemme  i  det  velhavende  Huus  havde  vi 
stadigt  Besøg  af  ældre  og  yngre  Venner  og  Be- 
kjendte,  og  med  mig  var  Spøgen  altid  paa  rede 
Haand. 

De  Ældre  belønnede  mig  med  Skillinger 
for  at  fremsige  Vers,  som  jeg  kunde  udenad 
eller  selv  havde  lavet;  med  Kammeraterne  tum- 
lede jeg  i  Slagsmaal  eller  forkyndte  dem  deres 
tilkommende  Skjæbner  efter  en  Bog,  jeg  var  i 
Besiddelse  af,  «en  Viisdomsbog» ,  sorn  kunde 
forudsige  Folk  deres  Skjebner  efter  den  Maaned, 
«de  vare  fødte  udi». 

En  anden  kostelig  Bog  af  Borups  Forlags- 
skrifter:    «De    syv    vise    Mestre«,    kunde   jeg 

paa  staaende  Fod  opvarte  med,  og  det  var  netop 
Morskaben ,  at  jeg  fremplapprede  alt  dette, 
hvoraf  meget  var  ikke  saa  ganske  pænt,  i  al 
Uskyldighed. 


Her  maa  jeg  dog  ogsaa,  inden  jeg  gaaer 
videre,  omtale  en  af  min  Faders  Omgangsvenner, 
som  vistnok  har  efterladt  sig  nogle  Spor  i  min 
Udvikling. 

Det  var  en  tydsk  Underdoctor  paa  Chri- 
stianshavn, en  charakteristisk  Figur  i  røde  Klæ- 
der og  trekantet  Hat,  ved  Navn  Dr.  Wunder. 
Han  havde  nok  gaaet  i  «den  Sorte  Skole »  og 
var  en  Tilhænger  af  Paracelsus,  idetmindste 
forstod  han  sig  baade  paa  Astrologien  og  Chi- 
romantien  ,  og  efter  hans  Anviisning  lod  min 
Fader  sig  paa  visse  Tider  aarelade. 

Naar  jeg  kom  ud  til  ham  paa  Christians- 
havn mellem  hans  udstoppede  Krokodiller  og 
Fiirbeen,  og  de  to  Gamle  snakkede  Tydsk,  som 
jeg  ikke  forstod,  gik  jeg  med  underlige  Følelser 
omkring  i  Huset  for  at  besee  alt  det  Sælsomme, 
som  her  var  opstillet,  indtil  hans  gamle  Huus- 
holderske  tog  mig  ved  Haanden  og  førte  mig  ned 
i  Haven,  hvor  der  var  deilige ,  saftfulde  Berga- 
motter. 

En  anden  Mystiker  lærte  jeg  ogsaa  at  kjende, 
en  Capitain  von  YYalden,  en  Svensker  og  ivrig 
Swedenborgianer,  der  lod  adskillige  Skrifter  trykke 
i  min  Faders  Officin.  Ved  sine  hyppige  Besøg 
holdt  han  Foredrag  over  «den  skjulte  Vi- 
denskab«, som  jeg  gjerne  lyttede  til,  uden  at 
forstaa  Noget  deraf. 

Af  enkelte  Historier  om  «den  natlige 
Side  i  Naturen",  som  min  Fader  leilighedsviis 
fortalte  af  sit  eget  Liv,  turde  det  vel  være  at 
jeg  har  arvet  et  mere  end  almindeligt  Hang  til 
Troen  paa  Noget,  <«som  Philosopherne  endnu  ikke 
have  udgrundet'). 


Der  boede  paa  denne  Tid  i  min  Faders 
Gaard  en  Controleur  Bjerg,  hvis  to  Børn,  en 
Pige  og  en  Dreng,  hørte  til  vor  daglige  Omgang. 

Datteren,  Anna  Mathea,  var  lidt  ældre  end 
jeg,  men  hun  var  mig  en  kjær  Legesøster. 

Som  en  smuk  lille  Pige  blev  hun  optaget  i 
Huset  hos  Baron  Stampe,  der  boede  paa  Gam- 
meltorv, og  paa  Grund  af  hendes  Venskab  for 
mig  blev  ogsaa  jeg  undertiden  indført  i  denne 
fornemme  Familie,  hvor  jeg  fandt  en  jevnaldrende 
Legekammerat  i  den  nuværende  Besidder  af  Ba- 
roniet, Henrik  Stampe,  med  hvem  jeg  siden  har 
levet  i  Venskab  og  god  Forstaaelse. 

Anna  Mathea  havde  en  Broder,  der  hed 
Fritz,  som  ogsaa  var  min  Jevnaldrende.  Om 
ham  har  jeg  en  af  mine  mærkeligste  Tildragelser 
at  fortælle,  især  for  at  charakterisere  min  Moder 
som  Opdragerinde. 

Jeg  skulde  en  Søndag  Eftermiddag  ud  i  Sel- 
skab med  mine  Forældre  og  stod  fuld  pyntet 
for  at  følge  dem,  da  Fritz  Bjerg  indfandt  sig  for 
at  besøge  mig  denne  Aften.  Hvad  var  der  nu 
derved  at  gjøre?  Jeg  vilde  nødig  blive  hjemme, 
alene  med  ham,  men  min  Moder  fandt  det  saa- 
ledes  i  sin  Orden,  og  jeg  stak  i  Graad.  Men 
det  blev  derved!  De  Andre  gik,  og  jeg  skulde 
være  hjemme,  for  at  holde  Fritz  Bjerg  med  Sel- 
skab. Men  jeg  var  vred,  og  da  vi  vare  ene, 
lod  jeg  min  Vrede  gaae  ud  over  min  besøgende 
Yen  og  var  i  den  Grad  uartig  imod  ham,  at 
han  maatte  sendes  hjem,  og  jeg  blev  saaledes 
alene  den  hele  Aften.  Men  næste  Morgen,  da 
min  Moder  var  bleven  underrettet  om,  hvorledes 
jeg  havde  opført  mig,  faldt  min  Dom  ubønhørligt. 
Jeg  maatte  med  Pigen  gaa  den  tunge  Vei  ned 
i  Slippen,  hvor  Bjergs  boede,  og  i  hendes  Over- 
værelse bede  Fritz  Bjerg  om  Forladelse. 

Jeg  er  nær  ved  at  gyse  endnu  ved  Erin- 
dringen om,  hvad  denne  Afbigt  kostede  mig,  men 

jeg  troer,  at  jeg  allerede  dengang  lærte  at  kunne 
bede  om  Forladelse,  naar  jeg  havde  forseet  mig. 


I  1806  blev  jeg  indsat  i  Borgerdydskolen, 
som  dengang  var  paa  Hjørnet  af  Skidenstræde 
(Krystalgade)  og  Nørregade. 

Skolen  bestyredes  af  en  bekjendt  Skole- 
mand, som  vi  kaldte  « Gamle  Mø  Iler »,  en 
korpulent  Mand,  jovial  Ven  af  alle  Drengestreger 
—  i  Fritiden,  men  ligesaa  stræng,  naar  Under- 
viisningen  var  begyndt. 

Efter  Skolens  Skik  og  Brug  blev  enhver 
nyankommen  Dreng  indviet  ved  at  lægges  paa 
en  Skolebænk  og  blive  trakteret  paa  Bagstyk- 
kerne med  en   «Ballerone». 

Med  mig  skete  det  i  Gamle  Møllers  Paasyn, 
og  da  jeg  havde  faaet  min  Velkomst,  skulde  jeg 
ogsaa,  ligesom  de  Andre  (Lærere  og  Lærlinge) 
have  et  Øgenavn.  Gamle  Møller  gav  mig  Navnet: 
Piécen  Nr.  4,  fordi  mine  andre  Brødre,  Hans, 
Wilhelm  og  x\nton  hed  Piécerne  Nr.  1—3.  Alt 
dette  syntes  jeg  meget  godt  om,  og  denne  Skole 
var  ret  efter  min  Smag. 

Jeg  begyndte  naturligviis  i  den  nederste 
Klasse  mellem  de  «Ustuderende»,  og  da  jeg 
af  Naturen    var   ualmindelig   let    og    behændig    i 

alle  legemlige  Kunster,  gik  jeg  i  Fritiden  ligesaa 
meget  paa  Hænderne  som  paa  Benene,  stod  paa 
Hovedet  og  gjorde  dristige  Spring,  saa  at  jeg 
snart  skaffede  mig  Anseelse  i  Klassen. 

Hver  Klasse  var  som  en  Slags  Klub,  der 
havde  sine  Privilegier  og  tilladelige  Forlystelser, 
saasom  Dambrædter  med  Tilbehør  og  deslige, 
der  først  bleve  feiede  tilside,  naar  Timen  skulde 
begynde,  men  frit  kom  frem  igjen,  naar  Læreren 
stundom  ikke  indfandt  sig.  Enhver  rask  Dreng 
havde  sit  Terrespil  (af  Lammeknogler)  i  Buxe- 
lommen. 

Peblinge-Klassen,  hvori  jeg  begyndte  min 
Skolecampagne,  var  i  et  meget  stort  Værelse 
paa  3  Fag  i  Stue-Etagen  ud  imod  Gaden.  Fra 
dette  Rum,  hvor  de  lange  Skoleborde  vare  stil- 
lede i  Rækker,  førte  en  Trappe  op  til  Døren, 
som  var  Indgangen  til  den  Første,  det  vil  sige, 
<«den  øverste,  studerende  Klasse »,  hvor  Gamle 
Møller  selv  havde  sine  fleste  Timer  med  dem, 
der  ad  Aare  skulde  være  Studenter.  Som  Følge 
heraf,  vare  vi  —  de  «Us tuderende«  —  altid 
paa  Krigsfod  med  de  store  Studerende ,  der 
maatte  gaa  igjennem  vor  Klasse.  Det  manglede 
naturligviis  ikke  paa  Næsvisheder  fra  vor,  eller 
paa  Tugtelser  fra  deres  Side. 

Jeg  havde  ogsaa  en  Dag  været  rask  paa'et 
og  tituleret  en  Mesterlexianer  med  hans  Øge- 
navn: <«Keiser  Klaumann».  Der  blev  gjort  Jagt 
paa  mig,  og  uagtet  mine  Kammeraters  stormende 
Bistand  fangede  de  mig  og  transporterede  mig 
op  ad  Trappen  ind  i  Klassen,  hvor  jeg  skulde 
gjemmes,  til  Gamle  Møller  kom. 

Men  hvor  skulde  de  gjemme  mig  saalænge, 
thi  jeg  var  ikke  let  at  holde  paa,  da  jeg  brugte 
alle  mine  Kunster  og  al  min  Smidighed? 

I  Hjørnet  af  Stuen  var  der  et  gammelt  tre- 
kantet Skab,  med  tre  Døre  til  tre  Rum,  det 
ene  over  det  andet.  Døren  til  det  underste 
Skab  blev  aabnet,  der  laa  kun  nogle  opklæbede 
Landkort,  og  der  puttede  de  mig  ind,  og 
Døren  blev  nu  lukket  i  for  mig.  Det  varede 
længe,  inden  Gamle  Møller  indfandt  sig.  Tiden 
faldt  mig  lang.  Ved  at  støde  Hovedet  mod  mit 
lave  Fængselsloft,  mærkede  jeg,  at  Skillerummet 
var  løst  og  kunde  hæves  op  i  det  næste  Rum. 
«Ho!  ho!»  tænkte  jeg,  og  min  Plan  var  moden. 
Ganske  sagte  løftede  jeg  Skillerummet  op  paa 
Kant,  og  det  lykkedes  mig  at  komme  op  i  det 
mellemste  Skab  og  derfra,  paa  samme  Maade, 
op  i  det  øverste.  Hylderne  kom  tilbage  i 
deres  gamle  Leiesteder,   uden   at   det   mærkedes. 

Der  krøb  nu  den  lille  Piéce  sammen  og  holdt 
sig  rolig  i  sit  Bur,  med  en  Skjelm  bag  Øret. 

Det  blev  strax  berettet ,  at  man  havde 
fanget  Piécen  og  gjemt  ham  der  i  Skabet. 

Den  underste  Skabsdør  blev  nu  aabnet. 
»■Men,  han  er  der  jo  ikke!  Det  var  ubegribeligt! 
—  Der  puttede  vi  ham  ind!» 

Gamle  Møller  og  alle  hans  Studenter  kom 
til  og  skulde  nu  see  derind  —  men  tomt  var  der! 

Imedens  de  saaledes  krøb  sammen  dernede, 
aabnedes  det  øverste  Skab  deroppe,  og  over 
alle  Ryggene  sprang  Piécen  jublende  ud  og  slap 
lykkeligt  ned  i  sin  Klasse  under  Gamle  Møllers 
Latter  og  Kammeraternes  Velkomst. 

Onsdag  Eftermiddag  vare  vi  fri  fra  Skolen, 
og  om  Sommeren  blev  denne  Fritid  benyttet  af 
de  større  Drenge  ude  paa  Nørrefælled,  hvor  der 
spilledes  «Langboldt».  Da  mine  ældre  Brødre 
var  imellem  de  raskeste  Langboldtspillere,  blev 
jeg  benyttet,  naar  jeg  indfandt  mig,  til  at  hente 
Boldten,  men  det  varede  ikke  længe,  førend  jeg 
blev  optaget  paa  et  af  Partierne. 

Men  jeg  havde  ogsaa  andre  Glæder  paa 
Nørrefælled. 

I  hin  Tid  var  det  Skik,  at  de  kjøbenhavnske 
Bogtrykkere  selv  præparerede  den  « Farve  •>  (o: 
Bogtrykker- Sværte)  som  forbrugtes  i  deres  Tryk- 

kerier,  istedetfor  at  man  nu  forskriver  den  fuld 
færdig  og  tilberedt  fra  Udlandet. 

Det  var  en  Festdag  for  Bogtrykkeriet  i 
Store  Helliggeiststræde ,  som  vi  Børn  længtes 
efter  fra  det  ene  Aar  til  det  andet,  naar  der 
skulde  « koges  Olie«  i  « Sandgravene*).  Paa  den 
Dag  vare  vi  fri  fra  Skolen  og  tilbragte  den  hele 
Dag  derude. 

Tidligt  om  Morgenen  holdt  Agent  Gylden- 
dals Arbeidsvogn  og  fede  Heste  —  det  var  en 
Opmærksomhed,  som  aarligt  vistes  min  Fader  — 
udenfor  vor  Port,  og  paa  den  blev  der  læsset 
først  og  fremmest  en  eller  to  store  « Blaser ■>, 
Kobberkjedler  af  en  særegen  Construction,  fyldte 
med  Linolie  og  tilkilede  med  stærke  Jernstænger 
over  Laaget. 

Med  bankende  Hjerte  ventede  jeg  det  Øie- 
blik,  da  Vognen  var  færdig  til  at  kjøre;  men 
der  var  mange  Ting,  der  skulde  med:  Brænde 
og  Tørv,  Madkurve,  Trefødder  og  Ildragere. 
Dog,  omsider  sad  jeg  paa  Brædtet  hos  Kudsken, 
og  han  sagde  sit:  Hyp! 

Den  svære  Vogn  rullede  langsomt  over  Bro- 
stenene, medens  min  Fader  og  hans  Stab  af 
pyntede  Svende  og  Drenge  fulgte  langsmed  For- 
toget, for  at  paasee,  at  Alt  gik  til  i  god  Orden. 

Ældre  Kjøbenhavnere  ville  vistnok  erindre, 
at  den  Deel  af  Nørrefælled,  som  ligger  Vest  for 
Aleen,  nærmest  bagved  Jødernes  Kirkegaard,  var 
som  et  lille  Bjergland  med  dybe,  gule  Afgrunde 
og  høie  Skrænter,  almindelig  bekjendt  under 
Navnet:  « Sandgravene«,  fordi  Staden  fra 
disse  vilde  Enemærker  blev  forsynet  med  Bro- 
læggersand. 

I  disse  Sandgrave  —  og  kun  der  —  havde 
Bogtrykkerne  Tilladelse  til  at  koge  deres  Fernis, 
fordi  denne  Operation  ikke  var  uden  Fare. 

Der  standsede  omsider  Vognen,  og  medens 
de  tunge  Blaser  bleve  løftede  af,  vare  vi 
Drenge  allerede  ifærd  med  at  grave  dybe  Huller 
ned  i  Sandet,  saa  dybe,  at  en  Blase  kunde  be- 
graves deri,  hvis  det  skulde  blive  nødvendigt, 
naar  det  kritiske  Øieblik  var  forhaanden. 

Naar  saa  Ildstederne  flammede  op  omkring 
de  store  Kobberkjedler,  der  var  stillede  paa  Tre- 
fødder, og  en  lang  Tid  endnu  vilde  hengaa, 
inden  Olien  kom  i  Kog,  leirede  vi  os,  som  bedst 
vi  kunde,  om  Frokosten  og  endte  med  at  lege. 

Min  gamle  Fader  gik  selv  omkring  Bla- 
serne, for  at  iagttage  det  Øieblik,  naar  Olien 
kom  i  Kog.  Naar  dette  nærmede  sig,  bleve  de 
svære  Kobberlaag  kilede  fastere  og  fastere  med 
store    Jernstænger ,     hvori    Blasen    tillige    kunde 

løftes  af  og  paa  Trefoden ,  og  nu  kunde  Situa- 
tionen undertiden  blive  saa  alvorlig,  at  den  endog 
var  livsfarlig,  naar  det  nemlig  kunde  befrygtes, 
at  den  kogende  Olie  kunde  gjøre  sig  fri,  trods 
alle  Jernbolte ,  eller  at  den  kunde  bore  sine 
gloende  hede  Straaler  ud  igjennem  en  eller 
anden  lille  Aabning  paa  Blasen.  Naar  Sligt 
undertiden  indtraf,  hørte  der  JVIod  til  at  nærme 
sig  det  ildsprudende  Uhyre,  og  jeg  sad  da  mangen 
Gang  i  stor  Angst  for  min  kjære  Fader,  der 
mere  end  nogen  Anden  udsatte  sig,  naar  Blasen 
maatte  løftes  fra  Ildstedet  og  sænkes  ned  i  et 
af  de  omtalte  dybe  Sandhuller  for  at  afkjøles. 
Var  den  vel  dernede  i  Hullet,  saa  kom  vi  Andre 
til,  hver  med  sin  Spade,  for  at  begrave  den 
dybt  under  Sandet,  og  selv  naar  dette  var  gjort, 
var  mau  ikke  sikker  paa,  at  en  fin,  rygende 
Straale  af  brændende  Olie  jo  endnu  kunde  bore 
sig  frem  igjennem  Sandet. 

Naar  Alt  saa  igjen  var  roligt,  blev  Blasen 
taget  op,  og  imedens  Olien  stod  i  Kog  paa 
Ilden ,  blev  Laaget  taget  af,  for  at  Fernisen 
kunde  prøves,  om  den  havde  den  rette  Styrke. 
Da  skete  det  —  om  det  var  en  Ceremoni,  eller 
om  det  var  for  at  borttage  Fedme  fra  den  ko- 
gende Olie  —  at  vi  med  lange,  hvide  Pinde  dyppede 
Skiver  af  Hvedebrød  ned  i  Olien,  og  disse  Olie- 

kager,  der  omtrent,  det  vil  sige  aldeles  ikke,  i 
Smagen  kan  lignes  med  Italienernes  Frittati, 
bleve  spiste  med  Salt  paa  som  Lækkerier;  især 
vare  de  meget  yndede  af  Sandgraverne  derude, 
som  gjerne  indfandt  sig,  for  at  blive  tracterede. 
Imidlertid  havde  vi  Drenge  forberedet  den 
sidste  Akt  af  denne  Bogtrykkerfest  og  samlet 
allevegne  fra  store  Bunker  af  Tidsler  til  et  Fest- 
blus, som  blev  antændt  og  flammede  høit  iveiret, 
naar  Toget  gik  tilbage. 


I  Skolen  havde  jeg  en  god  Ven,  Andreas 
Olivarius,  hvis  Fader  boede  i  Kjøbenhavn,  men 
havde  Plantager  i  Vestindien.  Huset  paa  Gam- 
meltorv var  fuldt  af  Negere  og  Negerinder,  og 
der  var  en  Herlighed  af  Cocos-  og  Acajou- 
Nodder  og  de  deiligste  Sager. 

En  Deel  af  Sommeren  1807  havde  jeg  til- 
bragt ude  paa  deres  Landsted,  et  stort  Bryggeri 
paa  Hjørnet  af  Østerbro  og  Farimagsveien. 

Men  jeg  fik  ikke  længe  Ro  til  at  forlyste 
mig  her,  for  nu  kom  Engelskmanden. 

Den  engelske  Flaade  laa  udenfor  Vedbæk, 
men,  hvad  kom  det  mig  ved? 

Da  det  nogle  Dage  efter  rygtedes,  at  Fjen- 
den var  gaaet  iland,  fandt  jeg  dog  dette  noget 
betænkeligt. 

Paa  Gadehjørnerne  blev  der  opslaaet  Pla- 
kater, som  skulde  berolige  Folk.  Det  hed  der, 
c  at  Planen  var  lagt»;  imidlertid  hørte  man, 
at  Kongen  og  det  hele  Kongehuus  var  flygtet  til 
llolsteen  ,  hvor  alle  Tropperne  vare  samlede. 
Men  Kjøbenhavn  var  uden  Forsvar.  Livjæger- 
Corpset  var  i  Activitet  og  Studenter-Choret  blev 
organiseret;  alle  Herregaards-Skytter  samledes  til 
et  ridende  Jægercorps,  og  Landeværnet,  en  Hob 
Bønderkarle  i  Kofter  og  med  Træsko  paa  Benene, 
camperede  i  Philosophgangen. 

Men  endnu  gik  vi  i  Skolen,  og  efter  Skole- 
tiden var  jeg  paa  Volden,  hvorfra  jeg  en  Dag 
saae  P'orstæderne  blive  stukne  ibrand  af  vort 
eget  Brandcorps.  Ogsaa  Olivarius's  Gaard  paa 
Osterbro  stod  i  lys  Lue  —  det  Sted,  hvor  jeg 
denne  Sommer  havde  haft  saamange  Fornøielser, 
og  hvor  jeg  havde  min  lille  Have. 

En  Formiddag  var  jeg  i  Skolen,  men  i  Ti- 
men mellem  11  og  12  faldt  der  en  Bombe  i 
Prof.  Bugges  Have  ligeoverfor  og  nu  sendtes 
alle  Drengene  hjem.  Vi  fandt  dette  ganske  glæ- 
deligt, og  med  Jubel  forlode  vi  Borgerdydskolen, 
uden  at  ane,  at  her  skulde  vi  aldrig  samles  igjen. 

Fjenden  laa  rundt  om  Byen,  da  jeg  endnu 
af  og  til  var  paa  Volden,  for  derfra  at  see  Liv- 
jægerne og  Herregaardsskytterne,  naar  de  vendte 
tilbage  fra  deres  Udfald  i  Classens  Have.  En 
Livjæger  indfandt  sig  endog  paa  Volden  efter 
et  saadant  Udfald,  og  jeg  saa  med  Beundring, 
at  han  havde  faaet  et  Skud  igjennem  sin  høie 
Czako. 

En  anden  Dag  saae  jeg  en  Ordonants  ride 
Volden  rundt  med  Spørgsmaal,  om  Ingen  havde 
seet  General  L — g?  Saa  fortaltes  der,  at  nogle 
Medlemmer  af  Fugleskydnings-Selskabet  havde 
stillet  sig  paa  Volden  med  deres  store  Bøsser, 
for  at  skyde  paa  Englænderne,  og  at  en  Mand 
af  disse,  ved  Navn  Looft,  var  sat  under  Tiltale, 
fordi  han  saaledes  havde   »irriteret  Fjenden«. 

Paa  Christiansborg  Slots  Ridebane  var  jeg 
tilstede,  for  at  see  de  raske  Herregaards-Skytter, 
som  i  deres  Hviletid  morede  sig  med  at  skyde 
tilmaals  efter  Kronen  paa  et  NavnechifFer  paa 
Slottets  høire  Gavl.  Der  saae  jeg  den  allerede 
berømte  Herregaards-Skytte  Hammer  og  hans 
Søn,  som  dengang  var  i  Alles  Munde  for  deres 
udviste  Bravour,  item  en  sort  Skytte,  Mohren- 
stjerne,  som  ogsaa  havde  vundet  sig  et  Navn. 
Den    modige   Artilleri-Capitain    Hummel    og   en 

Lieutenant  Beck,  som  vare  Dagens  Helte,  lyk- 
kedes det  mig  aldrig  at  faa  at  see. 

Dagligt  hørte  jeg  Fortællinger  om  Livjæ- 
gernes Bedrifter  i  Classens  Have,  og  om  Af- 
tenen var  jeg,  i  Selskab  med  en  Bogtrykker- 
dreng Hendrik,  oppe  paa  de  høie  Tagrygge 
paa  Nabohusene,  for  at  see  «de  svenske  Bom- 
ber, som  knaldede  af  i  Luften  og  ikke 
duede  noget",  og  saaledes  hengik  disse  kri- 
gerske Dage. 

Eftermiddagen  den  2den  September  var  jeg 
dog  hjemme  hos  min  Moder,  som  i  Dagligstuen 
var  ifærd  med  at  skjære  og  indsylte  Snittebønner 
til  Proviant  under  Beleiringen,  da  vi  modtog  et 
Besøg  af  Mad.  Ernst  fra  Nyhavn  og  hendes 
to  Døttre.  Der  var  Ingen,  som  endnu  troede 
paa  nogen  Fare,  da  det  almindeligt  blev  sagt, 
«at  Bomberne  ikke  duede »  ,  «at  det  var 
svenske  Bomber!"  Nu  indfandt  ogsaa  Capitain 
Godske,  en  gammel  Ven  af  Huset,  sig  i  fuld 
Borger-Uniform.  Han  havde  neppe  begyndt  at 
tromme  paa  Bordet  med  sit  «Voyez  voup!»,  før- 
end han  med  en  usædvanlig  betænkelig  Mine  af- 
brød Tausheden  med  de  Ord:  «Ja,  Gud  veed, 
hvad  dette  skal  blive  til!»  Nu  begyndte  det  at 
knalde    over   det   lave    Posthuus-Tag    ligeoverfor. 

Klokken  var  omtrent  71  2,  og  Kjøbenhavns  Bom- 
bardement begyndte. 

Den  svage  Mad.  Ernst  og  hendes  Døttre 
maatte  ihast  see  til  at  komme  hjem;  men  Capi- 
tainen  ved  Borgerskabet  kunde  ikke  tilbyde  sin 
Bistand,  .da  Pligten  kaldte  ham  til  hans  Post. 
Min  Broder  Hans,  som  netop  var  kommen  hjem 
et  Øieblik  fra  Volden,  kunde  ligesaalidt,  Trom- 
merne —  Alarmtrommerne!  —  lød  igjennem  Ga- 
derne, og  de  forfærdede  Fruentimmer  bleve  for- 
modentligt fulgte  hjem  af  vor  Pige. 

Min  Moder  hastede  med  at  forsyne  sin  kjære 
Søn  med  Proviant,  omfavnede  ham  og  befalede 
ham  Gud  i  Vold.  Overalt  var  der  Forvirring, 
Pigerne  græd  og  jamrede,  men  min  Moder  var 
uforfærdet. 

Der  raabtes,  at  der  alierede  var  faldet  en 
Bombe  i  Baghuset.  Det  var  blind  Alarm;  den 
var  falden  i  Vimmelskaftet  i  Bundtmager  Lie- 
benbergs  Gaard  og  havde  antændt. 

«Børn!  —  belav  Jer  paa,  at  vi  maa  forlade 
Huset!»   sagde  min  Moder  til  os. 

Wilhelm  og  Johan  havde  netop  indfundet 
sig.  Ihast  fik  vi  Frakkerne  paa  og  Hattene  paa 
Hovedet.  Endeel  Sølv-Spiseskeer  blev  fordeelt 
paa   os    i   vore    Frakkelommer,    og   saaledes    sad 

vi  ventende  paa  det  Oieblik,  vi  skulde  forlade 
den  kjære  Gaard. 

Alle  Tre,  paa  to  Stole,  med  Ryggene  imod 
Væggen  og  Ansigterne  mod  de  tre  Fag  Vinduer 
i  vor  største  Stue,  sad  vi  der  ventende,  med 
Hænderne  i  Frakkelommerne,  for  at  passe  paa 
Sølvskeerne,  medens  min  Moder  og  begge  Piger 
vare  oppe  paa  Loftet,  for  at  redde  Linned  og 
Dækketøi  ud  af  Skabene. 

Som  vi  nu  sad  der  og  ventede  paa  nærmere 
Ordre,  jeg  i  Midten,  og  Brødrene  tæt  slut- 
tede, hver  paa  min  Side,  skete  der  pludselig 
«Noget»,  som  ikke  er  til  at  beskrive.  Det  var, 
som  om  Tordenen  var  styrtet  ned  imellem  os, 
og  paa  engang  vare  vi  omgivne  af  en  næsten 
kvælende  Damp. 

En  Bombe  var  gaaet  igjennem  Posthuus- 
Muren,  og  ved  Explosionen  var  det  Værelse, 
hvori  vi  befandt  os,  opfyldt  af  Muurbrokker  og 
Kalkstøv  igjennem  de  tre  Fag  Vinduer. 

Jeg  veed  kun  om  min  Tilstand,  at  jeg  laa 
næsegruus  paa  Gulvet  og  famlede  mellem  en 
Masse  Steen. 

Min  Moder  og  en  af  Pigerne  var  lige  i  Øie- 
blikket  komne  i  Døren  med  en  Dækkekurv,  fuld 
af  Linned,  som  de  bare  imellem  sig,  men  de 
kastedes  voldsomt  tilbage. 

Et  Øieblik  efter  mærkede  jeg,  at  Wilhelm 
blev  trukket  ud  af  Stuen,  liggende,  ligesom  jeg, 
paa  Gulvet.  Det  næste  Øieblik  hørte  jeg  min 
Moder  i  den  aabne  Dør  kalde  ind  i  Mørket: 
••Just!  Just!  —  lever  Du?»>  —  Men  jeg  kunde 
ikke  svare;  det  var,  som  om  jeg  skulde  kvæles. 
I  Vildelse  krøb  jeg  hen  over  Gulvet  og  befandt 
mig  ved  Kakkelovnen.  Der  reiste  jeg  mig,  og 
klemte  mit  Legeme  ind  mellem  Ovnen  og  Muren 
og  krøb  op,  indtil  jeg  sad  paa  Kakkelovns-Trom- 
melen. Jeg  var  ikke  rigtig  i  Hovedet,  det 
følte  jeg,  og  neppe  var  jeg  kommen  til  at  sidde 
deroppe,  førend  en  ny  Explosion  paafulgte. 

En  anden  Bombe,  som  sprang  udenfor  paa 
Gaden ,  og  som  slog  min  Ven  Peer  Vægter 
ihjel ,  kastede  mig  fra  mit  Høisæde  ned  paa 
Gulvet,  og  der  blev  jeg  fundet  af  en  Pige,  som 
fik  fat  paa  mit  ene  Been  og  trak  mig  ud  igjen- 
nem  Døren, 

Da  jeg  stod  i  Porten,  saae  jeg  Wilhelm, 
som  jamrede  sig,  medens  en  Pige  hældte  Vand 
ud  over  ham  af  en  Vandspand.  Han  raabte 
gjentagende,  at  han  var  blind,  og  al  Opmærk- 
somhed samledes  derfor  om  ham. 

Da  min  Moder  saae  mig  paa  Benene,  raabte 
hun  :  «Løb  over  i  den  brandfri  Kjelder  paa 
Postgaarden!   —  Der  er  Hegedahls».     Jeg  adlød 


28 


uden  at  vide,  hvordan  jeg  kom  over  Gaden, 
men  da  Hegedahl  var  Post-Controlleur,  og  jeg 
oftere  havde  hørt  om  den  bombefri  Kjelder  der- 
ovre, tænkte  jeg  mig  dette  Sted  som  et  godt 
Asyl. 

Nedgangen  til  denne  Kjelder  er  i  den  for- 
reste Port  af  Postgaarden.  Jeg  var  allerede 
halvt  nede  ad  Trappen,  da  en  ubarmhjertig  Karl 
greb  mig  i  Armen  og  smed  mig  op  igjen,  uden 
at  jeg  fik  Tid  og  Leilighed  til  at  bruge  Post- 
Controlleurens  Navn  og  Autoritet. 

Der  stod  jeg  i  Portaabningen  ind  imod  Gaar- 
den  og  saae  op  til  den  mørke  Himmel,  der  rige- 
ligt var  illumineret  af  Bomber  og  Brandpile. 

Uvilkaarligt  gjorde  jeg  en  Bevægelse  med 
min  venstre  Arm  og  vilde  støtte  mit  Hoved  imod 
Haanden,  da  min  venstre  Lillefinger  trængte  ind 
i  et  gabende  Saar,  som  jeg,  uden  hidtil  at  have 
mærket  det,  havde  faaet  i  min  venstre  Kind. 
Forfærdet  slipper  jeg  Hagen  og  griber  mig  paa 
Brystet  og  møder  der  en  Masse  af  størknet  Blod, 
som  fra  Saaret  var  flydt  ned  af  min  graa,  af 
Muurstøv  og  Aske  skjulte,  Frakke.  Jeg  udstødte 
et  Skrig  og  faldt  baglænds  om  paa  Stenbroen. 

De  Nærmeststaaende  ilede  til,  og  da  de 
fandt  mig  blodig,  blev  jeg  baaret  op  i  Lollandske 
Pakkepost-Contoir,  paa  den  anden  Side  af  Porten, 

i  Stue-Etagen,  og  der  redte  de  et  Leie  til  mig 
af  tomme  Postsække  i  en  Krog,  og  jeg  hørte, 
at  der  for  min  Skyld  blev  sendt  et  Bud  til 
Lazarethet  i  Frimurer -Logen  i  Kronprindsen- 
gade.  I  Krogen,  hvor  jeg  laa,  faldt  jeg  isovn 
og  sov  indtil  en  Bombe  eller  Kugle  vækkede 
mig  ved  at  gaa  igjennem  Contoiret,  fra  den  ene 
Væg  ud  igjennem  den  anden.  Man  strømmede 
til  og  fandt  mig  i  Behold,  men  medens  en  Klynge 
Mennesker  stod  omkring  mig,  hørte  jeg  en  ængstlig 
Stemme  spørge  ind  i  Contoiret,  om  de  ikke  havde 
seet  en  lille  Dreng?  —  «Aa,  det  er  Ane!» 
raabte  jeg,  og  ved  hendes  Haand  blev  jeg  nu 
ført  hjem,  hvor  min  stakkels  Moder,  der  i  Tum- 
melen havde  glemt,  hvad  hun  havde  sagt,  ikke 
vidste ,  hvor  de  to  yngste  af  Drengene  vare 
blevne  af.  Der  blev  i  Øieblikket  Glæde  over 
min  Ankomst,  men  Johan  var  endnu  ikke  fun- 
den! Først  næste  Morgen  fandtes  han  hos  en 
Skræder  i  Lille  Helliggeiststræde,  hvor  han  var 
flygtet  hen. 

Der  hjemme  i  Gaarden  saae  det  uhyggeligt 
ud.  Overalt  var  der  Spor  af  Ødelæggelse.  Mine 
Forældre  havde  redet  deres  Natteleie  paa  Trap- 
pen, som  førte  ned  til  Porten.  I  et  lille  Værelse, 
hvis  eneste  Vindue  gik  ud  mod  Gaarden,  var  en 
heel   Familie,    Søndergaards,    leiret  paa   Gulvet. 

Man  troede  dette  Rum  sikkret  ved  en  Mængde 
Papir -Baller  og  Bøger,  som  vare  lagte  paa 
Gulvet  i  Værelset  ovenover;  men  endnu  havde 
man  ikke  nogen  Forestilling  om  en  Bombes  gjen- 
nembrydende  Kraft. 

Efter  en  søvnløs  Nat,  som  tilbragtes  i  Angst 
og  Bævelse,  og  hvori  jeg  idetmindste  kun  tænkte 
paa  Muligheden  af,  at  en  Bombe  i  et  Brag  kunde 
ødelægge  alle  disse  sammenhobede  Børn  og  Voxne, 
gryede  det  ad  Dag. 

Flere  Gange  havde  der  været  Brand  i  Gaar- 
den,  og  endnu  var  den  hele  Gaardsplads  opfyldt 
af  Sprøiter  og  af  larmende  Brandfolk,  som  vare 
ifærd  med  at  slukke. 

Paa  een  Gang  blev  der  en  Dødsens  Stilhed, 
som  efterfulgtes  af  Brag  og  Jammerskrig.  En 
Bombe  var  gaaet  ind  i  Sidehuset  over  alle  disse 
Hoveder;  i  Stue-Etagen  sprang  den,  ikke  langt 
fra  det  Kaminer,  hvor  vi  laa  sammenpakkede. 
En  gammel  Tjenestepige  fik  begge  Benene  slaaede 
over,  og  flere  af  Brandfolkene  saaredes.  Men  i 
næste  Øieblik  toge  de  raske  Brandfolk  atter  fat 
med  et  vildt  Hurra,  og  nu  hørtes  Pumperne  at 
gaa  under  Kommandoraab. 

Det  var  den  sidste  Skræk  i  denne  frygtelige 
Nat.  Bombardementet  sagtnede;  man  fortalte, 
at   der   parlamenteredes.      Vi    kom    nu    frem    af 

vore  Afkroge,  Huset  blev  gjennemseet,  og  Øde- 
læggelsen havde  været  forfærdelig  i  denne  Gaard, 
som  paa  Grund  af  det  lave  Tag  ligeoverfor  i 
Posthuusbygningen,  havde  været  udsat  for  Bom- 
beregnen i  en  usædvanlig  Grad. 

Om  Formiddagen,  under  Stilstanden,  ind- 
fandt vor  Huuslæge,  Professor  Schmidt,  sig,  og 
vore  Saar  bleve  undersøgte  og  forbundne.  Wil- 
helm havde  faaet  en  Blessure  over  høire  Øie  og 
ned  paa  Siden  af  Næsen.  Det  farlige  Slag 
havde  dog  ingen  Fare  for  hans  Syn,  hvilket  i 
Begyndelsen  var  at  befrygte,  da  begge  Øiehu- 
lingerne  vare  fyldte  med  størknet  Blod.  Johan 
havde  faaet  en  Flenge  i  Baghovedet,  og  jeg, 
som  sagt,  i  det  venstre  Kjævebeen.  Da  Dr. 
Schmidt  forbandt  mig,  sagde  han:  «Naa,  min 
Dreng!  det  vil  du  beholde  i  dine  Levedage!«  og 
han  fik  Ret. 

Jeg  var  netop  bleven  forbundet,  da  jeg  be- 
mærkede, at  min  Moder,  som  stod  ved  Vinduet, 
skjulte  sig  bag  Muren,  men  vedblev  dog  at  see 
ud  paa  Gaden  efter  en  Gjenstand,  som  fængslede 
hele  hendes  Opmærksomhed. 

Det  var  min  Broder  Hans  i  Studenter-Uni- 
form ,  med  Geværet  paa  Skuldren  ,  som  kom 
marscherende  ned  igjennem  Gaden  fra  Volden, 
tor  at  see  til  sit  Fædrenehjem. 

Da  han  kom  udenfor  vor  Gaard  og  saae 
op  ad  den  ødelagte  Facade,  blev  han  greben  af 
Forfærdelse.  Det  var  dette  min  Moder,  skjult, 
var  Vidne  til.  Han  havde  et  Øieblik  sat  sit 
Gevær  ved  Foden,  men  stille  lagde  han  det  igjen 
paa  Skulderen,  gjorde  omkring,  for  igjen  at  gaa 
op  paa  Volden  —  han  vovede  ikke  at  gaa  ind, 
for  det  Budskab,  han  der  kunde  møde,  men  da 
min  Moder  havde  seet  dette  Omkring  og  for- 
stod hans  Tanke,  var  hun  i  det  næste  Øieblik 
ude  paa  Gaden ,  for  at  kalde  ham  ind  med  det 
glade  Budskab,  at  vi   Alle  vare  ilive. 

Om  Eftermiddagen  begyndte  Bombardementet 
igjen.  Jeg  var  nu  bleven  indkvarteret  i  den 
samme  bombefri  Posthuus-Kjelder,  som  jeg  Da- 
gen iforveien  var  bleven  kastet  op  af.  Men  da 
Aftenen  kom,  var  denne  Kjelder  saa  overfyldt 
af  Mennesker,  at  det  var  utaaleligt  dernede. 

Især  havde  jeg  min  Plage  af  en  Gouver- 
nante  med  adskillige  Pigebørn,  som  ikke  lod 
mig  Hvile  nogetsteds.  Jeg  havde  lagt  mit  Hoved 
paa  en  Seng  og  Benene  ud  over  en  Stol,  men 
et  af  Børnene  skulde  ligge  paa  Sengen,  og  hun 
selv  vilde  sidde  paa  Stolen.  Da  jeg  derefter 
havde  fundet  en  tom  Fjerding  til  at  sidde  paa, 
blev  ogsaa  den  berøvet  mig,  saa  at  jeg  tilsidst 
slængte  mig,  træt  og  mødig  som  jeg  var,  henad 

Stengulvet,  og  der  fik  jeg  mig  et  lille  Blund, 
indtil  jeg  ud  paa  Natten  blev  vækket  af  en 
Mand,  som  raabte  ned  igjennem  Kjelderhalsen, 
at  Posthuus-Sprøiten  skulde  frem,  Bogtrykker 
Thieles  Gaard  var  i  Brand!  Ved  denne  Efter- 
retning og  Tanken  om  den  Fare,  mine  Forældre 
vare  stedte  i,  brast  jeg  lydeligt  i  Graad;  og 
nu  fik  jeg  Mamsellen  igjen  paa  Halsen:  «Hvad 
flæber  han  for,  den  store  Dreng?  Han  forstyrrer 
jo  Børnene  i  deres  Søvn!»  Men  en  Mand,  som 
jeg  ikke  kjendte,  gav  hende  til  Svar:  «Det  er 
Hjemmesorg!  —  Lad  ham  græde!«  —  og  kort 
Tid  efter  modtog  jeg  Underretning  om,  at  Ilden 
var  slukket,  og  at  mine    Forældre   vare  uskadte. 

Min  Broder  Hans  havde  denne  Nat  været 
paa  Post  i  Kongens  Have,  for  at  passe  paa 
Exerceerhuset.  Han  og  Ingemann  havde  haft 
det  uhyggeligt  i  Damegangen,  hvor  Bombestykker 
regnede  ned  mellem  Træerne. 

Da  jeg  op  ad  Dagen  igjen  kom  ud  af  den 
mørke  Kjelder,  blev  jeg  overrasket  ved  at  see 
Dagslyset;  —  jeg  havde  ikke  spurgt  mig  selv, 
om  det  var  Dag  eller  Nat. 

Med  endeel  andre  Børn  legede  jeg  nu,  som 
om  der  var  Fred  og  ingen  Fare,  i  den  store 
Corridor   foran  Indgangen  til  Contoirerne  i  Stue- 

Etagen.  Bombardementet  var  standset  nogle  Ti- 
mer, for  igjen  at  begynde  om  Eftermiddagen. 

Ved  denne  Tid  kom  der  Bud  til  mig  fra 
Hjemmet.  Et  Par  Piger  skulde  følge  mig  og 
min  yngste  Broder  ned  til  Kjøbmand  Ernst's  i 
Nyhavn.  Der  var  min  afkræftede  Fader  allerede 
flyttet  hen;  men  min  Moder  vilde  endnu  blive 
ved  Gaarden. 

Paa  denne  Reise  igjennem  Byen  knaldede 
Bomberne  over  vore  Hoveder,  medens  Pigerne 
førte  os  ved  Haanden  midt  igjennem  Gaderne, 
naar  de  ikke  engang  imellem,  paa  Anskrig  og 
Advarsler,  maatte  ty  ind  i  en  Port  eller  Gadedør 
med  os.  I  Lille  Kongensgade  var  det  især  fryg- 
teligt, og  flere  Gange  raabtes  der  fra  Vinduerne, 
at  vi  skulde  tage  os  iagt. 

Da  vi  dreiede  ud  over  Kongens  Nytorv,  havde 
vi  der  det  skrækkelige  Syn  at  see  en  Bombe  slaa 
ned  mellem  et  Par  Bryggerheste  foran  Vognen, 
men  vi  kom  lykkeligt  henover  Torvet  og  naaede 
vort  Maal  i  Nyhavn  Nr.  3. 

Min  Fader  laa  der  tilsengs  og  var  næsten  i 
Vildelse;  da  han  hørte  om  Frue-Taarns  Brand 
og  om  Tømmerpladsen,  brast  han  i  Graad. 

Min  lille ,  spinkle  Moder  var  den  mest 
uforfærdede  af  os  Alle.  Vi  vare  neppe  ankomne 
til  dette  vort  Asyl,   førend  vi   modtog   et  Besøg 

af  hende.  Hun  kom  alene,  bærende  paa  et  lille 
Skrin,  hvori  hun  nok  havde  min  Faders  Papirer. 
Juveler  var  det  ikke;  hun  havde  ikke  andre  Ju- 
veler end  hendes  sex  Sønner. 

Hun  søgte  nu  at  sætte  Mod  i  os  Alle.  Det 
var  allerede  tredie  Gang  paa  denne  Dag,  at  hun 
havde  været  her,  stolende  trøstigt  paa  sin  Gud. 
Det,  hun  mest  frygtede  for,  var  en  Capitula- 
tion.  «Jeg  vil  gjerne  udholde  alt  dette 
tre  Gange  tre  endnu;  men  bare  ingen 
Capitulation !»  Disse  Ord  slog  dybe  Rødder 
i  mit  Hjerte,  og  jeg  har  aldrig  glemt  hende  dem. 
Hun  forlod  os  snart  igjen;  hun  maatte  jo  hjem 
i  Porten  for  at  passe  paa  Gaarden. 

Da  vi  vare  blevne  godt  forsynede  med  Mad 
og  Drikke,  og  dette  trængte  jeg  til,  da  jeg 
neppe  havde  faaet  et  Maaltid  siden  Bombarde- 
mentets Begyndelse  ,  blev  jeg  bragt  tilsengs, 
og  det  trængte  jeg  endnu  mere  til.  Jeg  blev 
lagt  ind  i  en  bælmørk  Alkove,  og  her  sov  jeg 
dybt  den  hele  Nat  og  den  paafølgende  Dag. 

Nu  var  Capitulationen  sluttet!  Min  Moder 
indfandt  sig  atter,  men  hun  græd  af  Forbittrelse, 
altid  gjentagende  sine  heftige  Udbrud  imod 
dem,  som  havde  overgivet  Byen  og  Flaaden,  og 
denne  Stemning  yttrede  sig  allevegne;  fra  Ny- 
boders  Matroser  imødesaa  man  en  Reisning. 

3* 

General  Peymarms  Hovedkvarteer  var  i  Rau's 
Gaard  ved  Hovedvagten  (Hotel  d' Angleterre), 
som  blev  omgivet  med  Militair  til  Beskyttelse 
mod  de  skrigende  Skarer.  Jeg  var  paa  Torvet, 
da  Holmens  faste  Stok  kom  marscherende  i  en 
lang  Række  ,  med  blanke  Øxer  paa  Nakken, 
igjennem  Store  Kongensgade,  for  at  tvinge  Ge- 
neral Peymann,  der  sagdes  at  have  forraadt  Byen. 

Det  var  Studentercorpset,  som  man  brugte 
mod  Matroserne,  og  det  lykkedes,  sagde  man, 
fordi  Matroser  og  Studenter  altid  holdt  sammen. 
Hvad  der  forresten  skete,  veed  jeg  ikke,  men 
Capitulationen  var  sluttet  og  Englænderne  tog 
vor  Flaade. 

Jeg  og  mine  to  Brødre,  Wilhelm  og  Johan, 
bleve  endnu  i  nogen  Tid  i  Nyhavn,  da  det  øde- 
lagte Hjem  ikke  havde  Sovesteder. 

Byens  Porte  bleve  efter  Capitulationen  igjen 
aabnede,  og  nu  saae  man  efterhaanden  engelske 
Officerer  paa  danske  Bønderheste,  Bjergskotter 
med  deres  nøgne  Knæ  under  de  korte  Skjorter 
paa  Kjøbenhavns  Gader ,  og  det  varede  ikke 
længe,  førend  Boutikvinduerne  fremstillede  alle- 
slags Karrikaturer,  hvori  man  gav  sin  Harme 
Luft. 

Min  første  Udflugt  ud  af  Byen  var  af  Øster- 
port til  Olivarius's  nedbrændte  Gaard. 

Jeg  havde  i  Hjemmet  haft  en  tam  Spurv, 
saa  tam,  at  den  fulgte  mig  baade  i  Gaarden  og 
i  Stuerne.  Den  havde  lykkeligt  overstaaet  Bom- 
bardementet, ligesom  vi  Andre,  men  i  Daglig- 
stuen var  den  geraadet  under  en  dansk  Brand- 
officeers  Støvlehæl,  og  det  lille  Liig  skulde  jeg 
nu  skjænke  en  hæderlig  Begravelse  i  min  Have 
derude.  Jeg  mødte  Andreas  Olivarius  imellem 
de  nedbrændte  Tomter,  og  vi  begravede  den  ved 
Muren. 

Paa  Hjørnet  af  Østerbro  og  Farimagsveien, 
udenfor  Gaarden,  stod  en  ung,  engelsk  Skildvagt 
paa  Post.  Olivarius  kunde  som  Vestindianer  tale 
Engelsk,  og  jeg  havde  af  Mr.  Bay's  Undervis- 
ning i  Skolen  dog  læst  saameget,  at  jeg  kunde 
være  lidt  med,  og  saaledes  gjorde  vi  Bekjendt- 
skab  med  Skildvagten,  der  var  meget  venlig 
imod  os. 

Han  havde  meget  at  spørge  om  og  tillige 
nogle  Commissioner  i  Byen,  som  Olivarius  lovede 
at  besørge,  især  Pibeleer  til  hans  hvide  Bandelier, 
hvilket  vi  lovede  at  bringe  med  næste  Gang,  vi 
kom  ud  paa  Broen,  hvis  vi  kunde  finde  ham  igjen. 

Imedens  vi  saaledes  stode  i  Samtale  med 
ham,  kom  to  engelske  Officerer  forbi  og  blan- 
dede sig  i  Samtalen.  Da  de  saae  Bindet  om 
mit  Hoved   og   erfarede,    at  jeg   havde    et   Saar 

af  deres  Bomber,  viste  de  megen  Deeltagelse,  og 
paa  en  Stentrappe  ved  et  Huus  ligeoverfor, 
som  jeg  endnu  altid  seer  hen  til,  hvergang  jeg 
kommer  der  forbi,  satte  de  mig  hen  og  løste  Klæ- 
det fra  min  Kind  for  at  see  Saaret.  De  gjorde 
mange  Spørgsmaal,  og  især  mindes  jeg,  at  de 
med  et  vist  sørgeligt  Udtryk  omtalte  det  smukke 
Kirketaarn,  de  havde  seet  brænde  og  styrte  ned. 

Vi  bleve  snart  saa  gode  Venner,  at  de  ind- 
bød os  til  at  følge  med  i  deres  Kvarteer,  for  at 
faa  noget  at  spise.  De  førte  os  da  hen  til  det 
nærliggende  «Rosendal»,  hvor  vi  i  en  Kjelder 
i  et  derliggende  Vaskerhuus  stege  ned  iblandt 
en  heel  Forsamling  af  Fjender,  der  vare  leirede 
i  Nærheden  af  et  Ildsted,  og  her  bleve  vi  trak- 
terede med  en  Ret  ,  bestaaende  af  Kartofler, 
Bønner,  Ærter,  Flesk,  Kjød  og  Brød. 

Efter  dette  Maaltid ,  som  havde  smagt  for- 
træffeligt, førtes  vi  hen  i  Nærheden  paa  Øster- 
fælled, hvor  vi  skulde  see  et  der  anlagt  Batteri, 
og  i  den  underjordiske  Deel  saae  vi  store  Op- 
stablinger  af  Kugler,  Bomber  og  andet  Krigs- 
materiale. 

Det  lod  til,  at  disse  mit  stakkels  Fædrelands 
Fjender  godt  kunde  lide  mig,  og  der  blev  talt 
meget  til  mig  om  at  følge  med  dem  til  England, 
hvor  jeg   skulde   blive  Søcadet  eller  Midshipman. 

Men  dette  havde  jeg  dog  ikke  Lyst  til.  Imidler- 
tid, da  jeg  nogen  Tid  efter  engang,  hjemme  ved 
Bordet,  fortalte  om  disse  Venner  og  om,  hvad 
de  havde  sagt  til  mig,  tog  min  Moder  deraf  An- 
ledning til  paa  det  Alvorligste  at  forbyde,  at  jeg 
gjentog  Besøget  hos  dem,  og  dette  saameget 
mere,  som  der  i  den  Tid  oftere  hørtes  fortælle 
om  unge  Mennesker,  Karle  og  Piger,  der  havde 
ladet  sig  overtale  til  at  følge  med  dem. 


Nogen  Tid  efter  blev  Borgerdydskolens  Elever 
indkaldte  i  Adresseavisen.  Den  gamle  Skole  var 
brændt,  men  nu  skulde  vi  paa  en  bestemt  Dag 
møde  paa  Ehlers  Collegium,  for  at  modtage  nær- 
mere Besked.  Dette  Møde  med  Kammeraterne 
efter  de  overstaaede  Farer  var  meget  fornøieligt. 
Enhver  havde  sine  Fata  at  fortælle. 

De  «studerende  Klasser«  anvistes  et 
nyt  Skolelokale  i  Læderstræde;  de  « Ustude- 
rede*) skulde  møde  i  et  Huus  i  Brolægger- 
stræde. 

Den  kjære  Gamle  Møller  saae  jeg  aldrig 
siden.  Han  døde  som  Rector  ved  Latinskolen  i 
Helsingør. 

Da  Englænderne  igjen  var  borte,  blev  de 
kjebenhavnske  Drenge  meget  krigeriske.  Al 
anden  Leg  gik  nu  op  i  Exercering  og  Krigs- 
førelse; paa  Tomterne  af  de  afbrændte  Gader 
opførtes  krigeriske  Lege  mellem  de  sorte,  falde- 
færdige Mure;  der  bleve  Tvistighederne  mellem 
Drengene  afgjorte  efter  Skoletiden. 

Dette  førte  suart  til  Oprettelsen  af  Drenge- 
corpser,  og  enkelte  af  disse  dannedes  og  ud- 
rustedes med  alt  Tilbehør  under  Kammerater, 
der  som  Chefer  havde  gode  Legepladser  at  til- 
byde. 

I  min  nærmeste  Omgivelse  paa  denne  Tid 
havde  en  Klasse-Kammerat,  Carl  Holm,  oprettet 
et  Corps  af  en  halvsnees  Drenge,  som,  da  de 
lyse  Aftener  i  1808  atter  indbød  til  Leg,  sam- 
ledes i  Garver  Kyhnells  Gaard  paa  Vestergade, 
hvor  vi  exercerede  og  manøvrerede  paa  Bark- 
bunkerne i  Garveriets  Baggaard.  Vi  gjorde  Be- 
gyndelsen med  strax  at  sørge  for  Ordens-Deko- 
rationer til  Udmærkelses-Tegn  for  de  braveste, 
og  —  i  det  Smaa  som  i  det  Store  —  vare  vi  Alle 
de  braveste  og  bleve  dekorerede. 

Fra  denne  Legeplads  hørte  vi,  at  der  i  en 
af  Nabogaardene  var  et  andet  Corps,  men  meget 
større  end  vort,  hvis  Hurraraab  nu  og  da  lod 
sig  høre.     Men  vi  kunde  gjøre  Gjengjeld,  og  det 

var  især  et  lille  Messing-Jægerhorn,  som  jeg  var 
i  Besiddelse  af,  og  hvori  jeg  flittigt  tudede,  der 
tildrog  os  det  større  Corpses  Opmærksomhed. 

En  Aften,  da  jeg  med  mit  Signalhorn  gik 
fra  Exercitien  i  Kyhnells  Gaard,  stod  en  Skole- 
kammerat, Michael  Holm,  en  Søn  af  Urtekræm- 
meren paa  Hjørnet  af  Gammeltorv,  udenfor  Fa- 
derens Boutik,  for  at  passe  mig  op,  naar  jeg 
kom  forbi.  Det  gjaldt  naturligviis  mit  "præg- 
tige') Horn,  og  ad  denne  Vei  indledede  han  en 
Indbydelse  til  en  Forening  af  vore  Corpser. 

Han  fortalte  mig  om  en  Dreng,  som  hed 
Carl  Otto,  der  var  Chef  for  det  meget  større 
Corps,  hvortil  han  henhørte,  og  som  gjerne  vilde 
have  os,  det  vil  sige  mit  Horn,  med  paa  Par- 
tiet. Da  jeg  havde  yttret  Tilbøielighed  til  at 
gaa  ind  paa  dette  Forslag  og  vilde  vide  noget 
Mere  om  denne  Carl  Otto,  som  jeg  slet  ikke 
kjendte,  pegede  han  over  Gaden  til  et  aabent 
Vindue  i  Gaarden  ligeoverfor  —  der  stod  Carl 
Otto  og  ventede  paa  Resultatet  af  disse  diplo- 
matiske Underhandlinger.  Jeg  førtes  da  over 
under  Vinduet  og  blev  præsenteret  for  denne 
Chef,  som  stevnede  mig  og  Kammeraterne  til  at 
møde  næste  Aften  i  Nabogaarden. 

Her  traf  vi  da  en  stor  Mængde  Drenge,  der 
med  en  mærkværdig  Subordination  adlød  ethvert 

Vink  af  den  valgte  Chef,  som  med  en  høi  Grad 
af  Elskværdighed  styrede  det  Hele  og  var  Alles 
Afgud. 

Han  vilde  strax  forfremme  mig  til  en  af  de 
høiere  Poster,  men  jeg,  som  ikke  vilde  slippe 
mit  Signalhorn  ud  af  Hænderne,  foretrak  at  være 
Regimentets  Hornblæser.  En  af  Drengene,  en 
Søn  af  en  Brygger,  var  i  misundelsesværdig  Be- 
siddelse af  en  lille  Ridehest,  den  skulde  vor 
Chef  lide  paa  ved  den  første  Feltmanøvre,  som 
skulde  finde  Sted,  naar  vi  vare  lidt  mere  ind- 
øvede, og  til  et  lille  Musikcorps  blev  der  ogsaa 
gjort  Udveie  af  musicerende  Drenge. 

Feltmanøvrerne  begyndte  snart,  og  uden  at 
møde  nogen  Forstyrrelse,  drog  vi  en  Søndag- 
formiddag gjennem  Vestergade,  ud  ad  Vester- 
port, ad  Gamle  Kongevei  til  Markerne  bag  Fre- 
deriksberg By,  med  Chefen  tilhest  i  Spidsen  og 
Musik  efter  Leiligheden,  og  der  børstede  vi  et 
Par  Timerstid  løs  paa  hinanden,  efter  at  have 
deelt  os  i  to  Partier. 

Den  militaire  Aand  og  nogle  Bekjendtskaber 
med  Drenge,  der  vare  blevne  «Fricorporaler» 
eller  Artilleri-Cadetter,  syntes  paa  denne  Tid  at 
skulle  have  en  afgjørende  Indflydelse  paa  min 
fremtidige  Livsbane,  naar  der  i  Hjemmet  var 
Sporgsmaal    om:     « Hvad   Just    skulde    være?«   — 

Fra   min    Side    var   det   afgjort:    jeg    vilde   være 
Artillericadet,  eller  Fricorporal. 

Den  Opposition ,  jeg  i  denne  Henseende 
mødte  hos  mine  studerende  Brødre,  forøgede 
kun  den  Antipathi,  jeg  fra  de  ustuderede  Skole- 
bænke havde  mod  Studentervæsenet.  Mine  For- 
ældre, navnlig  min  Moder,  var  af  den  Mening, 
at  jeg  skulde  have  frit  Valg,  «men»,  sagde  hun, 
«saa  skal  det  ogsaa  være  Alvor!« 


Ved  Siden  af  Skolen  havde  jeg  ogsaa  i  et 
Par  Aar  «gaaet  paa  Akademiet«  paa  Char- 
lottenborg, ligesom  mine  Brødre. 

"Akademi -Drengene«  vare  dengang  et 
berygtet  Folkefærd  i  Kjøbenhavn.  De  vare  al- 
mindeligt bekjendte  som  Slagsbrødre  og  Formænd 
for  Gadeoptøier,  i  den  Grad,  at  de  endnu  en 
Snes  Aar  senere  vare  Gjenstaud  for  Politiets 
særegne  Opmærksomhed. 

I  Tegneskolerne  var  der  en  ubeskrivelig 
Mangel  paa  Disciplin. 

Cabott  var  Lærer  i  den  laveste  Skole 
mellem  henved  et  Hundrede  vilde  Haandværks- 
drenge,  som  det  var  ham  en  Umulighed  at  styre. 

En  gammel,  hvidhaaret  Betjent,  Wilstrup, 
søgte    forgjæves    at    assistere    Læreren.       Baade 

han  og  Læreren  vare  saa  vante  til  disse  Optøier, 
at  de  syntes  at  høre  med  til  Underviisningen. 

Cabott  var  en  temmelig  høi,  mørkladen 
Mand,  af  Physiognomi  næsten  som  en  Italiener; 
han  var  meget  hidsig,  og  fik  han  fat  i  en  Male- 
fikant,  saa  dunkede  han  ham  i  Hovedet  og  i 
Ryggen  med  Hidsighed. 

Wil  s  trup  var  en  lille,  stille  Mand,  med 
en  aldeles  skaldet  Isse  og  graahvide  Haar  i 
Nakken.  Sidelommerne  i  hans  graa  Frakke 
struttede  ud  til  begge  Sider,  fordi  de  vare  fyldte 
med  «Hvedeknoper»,  som  han  solgte  til  Brug 
for  Tegnerne;  thi  hjemme  hed  det,  at  vi  maatte 
have  et  Par  Skilling  med  til  Hvedeknoper,  der 
betragtedes  som  et  Tegnemateriale,  skjøndt  de 
egentlig  kun  brugtes  til  Midaftensmad. 

I  denne  Skole  kom  jeg  saavidt ,  at  jeg 
»kunde  lægge  ind  til  Prøve »,  det  vil  sige: 
gjøre  Prøvetegning  for  Avancement.  Jeg  tegnede 
»det  brusende  Skjæggehoved««  efter  en  af 
Desmarteaus  Crayontegninger,  i  Rødkridt,  men 
jeg  avancerede  ikke  denne  Gang  og  forlod  Aka- 
demiet af  Grunde,  som  jeg  nu  kommer  til  at 
fortælle. 


Jeg     havde      gjennemgaaet     de     ustuderede 
Klasser  i  Borgerdydskolen;  Spørgsmaalet  var  nu, 

da  Oktober  1808  nærmede  sig,  om  jeg  skulde 
gaa  over  i  de  studerende  Klasser  eller  forlade 
Skolen,  for  at  træde  ind  i  en  anden  Retning. 

Studere  vilde  jeg  ikke;  det  havde  jeg  tidt- 
nok  erklæret.     Mit  Ønske  var  at  blive  Cadet. 

Mine  ældre  Brødre  vare,  som  sagt,  derimod 
og  søgte  at  overtale  mig,  men  forgjeves.  Af 
Capitain  Godske  blev  jeg  derimod  understøttet  i 
den  Grad,  at  han  endog  tilbød  en  Capitains- 
Uniform,  der  kunde  syes  om  til  mig,  naar  jeg 
var  bleven  Cadet. 

Jeg  havde  ført  min  Krig  igjennem  :  jeg 
skulde  være  Artilleri  -  Cadet ;  de  forberedende 
Skridt  vare  gjorte. 

Det  var  en  Mandag  Formiddag,  at  min  Fa- 
der havde  bestemt  at  føre  mig  til  Major  Mourier. 
I  Længsel  efter  dette  Øieblik  hengik  lange  Ti- 
mer. Imod  Sædvane  udeblev  min  Fader,  og  da 
han  kom  hjem,  var  det  forsilde  paa  denne  Dag 
at  gaa  til  Majoren. 

Jeg  maatte  finde  mig  deri  og  længtes  nu 
efter  den  Dag  imorgen. 

Denne  Nat  mellem  Mandag  og  Tirsdag  havde 
jeg  en  Drøm,  som  gjorde  en  Forandring  i  Situa- 
tionen. 

Om  jeg  ikke  tager  feil,  blev  der  paa  denne 
Tid  foretaget  en  Slags  Indrullering  af  Magistraten, 

ifølge  hvilken  unge  Mænd  lod  sig,  efter  eget 
Valir,  indskrive  til  bestemte  borgerlige  Corpser. 
lalfald  drømte  jeg  denne  Nat,  at  nogle  saadanne 
Udsendinger  ogsaa  kom  til  mig,  for  at  indskrive 
mit  Navn  i  deres  Ruller.  Jeg  valgte  at  lade 
mig  indskrive  —  under  Studenter-Corp- 
set!  Jeg  kom  i  Krig  og  nedlagde  en  fjendtlig 
Tambour. 

Da  jeg  vaagnede,  stod  denne  Drøm  endnu 
levende  for  mig,  og  min  første  Stemning  var 
Forundring  over,  at  jeg,  som  hidtil  altid  havde 
pesteret  imod  alt  Studentervæsen,  havde  valgt 
at  blive  Student. 

Jeg  havde  allerede  dengang  en  vis  Tro  paa 
mine  Drømme,  og  de  Betragtninger,  jeg  nu  gjorde 
mig  over  denne  Drøm,  bragte  mig  i  en  meget 
alvorlig  Stemning,  da  jeg  følte,  at  Øieblikket  var 
afgjørende  for  min  hele  Fremtid. 

Da  jeg  om  Morgenen  kom  ned  i  Dagligstuen, 
sad  min  Moder  alene  ved  Kaffebordet,  og  saa- 
danne ensomme  Øieblikke  benyttede  hun  gjerne 
til  i  kjærlig  Alvor  at  tale  med  mig  om  Dagsor- 
denen. Hverken  hun  eller  min  Fader,  sagde 
hun  nu,  vare  synderlig  glade  ved  den  Beslut- 
ning, jeg  havde  taget,  dog  skulde  jeg  have  frit 
VTalg,  men  saa  skulde  det  ogsaa  derved  for- 
blive. 

Hendes  kjærlige  Ord,  i  Forbindelse  med  Ind- 
trvkket  af  denne  Nats  Drøm  ,  bevægede  mit 
Hjerte;  jeg  brast  i  Graad,  og  da  hun,  høiligt 
forundret  over  mine  Taarer,  vilde  have  en  For- 
klaring, udbrød  jeg,  som  overrasket  over  mig 
selv:  «Jeg  vil  ikke  være  Cadet!»  —  «Hvad  vil  du 
da,  Barn?«  —  Det  vidste  jeg  ikke!  —  Jeg  var 
endnu  ikke  paa  det  Rene  med  mig  selv.  Nu  at 
sige,  at  jeg  vilde  være  Student,  fandt  jeg  altfor 
ydmygende. 

Lidt  op  ad  Formiddagen  kom  vor  Doctor, 
Prof.  Schmidt,  og  da  han  tillige  var  Raadgiver 
i  Huset ,  fortalte  min  Moder  ham ,  hvad  der  var 
skeet,  og  proponerede,  at  jeg,  ligesom  min  Bro- 
der Anton,  skulde  oplæres  i  hans  Etablissement. 
Dette  Forslag  fandt  ikke  Doctorens  Bifald,  to 
Brødre  i  en  saadan  Bestilling,  var  efter  hans 
Mening  ikke  tilraadeligt,  det  var  meget  bedre, 
at  jeg  kom  til  Studeringen!  «Vil  Du  lyde  mit 
Raad,  min  Dreng »,  henvendte  han  til  mig, 
•  saa  gaa  vi  nu  ligenen  til  min  Ven 
Rector  Nissen  og  faa  dig  ind  i  Latin- 
skolen!') 

Uden  nogen  Vægring  eller  Betænkning  gik 
jeg  ind  paa  dette  Forslag.  Den  samme  Tirsdag 
Formiddag  blev  jeg  indskrevet  i  Skolen,  og  næste 

Torsdag    begyndte    jeg    min    lærde    Skolegang    i 
Kannikestræde. 


Ved  at  fortælle  Virkningen  af  denne  Drøm 
bliver  jeg  opmærksom  paa,  at  jeg  i  det  Fore- 
gaaende  har  glemt  at  meddele  en  anden  Drøm, 
der  allerede  i  min  Barndom  gjorde  et  saa  le- 
vende Indtryk  paa  mig,  at  jeg  igjennem  hele  mit 
Liv,  og  endnu  i  min  høie  Alderdom,  bevarer  den 
som  et  Klenodie. 

Jeg  drømte,  at  jeg  en  Søndagmorgen,  førend 
de  Andre  vare  oppe,  kom  ned  i  Dagligstuen  med 
mine  Klæder  over  Armen.  Da  jeg  kom  til  at  see 
hen  imod  Kakkelovnen,  stod  der  en  deilig  Skik- 
kelse, som  vinkede  mig  hen  til  sig  med  Udtrykket 
af  en  ubeskrivelig  Blidhed  og  Kjærlighed. 

Om  jeg  fulgte  dette  Vink,  det  mindes  jeg 
ikke,  men  jeg  kjendte  ham  strax  —  det  var 
Jesus  Christus. 

I  min  Sjæl  staaer  han  endnu  saaledes  og 
vinker  ad  mig. 


Altsaa  skulde  jeg  nu  studere  og  strax  af- 
lægge Prøver  paa,  hvad  jeg  havde  lært  i  Bor- 
gerdydskolen —  og  det  var  nok  ikke  Meget. 

Blandt  Drengene  i  Metropolitanskolen  gjorde 
jeg  strax  Bekjendtskab  med  to  i  Særdeleshed. 

Den  ene  var  en  temmelig  tyk  Dreng,  der 
syntes  at  nyde  særegne  Privilegier,  idet  han  tillod 
sig  Et  og  Andet,  der  neppe  vilde  tillades  alle, 
men  forresten  var  han  meget  venlig  og  godmodig. 
Man  forklarede  mig,  at  det  var  en  «Søn  af 
Biskoppen«). 

Hans  Navn  var  Theodor  Munter,  og  han 
blev  snart  en  af  mine  nærmeste  Omgangsvenner. 

Den  anden  var  en  lille,  krushaaret,  brunet 
Dreng,  med  en  lidt  opadvendt  Næse;  hans  Navn 
var  Peter  Tutein,  med  hvem  jeg  her  begyndte  et 
mangeaarigt  og  venskabeligt  Samliv. 

Rector  Nissen  og  de  nye  Lærere  toge  alle 
venligt  imod  mig;  Skolens  Love  bleve  lagte  mig 
paa  Hjerte,  og  jeg  lovede  mig  selv,  flittigt  at 
studere  dem  og  i  det  Hele  at  tage  anderledes 
fat  end  hidtil,  da  jeg  dog  havde  Saameget  at 
indhente. 

Og  dette  Løfte  holdt  jeg  for  det  Første. 


Af  de  Lærere,  som  i  Metropolitanskolens 
første  Klasse  mest  tiltrak  mig,  og  som  ere  blevne 
i    min    Erindring,    maa   jeg    først    nævne   Nord- 

manden  Hr.  Krum,  der  siden  blev  mere  be- 
kjendt  under  Navnet  Prof.  Kayser  ved  Chri- 
stianias Universitet;  han  var  Lærer  i  Mathematik 
og    paa    denne    Tid    Huuslærer   i   den   Tuteinske 

Familie. 

Da  han  ønskede  en  Omgangsven  for  sin 
Myndling,  synes  hans  Blik  at  være  faldet  paa 
mig,  og  der  aabnedes  nu  for  mig  i  denne  Fa- 
milie et  Velvære  og  store  Behageligheder,  som 
jeg  tidligere  ikke  var  vant  til. 

Fra  Løverdag  til  Mandag  var  jeg,  i  denne 
og  de  følgende  Sommere,  stadigt  paa  Rosendal, 
og  om  Vintrene,  alle  Søndage  idetmindste,  i 
Familien  paa  Hjørnet  af  Vimmelskaftet  og  Bad- 
stuestrædet. 

Den  anden  af  Kammeraterne  i  første  Klasse, 
med  hvem  jeg  sluttede  et  nærmere  Venskab, 
Theodor  Munter,  havde  strax  ved  en  vis 
Nonchalance  tildraget  sig  min  Opmærksomhed. 
Det  var  en  elskværdig,  aaben  og  yndet  Dreng, 
uagtet  man  i  Almindelighed  ikke  kunde  lade 
være  at  have  ham  lidt  til  Bedste  i  Klassen,  paa 
Grund  af  hans  særegne  Væsen. 

Han  sluttede  sig  meget  venligt  til  mig  og 
drog  mig  ind  i  Bispegaarden,  hvor  jeg  snart  blev 
som  hjemme. 

Hans  Fader,  Biskop  Fr.  Munter,  var  altfor 
lærd  og  for  distrait  til  at  bryde  sig  det  Mindste 
om  os  Drenge  eller  om  Husets  Anliggender.  Han 
levede  indesluttet  i  sit  Studereværelse  mellem 
sine  mange  Bøger  og  sine  mange  Kridtpiber,  og 
det  var  kun  ved  Maaltiderne,  at  man  opdagede 
hans  Tilværelse. 

Moderen,  Fru  Elisa  Munter,  eller  (»Bisp- 
inden", som  hun  kaldtes,  var  af  en  lybeksk  Pa- 
tricierfamilie, v.  Krogh  —  en  umaadelig  meget- 
og  hoit-talende,  venlig  Kone,  som  altid  var  i  Ex- 
tase.  Som  en  sørgelig  Familiearv  var  hun  pe- 
riodisk sindssvag,  men  i  hendes  lyse  Øieblikke 
førtes  jeg  stundom  ind  til  hende,  og  da  hun  havde 
erfaret,  at  der  stak  en  lille  Poet  i  mig,  skjænkede 
hun  mig  en  ualmindelig  Interesse  og  var  en  af 
de  Første,  der  viste  min  lille  Musa  nogen  Op- 
mærksomhed. Thi  min  aabenmundede  Ven  The- 
odor kunde  naturligvis  ikke  lade  være  at  udba- 
sune  de  poetiske  Forsøg,  jeg  nu  og  da  betroede 
ham,  og  jeg  havde  heller  ikke  saameget  imod  at 
indhøste  Laurbær  hos  Bispinden,  der  til  Gjen- 
gjeld  ogsaa  betroede  mig  de  tydske  Digte,  hun 
i  sine  Paroxysmer  havde  dicteret  den  ældre  Søn, 
Balthasar.  Den  ældste  Datter,  Fanny,  var  min 
Jevnaldrende,  følgelig  en  ung  Dame  i  mine  Øine, 

og  den  næste  Datter,  Agnes,  var  i  sit  Væsen  ikke 
Andet  for  mig,  end  en  Kammerat  paa  Legepladsen. 

Vi  havde  altsaa  temmeligt  frit  vor  Spas  i 
Bispegaarden,  og  Haven  med  de  gamle  Pæretræer 
var  vor  daglige  Legeplads. 

I  Pastoral-Seminariets  Høresal  spillede  vi 
Komedie.  Det  første  Stykke,  som  blev  givet, 
havde  jeg  selv  lavet,  det  hed  «Bibelhusar»  —  af 
hvilken  Grund  mindes  jeg  ikke,  men  Theodor 
havde  Titelrollen.  Hans  Frøken  Søster,  Fanny, 
var  min,  den  Gamles,  Datter,  og  hun  havde  en 
Scene,  hvori  hun  spillede  paa  Harpe. 

Senere  benyttede  jeg  Biskoppens  Bibliothek 
til,  understøttet  af  Balthasar,  at  skrive  en  Marie 
Stuart,  hvori  Fanny  naturligvis  var  Heltinden, 
og  jeg  Henry  Darnley,  med  Huusjomfruens  sorte 
Silkeforklæde  som  Kappe  over  Skuldrene. 


I  Skolen  gik  det  mig  brillant.  I  de  første 
Maaneder  svingede  jeg  mig  op  til  at  være  Dux 
i  Klassen,  og  da  October-Examen  var  afholdt, 
viste  min  Characteerseddel  Udmærket  i  alle 
Rubrikker.      Ved   Examens-Høitideligheden    blev 

jeg  fremkaldt  af  Rector  Nissen  tilligemed 
Henrik  Nicolai  Clausen,  der  var  hele  Sko- 
lens Dux,  fordi  vi  To  havde,  som  sagt,  Udm.  i 
alle  Fag. 

Grunden  til  denne  indvundne  Hæder  var  ikke 
alene  den,  at  jeg  virkelig  i  dette  Aar  havde  været 
meget  flittig  og  opmærksom  paa  mig  selv,  men 
ogsaa,  at  jeg,  efter  min  Moders  Anordning,  hver 
Aften  havde  maattet  indstudere  den  latinske  Gram- 
matik paa  Regentsen.  Men  da  jeg  nu  kom  op 
i  2den  Classe,  hvor  jeg  skulde  begynde  paa  Græ- 
sken, aabnede  der  sig  en  ny  Verden  for  mig,  der 
lokkede  mig  bort  fra  den  hæderlige  Skolebane, 
som  jeg  nyligt  saa  glimrende  havde  betraadt. 


I  Efteraaret  1809  fortalte  en  af  mine  Klasse- 
Kammerater,  den  allerede  omtalte  Michael  Holm, 
mig,  at  Carl  Otto,  som  jeg  ikke  havde  seet  hele 
Sommeren,  havde  været  meget  syg,  men  at  han 
nu  var  i  Bedring,  og  foreslog,  at  vi  tilsammen  en 
Aften  skulde  besøge  ham  i  Store  Kongensgade, 
hvor  han  nu  boede. 

Vi  kom  da  derud  en  Eftermiddag  og  fandt 
den   kjære    Ven   i    god    Bedring    og    mødte    hans 

velfortjente  Bebreidelser,    fordi  jeg  i  saa  lang  en 
Tid  havde  glemt  ham. 

Men  jeg  havde  jo  haft  Andet  at  bestille, 
end  at  lege  Soldat,  og  han  ligesaa.  Korpset  var 
opløst,  da  han  ikke  længere  stod  i  Spidsen.  Af 
ham  erfarede  jeg  nu,  at  der  af  Korpsets  Rester 
havde  dannet  eller  var  ifærd  med  at  danne  sig 
et  lille  Skuespiller-Selskab,  som  fortiden  ind- 
studerede en  Forestilling  af  « Ni  els  Ebbesen«, 
hvori  Otto  skulde  spille  Grev  Geert,  og  Peter 
Duus  —  en  halvveis  Sømand  -  Titelrollen.  Der 
maatte  jeg  være  med! 

Den  første  Forestilling  blev  givet  paa  Øster- 
gade, hos  en  Bogbinder,  som  havde  et  passende 
Locale.  Carl  Winsløv,  der  senere  blev  en  saa 
udmærket   Skuespiller,    optraadte   her  for   første 

Gang. 

Jeg  var  kun  lidet  deeltagende  —  som  oftest 

kun  Tilskuer. 

Min  Ven,  som  jeg  nu  stadigt  besøgte,  be- 
troede mig  sine  første  dramatiske  Forsøg.  Han 
havde  skrevet  en  Tragoedie,  og  jeg,  som  omtrent 
paa  samme  Tid  havde  en  anden  -  Arnold  Win- 
kelried  —  under  Arbeide,  gjorde  Gjengjæld,  og 
denne  gjensidige  Fortrolighed  blev  nu  et  nyt 
Baand  imellem  os,  saa  at  jeg  stadigt  besøgte 
ham  i  hans  lille  Portkammer. 

Under  disse  Besøg  saae  jeg  en  Eftermiddag 
hans  to  Søstre,  som  med  adskillige  andre  Smaa- 
piger  legede  nede  i  Gaarden. 

Jeg  havde  hidtil  kun  sjeldent  haft  Leilighed 
til  at  komme  i  Selskab  med  Pigebørn,  da  jeg 
ikke  havde  haft  en  Søster,  og  disse  unge  Damer 
vare,  for  deres  Alder,  af  en  ualmindelig  Skjønhed. 

Det  varede  derfor  ikke  længe,  førend  Carl 
og  jeg  vare  nede  imellem  dem  og  gjorde  Be- 
kjendtskab. 

Den  yngste  Søster  var  en  Dag,  paa  Veien 
fra  Skolen,  faldet  paa  Gaden,  da  en  Dreng  havde 
villet  kysse  hende,  og  hendes  smaa,  fine  gule 
Handsker  vare  blevue  tilsmurte.  Som  Cavaleer 
skyndte  jeg  mig  hen  i  en  Urtebod  og  kjøbte  en 
KJat  grøn  Sæbe,  og  hermed  forsynet  prøvede  jeg 
paa  at  vadske  Handskerne  paa  hendes  Hænder, 
og  da  en  af  Veninderne  siden  vilde  gaa  hjem  og 
ikke  lod  sig  overtale  til  at  blive  længer,  kom  jeg 
tilhjælp,  idet  jeg  kravlede  op  ad  den  høie  Brand- 
stige med  Frøkenens  Hat  og  hængte  den  øverst 
oppe,  saa  at  hun  ikke  kunde  gaa,  uden  at  jeg 
lod  mig  bevæge  til  at  hente  Hatten  ned  igjen.  Ved 
disse  mine  første  Romanstreger  blev  jeg  snart  en 
ganske  godt  anseet  Person  imellem  de  unge  Da- 
mer.     Men    den,    der   af  dem    alle   tiltalede   mit 

Hjerte  mest,  var  den  ældste  af  Søstrene,  Emilie, 
og  hun  blev  min  første  Kjærlighed. 

Naturligvis  kom  jeg  hver  Aften  der  i  Gaar- 
den  og  fandt  som  oftest  det  samme  nydelige  Sel- 
skab, som  optog  mig  i  deres  Kreds.  Jeg  dekla- 
merede for  dem  paa  Kjøkkentrappen  baade  min 
egen  Bombardements  Hymne  og  Oehlen- 
schlægers  Skattegraveren  og  Thorvald  og 
Signe  —  jeg  kunde  dengang  Oehlenschlæger 
paa  mine  Fingre  ,  og  under  alt  dette  krøb  den 
unge  Elsker  mere  og  mere  ud  af  Ærmet. 

Saaledes  gik  Sommeraftenerne  hen  ikke  just 
til  stor  Fremgang  for  Studeringerne. 


Da  jeg  var  rykket  op  i  2den  Klasse  i 
October  1809,  havde  jeg  altsaa  en  heel  Deel 
Andet  at  tænke  paa  end  Skolesagerne,  og  min 
Glorie  fra   1ste  Klasse  blegnede  efterhaanden. 

Naturligviis  gik  det  ikke  i  Skolen,  som  det 
burde.  Mine  Tanker  vare  ikke  villige  i  den 
Retning.  Paa  Skolebænken  listede  jeg  mig  til 
at  skrive  Vers,  og  hjemme  holdtes  jeg  vel  til, 
i  bestemte  Aftentimer  at  sidde  i  et  langtfra- 
liggende  Kammer  for  at  læse,  men  der  fik  jeg 
tilfældigviis  fat  paa  en  gammel  dansk  Oversæt- 
telse  af  Batteux   iblandt   min  Broders  Bøger   og 


57 


studerede  nu  Æsthetik  og  fandt,  at  den  Dag, 
jeg  ikke  havde  haft  et  lille  Besøg  af  min  Musa, 
var  tabt. 


I  Sommeren  flyttede  Kammerraad  Otto's  til 
Lyststedet  Tuborg  paa  Strandveien.  Det  var  en 
Streg  i  Regningen,  men  Veien  var  da  ikke  længere, 
end  at  jeg,  saa  tidt  det  kunde  gaa  an,  besøgte 
min  Ven  og  mine  Veninder  derude.  I  August 
var  det  Hendes  Fødselsdag,  og  efter  Overlæg 
med  Broderen  skulde  Haven  illumineres  med 
Lamper,  og  et  lille  Fyrværkeri,  som  jeg  paatog 
mig  at  gjøre,  afbrændes. 

Denne  Fest  lykkedes  mig  saa  godt,  at  den 
gav  Anledning  til  et  nyt  Bekjendtskab,  som  fik 
en  afgjørende  Indflydelse  paa  min  fremtidige  Livs- 
stilling. 

Ved  Siden  af  Tuborg  havde,  som  bekjendt, 
Conferentsraad  Moldenhawer  sit  Landsted.  Denne 
Familie  var  allerede  selskabeligt  knyttet  til 
Otto's,  især  ved  Datteren,  Julie,  hendes  Broder 
og  Bølling,  der  var  optagen  som  Søn  i  Huset. 
Disse  havde  seet  mit  Fyrværkeri,  og  da  de  kort 
efter  havde  en  Festdag  at  feire,  blev  jeg  an- 
modet om  at  være  dem  behjælpelig  dermed ,  og 
saaledes    indførtes    jeg   i    en    Familie,    der   i    en 

Række  af  Aar  optog  mig  med  den  største  Vel- 
villie  og  Venskab,  og  hvor  jeg  i  hine  Aar  havde 
mine  fleste  Glæder. 


Men  da  Aftenerne  blev  mørkere,  var  jeg 
nær  faldet  ind  i  Sværmen  af  lystige  Kamme- 
rater, som  efter  den  Tids  Skik,  morede  sig  med 
—  undertiden  frivole  —  Gadeløier ,  hvori  jeg, 
stille  sukkende  som  jeg  var,  dog  mest  deeltog 
som  en  nysgjerrig  Tilskuer. 

Jeg  var  derved  kommen  i  Vane  med  at 
infinde  mig  sildigere  i  Hjemmet ,  end  Husets 
Orden  fordrede,  og  mødte  allerede  Formaninger 
af  min  Moder  og  de  ældre  Brødre. 

En  Aften  kom  jeg  saaledes  hjem  fra  lig- 
nende Sammenkomster  og  overaskedes  smerteligt 
ved  at  høre,  at  min  Moder  var  meget  syg  og 
havde  i  flere  Timer  ligget  bevidstløs. 

Det  slog  mig  vældigt,  og  denne  Overgang 
fra  det  larmende  Gadeliv  til  den  tause  Sygestue 
faldt  som  ligened  fra  Himlen  over  mig. 

Min  Moders  Sygdom,  som  havde  yttret  sig 
i  en  stor  Svulst  i  hendes  ene  Side ,  var  ikke 
ganske  overstaaet,  om  hun  end  ikke  stadigt  var 
fængslet  til  Sygeleiet,  men  Tanken  om,  at  vi 
snart   skulde  miste  hende,    havde  ikke  ret  faaet 

Indgang  i  mit  Hjerte,  da  hun  en  Aften  henimod 
Aarets  Udgang,  ligesom  i  et  muntert  Øieblik, 
yttrede:  «Hvor  her  dog  vilde  blevet  en  Græden, 
dersom  jeg  var  død  fra  Jer!»  Hun  anede  den- 
gang neppe  selv,  at  Afskedstimen  nærmede  sig. 
Men  i  Slutningen  af  December  maatte  hun  igjen 
holde  Sengen,  og  vi  vare  allerede  saa  vante  til 
saadanne  Sygedage,  at  vi  betragtede  dem  som  i 
Tingenes  sædvanlige  Orden.  Nu  følte  hun  selv, 
at  Skilsmissen  forestod. 

En  Søndag  Morgen  kom  jeg  til  hende  i 
Sovekammeret  og  nærmede  mig  hendes  Syge- 
seng ,  for  at  bringe  mit  Godmorgen.  Med 
mere  end  sædvanlig  Alvor  spurgte  hun  mig: 
cEr  vi  alene  ?»  —  og  da  jeg  havde  bekræftet  dette, 
udbrød  hun:  «Den  bliver  min  Død,  mit  Barn! 
denne  Sygdom !  ■  Hun  befalede  mig  at  knæle 
ned,  for  at  modtage  hendes  moderlige  Velsig- 
nelse, det  Bedste,  sagde  hun,  som  hun  kunde 
give  mig  i  sit  eget  Sted.  Da  knælede  jeg  ned, 
skjulte  mit  Ansigt  i  Lagenet  og  græd  bitterligt, 
og  medens  jeg  laa  der,  og  hendes  Haand  hvilede 
paa  mit  Hoved,  hørte  jeg  hende  sige:  «Græd 
ikke  Barn!  Naar  Du  kun  gjør  hvad  Ret  er,  saa 
kan  Du  gjerne  være  lykkelig  uden  en  Moder!« 
Disse  Ord,  iblandt  mange  Formaninger,  bleve 
uudslettelige  i  mit  Hjerte. 

Paa  den  sidste  Dag  i  Aaret  1811  forærede 
Peter  Tutein  mig  en  smukt  indbunden  Bog 
med  hvide  Blade;  i  den  skulde  jeg  indskrive 
mine  Digte.  Jeg  ilede  hjem  for  strax  at  be- 
gynde dette  Arbeide  og  overraskedes  ved  at 
finde  min  Moder  saa  vel,  at  hun  kunde  sidde 
oppe.  Hun  yttrede  nu  selv  Haab  om,  at  hun 
nok  kunde  blive  karsk  igjen,  og  dette  Haab  var- 
en kjær  Gjest  i  Huset.  Men  det  nye  Aar 
begyndte  med  mørke  Dage.  Hun  laa  som  alle- 
rede forladt  af  Livet,  kun  ventende  paa  Døden. 
Jeg  nærmede  mig  hende,  gjorde  et  stille  Spørgs- 
maal,  men  hun  svarede  mig  ikke.  Hendes  Haand 
laa  udstrakt  over  det  hvide  Lagen;  jeg  badede 
den  med  mine  Taarer  og  trykkede  den  fast  mod 
mine  Læber.  Det  mærkede  hun,  og  jeg  modtog 
et  Haandtryk  til  Afsked. 

Jeg  var  halvvaagen,  da  jeg  tidligt  den  næste 
Morgen  hørte  de  Ord:  « Moder  er  død!»>  Det 
overraskede  mig  jo  ikke.  Med  et  «Gud  være 
lovet!«  sank  jeg  sammen  mellem  Puderne  og 
blev  længe  liggende ,  uden  at  en  Taare  trængte 
frem  i  mit  Øie,  indtil  jeg,  fortvivlet  over  denne 
Tørke,  reiste  mig  fra  Leiet,  og  nu  fik  mine 
Taarer  et  frit  Løb  og  skaffede  mig  Lindring. 

Ved  min  Moders  Død  faldt  det  gamle, 
velstaaende  Huus  sammen,  og  de  glade  Dage  i 
Hjemmet  vare  nu  tilende. 

Finantskrisen  i  Januar  Maaned  1813  traf  her, 
som  saa  mange  andre  Steder,  ind  med  Formuens 
Ødelæggelse.  Mig  rammede  det  dog  ikke  føle- 
ligt, uden  forsaavidt  jeg  nok  kunde  mærke,  at 
det  stundom  var  vanskeligt  for  min  Broder,  der 
nu  maatte  gribe  Roret,  at  skaffe  det  Fornødne 
tilveie.  Thi  min  Fader  faldt  fra  denne  Tid 
sammen,  baade  ved  Savnet  af  den  kjære  Hustru 
og  ved  den  Forvirring ,  der  indtraadte  i  alle 
Pengeforhold,  da  en  dansk  Rigsdaler  paa  engang 
nedsattes  til  Værdien  af  en  Mark.  Istedetfor  at 
fortsætte  sine  Studeringer,  maatte  min  ældste 
Broder  overtage  Trykkeriets  Bestyrelse,  medens 
Ane ,  vor  trofaste  Pige ,  traadte  som  Madmoder 
i  min  Moders  Sted. 

Ved  disse  to  kjærlige  og  opoffrende  Væs- 
ners utrættelige  Bestræbelser  holdtes ,  som  man 
siger,  Stumperne  sammen.  Kostede  endog  et 
Par  Støvler  til  mig  paa  denne  Tid  70  Rdlr., 
saa  fik  jeg  dem  dog,  naar  jeg  trængte  dertil, 
og  ovenikjøbet  med  lange  Dusker,  efter  den 
Tids  Mode. 

Den  Sorg,  jeg  havde  gjennemgaaet  ved  min 
Moders  Død,  i  Forbindelse  med  mine  Kjærlig- 
heds-Drømmerier, havde  stemmet  min  Lyre  til 
Mol-Accorder,  og  jeg  sang  meget  og  altid  i 
denne  Tonart. 

«Bispinden»,  Fru  Elisa  Munter,  som  havde 
været  usynlig,  paa  Grund  af  Sindslidelser,  i  al 
den  Tid  siden  vi  spillede  « Maria  Stuart«  og 
(•Bibelhusaro  i  Bispegaarden,  var  nu  nogenlunde 
helbredet.  En  Dag  førte  Theodor  mig  ind  til 
hende,  da  hun  havde  forlangt  at  tale  med  mig 
om  min  Moders  Død,  og  jeg  maatte  læse  det 
Digt  for  hende,  som  jeg  i  den  Anledning  havde 
skrevet. 

Hun  fortalte  mig,  at  hun  under  sin  Sygdom 
oftere  havde  været  Gjenstand  for  poetiske  In- 
spirationer, som  hendes  Søn,  Balthasar,  havde 
opskrevet  og  samlet  i  det  Hefte,  hun  viste  mig, 
og  ved  denne  gj ensidige  Udvexling  af  Digte, 
som  hun  og  jeg  forelæste  af  vore  Samlinger, 
fik  hun  en  særegen  Interesse  for  mig. 


Paa  Aarets  første  Dag  1814  var  jeg  ind- 
buden  til  Bispegaarden.  Jeg  havde  skrevet  et 
Nytaarsdigt  til  Fru  Munter,  som  blev  læst  af  de 
Besøgende,   iblandt   hvilke   jeg  erindrer  Digteren 

Sander,  « Niels  Ebbesens«  Forfatter,  en  lille, 
rund  Mand,  der  snarere  saae  ud  som  en  pedan- 
tisk Pædagog  end  som  en  dramatisk  Digter. 

Fru  Munter  var  rørt  og  udtalte  sig  med 
mange  tydske  og  danske  Ord  over  mine  poetiske 
Gaver,  og  Biskop  Munter  smilede  igjennem  de 
sammenknebne,  forlæste  Øine,  klappede  mig  og 
roste  mine  Hexametre. 

I  visse  Maader  var  jeg  den  Gang  som  et 
Æble,  der  paa  den  ene  Side  er  bleven  rødt, 
uden  at  være  bleven  modent.  Jeg  var  jo  gammel 
nok  til  at  kunne  skrive  et  taaleligt  Digt,  og  mine 
Tankers  Udvikling  svarede  mere  til  min  Alder, 
end  Skoleforholdene. 


Jeg  var  endnu  kun  i  3die  Klasse,  og  det 
var  mig  mangen  Gang  en  Plage,  at  jeg  ikke 
kunde  kaste  alt  det  Pedanteri  tilside,  for  ret 
med  Liv  og  Sjæl  at  hengive  mig  til  noget  — 
Rigtigt! 

Underviisningen  i  Skolen  var  ogsaa  paa  den 
Tid,  ved  flere  af  dens  uforsvarlige  Lærere,  ma- 
litieus  og  tidspildende,  og  jeg  havde  jo  saa 
mange  andre  Ting  i  Hovedet.  Det  gik  kun  mid- 
delmaadigt.  Hvad  der  nogenlunde  interesserede 
mig,    gik   let   fra  Haanden    og   gav  mig  Tid  nok 

til  at  studere  lidt  paa  fri  Haand,  men  stor  An- 
strængelse  havde  jeg  ikke  Lyst  og  Leilighed  til. 
Den  Omstændighed,  at  jeg  saa  sildigt  var  kom- 
men til  Studeringerne,  og  som  skulde  have  an- 
sporet mig,  havde  under  disse  Forhold  tilfølge, 
at  jeg  nu  sad  der  som  en  gammel  Dreng  paa 
Skolebænken,  og  det  følte  jeg  dobbelt,  da  baade 
Carl  Otto  og  Peter  Tutein  begge  vare  blevne 
Studenter. 


Efter  at  Aprils-Examenen  var  overstaaet  — 
disse  Examiner  vare  mig  saa  frygtelige,  at  jeg 
endnu,  naar  jeg  drømmer  ret  slemt,  enten  er 
under  Bombardementet  eller  skal  op  til  Examen 
—  reiste  jeg  i  Ferien  til  Sorø,  hvor  jeg  aldrig 
før  havde  været,  men  hvor  jeg  nu  havde  Lei- 
lighed til  at  sværme  i  Skov  og  ved  Sø  og  at 
leve  idylliske  Dage. 

Paa  en  umagelig  Bondevogn  kjørte  jeg  en 
Dag  og  en  Nat  disse  10  Mil,  som  man  nu  til- 
bagelægger i  et  Par  Timer.  Allerede  den  første 
Eftermiddag  foretog  jeg,  i  Selskab  med  et  Par 
Damer,  en  Seiltour  over  til  Øen  Parnas  og  skjar 
mit  Navn  ind  i  en  gammel  Bøg.  Men  om  Af- 
tenen  var  det  paa  Hjemveien  ikke  langt  fra,    at 

vi    vare     kuldseilede    i    en    Storm ,     som     over- 
raskede os. 

Var  det  mig  et  Varsel? 


I  Sorø  havde  jeg  det  meget  godt.  Den 
skjønne  Skov  og  Sø  vakte  mig  strax  til  at 
synge  med  Fuglene. 

I  et  gammelt  opmuret  Lysthus,  som  laa 
afsides  i  Haven,  fik  jeg  mit  eget  Studerekam- 
mer, og  der  læste  jeg  græsk  Prosa  og  dansk  og 
tydsk  Poesi. 

En  Bondepige  havde  fortalt  mig  et  Sagn 
om  Helenes  Brønd  ved  Tidsvilde,  og  det  gav 
mig  Stof  til  en  Romance,  som  jeg  dengang 
fandt  meget  god  og  endnu  finder  ganske  an- 
stændig. Jeg  nævner  den  kun,  fordi  den  er 
det  tidligste  Digt  af  mig,  som  har  opnaaet  den 
Ære  at  blive  trykt. 


Da  Undervisningen  i  Skolen,  efter  Ferien, 
igjen  begyndte,  forestod  snart  Examenstiden  i 
October,  og  nu  gjaldt  det  om  Opflyttelse  til 
4de  Klasse.  Som  tidligere  bemærket,  gik  det 
godt  i  alle  de  Fag,  der  ikke  krævede  stor  An- 
strængelse,    men   i  Græsken    vilde    det   ikke    gaa 

—  det  var  ikke  til  at  komme  ud  af  det  med 
en  Lærer  som  Dr.  Simon  Meisling,  der  selv 
kjedede  sig  ved  Underviisningen  og  søgte  sin 
Adspredelse  i,  ved  alle  Leiligheder,  at  være  saa 
ubehagelig  som  muligt.  Han  lod  Intet  falde  til 
Jorden,  som  han  kunde  benytte  til  sine  Drillerier. 

Lidt  Opmuntring  havde  jeg  dog  i  Schierns 
Timer.  Han  foredrog  Mathematiken  med  en 
Alvor ,  der  krydredes  jevnligt  af  Humor  og 
Vittighed.  Han  var  en  smuk  og  livlig  Mand, 
der  selv  havde  siddet  paa  Skolebænken  og 
sommetider  ikke  var  bange  for  endnu  at  tage 
Plads  imellem  os,  skjøndt  han  dog  vidste  plud- 
selig at  slaa  om,  naar  han  mærkede,  at  Kam- 
meratskabet gik  for  vidt. 

Af  Geometrien  vidste  jeg  at  udfinde  en 
poetisk  Side;  jeg  havde  en  vis  Følelse  for 
denne  Videnskabs  Musik  og  indre  Harmoni,  men 
Tal  har  i  denne  Verden  altid  kostet  mig  megen 
Bryderi,  da  min  Hjerne  formodentlig  mangler 
Knager  til  at  hænge  Tallene  op  paa. 

Den  kjære  Schiern ,  som  tilfulde  kjendte 
min  Svaghed,  tog  derfor,  da  vi  kom  op  til  Lig- 
ningerne og  desl.,  meget  lempeligt  paa  mig, 
og  som  oftest  hjalp  jeg  mig  med  en  Spas,  som 
han  meget  villigt  tog  til  Indtægt.  Ja,  jeg  fik 
endogsaa  flere  Gange  brillante  Charakterer,  naar 

jeg  i  de  skriftlige  Opgaver  gik  udenom  Sagen 
og  opløste  hans  »»Ligninger«  paa  Vers  i  ko- 
miske Fortællinger. 


Denne  Maade  at  løse  Opgaver  paa  an- 
vendte jeg  engang  paa  denne  Tid  under  Reli- 
gionslæreren Hr.  Faber  (siden  Biskop  i  Odense); 
dog  ikke  af  samme  Grund  som  hos  Schiern,  men 
i  et  Udbrud  af  patriotiske  Følelser. 

Norges  Adskillelse  fra  Danmark  havde  alle- 
rede i  flere  af  mine  Digte  været  den  elegiske, 
harmfulde  Gjenstand,  og  da  Hr.  Faber  en  Dag 
havde  givet  os  den  Opgave:  <«Naar  Nøden  er 
størst,  er  Hjælpen  nærmest«,  dristede  jeg 
mig  til  at  indsende  en  politisk  Fabel  paa  Vers, 
som  var  temmelig  nærgaaende  i  sine  Allegorier. 

Christian  Møhl,  min  kjære  Ven  og  Side- 
kammerat, var  min  Fortrolige,  og  med  ham 
deelte  jeg  i  disse  Aar  Skolens  Adspredelser  og 
sure  Sorger. 

Vi  vare  spændte  paa,  hvad  vel  den  blide 
og  forsigtige  Dr.  Faber  vilde  sige,  da  Møhl  en 
Dag  meddeelte  mig,  at  Rector  Nissen,  som  var 
en  god  Ven  af  hans  Fader,  havde  været  der 
hjemme    og,   i   Nærværelse   af  Poul   Dons,    læst 

min  Fabel  for  dem.  I  Klassen  anstillede  Hr. 
Faber  sig,  som  om  han  ikke  havde  mærket  Sa- 
tiren, men  gav  mig  et  Ug.  for  Stilen. 

Rector  viste  sig,  som  altid,  meget  venlig 
imod  mig,  men  endnu  talede  han  ikke  et  Ord 
om  min  Fabel;  dog  sporede  jeg  snart,  at  den 
havde  vundet  hans  Bifald. 

Da  nu,  efter  October-Examen,  Spørgsmaalet 
var  om  Opflyttelse  til  4de  Klasse,  blev  det  i 
Skolemadet  af  fire  Lærere  vedtaget,  at  jeg  kunde 
opflyttes ;  men  paa  den  græske  Grammatiks  Vegne 
satte  Dr.  Meisling  sig  derimod ,  vistnok  med 
skjellig  Grund,  om  der  endog  har  været  lidt 
Malice  med  i  Spillet. 

Da  skete  det  en  Dag,  at  Rector  lod  mig 
kalde  ned,  for  at  meddele  mig,  hvorledes  Sa- 
gerne stode. 

Med  megen  Aabenhed  og  Hjertelighed  sagde 
han  mig,  at  han  kjendte  mit  Held  og  min  Lyst 
for  Poesien,  og,  langtfra  at  miskjende  dette,  op- 
muntrede han  mig  til  at  dyrke  Muserne  —  dog 
uden  at  forsømme  de  Ting,  som  kunde  være  mig 
mindre  behagelige,  og,  hvad  Opflyttelsen  til  4de 
Klasse  angik,  da  «var  det  slemt«,  at  Meisling 
havde  stillet  sig  derimod;  han  vilde  nu  selv  — 
Rector!  —  underkaste  mig  en  lille  Prøve.  Jeg 
var    saa   heldig   at   tilfresstille    ham  under  denne 


69 

Examination  —  formodentlig  var  han  villig  til 
at  lade  sig  tilfredsstille,  og  da  jeg  forlod  ham, 
trykkede  han  min  Haand  og  lagde  mig  Gramma- 
tiken  paa  Hjertet. 

Jeg  blev  opflyttet  til  4de  Klasse  —  Musen 
være  takket! 

Jeg  tog  nu  alvorligere  fat  og  brolagde  Veien 
igjennem  fjerde  Klasse  med  gode  Forsætter. 


Med  min  Kjærligheds  Roman  gik  det  op  og 
ned.  Jeg  holdt  endnu  stadigt  ud  med  Troskab 
mod  den  udkaarede  Gjenstand,  skjøndt  jeg  mere 
og  mere  følte  den  voxende  Afstand  imellem  os. 
Vel  maatte  jeg  tidt  sige  mig  selv,  naar  jeg  saae 
Hende  i  Sværmen  af  Tilbedere,  at  der  for 
mit  Vedkommende  aldrig  kunde  komme  Andet 
end  Elegier  ud  af  dette  Forhold,  om  hun  endog 
holdt  nok  saa  meget  af  mig. 

Men  dette  Rum  i  mit  Digterhjerte  kunde 
ikke  staa  tomt  og  ubeboet,  og  hun  blev  mig, 
igjennem  disse  farlige  Aar  en  Skyts-Engel  mod 
alle  profane  Tillokkelser. 


Men     nu    vare    ogsaa     Dagene    i    Hjemmet 
blevne     meget    trangere.       Min     stakkels     gamle 

Fader  var  ruineret  af  Rigsbankforordningen  og 
af  Cautioner,  han  tidligere  havde  paataget  sig. 
For  mig  var  denne  Forandring  i  Huset  ikke  alene 
følelig  ved  den  smallere  Kost,  men  ogsaa  derved, 
at  vort  gamle  Hjem  i  Stue -Påtagen  ud  imod 
Gaden,  af  oekonomiske  Hensyn,  maatte  opgives 
og  ombyttes  med  en  Leilighed  i  Baghuset.  For 
selv  at  fortjene  Lidt,  f.  Ex.  til  et  Par  Saaler 
under  Støvlerne,  fik  jeg  nu  og  da  lidt  Arbeide, 
Billeder  at  colorere  for  Boghandlere,  især  for 
Husets  Ven,  Schubothe,  som  lod  mig  «male» 
sin  «Orbis  pictus«  og  «Boech's  Billedbog.« 
At  vi  endnu  havde  Tag  over  Hovedet,  og  at  vi 
i  Reglen  kunde  gaa  mættede  tilsengs ,  dette 
skyldtes  den  stakkels  Broders  mangengang  for- 
tvivlede Bestræbelser  og,  den  moderlige  Omhu, 
hvormed  Ane  tog  sig  af  os  Alle. 

Under  alt  dette  var  min  Fader  bøiet  til 
Jorden,  og  den  Sygdom,  som  havde  undergravet 
hans  ellers  herlige  Kræfter,  yttrede  sig  stundom 
i  Svimmelhed  og  senere  i  en  lettere  Grad  af 
Sindsforvirring. 

Jeg  erindrer  et  voldsomt  Anfald  af  denne 
hans  Sjælssygdom,  da  jeg  tilfældig  var  ene  om 
ham,  og  han  udbrød  i  de  haardeste  Bebreidelser 
imod  mig  og  udtalte,  næsten  under  Forbandelser, 

at  jeg  havde  ødelagt  ham  ved  at  gjøre  Gjeld  — 
jeg,  som  indtil  den  Tid  neppe  havde  disponeret 
over  5  Rdlr. 

Hans  Sygdom  tiltog  i  den  Grad ,  at  vi 
skifteviis  maatte  vaage  over  ham ,  og  mangen 
Nat  tilbragte  jeg  saaledes  i  hans  Nærhed  ved 
mine  Skolebøger  —  eller  i  altforglemmende  Om- 
gang med  Muserne.  Jeg  erindrer  flere  saadanne 
Nætter,  naar  han  med  Vold  og  Magt  vilde  ud 
af  Sengen  og  søgte  sine  Klæder,  som  vi  havde 
maattet  gjemme  for  ham,  hvorledes  jeg  tilbragte 
Timer,  liggende  formeligt  i  Kamp  med  ham  paa 
Sengen,  for  at  hindre  ham  i  at  staa  op  og  at 
komme  ud  i  Byen,  hvor  han  troede,  han  havde 
Sager  af  største  Vigtighed  at  bringe  i  Orden. 


Saadan  endte  1814  i  en  mørk  Vinternat, 
der  for  mig  dog  ikke  savnede  sine  klare  Stjerner 
paa  Himmelen.  Jeg  skrev  paa  denne  Tid  ad- 
skillige Digte,  der  tilligemed  det  Bedste  af  min 
gamle  Digtsamling  blev  et  Udvalg  for  en  ny 
anskaffet  Bog  til  mine  digteriske  Arbeider,  som 
jeg  kaldte  «Psyche»  ,  og  hvis  Titelblad  jeg 
havde  smykket  med  en  af  Psychevinger  baa- 
ren  Lyre. 

Denne  nye  og  meget  forøgede  Udgave  at 
mine  Digte  bragte  jeg  2den  Juledag  til  Fru 
Munter,  som  allerede  længe  havde  anmodet  mig 
derom,  og  nogle  Dage  derefter  kom  Theodor 
Munter  til  mig  for  at  undskylde,  at  hans  Tante, 
Fru  Frederikke  Brun,  havde  laant  dem  af  hans 
Moder  paa  nogle  Dage,  hvilket  vistnok  meget 
let  erholdt  min  Tilgivelse.  Det  var  mig  jo  et 
Gradus  ad  Parnassum. 


Dagene  i  Hjemmet  vare  imidlertid  meget 
sørgelige  og  stode  i  skarp  Modsætning  til  Livet 
udenfor,  naar  jeg  droges  ind  i  lykkeligere  Familie- 
kredse, som  gjerne  modtog  mig. 

Min  Fader  var  altid  sengeliggende,  og  hans 
lyse  Øieblikke  vare  kun  faa.  En  Nat,  det  var 
imellem  den  29de  og  30te  Januar  1815,  sad  jeg 
ved  mine  Skolesager ,  ene  og  i  Nærheden  af 
hans  Sygeleie.  Han  laa  i  en  Alkove  ved  det 
Værelse,  hvor  jeg  sad,  og  hvorfra  jeg  nu  og  da 
saae  ind  til  ham.  Da  jeg  saaledes  engang 
stod  hos  ham  og  forgjeves  havde  søgt  at  faa 
et  Svar  paa  mit  Spørgsmaal,  bemærkede  jeg, 
at  han  gjentagne  Gange  aabnede  Munden  og  be- 
vægede Tungen  ligesom  for  at  smage.  Jeg  antog, 
at  han  tørstede,  men  da  han  ikke  kunde  drikke, 

tog  jeg  en  Theskee  med  lidt  Ribssaft  og  lod 
en  Draabe  falde  paa  hans  Tunge.  Jeg  mærkede, 
at  det  vederkvægede  ham,  og  gjentog  dette  et 
Par  Gange.  Da  drog  han  et  dybt  Suk,  jeg 
kaldte  Ane  til,  han  sukkede  atter  og  atter  — 
og  hans  Sjæl  gik  til  Gud. 

Det  var  en  Mandag  Morgen;  den  næste 
Løverdag  stededes  han  til  Graven  ved  min  Mo- 
ders Side,  og  jeg  havde  nu  to  Kjære  under 
Taarepilen  at  besynge  i  mange  veemodige  Øie- 
blikke. 


Mine  Venner  gjorde  sig  i  de  følgende  Dage 
Umage  for  at  adsprede  mig  lidt.  Jeg  seer  af  en 
Dagbog,  at  jeg  nogen  Tid  efter  fik  mig  en  Guitarre 
—  jeg  kan  næsten  ikke  tro,  at  jeg  har  haft  Raad 
til  selv  at  kjøbe  den;  men  nu  skulde  jeg  lære 
at  spille,  hvilket  dog  aldrig  blev  til  Andet, 
end  at  jeg  kunde  gribe  et  Par  Accorder  og 
derved  nære  og  fremkalde  ;de  veemodige  Stem- 
ninger, som  mit  Hjerte  havde  mest  Hang  til. 


Efterhaanden  blev  jeg  igjen  dragen  ind  i  de 
Familiekredse,  hvor  jeg  alt  var  hjemme. 

En  Dag  i  Februar  d.  A.  tik  jeg  fra  Fru 
Fr.  Brun  en  Indbydelse  og  blev  modtaget  af 
hende,  som  havde  gjort  Bekjendtskab  med  min 
«Psyche»,  over  al  Forventning. 

Jeg  maatte  tage  Plads  hos  hende  i  Divanen, 
men  overlod  hende  at  føre  Conversationen,  da 
jeg  mærkede,  at  hun  var  saa  tunghør,  at  hun 
ikke  let  kunde  forstaa  mine  beskedne  Replikker. 

Vor  Samtale  blev  imidlertid  afbrudt  ,  da 
hendes  Datter,  den  tidt  besjungne  Ida  Brun,  nu 
indfandt  sig  og  hilsede  venligt  paa  mig  —  men 
med  en  Basstemme,  der  maatte  overraske  fra 
en  saa  deilig,  kvindelig  Skikkelse. 

Lidt  efter  indfandt  Ludvig  Heiberg  sig  —  han 
var  allerede  hjemme  der  i  Huset  —  og  jeg  troede 
strax  i  ham  at  see  en  Tilbeder  af  den  Dame, 
som  han  har  besjunget  som  "Narcis- Adelaide.« 
Jeg  gjorde  altsaa  ved  denne  Leilighed  Bekjendt- 
skab med  ham,  hvis  (»Pottemager  Walter»  jeg 
især  beundrede. 

Da  jeg  ved  hans  Ankomst  havde  trukket 
mig  lidt  tilbage,  førte  Fru  Brun  mig  ved  Haanden 
hen  til  ham  og  bad  ham  hilse  paa  «en  yngre 
Broder."  Han  nævnede  mig  strax  ved  Navn, 
fortalte,  at  han  havde  læst  nogle  af  mine  Digte, 
at  det  havde  forundret  ham,  «at  jeg  ikke  havde 
sat   mit  Navn  paa  Titelbladets    —  jeg  troer,   at 

han  havde  en  lille,  bitter  Makron  i  Munden,  da 
han  sagde  dette  —  at  Baggesen  forleden  hos  Fru 
Brun  havde  læst  flere  af  mine  Digte  og  rost 
enkelte  af  dem,  og  at  han  selv  ønskede  at  laane 
dem  til  Gjennemlæsning,  hvilket  naturligvis  smi- 
grede mig  meget.  Da  jeg  efter  Theen  om  Af- 
tenen tog  Afsked,  paamindede  Fru  Brun  mig 
om  jevnligt  at  besøge  sig  og  at  lade  hende  see, 
hvad  jeg  producerede. 


Siden  October  f.  A.  havde  jeg  altsaa  været 
i  Skolens  fjerde  Klasse  og  havde  endnu  et  Aar 
tilbage. 

Christian  Mohl  var  iblandt  dem,  der  vare 
opflyttede  tilligemed  mig,  og  han  knyttedes  med 
hver  Dag  fastere  til  mig,  som  jeg  til  ham.  I 
hans  Barm  udøste  jeg  alle  mine  Skolesorger,  da 
han  var  min  Sidemand,  og  i  hans  Faders  og 
eiegode  Moders  Huus  fandt  jeg  næsten  et  Hjem. 

En  Fætter  af  Huset,  Niels  Bygom  Krarup, 
havde  allerede  nogle  Aars  Forspring«  for  os; 
han  var  Regentsianer  og  studerede  sin  Philologi 
med  Gammelmands  Alvor,  men  tilbragte  i  Reglen 
Søndagen  i  det  Møhlske  Huus,  øverst  oppe  i 
den  store,  røde  Gaard  paa  Hjørnet  af  Nygade  og 
Gammeltorv. 

Her  lærte  jeg  ham  at  kjende  tilligemed  Studen- 
ten G.  Rudelbach,  der  dengang  var  bekjendt  som 
en  lærd  Biblioman  og  som  saadan  især  fængslede 
Christian  Møhls  Interesse;  thi  Møhl  var  allerede 
i  Skolen  bekjendt  som  passioneret  Bogsamler 
og  Bogkjender.  Det  blev  snart  vedtaget,  at  vi 
Fire :  Krarup,  Rudelbach,  Møhl  og  jeg,  skulde 
samles  her  hver  Søndag-Aften  og  tilbringe  den 
med  Forelæsning  og  andre  boglige  Kunster. 

Naturligviis  spillede  Rudelbach  Hovedrollen 
ved  disse  Møder,  som  han  vidste  at  gjøre  meget 
belærende  og  underholdende  ved  sine  Foredrag, 
thi  uagtet  han  i  Grunden  var  en  mindre  be- 
hagelig Personlighed  og  ikke  just  i  alle  Hen- 
seender nød  vor  ubegrændsede  Velvillie  eller 
Tiltro,  saa  var  han  dog  saa  spækket  med  Lær- 
dom og  havde  saa  udmærkede  Talegaver,  at  han 
deels  var  os  Andre  et  levende  Conversations- 
lexicon  og  deels  vidste  at  fængsle  os  ved 
de  Bøger,  han  medbragte,  og  de  Uddrag  og 
Oplæsninger  deraf,  som  han  altid  havde  paa 
rede  Haand. 

Krarup  var  temmelig  tør  og  koldforstandig, 
Christian  Møhl  paa  sin  Viis  romantisk ,  især 
sværmede  han  for  det  tydske  Studentervæsen, 
og  Rudelbach  var  egentlig  allerede  dengang  «ein 
alter,  bemooster  Bursch.» 

Den  nyere  tydske  Skole  ,  Romantikerne 
Tieck ,  Werner,  Novalis  etc.  hævedes  som 
Halvguder  til  Skyerne,  og  det  Bekjendtskab, 
jeg  paa  denne  Maade  først  gjorde  med  disse 
Forfattere,  havde  noget  Afgjørende  for  mig. 

En  Aften  havde  Rudelbach  medtaget  den 
2den  Deel  af  Schack  Staffeldts  Digte,  som  nyligt 
var  udkommen  ,  og  da  han  havde  foredraget 
Digtene:  «Den  unge  Digters  Klage«,  «Ti- 
dernen  og  nogle  af  Sonnetterne,  følte  jeg,  at 
ingen  dansk  Digter  havde  i  den  Grad  tiltalt 
mig,  som  Schack  Staffeldt. 

Jeg  skrev  i  min  Begeistring  en  Sonnet  til 
Sch.  Staffeldt,  som  i  Formen  var  ganske 
urigtigt  bygget,  men  den  udaandede  min  Til- 
bedelse og  blev  forelæst  og  indskrevet  i  min 
«Psyche.» 


Et  tidligere  stiftet  Selskab,  Hebe,  af  Carl 
Otto,  Geelmuyden,  Kopp,  Abrahams  og  flere, 
var  gaaet  overstyr;  der  var  kommet  saa  mange 
Medlemmer  ind  i  dette  Selskab,  hvoraf  Ingen 
gjorde  rigtig  Gavn,  saa  at  det  maanedlige  Hefte 
gik  omkring  med  ubeskrevne  Blade,  og  dertil 
kom  ogsaa  nogle  smaa  Kurver  paa  Traaden,  saa 
at   disse  Baand ,    om  just   ikke  løstes,    dog  løs- 

manrangaistus.  Mutta  se,  mikå  oli  rangaistavaa, 
vaihteli  tavattoman  suuressa  maårin.  Milloin  kiel- 
lettiin  avioliitot  sukulaisten  vålillå  aina  seitsemån- 
teen  polveen,  milloin  taas  vain  neljånteen.  Usein 
riippui  tåmå  siita,  mikå  parhaiten  oli  hallitsevan 
ruhtinaan  mielen  mukaista,  sillå  kirkon  palvelijat 
olivat  heti  valmiit  olemaan  maallisten  valtijain  mie- 
liksi. 

Nykyisten  siveellisten  kåsitysten  mukaan  —  mutta 
luonnollisesti  kuitenkin  vain  tavasta  ja  tottumnksesta 
—  ovat  tållaiset  suhteet  ehdottomasti  paheksutta- 
via.  Tarkemmin  miettien  ei  kuitenkaan  voida  selit- 
tåå,  miksi  ne  varsinaisesti  olisivat  epåsiveellisiå  tai 
syntisiå,  jos  miden  aiheuttajana  vain  on  tosi  rakkaus; 
puhumattakaan  sitten  niitten  julmien  rangaistusten, 
jotka  laki  vielåkin  niistå  sååtåå,  oikeutuksesta.  Ne 
todistukset,  joita  moraalifilosofit,  varsinkin  kristil- 
liset,  tuovat  esiin,  ovat  hyvin  suuressa  maårin  teen- 
nåisiå.  Joka  tapauksessa  ovat  Aatamin  ja  Hevan 
lapset  menneet  keskenåån  naimisiin,  jumalan  silti 
kiivastumatta. 

Useat  kirjailijat  ovat  våittåneet,  ettå  låheisten 
sukulaisten  våliset  avioliitot,  esim.  meillåkin  sallitut 
sisarusten  lasten  våliset,  ovat  hygienisistå  syistå 
hylåttåvåt  ja  siis  biologisesti  vahingollisia.  Mutta 
toiset  ovat  saaneet  aivan  påinvastaisia  tuloksia. 
Totuus  on  luonnollisesti  se,  ettå  suvustaan  huonontu- 
neitten  sisarusten  lasten  jålkelåisestå  tulee  erityi- 
sesti  puutteellinen,  kun  taas  terveitten  ja  voimak- 
kaitten  serkusten  lapsista  saattaa  tulla  vielå  tå}rdel- 
lisempiå  kuin  vanhempansa.  Maanviljelysneuvo- 
jamme  ovat  kotielåinsiitokseen   nåhden  saaneet  sa- 

manlaisia  tuloksia.  Mutta  kun  useimmat  ihmiset 
eivåt  ole  niin  terveitå  kuin  he  voisivat  tai  kuin  hei- 
dån  tulisi  olla,  osottaa  tilasto  ihmisiin  nåhden  aivan 
luonnollisesti  såånnollisesti   epåsuotuisia  tuloksia. 

Vanhojen  Egyptin  ja  useain  Aasian  hallitsi  j  asuku- 
jen  historia  kertoo,  mitenkå  faaraot  ja  muut  ruhti- 
naat  monien  sukupolvien  aikana  naivat  sisariansa, 
suvun  silti  tamån  takia  huononematta. 

Yleenså  rasitetaan  kårsivållistå  paperia  usein  mitå 
pahimmalla  holynpolyllå,  kun  puhutaan  v  a  n- 
hoista  suvuista,  jotka  kaipaavat  uutta  verta. 
Luonnollisesti  hyotyvåt  veltostuneet  suvut  ,,sekot- 
tamalla  verta"  terveitten  sukujen  kanssa.  Mutta 
suvun  huononemisen  syynå  ei  kuitenkaan  koskaan 
ole  vanhuus,  vaan  yksinomaan  sen  epåterveelliset 
elintavat.  Suvut,  joitten  suonissa  virtaa  ,, uutta" 
verta,  ovat  nimittåin  aivan  yhtå  vanhoja,  vaikka- 
kaan  ei  niiden  esi-isiå  ja  sukupolvia  ole  sukukirjoihin 
merkitty,  vielåpa  vaikka  niisså  olisi  ,,aviottomiakin" 
vålipolvia.  Luonto  ei  koskaan  ole  narrimainen  eikå 
myoskåån  vålitå  tåmåntapaisista  ihmisten  keksimista 
vååristå  muodollisuuksista. 

Kaikki  mailman  suvut  ovat  aivan  yhta  vanhoja, 
hyvåksyttakoon  sitten  kirjaimellisesti  raamatun  kåsi- 
tyskanta  yksinkertaisin  sukuparein  taikka  se  otak- 
suma,  ettå  ihmisrodut  ovat  syntyneet  useilla  eri  seu- 
duilla  tuhansia  vuosia  sitten. 

Tamån  luvun,  joka  kauttaaltaan  on  syyttånyt 
teologeja  sukupuolikurjuutemme  pååsyyllisiksi,  t  u- 
hansien  e  1  a  m  å  n  o  n  n  e  n  v  a  r  k  a  i  k  s  i,  voi- 
nee  kai  sopivimmin  loj^ettaa  ehdottamalla,  ettå  hei- 
då1   on  kokonaan  håvitettåvå,  ainakin  valtion  palk- 

kaamana  ammattikuntana.  Toivokaamme  kuten 
Soren  Kierkegaardkiil,  ettå  ,,papille"  huu- 
detaan:  ,,seis  varas!"  siihen  asti,  ettei  ainoatakaan 
sellaista  enåå  ole  olemassa. 

Sama  kirjailija  sanoo  myoskin:  „Tyhjåstå  ei  voi 
elåå.  Nåin  varsinkin  papit  usein  sanovat.  Ja  juuri 
papit  kuitenkin  tekevåt  tamån  taikatempun:  kristin- 
uskoa  ei  ollenkaan  ole  olemassa  —  ja  kuitenkin  he 
elåvåt  siitå."  —  Valtiokirkko  ja  valtion  pappisvirat 
o  vat  muuten  jyrkåsti  ristiriidassa  Kristuksen  omien 
sanojen  kanssa.  Mat.  10:  7 — 14,  Mark.  6:  8 — 11  ja 
Luukk.  g:  1 — 6,  10:  1 — 11  ja  22:  35.  Varsinkaan 
seuraavia  sanoja  ei  voida  kiertåå:  „Ålkååt  ottako 
mitåån  myotånne  tielle,  eikå  sauvoja,  eikå  myos  såk- 
kiå,  eikå  leipåå,  eikå  rahaa:  ålkååt  myos  kahta  ha- 
metta  pitåko".  Ja  Luukk.  17:  20 — 21  sanotaan: 
,,Ei  Jumalan  valtakunta  tule  niin,  ettå  se  taittaisiin 
nåhtå.  Ki  myos  heidån  pidå  sanoman:  katso  tåsså, 
katso  siellå;  sillå  katso,  Jumalan  valtakunta  on  tei- 
dån  keskellånne." 

Leikkisån  sattuman  kautta  on  muuan  kaima  tuolle 
vanhalle,  nerokkaalle  arvosteli j  alle  (kuitenkin  ilman 
,,e"-tå),  teologian  kandidaatti  M.  Kirkegaard 
kirjottanut  yhden  meidån  påiviemme  parhaimmista 
kirjotuksesta  (,,Politikenissa"  huhtik.  23  p.)  valtion 
palkkaamain  pappisvirkojen  lakkauttamisesta.  Hå- 
nellå  on  vain  yksi  keino  —  mutta  sen  sijaan  yhtå 
radikaalinen  kuin  varmakin  — ,  millå  vålttåå  yhteen- 
tormåykset  omantunnonmukaisten  pappien  vakau- 
muksien  ja  kirkon  dogmien  vålillå,  ja  tåmå  keino  on 
koko  pappislaitoksen  lakkauttaminen.  ,,Tåmå  laitos- 
han,  joka  suoraan  on  kehittynyt  vanhojen  samaanien 

ja   lååkitsijåin    ammattikunnasta,    on   meidån   aika- 
namme  omasta  syyståån  tullut  yhteiskuntaluokkien 
jåsenten  kaikkien  aivan  erikoisen  epåluottamuksen 
esineeksi.     Syynå  tåhån  on  —  kuten  kaikki  tietåvåt 
—  se  maallisen  ja  p}mån  sekotus,  mikå  sillå  on  yh- 
teistå      historiallisen      alkumuotonsa,      samanismin, 
kanssa.       Pyha     on     muuttunut     liikekeinotteluksi. 
Ylevimmistå    tunteista    on    tehty    kauppatavaraa. 
Tåhån  nåhden  ei  se,  ettå  monet  papit  toimivat  re- 
hellisinå    ja    hartaina    kutsumuksessaan,     merkitse 
mitåån.      Resepti    on    kuitenkin    aivan    liian    usein 
tållainen:  2  markalla  ajatuksia,  4  markalla  voitelua, 
5  pennillå  suoruutta  eikå  hiukkaakaan  viehåtystå. 
Eikå  yleiso  koskaan  tunne  itseånså  varmaksi.    Mntta 
yleiso  vaatii  nykyåån  juuri  tåyttå  varmuutta  hen- 
kisten johtajiensa  henkilokohtaisesta  påtevyydestå. 
Tåmå   on   mahdotonta   niin   kauan   kuin   pappistyo 
on  ehnkeino.     Sen  takia  on  tållainen  asiaintila  muu- 
tettava.     Tåytyy  pååstå  siihen,  ettå  ihmisillå  ei  ole 
taloudellisia   etuja   johonkin   mååråttyyn   henkiseen 
suuntaan  liitty misestå,   taikka  ainakin  siihen,   ettei 
heidån  asemansa  ja  leipånså  snorastaan  pakota  heitå 
liittymåån  asianomaiseen  suuntaan  .   .   .     Sitå  vas- 
taan  ei  ole  mitåån  muistuttamista,  ettå  yksityiset, 
erityisesti  henkisesti  lahjakkaat  miehet  voivat  tun- 
tea    olevansa     kutsuttuja     yksinomaan  elåmåån  ja 
vaikuttamaan  aatteittensa  levittåmiseksi,  mutta  he 
toimivat   silloin   omalla   vastuullaan   ja   saavat   itse 
ratkaista,  kannattaako  heidån  luopua  elinkeinostaan 
tållaisten  taipumuksiensa  takia.     Vielåpå  mies  sel- 
lainen  kuin  Paavali  voi  toimia  kutsumuksessaan  jåt- 
tåmåttå  kåsityotåån  ja  joutumatta  muitten  elåtiksi. 

6 


82 


Seuraamalla  hånen  jålkiåån  ja  lakkauttamalla  pappis- 
laitoksen  saattaisi  kirkko  erinomaisen  mainioin  ta- 
voin  todistaa  etevåmmyytenså  muitten  uskontojen 
rinnalla.  Me  tarvitsemme  evankelistoj  a  emmekå  sa- 
maaneja." 

Teologian  kandidaatti  Nicolaj  Blædel  lo- 
petti  muutaman  kirjotnksensa  samaan  lehteen  seu- 
raavin  sanoin:  „Kullakin  ihmisellå  on  oma  uskonsa, 
joka  on  vain  hånen  yksityinen  asiansa  ja  jota  hån 
voi  hoitaa  ilman  valtion  apua.  Henkinen  elåmå  on 
vapain  ja  arvokkain  siellå,  misså  ei  kellåån  ole  talou- 
dellista  etua  toiseen  taikka  toiseen  uskoon  liittymi- 
sestå." 

Iyuonnollista  on,  ettå  kun  valtion  pappis-  ja  teo- 
logian professorinvirat  lakkautetaan,  hajaantuu 
valtiokirkko  myoskin  samana  hetkenå  ja  uskonto 
muuttuu  tåållåkin  yksityiseksi  asiaksi,  kuten  muissa 
kehittyneemmisså  maissa  (esim.  Amerikassa  ja  Rans- 
kassa)  jo  on  kåynyt. 

Papin  poikana,  papin  veljenå,  papin  lankona  ja 
papin  veljenpoikana  olen  viimeinen  kieltåmåån,  ettå 
on  monta  rehellistå  ja  kunnollista  pappia,  jotka  vai- 
kuttavat  siunausta  tuottavasti  kutsumuksessaan. 
Mutta  sisåistå  ristiriitaa  olla  samalla  kertaa  valtion 
palkkaama  virkamies  ja  Kristuksen  seuraaja,  ei  ku- 
kaan  voi  sovittaa.  Jota  kunniallisempi  pappi  on, 
sitå  kiivaammin  taistelee  hån  pitkåå  mustaa  kaa- 
puansa  seuraamaa  luonnottomuutta  vastaan  ja  sitå 
suuremmassa  måårin  on  hån  tunteva  vapautuneensa 
olosuhteitten  muututtua. 

Minkåånlaista  vååryyttå  ei  tietenkåån  saa  tehdå 
papeille     eikå    teologian    professoreille.       He     saa- 

koot  tåyden  palkkansa  vuotuisena  elåkkeenå  elå- 
månså  loppuun  asti.  Tåten  pappissååty  kuolisi  ai- 
van  rauhallisesti  itseståån,  kun  ei  kukaan  enåå  va- 
litsisi  teologiaa  leipåopinnokseen.  Siten  tulisi  vain 
niistå  ihmisistå,  joita  kutsuu  sisåinen,  vastustamaton 
ååni,  evankeliumin  julistajia,  joko  matkustellen  pai- 
kasta  toiseen  kuten  Paavali,  tahi  pienten  vapaaseu- 
rakuntien  ,,sielunpaimenina". 

Nykyåån  maksaa  yhteiskunta  vålittomåsti  tai 
vålillisesti  sekå  kirkkoverot  ettå  teologisten  virka- 
miesten  palkat  ja  sivutulot,  jolloin  monen  kansalai- 
sen  on  pakko  maksaa  sellaisesta,  jota  he  pitåvåt 
itselleen  kuulumattomana  tai  tarpeettomana,  taikka 
vielåpå  suuressa  måårin  tosi  kristillisyyden  menesty- 
miselle  vahingollisena. 

On  huomiota  ansaitsevaa,  ettå  Henry  George]), 
jonka  aatteet  viime  vuosina  o  vat  laajalle  levinneet 
kaikkiin  kansankerroksiin  tåållå  Tanskassa,  vaikka 
hån  oli  harras  kristitty,  kuitenkin  hyokkåili  mitå 
teråvimmin  juuri  virallista  „kristinuskoa"  vastaan. 
Esim.  hånen  ,,Tyovåeston  asemansa"  on  yhtå  ai- 
noata  tuomiopåivån  saarnaa  Paavi  Leo  XIILtta  silloi- 
sen  ajan  ylintå  valtiokirkollisuuden  edustajaa  vas- 
taan. „Te  annatte",  sanoo  hån  paaville,  ,,tyomie- 
hille  evankeliumin,  mutta  tilanomistajille  maan!  .  .  . 
Mitå  me  teemme  sellaisella  uskonnolla,  joka  lamaan- 
tunein  kåsin  ja  tyhjin  verukkein  kåsittelee  suurimpia 
ja  tårkeimpiå  yhteiskuntakysymyksiåmme!  Mitå 
hyodyttåå  sellainen  uskonto,  joka,  mitå  hyvånså  se 


')     Kuuluisa  amerikalainec  taloustieteilijå  (1839     ,,S(>7)'  j<>stn 
■  laisyy.s  on  saanut  oimenså.    H;iinn  pååteoksensa  on  ,,Prog- 

aii'l   poverty"    (Bdistys  ja   koyhyys). 

luvanneekin    toisessa    mailmassa,  ei  mitåån  voi  ai- 
kaansaada  tåsså  mailmassa?" 

^Kun  Henry  George  ei  suoraan  vaatinut  valtion 
palkkaamain  pappisvirkojen  lakkauttamista,  niin 
tapahtui  se  siitå  syystå,  ettå  hånen  synnyinmaansa, 
Amerika,   jo  oli  vapautunut  valtiokirkosta. 

Viimeisimpinå  aikoina  on  tosin  tåållå  Tanskassa 
papisto  alkanut  liittyå  taisteluun  yhteisknnnallisen 
oikeuden  puolesta.  Mutta  tållainen  liike  heidån 
keskuudessaan  juuri  saattaa  koko  såådyn  epåsuo- 
sioon  hallituspuolneiden  silmisså  ja  siten  kiiruhtaa 
valtiokirkon  kumoamista. 

Niin  kauan  kuin  valtiokirkko  nimittåin  horju- 
matta  toimitti  sille  kuuluvan  tehtåvån,  nimittåin 
kaiken  kå}^tettåvisså  olevin  ,,jumalallisin"  keinoin 
tukea  vallitsevia  olosuhteita,  ja  suojeli  varsinkin 
maanomistusoikeutta,  sekå  voiteli  niiden,  jotka  eivåt 
mitåån  omistaneet,  suita  kultaisin  lupauksin  tule- 
vaisen  elåmån  suloisuuksista,  mitkå  heitå  odottivat, 
kunhan  he  vain  tåsså  elåmåsså  antaisivat  rikkaitten 
pitåå  omanaan,  mitå  kerran  olivat  ottaneet  haltuunsa, 
vaikkakin  tåmå  omaisuus  alkuansa  olisi  ollut  kuin- 
kakin  våårin  hankittna  tai  rikkaudet  vååryyksin  ja 
våkivalloin  koottuja  —  niin  kauan,  sanon,  oli  kaikki 
luonnollisesti  hyvin. 

Mutta  olosuhteet  ovat  jo  johonkin  måårin  muut- 
tuneet  pååkaupungissa,  ja  kun  ,,vallankumous"  nyt 
myoskin  leviåå  maaseudulle  suurten  kokousten 
kautta,  niin  tulee  suurtilallisten  ja  talollisten  kelloon 
varmasti  toinen  ååni.  Jos  papit  todellakin  yhå  kas- 
vavin  joukoin  voimakkain  ja  kåytånnosså  tepsivin 
keinoin   alkavat  avustaa  yhteiskunnan   våliåvåkisiå 


85 


nåiden  taistelussa  suurimahtisia  vastaan,  niin  hallit- 
sevat  puolueet  kyllå  lakkaavat  kannattamasta  val- 
tiokirkkoa. 

Suurtilojen  omistajat,  talolliset  ja  tiluksien  isån- 
nåthån  tåsså  maassa  ovat  vallassa,  ja  namå  herrat 
varmasti  katsoisivat  itsenså  loukatuiksi  jårkenså 
puolesta,  jos  heitå  syytettåisiin  sellaisesta  luulosta, 
ettå  heidån  kohtalonsa  haudan  tuolla  puolen  riip- 
puisi  valtiokirkon  virkamiehistå. 

Mutta,  kysyttåneen,  kuka  sitten  pitåisi  kirjaa  syn- 
tyneistå  ja  kuolleista  sekå  kuka  kastaisi  ja  hautaisi 
ihmisiå? 

Niin,  ehdotukseni  kåytånnollisyys  on  juuri  siinå, 
ettå  pitåjån  pappien  sijaan  astuu  terveydenhoidon 
neuvojia,  joista  kukin  saa  pienehkon  piirin  hoidetta- 
vakseen. 

Jokaisessa  pitåjåsså  olisi  ylimpåån  valtion  virkaan 
teologin  sijaan  asetettava  erityisesti  hygienikoksi 
valmistunut  lååkåri.  Kuolleitten  hautaamisesta, 
avioparin  vihkimisestå,  kir j anpidosta  ja  tilastosta, 
jolla  kaikella  ei  ole  mitåån  tekemistå  kristinuskon 
kanssa,  voi  jokin  lååketieteellinen  virkamies  aivan 
yhtå  hyvin  huolehtia  kuin  jokin  teologikin.  Ja  sel- 
laisia  toimituksia  kuin  kaste  ja  ripillåkåyminen  ei 
alkuperåinen  kirkko  koskaan  ole  vaatinut  teologisin 
tutkinnoin,  todistuksin  tai  vihkimisin  varustettujen 
henkiloiden  johdettaviksi. 

On  siis  vain  historian  kiertokulkua,  kun  nyt  ehdo- 
tan,  ettå  ,,lååkitsijåt"  uudelleen  ottavat  pappien 
virat  hoidettavikseen. 

Siitå  seuraisi  muun  muassa  kotilååkitsemisen  laa- 
jeneminen.    Vanhat  hyvåt  kotilååkårit,  jotka  lisåksi 

mer   og   Riim ,    som    var   af  den   snurrigste  Art, 
ind  i  sine  Recitationer. 

Naar  han  ved  saadanne  Leiligheder  satte 
sig  til  Klaveret  for  at  improvisere,  gjorde  han 
alle  Slags  Løier  med  sin  herlige  Kunst.  Snart 
gjorde  han  sig  lystig  over  Rossinis  Maneer  men 
sang  og  spillede  saa  deiligt,  at  han  ikke  var 
langt  fra  at  modarbeide  sine  egne  Intentioner; 
snart  spillede  han  og  miauvede  som  en  Flok 
Katte ,  og  var  han  ret  i  Lune ,  saa  spillede 
han  eller  rettere  sagt,  phantaserede  han  en 
lang  Symphoni ,  hvortil  han  gav  oplysende 
Replikker,  medens  han  spillede.  Denne  be- 
gyndte da  f.  Ex.  med,  at  et  Selskab  paa  en 
smuk  Sommeraften  stiger  i  Baaden  og  roer  ud 
paa  den  klare  Sø.  Man  horer  Aareslagenes 
og  Vandets  Skvulpen  mod  Baaden.  En  Dame 
i  Baaden  spiller  paa  Harpe  og  synger,  men 
i  Horizonten  hører  man  den  fjerne  Rullen  af 
et  optrækkende  Tordenveir.  Aareslagene  haste, 
for  at  bringe  Baaden  iland.  Fra  Skoven  høres 
Jagthornet.  Scenen  forandres  :  der  er  Jagt, 
Hundene  forfølge  Haren,  der  falde  Skud.  Jagt- 
selskabet vender  tilbage  under  jublende  Musik; 
Haren  bliver  stegt  paa  et  Sped  i  Kjøkkenet, 
man  hører  Fedtet  dryppe  ned  i  Ilden.  Der 
spises ;  man  hører  Knive  og  Gafler  paa  Tallerke- 


w 


nerne  o.  s.  v.  Dette  kunde  omtrent  være  Texten 
til  et  af  de  Musiknummere  af  denne  Slags,  som 
jeg  har  hørt  ham  foredrage. 

I  hans  Hjem  strakte  Huusholdningen  sig 
aldrig  ud  over  The  og  Smørrebrød  med  Tilbehør. 
Han  havde  ikke  heller  Raad  til  at  udvide  sig 
over  denne  Grændse ,  da  han  levede  af  sin 
Organistgage,  nogle  faa  Informationer  i  Sang  og 
hvad  en  Benefice  engang  imellem  kunde  ind- 
bringe, naar  han  havde  componeret  en  Opera. 

Sine  Middagsmaaltider  holdt  han  rundt  om- 
kring i  de  mange  Familier,  der  alle  gjerne  vilde 
see  ham  ved  deres  Bord ,  og  i  enkelte  Huse 
havde  han  paa  bestemte  Dage  sin  Couvert,  ifølge 
Indbydelse  engang  for  alle. 

I  disse  Huse  gik  han,  uopfordret,  ligefra 
Vertindens  Side,  hvor  han  altid  tog  Plads  — 
thi  han  var  Gourmand  —  ligehen  til  Klaveret, 
som  stod  aabent  og  ventede  paa  ham;  men  kom 
han  ellers  i  et  Selskab,  hvor  han  mærkede,  at 
man  havde  gjort  Regning  paa  hans  Efterspil, 
eller  naar  han  troede,  at  der  var  Gjester,  som 
«vare  indbudne  paa"Weyse»,  —  saa  skete 
det  ikke  sjeldent,  at  han  forsvandt  strax  og 
umærkeligt  ,  naar  han  havde  f'aaet  sin  Kop 
Kaffe,    og  vilde  man  da  spærre  ham  Veien  eller 

bruge    Overtalelser,    saa    blev    han    stædig   eller 
upasselig,  og  der  var  ikke  Udkomme  med  ham. 

Han  havde  to  Passioner.  Den  ene  var  Juveler 
og  andre  kostbare  Stene  —  baade  dem ,  han 
selv  eiede,  og  dem,  som  han  havde  seet  i  Andres 
Besiddelse,  og  der  gik  sjeldent  nogen  Dag,  da 
han  ikke  i  denne  Lidenskab  havde  været  hos 
Brødrene  Henriques  paa  Store  Kjøbmagergade, 
med  hvem  han  stadigt  stod  i  en  eller  anden 
Handel.  Den  anden  Passion  var  Kobberstik, 
men  den  var  dog  underordnet,  og  her  lod  han 
sig  nøie  med,  hvad  han  underhaanden  kunde  faa 
ved  Bytte  eller  for  godt  Kjøb. 


Jeg  maa  nu  vende  tilbage  til  Fortællingen 
om  mig  selv,  omtrent  ved  St.  Hansdag  1815. 
Jeg  var  igjen  indbuden  en  Søndag  til  Sophien- 
holm,  og  denne  Gang  skulde  Theodor  gjøre  mig 
Selskab. 

Da  vi  vare  komne  ind  i  Skoven,  som  paa 
den  ene  Side  omkrandser  Sophienholm,  havde 
vi  det  fortryllende  Syn  at  møde  en  ung,  meget 
smuk  Pige,  som  paa  Fru  Bruns  Æsel  red  mellem 
Bøgestammerne,  under  det  friske  Løvtag.  Da 
vi    kjendte    Æslet,    hilsede    vi    galant    paa    den 

smukke  Beriderske,    som   gjengjældte  vor  Hilsen 
med  coquetterende  Skjelmeri. 

Hos  vor  venlige  Vertinde  mødte  vi  den 
kjærlige  Modtagelse,  hvorpaa  vi  altid  kunde 
gjøre  Regning;  ved  Middagsbordet  fik  vi  Mad 
og  Yin  i  Overflødighed,  og  Kaffen  blev  drukket 
i  Billardstuen,  som  var  i  Stue-Etagen  ud  imod 
Skoven.  Dette  morede  mig  ikke  længe,"  da  jeg 
til  den  Tid  neppe  havde  seet  et  Billard;  og 
medens  Theodor  spillede  med  en  anden  ung 
Herre,  gik  jeg,  uden  at  tage  min  Hat,  ud  i 
Haven,  derfra  ind  i  Skoven  og  standsede  først, 
da  jeg  saae  den  samme  Skjønhed,  som  jeg  om 
Formiddagen  havde  seet  tilæsels,  sidde  i  Græsset 
ved  noget  Tøi,  der  var  lagt  paa  Bleg,  tilligemed 
en  anden  Pige,  der  ikke  havde  noget  romantisk 
Udseende.  Jeg  havde  neppe  opdaget  den  Skjønne 
i  Græsset,  førend  jeg  til  min  Overraskelse  saae 
hende  gjøre  en  Kolbøtte  mellem  Blegetøiet,  og 
idet  jeg  gik  nærmere  for  at  see  disse  overgivne 
Kunster,  fortsatte  hun  dem  gjentagne  Gange. 
Paa  engang  syntes  hun  at  opdage  denne  Actæon 
og  tilraabte  mig  i  skoggrende  Latter:  «Glem 
ikke  Deres  Hat!»  Jeg  gik  nærmere,  og  nu 
opdagede  hun,  som  hun  sagde,  at  hun  havde 
taget  feil.  Dermed  var  en  Samtale  indledet  og 
jeg    præsenteret.      Jeg   opdagede  hurtigt,    at  hun 

var  overmaade  smuk,  og  Amor  traf  mig  med  en 
af  sine  glødende  Pile.  Jeg  havde  nyligt  læst 
Wilhelm  M eister,  og  dette  var  jo  den  livag- 
tige Philine.  Kort  og  godt,  jeg  sad  paa  Krogen. 
Vi  kom  til  at  tale  om  at  plukke  Jordbær;  hun 
vidste,  hvor  de  bedste  stode,  og  skulde  vise  mig 
dem  nede  i  Haven.  Vi  havde  allerede  plukket 
et  Par,  da  det  kom  saavidt  i  al  Gemytlighed,  at 
jeg  fik  Lov  at  plukke  et  af  hendes  smukke  Læ- 
ber. Men  derved  blev  det.  Theodor  og  den 
Fremmede  havde  seet  os  spadsere  i  Haven  og 
kom  nu  til,  for  at  deeltage  i  denne  Hyrdescene. 
Jeg  maatte  nu  dele  min  Lyksalighed  med  de  to 
Andre;  vi  tik  en  lang  Fortælling  om  hendes  Kjæ- 
reste,  som  var  i  Tyd  skiand,  og  fra  hvem  hun 
ventede  Brev,  og  det  oplystes,  at  hun  var  Kam- 
merjomfru hos  Frøken  Ida  Brun. 

Da  Theodor  og  jeg  henpaa  Eftermiddagen 
havde  taget  Afsked  med  Fru  Brun,  for  at  gaa 
til  Kjøbenhavn,  havde  denne  Philine  gjemt  min 
Hat,  og  da  jeg  fik  den  igjen,  fulgte  hun  os  det 
korte  Stykke  Vei  igjennem  Skoven,  altid  lystig 
og  harcellerende,  indtil  hun  pludselig  standsede, 
vendte  sig  paa  Taaspidsen,  tilkastede  os  et  Kys 
og  løb  som  en  Gazelle  ind  igjennem  Skoven. 

Jeg  var  saa  uvant  til  dette  Slags  Eventyr, 
at  det  hvilede  paa   mig  som  en  Forbrydelse,    og 

jeg  skammede  mig  længe  over  mig  selv,  der  saa 
let  kunde  falde  i  saadanne  Snarer.  Uagtet  jeg 
dog  oftere  kom  paa  Sophienholm,  saae  jeg  hende 
aldrig  siden.     Hun  var  ikke  længer  farlig  for  mig. 


Hos  Weyse  kom  jeg  i  denne  Sommer,  saa 
ofte  jeg  havde  nogenlunde  Tid  dertil  —  og  lidt  of- 
tere. Paa  hans  Opfordring  havde  jeg  prøvet  paa 
at  skrive  en  Romance,  Svend  Aage  og  Inge- 
borg, den  blev  derefter;  men  han  componerede 
dog  Musik  til  den,  uagtet  jeg  selv  fandt,  at  det 
var  Noget ,  jeg  havde  skrevet  paa  Bestilling. 
Min  Sonnet  til  Schack  Staffeldt  var,  som  sagt, 
aldeles  feilfuld  i  Formen,  og  jeg  skrev  nu,  under 
Weyses  Veiledning  og  Anviisning,  et  Par  Son- 
netter,  blot  til  Indøvelse  i  denne  Versform,  og 
da  Heiberg  kom  til,  blev  det  nu  en  Spøg  imellem 
os  Tre,  at  udsætte  ravgale  Riim,  hvortil  vi,  hver 
for  sig,  skulde  skrive  vor  Sonnet. 

Kort  Tid  efter  mit  Besøg  paa  Sophienholm 
fik  jeg  et  Brev  paa  Vers  fra  Weyse,  hvori  han 
proponerede  mig  at"  reise  næste  Dag,  en  Søn- 
dag, med  ham  og  Balthasar  Munter  derud  igjen. 
Denne  Epistel  paa  Vers  fra  Weyse  har  jeg 
deponeret   i   Prof.  Abrahams    Samling    af    Auto- 

grapher.  Vi  kom  derud  paa  en  Kildevogn  og 
bleve  glædeligt  modtagne.  Da  vi  skulde  tilbords, 
tog  Fru  Brun  min  Arm,  jeg  skulde  have  Pladsen 
ved  hendes  Side,  og  denne  Ære  gjorde  et  ikke 
ringe  Indtryk  paa  mig. 


Emilie  Ottos  Forlovelse  var  nu  declareret. 
Jeg  havde  en  enkelt  Gang  seet  hende  paa  Tu- 
borg, hvor  jeg  gjorde  en  Visit,  og  var  enig  med 
mig  selv  i,  at  nu  var  min  første  Kjærligheds 
Roman  til  Ende. 

Til  hendes  forestaaende  Fødselsdag  havde 
jeg  lovet  at  gjøre  en  Luftballon,  som  skulde  stige 
tilhimmels  med  hvad  der  endnu  var  tilbage  af  de 
gamle  Sværmerier.  Men  en  Dag,  da  jeg  netop 
var  ifærd  med  dette  Luftskib,  modtog  jeg  eu 
Billet  fra  Fru  Brun,  der  indbød  mig  til  næste 
Onsdag.  Jeg  skulde  træffe  sammen  med  Kam- 
merherre  Schack  Staffeldt,  som  havde  læst  min 
Sonnet  og  ønskede  at  gjøre  mit  Bekjendtskab. 
Da  den  store  Gjest  var  kommen,  førte  Fru  Brun 
mig  frem  og  forestillede  mig,  og  Schack  Staf- 
feldt tog  imod  mig  med  Tak  for  den  Sonnet,  jeg 
havde  skrevet,  og  trykkede  mine  Hænder  i  sine. 

Saadan  havde  jeg  ikke  troet,  at  en  Schack 
Staffeldt  kunde  see  ud!    Der  var  jo  aldeles  Intet 

i  hans  Ydre,  som  lignede  en  Digter.  Det  var 
ogsaa  kun  Kammerherren  og  Amtmanden,  han 
bar  udenpaa,  og  dette  havde  han  nok  nu  gjort  i 
saamange  Aar,  at  han  selv  syntes  nærved  at 
have  glemt,  at  han  var  en   Digter. 

Han  var  jo  heller  ikke  anerkjendt  som  en 
saadan,  vor  Literatur  havde  endnu  ikke  tilegnet 
sig  ham,  Mængden  troede,  at  hau  var  forrykt, 
eller  idetmindste  forskruet. 

Snittet  paa  hans  Klæder  var  just  ikke  gam- 
meldags, men  dog  langtfra  efter  dette  Aars  Mode; 
dog  var  der  en  vis  Ziirlighed  eller  Stivhed  i 
hans  Toilette,  og  hans  Hoved,  som  hverken  var 
smukt  eller  aandrigt,  var  et  vissent  Ansigt  under 
en  Frisure  af  tætafklippede  Haar,  der  vare  pnd- 
drede.  Ved  disse  Midler  havde  han  ikke  \undet 
mit  Hjerte,  men  da  jeg  kjendte  hans  Aand,  fik 
jeg  strax  Indtrykket  af  en  udbrændt  Vulkan  — 
en  Askehob  efter  et  deiligt  Baal. 

Hans  Tale  havde  en  Betoning  af  det  Tvdske, 
og  han  talede  det  danske  Sprog  markeret.  Da 
Ceremoniellet  var  overstaaet,  og  vi  vare  komne 
lidt  afsides,  begyndte  han  en  Samtale  med  det 
Sporgsmaal:  «De  elsker  altsaa  Digtekunsten ?■> 
Jeg  kunde,  uden  at  betænke  mig,  svare :  Ja !  — 
og  derpaa  tiltoiede  han:   «Det  er  en  lykkelig  Li- 

denskab,  mig  har  den  gjort  til  et  af  de  lykke- 
ligste Mennesker!« 

Det  forekom  mig,  at  disse  Ord  endnu  vare 
en  Fortsættelse  af  Ceremoniellet,  og  dette  be- 
kræftede sig  ogsaa  senere,  da  han  beklagede  sig 
over  det  Tryk,  som  hans  Amtmandskab  i  Slesvig 
altid  lagde  paa  ham,  og  i  hvilken  Grad  han 
derved  var  reven  bort  fra  den  Kunst,  som  han 
elskede. 

Efter  Bordet,  medens  de  Andre  spillede  Bil- 
lard, fik  jeg  en  længere  Samtale  med  ham,  hvil- 
ken jeg  i  hine  Dage  strax  nedskrev,  og  derfor 
kan  gjengive,  saaledes  som  jeg  dengang  op- 
fattede den. 

«Kan  De  see  Dem  istand  til  ganske  at  op- 
offre  Dem  Kunsten?«  spurgte  han.  Jeg  fortalte 
ha.m  i  Korthed,  hvorlunde  jeg  havde  i  Sinde  at 
deeltage  i  Bogtrykkeriets  Drift  i  Fællig  med  min 
Broder.  —  «Nu,  det  er  jo  bravt,  det  er  her- 
ligt! Kunsten  fordrer  i  Sandhed  Alt!  Studeer 
Historien  og  Naturvidenskaberne,  læs  Reise- 
beskrivelser og  Biografier,  det  er  Næring  for 
Digteren.  At  læse  andre  Digteres  Frembringelser, 
nytter  ikke  meget,  Digteren  skal  selv  danne  sig 
sin  Verden.  Verden  skal  ligge  som  en  Kreds 
omkring  ham,  og  han  skal  staa  ligesom  i  Cen- 
trum.    Jeg  har    haft   ubeskrivelig   Glæde    i    min 

Kunst,  men  jeg  har  ogsaa  elsket  den  for  dens 
egen  Skyld,  og  derom  beder  jeg  Dem,  for  Gud  i 
Himlens  Skyld:  tragt  ikke  efter  at  vinde  Bifald!«' 

I  Samtalens  Løb  kom  han  til  at  yttre:  «Jeg 
har,  det  tør  jeg  sige,  ikke  skrevet  Noget,  hvor- 
ved  min  Musa  skulde  rødme  —  dog  jo»,  afbrød 
han,  «der  er  dog  Noget  i  —  — •>.  Jeg  var  saa 
naiv,  at  jeg  spurgte:  «Maaskee  i  Lina?«  — 
»Ja,  rigtigt!«   svarede  han  og  taug. 

Efter  et  Ophold  begyndte  han  igjen:  «Der 
er  ellers  fremstaaet  mange  unge  Digtere.  Det 
fornøier  mig  hjerteligt,  at  Saamange  hengive  sig 
til  Muserne.  Der  er  jo  dem,  som  lade  sig  dette 
fortryde,  men  det  passer  ingenlunde  for  Digterne 
selv.  Der  er  jo  nok  til  os  Alle.  Jo  mere  Skjønt 
vi  kunne  opdage  i  Verden,  desto  glædeligere  er 
det.  Jeg  kan  ikke  sige  Dem,  hvor  Deres  Arbeider 
have  glædet  mig.  Jeg  seer,  at  de  søger  Alt  i 
Religionen,  og  derfra  skal  det  ogsaa  hentes!« 

Han  talede  nu  om  den  Modstand,  han  som 
Digter  havde  mødt,  og  udbrød  uvilkaarligt:  «Ja, 
det  er  et  besynderligt  Publikum!-)  Jeg  kunde  af 
Hjertet  og  uden  Skaberi  svare,  at  den  Tid  vilde 
nok  komme  i  Danmark,  at  man  fik  Øinene  op 
for  hans  dybe  Tanker,  og  henviste  ham  til  Hara- 
marskjolds     Poetiske    Studier    som    til    et 

Sted,  hvor  Dagen  allerede  gryede.  Jeg  kunde 
jo  ogsaa  med  god  Grund  forsikkre,  at  i  min 
nærmeste  Omgangskreds  vidste  man  at  paa- 
skjønne  ham. 

Ved  at  omtale  nogle  af  de  i  den  senere  Tid 
fremtraadte  unge  Digtere,  yttrede  han  megen  In- 
teresse for  Nic.  Søtoft,  men  han  forundrede  sig 
over,  at  han,  som  endnu  dog  var  i  Gjæring,  al- 
lerede befattede  sig  med  episk  og  dramatisk 
Poesi.  «Jeg  har» ,  yttrede  han,  «endnu  i  min 
Portefeuille  mange  Arbeider  af  den  Art,  som  jeg 
ikke  har  villet  lade  udkomme;  men  da  jeg  nu 
dog  mærker,  at  jeg  har  nogle  Velyndere,  saa 
skal  de  udkomme!«  Jeg  kunde  ikke  lade  være 
at  yttre  min  Glæde  herover,  især  da  han  om- 
stændeligen  havde  omtalt  et  dramatisk  Arbeide: 
Raphael  s  Død,  og  jeg  bad  om,  at  jeg  maatte 
bringe  mine  og  hans  Venner  dette  Budskab. 

Henimod  Aften  kjørte  han  bort,  uden  at  jeg 
fik  Leilighed  til  at  sige  ham  Farvel,  men  han 
havde  ved  Afskeden  paalagt  Fru  Brun  at  hilse 
mig  og  at  bede  mig  besøge  sig  i  Byen,  hvor  han 
logerede  hos  Baccalans  (?). 

Siden  blev  der  musiceret  af  Weyse,  Ida 
Brun  og  Frøken  Henriques,  og  da  vi  kjørte  bort, 
paalagde  Fru  Brun  mig  endnu  engang,  ikke  at 
forglemme  at  besøge  Sch.   Staffeldt. 


97 


I  Kjøbenhavn  skulde  jeg  nu  opsøge  Kam- 
merherre Sch.  Staffeldt's  Logis;  men  da  jeg  kom 
til  Baccalans,  var  han  flyttet  derfra;  dog  havde 
han  hos  Portneren  efterladt  sin  Adresse:  (»Hol- 
mens Kanal,  paa  Hjørnet  af  Admiralgaden,  lige- 
overfor Kirken ». 

Jeg  fandt  ham  læsende  Ingemanns  «De 
sorte  Riddere«,  men  Baggesens  Blad:  «Søn- 
dagen»  laa  foran  ham,  og  deraf  tog  han  strax 
Anledning  til  at  yttre:  «Hvor  det  har  fornøiet 
mig,  at  Baggesen  saaledes  har  taget  Bladet  fra 
Munden!  Oehlenschlåger  har  fortjent  det  Meste 
af  det.  Om  ham  kan  man  med  Sandhed  sige,  at 
han  i  den  senere  Tid  har  rystet  Versene  ud  af 
Ærmet.«  —  Jeg  var  neppe  dengang  saa  enig  med 
ham  i  disse  Yttringer,    som  jeg  blev  det  senere. 

Om  Ingemann  yttrede  han:  «Det  er  ret  en 
elskelig  Digter,  men  han  bliver  neppe  nogensinde 
en  stor  Digter.  Det  Dramatiske  er  ikke  hans 
Fag.  Jeg  har  ikke  læst  hans  Bianca  endnu, 
som  nok  skal  være  det  Bedste,  men  i  det,  jeg 
har  læst,  sporer  jeg  en  vis  Fattigdom.  Jeg  læser 
netop  her  hans  »Sorte  Riddere«,  og  skjøndt 
jeg  ikke  just  glæder  mig  meget  over  denne  Sam- 
mensætning, eller  over  Materien,  saa  er  dog  For- 
men mesterlig.  Jeg  kjender  ingen  fuldkomnere 
Ottaver  paa  Dansk». 

Nu  kom  han  ind  paa  Kapitlet  om  Publi- 
kums Smag;  jeg  har  Intet  noteret,  af  hvad  han 
herom  sagde,  men  jeg  tvivler  ikke  paa,  at  han 
har  været  bitter,  thi  jeg  har  optegnet,  hvad  han 
yttrede  om  Rahbek:  «Hvad  der  i  mange  Aar 
har  ligesom  standset  den  sande  Digtekunst  og 
den  sande  Smag  i  Danmark,  det  er  i  Sandhed 
Rahbek!  Jeg  vilde  ønske,  at  De  havde  læst 
Jean  Pauls  Vorschule  der  Aesthetik,  for 
at  jeg  kunde  forklare  mig  ret  tydeligt  for  Dem. 
Den  Mand  har,  jeg  veed  virkelig  ikke  hvor- 
ledes, vedligeholdt  sig  i  et  Slags  Dynasti  i  det 
literaire  Danmark,  ikke  fordi  han  jo  tidtnok 
er  slagen  af  Marken,  men  fordi  han  ligesaatidt 
er  kommen  igjen,  saa  at  man  tilsidst  er  bleven 
kjed  af  at  jage  ham  bort.  Alt  Middelmaadigt 
tager  han  under  sin  Beskyttelse  og  roser  og  ro- 
ser! Saaledes  har  han  fremtrukket  iblandt  Dan- 
marks Digtere  Poeter  som  denne  Frederik  Schmidt, 
Lundbye,  Gutfeldt  og  Flere. » 

Af  de  romerske  Digtere  foretrak  Staffeldt 
Ovid,  og  der  traf  han  ogsaa  min  ringe  Mening, 
men  om  Virgil  sagde  han:  «Han  har  skrevet  en 
Buccolica!  Tro  De  mig,  den,  der  har  skrevet  en 
Buccolica,  er  ikke  Digter.  Der  er  kun  eet  Lære- 
digt, som  jeg  gjør  Noget  af,  og  det  er  skrevet 
paa  Engelsk.»> 


99 


løvrigt  klagede  han  over  sine  dræbende  Em- 
bedsforretninger, og  da  jeg  forlod  ham,  havde 
jeg  ikke  Indtrykket  af,  at  han  var  saa  lykkelig, 
som  efter  hans  tidligere  Yttring.  Han  bad  mig 
jevnligt  at  skrive  til  sig,  og  det  gjorde  jeg  gjerne. 
Jeg  fik  stadigt  Breve  fra  ham  i  nogle  af  de  føl- 
gende Aar. 


Imedens  jeg  paa  dette  Tidspunkt,  i  det  lille 
Kammer,  med  Udsigten  ud  til  »Smedens  Gaard», 
ogsaa  i  Tankerne  havde  Udsigt  til  det  danske 
Parnas  og  Lyren  hængende  paa  Væggen,  spil- 
lede en  lille  Drøm  ind  i  mine  forfængelige  Be- 
kymringer, og  det  var  nok  første  Gang,  at  jeg 
som   Sangfugl  lod  Vingerne  hænge. 

Jeg  vilde  jo  først  og  fremmest  gjerne  blive 
en  dansk  Digter,  en  rigtig  Digter! 

Men  en  Nat  saae  jeg  en  Mand  i  en  brun 
Kappe  træde  ind  foran  Sengen,  hvor  jeg  laa,  og 
jeg  vidste  strax,  at  det  maatte  være  —  Johannes 
Ewald. 

I  sin  Arm  holdt  han  en  Bog,  som  han  aab- 
nede  for  mig  med  de  Ord:  »Læs  denne !■  —  og 
saa  forsvandt  han. 

I  Drømme  kunde  jeg  godt  huske  Bogens 
Titel,    men    da  jeg   vaagnede,    var   og    blev    det 

mig  umuligt  at  erindre  den,  og  Ewald  gjorde  sig 
aldrig  siden  den  Uleilighed  at  komme  igjen  for 
den  Sags  Skyld. 

At  den  Bog,  jeg  skulde  læse,  ikke  var  iblandt 
mine  Skolebøger,  derom  kom  jeg  let  paa  det 
Rene,  men  dem  læste  jeg  dog  for  det  Første, 
for  at  blive  Student. 

At  Skolelivet  under  alle  disse  ydre  Forhold 
maa  i  min  Alder  have  været  trykkende,  det  fin- 
der jeg  selv  ganske  rimeligt,  ialtfald  var  dette 
Tilfældet.  Hvad  der  især  ærgrede  mig,  var  al  den 
Tid,  der  gik  tilspilde,  medens  jeg  hvert  Quartal 
blev  ældre  og  dog  maatte  holde  ud. 

I  October  dette  Aar  tog  jeg  en  Dag  min 
Beslutning,  da  jeg  havde  siddet  en  heel  Time  og 
ærgret  mig,  medens  der  blev  rettet  Stil  oppe 
ved  Kathedret.  «Der  bliver  aldrig  Noget  af  mig», 
hviskede  jeg  til  Christian  Møhl,  « dersom  dette 
skal  vare  længere !» 

Med  ham  overlagde  jeg,  hvorledes  jeg  vilde 
gribe  Sagen  an  og  tage  Examen  Artium  paa 
egen  Haand,  og  han  gav  mig  sit  Bifald. 


En  Dag  henved  Aarets  Udgang  (1815),  da 
jeg  sad  hjemme  i  Dagligstuen,  som  var  mit  Stu- 
dereværelse, ifærd  med  at  repetere  mine  Autores, 

indfandt  Dr.  Jens  Kragh  Høst,  Udgiveren  af 
« Nordiske  Tilskuer »,  sig  i  Forretninger  med  Bog- 
trykkeren. 

Det  var  mærkelige,  literaire  Nyheder.  Bag- 
gesen vilde  udgive  et  Maanedskrift  Dan  fan  a, 
og  dette  skulde  aabnes  med  en  Gaade,  for  hvis 
Løsning  han  vilde  udsætte  100  Specier.  Dette 
Maanedskrift  skulde  trykkes  i  vort  Officin.  En 
Deel  af  Manuscriptet  bragte  han  med  sig,  og  der 
skulde  strax  tages  fat. 

Det  slog  ned  som  et  Lyn,  og  jeg  havde  en 
Forudfølelse  af,  at  dette  vilde  faa  en  Betydning 
for  mig. 

Da  Høst  var  gaaet,  faldt  jeg  strax  over  det 
ziirlige  Manuscript  —  Baggesens  Haandskrift  var 
næsten  Fractur  —  og  gjennemløb  det  med  en 
brændende  Begjerlighed.  Uden  at  jeg  endnu 
havde  fundet  et  eneste  Udgangspunkt,  og  førend 
endnu  det  hele  Manuscript  var  indsendt  til  Tryk- 
keriet, skrev  jeg  til  Weyse,  som  var  i  et  Besøg 
i  Roeskilde,  og  fortalte  ham  om  Baggesens  Gaade: 
«Det  evige  Sindbillede,  eller  Philoso- 
phiens  Udgangspunkt  og  Ende». 

Det  gjaldt  nu  imellem  Weyse  og  mig  at 
forklare,  eller  at  forstaa  Vers  for  Vers  i  Gaa- 
den.  Da  vi  snart  vare  paa  det  Rene  med,  at  Alt 
maatte  dreie  sig  om  «Ti»,  baade  som  Tal  og  i  alle 


102 


andre  Sammensætninger  og  Betydninger,  og  da 
vi  havde  udfundet,  at  det  romerske  X  var  et 
liggende  Kors,  fik  vi  ved  at  reise  Korset  Nøglen 
til  den  christelige,  philosophiske  Del  af  Gaaden, 
og  her  var  Weyse  mig  til  den  største  Hjælp,  da 
jeg  dengang  var  ligesaa  langtfra  at  kjende  Kant, 
Fichte  og  Schelling,  som  jeg  er  det  endnu.  Men 
Weyse  forklarede  mig,  hvad  jeg  ikke  kunde  for- 
staa,  thi  han  var  en  ivrig  Kantianer  og  havde 
tidligere  lagt  sig  lidt  efter  Philosophien. 

Det  blev  nu  et  stadigt  Arbeide,  ved  Hjælp  af 
alle  mulige  Lexica,  baade  i  forskjellige  Sprog  og 
Videnskaber  at  efterspore  alleslags  Forekomster 
af  Ordet  «Ti>»,  og  saaledes  lykkedes  det,  Vers 
for  Vers,  at  kunne  give  Forklaringerne. 

Jeg  kastede  mig  da  over  en  Besvarelse,  som 
skulde  være  paa  Vers,  i  Ottave-rime  —  ringere 
kunde  det  ikke  være! 

Hjemme  var  der  i  det  eneste  varme  Væ- 
relse, Dagligstuen,  ikke  Ro  til  saadant  Verse- 
mageri.  Weyse,  som  mest  var  ude,  baade  om 
Formiddagen  og  om  Middagen,  foreslog  mig  at 
benytte  hans  Værelse  og  indrettede  mig  et  Ar- 
beidsbord,  hvor  jeg  kunde  sidde  i  Ro,  selv  om 
han  var  hjemme  ved  sin  Pult,  for  at  componere. 
Det  Bifald,  jeg  allerede  strax  mødte,  naar  jeg 
forelæste  ham   mine  Stropher,  var  som  Ild  under 

min  Dampkjedel,  og  det  varede  ikke  længe,  før- 
end mit  Manuscript  laa  færdigt,  skjøndt  det  ikke 
var  af  ganske  ringe  Omfang. 


Den  sidste  Dag  i  Aaret  festligholdtes  hos 
Møhl's,  og  den  første  Aften  i  det  nye  Aar  sam- 
ledes vi  hos  Rudelbach;  der  traf  jeg  sammen 
med  Poul  Møller,  hvis  Bekjendtskab  jeg  nylig 
havde  gjort  hos  Krarup. 

Poul  Møller  var  dengang  en  ganske  løs  og 
ledig  Student,  der  syntes  at  have  sit  Hjem  alle- 
vegne, hvor  han  havde  Venner,  undtagen  hos  sig 
selv.  Det  var  en  smuk  og  eiendommelig  Per- 
sonlighed. 

Med  det  blonde  Haar,  der  som  oftest  var  i 
Uorden,  fordi  han  stadigt  greb  op  i  det,  og  med 
et  Par  lyseblaa  Øine,  der  altid  havde  et  venligt 
Smil  færdigt,  naar  man  talede  til  ham,  skjøndt 
det  ligesom  maatte  trænge  sig  frem  igjennem 
Adspredthed  og  en  stille  Melancholi,  med  en  høi, 
bredskuldret  Væxt,  der  søgte  at  gjøre  sig  gjæl- 
dende  ved  stærke  Armbevægelser  og  en  urolig 
Gang  op  og  ned  ad  Gulvet,  naar  han  ikke  just 
var  falden  til  Hvile  i  Hjørnet  af  en  Sopha,  var 
han  for  mig,  i  sit  Ydre,  et  idealsk  Billede  af  en 
smuk,  dansk  Bondekarl.     Naar  han  talede,  søgte 

han  efter  Veiret  og  allermest,  naar  han  skulde 
oplæse  Noget,  hvilket  da  kun  skete,  efterat  han 
havde  rømmet  sig  flere  Gange.  I  sin  Udtalen 
var  han  høirøstet  og  djærv,  og  altid  havde  han 
pathetisk  en  knyttet  Næve  tilrede  ved  Gestiku- 
lationen. Sine  Digte  og  Begyndelsen  til  en  nor- 
disk Fortælling,  <« Eivind  Skaldespiller»,  bar  han 
sammenfiltrede  i  sin  ene  Buxelomme,  og  naar 
han  tog  dem  frem,  for  at  læse  dem  for  os,  var 
det  en  Ynk  at  see,  hvor  nær  det  var  ved,  at  de 
vare  opslidte,  og  vi  vidste  jo,  at  de  derved  vilde 
være  tabte,  thi  han  var  ikke  af  den  Slags  Poeter, 
der  skrev  sine  Digte  ind  i  en  stadselig  Bog  til 
Bevarelse  for  Efterverdenen. 

Dette  var  mig  naturligvis  et  kjært  Bekjendt- 
skab,  og  jeg  følte  mig  smigret  ved  den  Venlighed, 
han  strax  viste  mig.  Broderskabet  blev  ogsaa 
samme  Aften  sluttet,  da  han  proponerede,  at  vi 
skulde  drikke  Du's. 


Et  Par  Dage  efter  var  min  Gaadeopløsning 
færdig.  Hos  Weyse  skrev  jeg  endnu  en  Slut- 
nings-Sonnet  bag  i  Manuscriptet  (det  var  den 
4de  Januar  1816),  og  da  det  Hele  var  stadseligt 
indpakket,  blev  det  sendt  ind  til  Justitsraad  Bag- 

gesen,  som  boede  et  Par  Huse  fra  Weyse,  i 
Kronprinsessegaden. 

Nu  vare  vi  spændte  paa,  hvad  Baggesen 
vilde  sige!  Jeg  fik  derfor  min  Broder  til,  som 
Bogtrykker,  at  gjøre  sig  et  Ærinde  hos  ham  Da- 
gen efter. 

Med  et  smilende  Ansigt,  som  den  stakkels 
Broder  ikke  havde  mange  af,  kom  han  tilbage 
fra  den  store  Digter  og  fortalte  mig,  at  Baggesen 
havde  læst  min  Opløsning  og  havde  sagt  ham, 
at  fra  idag  af  skulde  min  Lykke  være  gjort  i 
Danmark. 

Dagen  efter  indfandt  Dr.  Jens  Kragh  Høst 
sig  med  Hilsener  og  Udtalelser  af  samme  Art. 
Baggesen  ønskede  at  see  mig,  og  Høst  var  parat 
at  følge  mig  til  ham. 

Baggesen  boede,  som  sagt,  i  Kronprindsesse- 
gade  Nr.  390  paa  første  Sal.  Jeg  førtes  ligeind 
i  hans  Arbeidsværelse,  en  af  de  sædvanlige 
Spisestuer  med  et  skraat  afskaaret  Fag  Vindue 
ind  mod  Gaarden.  Ved  dette  Vindue  stod  et 
udslaget  Spillebord,  bedækket  med  Bøger  og  Pa- 
pirer, og  ved  Spillebordet  sad  en  høi  og  mager 
Mand,  indsvøbt  i  en  broget  Slaabrok,  med  et 
stærkt  purret,  graat  Haar  omkring  et  gjennem- 
furet  og  koparret  Ansigt,  uafbrudt  i  færd  med  at 
skrive.     Uden   at  sige  et  Ord   eller   synderligt  at 

forandre  sin  Stilling,  bød  han  os  med  Haanden 
at  tage  Sæde  saalænge.  Medens  jeg  sad  der 
med  Høst,  begge  tause,  Digteren  var  ifærd 
med  at  skrive,  havde  jeg  Leilighed  til  at  see 
mig  om  i  Værelset  og  at  studere  en  saadan  Dig- 
ters Omgivelse.  Der  var  langtfra  ikke  Mangel 
paa  Meubler,  men  disse  opfyldte  Stuen  som  nær- 
ved en  Flyttedag,  uden  tilsyneladende  Orden. 
Skrivebordet,  som  stod  foran  Sofaen,  var  saa 
overfyldt,  at  det  var  rimeligt,  at  han,  fordreven 
derfra,  havde  maattet  ty  hen  til  Spillebordet  ved 
Vinduet ;  Stolene  vare  for  største  Deel  optagne  til 
Klædningsstykker,  Bøger  og  deslige;  i  Sofaen 
stode  adskillige  Rammer  opstillede,  og  i  disse 
Rammer  endeel  malede  Papirer,  der  syntes  at 
være  Efterligninger  af  forskjelligt,  afslebet  Mar- 
mor. Senere  fik  jeg  at  vide,  at  det  var  en  af 
Baggesens  private  Passioner,  at  efterligne  Marmor 
ved  at  male  paa  Marienglas.  Snustobaksdaaser 
saae  jeg  allevegne,  hvor  der  var  Plads  til  en,  og 
paa  selve  Bordet,  hvor  Digteren  nu  sad  i  Ex- 
tase,  stode  tilhøire  og  venstre  flere  halvt  aabne; 
thi  imedens  han  skrev  med  den  ene  Haand,  søgte 
altid  den  anden  uvilkaarligt  hen  i  en  Daase, 
hvor  de  to  bekjendte  Fingre  paa  den  venstre 
Haand  jevnligt  førte  en  overvæltende  Priis  — 
ikke   blot   til  Næsen,    men  til  Kalvekrøset  og  til 

Papirerne,  og  gjorde  Strøsand  overflødigt.  Han 
syntes  nu  at  være  færdig  og  vendte  sig  til  mig 
med  de  Ord:  (»Undskyld!  Med  Dem  maa  jeg 
først  tale  paa  Vers!»  Jeg  mærkede  nu,  at  det, 
han  havde  skrevet,  var  et  Digt  til  mig,  og  ime- 
dens han  læste  den  Elegi  til  mig,  der  er  be- 
kjendt,  rullede  ved  nogle  Steder  Taarer  ham  ned 
ad  Kinderne.  Jeg  blev  naturligviis  ogsaa  rørt, 
og  J.  K.  Høst  ligesaa,  og  der  sad  vi  alle  Tre, 
svømmende  i  Taarer,  da  han  i  Slutningen  af  sit 
Digt  gjorde  mig  til   «sin  fjerde  Søn». 

Da  han  var  færdig,  reiste  han  sig,  greb 
begge  mine  Hænder  i  sine,  trykkede  mig  til  sit 
Bryst  og  kyssede  mig  tre  Gange  høitideligt. 

Efter  denne  Indvielsens  første  Øieblikke, 
blev  han  roligere,  og  den  naturlige  Samtale  kom 
nu  snart  igang.  Men  førend  vi  igjen  skiltes  for 
dennesinde,  formanede  han  mig  til  Beskedenhed 
og  til  et  ydmygt  Sind,  formodentlig  fordi  han  vel 
kunde  indsee,  at  alt  dette  nok  kunde  være  istand 
til  at  gjøre  mig  lidt  ør  i  Hovedet. 

Angaaende  min  Opløsning  gjorde  han  mig 
opmærksom  paa,  at  hans  Gaade  endnu  ikke  var 
sluttet  med  det,  som  var  trykt  i  « Nordisk  Tids- 
skrift«, men  at  den  hele  vilde  blive  særskilt  ud- 
givet, og  at  jeg  derefter  maatte  forsøge  paa  at 
løse  den. 

Dette  lovede  jeg  og  fortsatte  saaledes  i  de 
følgende  Dage  Opløsningen,  som  den  19de  Januar 
udkom  i  det  første  Hefte  af  Danfana,  tilligemed 
den  Elegi,  han  havde  tilegnet  mig.  Weyse  og 
Heiberg  havde,  hver  paa  sin  Maade,  behandlet 
Gaaden  og  sendt  Daggesen  deres  Opløsninger, 
og  disse  bleve  ligeledes  trykte  i   « Danfana«. 

Paa  Baggesens  Opfordring  besøgte  jeg  ham 
nu  et  Par  Gange  om  Ugen.  Han  ^jennemsaa 
min  Digtsamling  og  udvalgte  et  Par  deraf  til  de 
følgende  Hefter.  Den  første  Sang  af  Skytten 
Bryde  saae  han  ogsaa.  Den  syntes  at  behage 
ham,  men  han  beklagede,  at  jeg  deri  havde  be- 
nyttet forskjellige  Versformer.  Men  allermest 
tiltaltes  han  af  et  Digt:  «Bøn»>,  som  jeg  havde 
skrevet  strax  efter  mit  første  Besøg  hos  ham ,  i 
Følelsen  af  den  Fare,  som  jeg  sporede  i  mit  for- 
fængelige Sind  ved  al  denne  literaire  Ære,  der 
var  overgaaet  mig  i  disse  sidste  Dage. 


Jeg  var  saaledes  ved  denne  Begivenhed, 
temmelig  ufrivilligt,  kastet  ind  paa  den  Bagge- 
senske Side  i  den  literaire  Strid,  som  allerede 
ulmede  i  Literaturen,  og  som  snart  skulde  bryde 
løs  netop  i  den  Kreds,  til  hvilken  jeg  var  nær- 
mest sluttet.     Men  Oehlenschlåger  havde  dog  mit 

Hjerte,  om  just  ikke  for  hans  seneste  Produc- 
tioners  Skyld. 

Weyse  var  netop  paa  den  Tid  beskæftiget 
med  Compositionen  til  Lu  dl  am  s  Hule,  og  hans 
Gnavenhed  over  denne  Text  og  de  mange  Smaa- 
synder,  som  han  jevnligt  pillede  ud  deraf,  blev 
vistnok  ikke  heller  uden  Indflydelse  paa  mig,  og 
derved  bevaredes  min  Neutralitet  imellem  de  to 
store  Digtere,  da  Krigen  udbrød. 

Oehlenschlåger,  hvis  Forelæsninger  jeg  sta- 
digt bivaanede,  var  mig  endnu  personlig  ube- 
kjendt,  og  Forholdet  til  Baggesen  bidrog  vel 
ogsaa  til,  at  jeg  ikke  nærmede  mig  ham,  hvilken 
Frygt  dog  siden  viste  sig  at  være  aldeles  uden 
Grund. 


Min  gode  Ven  Weyse,  med  hvem  jeg  paa 
denne  Tid  var  bleven  Dusbroder,  var  vel  ikke 
Mystiker  eller  Obscurant,  men  Bøger,  som  be- 
rørte Sligt,  pirrede  hans  Nerver,  og  han  havde 
altid  endeel  af  saadanne  Historier  at  fortælle, 
hvormed  han  gjorde  baade  sig  selv  og  Andre 
bange. 

Spøgeri,  Gjengangeri  og  deslige  har  jeg  egent- 
lig aldrig  været  bange  for;  i  det  Høieste  har  jeg 

kun  været  bange  for  at  blive  bange,  eftersom 
Phantasien  nok  kunde  spille  mig  et  Puds. 

En  Vinteraften  traf  jeg  Weyse  i  en  noget 
exalteret  Tilstand.  Han  var  ifærd  med  en 
tydsk  Bog  —  man  skrev  allerede  dengang 
mange  daarlige  Bøger  i  Tydskland  —  og  dette 
var  vistnok  en  af  dem.  Dens  Titel  var  '»Das 
schree kliche  Wort»,  og,  efter  hvad  han  for- 
talte mig,  dreiede  den  sig  om  den  Overtro,  at 
naar  man,  uden  at  Nogen  maa  vide  deraf,  paa 
et  ensomt  Sted,  i  Mørke,  tre  Gange  kalder  paa 
sig  selv  ved  det  fulde  Navn  og  efter  hver  Gang 
tilføier  et  Ord,  som  Weyse  ikke  vilde  betro 
mig,  saa  seer  man  sig  selv  og  falder  om  og  døer. 

Dette  Thema  var  bearbejdet  i  en  Række  af 
Exempler  paa  Folk,  der  havde  prøvet  det,  og 
som  ogsaa  paa  forskjellige  Maader,  efter  Om- 
stændighederne, havde  bødet  med  Livet. 

Weyse  fortalte  mig  flere  af  disse  frygtelige 
Tildragelser,  men  uden  at  ville  nævne  det  Ord, 
som  det  egentlig  kom  an  paa.  Ved  disse  For- 
tællinger blev  jeg  selv  revet  ind  i  denne  uhyg- 
gelige Tankegang  og  bad  ham  gjentagende  dog 
at  sige  mig  dette  skrækkelige  Ord.  Men  han 
svarede:  «Nei!  Du  kunde  selv  være  gal  nok  til 
at  prøve  det. »> 

Jeg  blev  der  om  Aftenen;  Weyse  bragte 
andre  Ting  paa  Bane,  men  jeg  vendte  altid  til- 
bage til  Historierne,  og  jo  mere  jeg  trængte  paa 
og  søgte  at  overtale  ham ,  desto  ubønhørligere 
blev  han. 

Det  var  allerede  blevet  silde,  da  jeg  forlod 
ham  med  Hovedet  fuldt  af  denne  Sag.  I  mit 
eenlige  Kammer  var  det  mørkt,  det  var  efter 
Midnat,  og  der  var  intet  Menneske  i  min  Nærhed. 
Til  at  gaa  til  Ro  var  jeg  ingenlunde  oplagt;  i 
den  mørke  Eensomhed  paakom  der  mig  en  sel- 
som  Lyst  til  at  gjøre  et  Forsøg,  men  jeg  vidste 
jo  ikke  Ordet.  Jeg  begyndte  med  sagte  at  sige 
mit  hele  Navn,  og  jeg  endte  med  at  sige  det 
høit,  men  —  hvad  saa?  hvad  saa?  Dette 
varede  noget  længe,  men  tilsidst  besluttede  jeg 
dog  at  gaa  tilsengs.  Begribeligviis  kunde  jeg 
ikke  sove,  altid  kom  disse  Tanker  igjen,  og  det 
er  rimeligt  nok,  at  den  natlige  Side  i  mig  efter- 
haanden  havde  faaet  Overvægten,  om  jeg  end 
ikke  sov,  thi  det  troer  jeg  ikke,  at  jeg  gjorde. 
I  denne  somnambule  Tilstand  kom  jeg  igjen  til 
høit  at  udsige  mit  fulde  Navn.  «Just  Mathias 
Thiele!«  kaldte  jeg,  og  neppe  vare  disse  Ord 
udtalte,  førend  jeg  saae,  eller  troede  at  see, 
et  afskyeligt  Hoved,  som  af  en  Satyr  eller  af 
en  Djævel,    der   bagfra   strakte    sig  hen  paa  min 

venstre  Side  og  med  huul  Røst  sagde  disse  Ord: 
«Wer  ruft  mich?»  Forfærdet  sprang  jeg  ud 
af  Sengen  og  foer  omkring  som  i  Vildelse  — 
Alt  var  stille   —   der  var  Intet  at  see. 

Man  kan  begribe,  at  jeg  sov  ikke  sødeligt 
ovenpaa  dette,  men  omsider  blev  det  Dag,  og 
saa  tidligt,  som  det  lod  sig  gjøre,  var  jeg  paa 
Benene,  for  at  komme  hen  i  Kronprindsessegaden 
til  Weyse.  Da  Porten  var  bleven  aabnet,  var 
jeg  i  en  Fart  oppe  af  Trappen,  ringede  paa,  men 
Bolette  var  neppe  endnu  oppe,  og  Weyse  kom 
selv  i  dyb  Negligée  til  Døren  for  at  spørge,  og 
da  han  hørte,  at  det  var  mig,  aabnede  han  den. 
I  den  halvtaabnede  Dør  raabte  jeg  triumferende: 
« Weyse!  Wer  ruft  mich!»  —  «Herre  Jesus!  Hvor 
har  Du  faaet  det  at  vide?»  spurgte  han  forfær- 
det, og  jeg  forøgede  nu  Rækken  af  hans  Histo- 
rier fra  den  foregaaende  Aften  med  min  egen  be- 
synderlige Tildragelse. 

Jeg  skal  ikke  indlade  mig  paa,  hvordan 
dette  maaskee  kan  forklares,  men  jeg  fortæller 
kun  et  Factum,  og  tvivler  ikke  paa,  at  nogen 
Illusion  har  været  med  i  Spillet.  Men  har  jeg 
kunnet  gjette  bedre  halvdrømmende,  end  da  jeg 
var  vaagen?  thi  det  er  vitterligt,  at  jeg  paa 
denne  Maade  fik  Ordet  at  vide. 

Forresten  var  jeg  i  disse  Aar  meget  til— 
bøielig  til  at  forfølge  de  mange  underlige  Spor 
af  den  natlige  Side  i  Naturen.  Jeg  troede  man- 
gengang, at  kunne  føle  paa  mig.  naar  en  af  mine 
Venner  ret  strax  efter  vilde  besøge  mig,  og  un- 
derligt slog  det  til.  Paa  Gaden  skete  det  mig 
hyppigt,  og  det  skeer  mig  endnu,  at  jeg  er  lige- 
ved at  hilse  en  Person,  som  jeg  møder,  men 
pludseligt  seer,  at  det  er  en  Fremmed,  og  i  det 
næste  Øieblik  møder  jeg  saa  den,  jeg  troede  at 
have  seet.  Mærkeligt  er  det,  at  jeg  har  fortalt 
dette  til  Mange,  som  have  svaret  mig,  at  saa- 
ledes  gaaer  det  ogsaa  dem. 


Jeg  havde  allerede  for  et  Par  Maaneder  siden 
forladt  Skolen ,  for  at  lade  mig  privat  dimittere 
til  Examen  Artium  næste  October.  Møhl  havde 
endnu  maattet  holde  ud,  i  Haab  om  at  blive  di- 
mitteret fra  Skolen.  Men  i  det  meget  indskræn- 
kede Hjem  havde  jeg  ikke  synderlig  Ro  til  at 
læse  til  Examen;  det  indsaa  min  Ven  Krarup 
og  raadede  mig  til  at  flytte  ind  til  sig,  hvor  jeg 
kunde  have  Hjælpen  ved  Haanden.  Men  dette 
syntes  min  Broder,  i  en  Slags  Selvfølelse,  ikke 
om,   men    foretrak   at   indrømme   mig   det  bedste 

Værelse  i  Hjemmet,  og  dette  benyttede  jeg  ærligt 
og  godt. 

Da  jeg  var  vant  til  at  læse  med  Pennen  i 
Haanden,  havde  jeg  gode  Excerpter,  som  jeg  tog 
med  mig  paa  mine  Promenader  i  Kirsebærgangen, 
for  ikke  at  savne  Bevægelse,  og  der  studerede 
jeg,  hvad  der  paa  denne  Maade  kunde  studeres, 
indtil  Musen  fandt  sin  Flygtning  i  denne  Een- 
somhed  og  forstyrrede  mig  i  den  Grad,  at  jeg  i 
en  Sonnet  maatte  frabede  mig  hendes  Besøg 
indtil  videre. 

Rudelbach,  som  havde  paataget  sig  at  di- 
mittere mig  og  at  indøve  mig  lidt  mere  i  den 
latinske  Stil,  lod  mig  derimod  mangen  Aften  løbe 
forgjeves  ud  paa  Christianshavn  med  mine  Stile, 
men  isteden  for  at  rette  dem,  skrev  han  lange 
tydske  Digte  til  min  Ære,  som  jeg  neppe  endnu 
har  læst  til  Ende. 

Da  October  kom,  dimitterede  han  mig  med 
et  langt  og  høitravende  Opus  paa  Latin  til  Uni- 
versitetet. 

Udfaldet  af  min  Examen  var  meget  tilfreds- 
stillende. I  alle  Fag  fik  jeg  Charakteren  « Meget 
godt»,  undtagen  i  Fransk,  hvor  jeg  fik  «Udm. 
godt»,  og  i  Arithmetik,  hvor  jeg  —  vistnok  med 
Rette  —  kun  fik   « Temmelig  godt»>. 

Det  var  en  tung  Sten,  jeg  fik  fra  Nakken, 
da  jeg  med  mit  akademiske  Borgerbrev  vendte 
tilbage  fra  Studiegaarden. 


I  Mai  1816  vare  vi  blevne  overraskede  af 
det  sørgelige  Budskab,  at  min  Broder  Andreas 
allerede  forrige  Aar  var  død  i  Calcutta,  og  dette 
Dødsfald  smertede  mig  dybt,  fordi  jeg  altid  havde 
gaaet  med  en  sværmerisk  Længsel  efter  denne 
Fraværende,  som,  maaskee  fordi  han  var  fra- 
værende, havde  en  udvalgt  Plads  i  mit  Hjerte. 

Paa  sin  tredie  Reise  til  Ostindien  var  han 
som  Styrmand  falden  i  engelsk  Fangenskab,  og 
var  kun  sluppen  ud  igjen  af  Prison  i  Calcutta, 
ved  at  overtage  Commando  over  et  engelsk  Han- 
delsskib, der  foer  imellem  Indien  og  China. 

Paa  disse  Reiser  synes  han  at  have  samlet 
sig  en  lille  Formue,  som  efter  hans  Død  an- 
meldtes som  en  Arv,  vi  havde  at  hæve  i  hans 
Bo.  Efter  Godtfolks  Raad  blev  en  Fuldmagt 
til  at  hæve  og  at  hjembringe  Arven  betroet  til 
en  Skibsdoctor,  men  Enden  paa  det  Hele  blev, 
at  vi  fik  ikke  en  eneste  Skilling  af  Arven. 

Tabet  af  denne  Broder,  der,  næsten  ukjendt, 
dog  stod  som  levende  for  min  Længsel,  rørte 
mig  veemodigt,    og  jeg  skrev  et  lille  Digt:    « T i  1 

den  første  Svale..,  som  blev  optaget  i  Nyrups 
,Hertha»    1817    og    gjorde   Lykke   hos  hu   T.ds 


Literatorer. 


En  Maanedstid  efter  sad  jeg  i  mit  Kammer, 
uforstyrret,  ifærd  med  Fortsættelsen  af  mit  episke 
Digt  Skytten  Bryde,  da  jeg  af  Rasmus  Ny- 
rup blev  anmodet  om  Bidrag  til  en  poetisk  Nyt- 
aarsaave    .Hertha-,    som   skulde   udkomme  for 
18lf     Jeg   meddelte  ham  et  Par  mindre    Digte, 
men  da  han  var  gaaet,  yttrede  jeg  for  min  Bro- 
der   at  jeg  nok  kunde  have  Lyst  til  at  skrive  en 
poetisk  Kalender  til  denne   Nytaarsgave,   nemlig 
en   Sonnet  til   hver   af  de   12  Maaneder,    og  da 
min  Broder,    som   var  Forlæggeren,   syntes  godt 
om  denne  Tanke,   gjorde  han  mig  det  T.lbud,  at 
han   for   saadanne   Tolv   Sonnetter   vilde   give 
mia  i  Honorar  et  Exemplar  af  Grim m s  Haus- 
un°d    Kindermarchen,    hvilken    Bog   jeg    saa 
helligt  havde  ønsket  mig.     Contracten  blev  strax 
sluttet,   og   fra  den  28de  til  den  30te  November 
skrev   jeg   disse    Sonnetter    og   fik   mit   Honorar, 
som  jeg  eier  endnu,  det  første  Honorar,  jeg  har 
modtaget;    thi   om   Præmien   for   Opløsningen    af 
Baagesens  Gaade   blev   der   aldrig   talt,    og  mig 

syntes   det   i  denne  Sag,    at   Æren   maatte  være 
mig  nok. 


Da  Julen  1816  nærmede  sig,  modtog  jeg  en 
Indbydelse  til  Roeskilde  i  Selskab  med  Weyse, 
der  var  en  Huusven  i  Provst  Hertz's  Familie. 
To  af  Sønnerne,  Christian  og  Herman  Hertz,  som 
stadigt  kom  til  Weyse,  vare  mig  velbekjendte. 

Denne  Vinterfest,  som  varede  i  otte  Dage, 
er  bleven  mig  uforglemmelig.  Det  var  et  over- 
stadig muntert  Liv,  Dag  for  Dag  og  Aften  efter 
Aften,  saa  optaget  af  Baller  og  Selskaber,  at  jeg 
nogle  Aftener  maatte  dele  mig. 

Weyse  elskede  Roeskilde-Domkirke,  og  især 
var  det  herlige  Orgel  tiltrækkende  for  ham,  saa 
at  han  ofte,  ganske  ene,  gik  derind  og  satte  sig 
til  at  phantasere  iblandt  de  kolde  Sarkophager 
og  Gravstene. 

Iblandt  Provstens  Gjester  var  en  Beslægtet, 
Fru  Jørgensen,  med  sine  to  elskværdige  Døttre, 
Ludvig  Heibergs  Cousiner,  mig  de  interessanteste, 
og  uden  Forelskelse  sluttede  jeg  mig  især  til  dem 
i  disse  glade  Dage. 

Anden  Juledagsaften  var  Ballet  hos  Hertz's. 

Det  var  en  deilig,  maaneklar  Nat,  og  jeg 
var  romantisk  stemt.     Ved  Midnat  fik  jeg,  under 

Dandsen,  Lyst  til  at  gaa  ind  i  Kirken,  og  det 
lod  sig  let  gjøre,  da  Provstegaarden  laa  ganske 
nær  ved  Kirkens  Indgang,  og  Nøglen  til  Kirken 
hang  bag  Gadedøren  i  Forstuen. 

Jeg  fik  kun  en  Forsmag  paa  den  Herlighed, 
som  Maanens  Straaler  udbredte  rundtomkring, 
maaskee  har  jeg  ikke  engang  haft  Mod  til  at 
nyde  den  ganske  alene.  Jeg  kom  tilbage  i  den 
støiende  Balsal  med  Efterretning  derom,  og  i  faa 
Øieblikke  var  det  hele  Selskab,  med  Weyse  i 
Spidsen,  paa  Vandring  fra  Ballet  over  den  knit- 
trende  Sne,  ind  i  Roeskilde  Domkirke. 

Høitideligheden  greb  os  Alle.  Arm  i  Arm 
vandrede  vi  om  i  de  oplyste  Gange  i  passende 
Stilhed,  og  inden  vi  anede  det,  sad  Weyse  paa 
Organiststolen  og  forherligede  den  hele  Scene 
med  sit  henrivende  Spil. 

Efter  denne  afkjølende  Vandring,  som  ikke 
havde  optaget  saa  kort  en  Tid,  fortsattes  Dandsen 
den  øvrige  Deel  af  Natten,  og  næste  Formiddag 
forsamledes  en  stor  Deel  af  Balgjesterne  til  en 
meget  smuk  Vandring  over  Snemarkerne  til  Fjor- 
dens Kyster  og  til  det  idylliske  St.  Jørgen. 

Under  disse  Festligheder  vexlede  Aaret  1816 
med  1817  for  mig. 

Da  jeg  havde  faaet  Examen  artium  fra  Halsen 
og  allerede  var  en  lille  Poeta  laureatus,  var  det 
ikke  langtfra,  at  jeg,  som  man  siger,  havde  gjort 
mig  udtilbeens. 

Jeg  var  enig  med  mig  selv  og  med  mine 
nærmeste  Omgivelser  om,  at  jeg  hverken  skulde 
være  Jurist,  Theolog  eller  Mediciner.  Hvad  skulde 
jeg  altsaa  med  en  Embedsexamen,  og  naar  jeg 
ikke  vilde  have  en  Embedsexamen,  hvorfor  skulde 
jeg  saa  plage  mig  med  de  to  svære  Examina, 
philologicum  og  philosophicum,  der  nu  laa  ligefor 
mig  paa  den  brede  Landevei? —  Naturligviis !  — 
Var  jeg  endog  i  Hjertet  saa  beskeden,  som  unge 
Mennesker  i  hin  Tid  kunde  være,  uden  derfor 
at  kaldes  naive,  saa  havde  jeg  dog  mine  Ind- 
bildninger om,  hvad  der  i  Tiden  skulde  blive 
af  mig  —  saa  paavirket  var  jeg  af  baade 
danske  og  tydske  Aviser,  der  havde  gjort  mig 
den  Ære,  at  lægge  Mærke  til  mig.  Jeg  fandt 
altsaa  min  fattede  Beslutning  ganske  berettiget, 
og  jeg  var  jo  ung  nok,  for  at  kunne  indbilde 
mig,  at  en  Fyr  som  jeg  nok  kunde  bryde  sig 
sin  egen  Bane,  uden  at  gaa  i  Skridt  med  den 
store  Hob. 

Ved  mit  Bekjendtskab  med  Carl  Molden- 
hawer  og  med  Bølling,  som  begge  havde  An- 
sættelser ved  det  store  Kgl.  Bibliothek,  aabnede 

der  sig  en  Bivei,  og  da  jeg  var  præsenteret  for 
Bibliothekets  Chef,  Conferentsraad  Moldenhawer, 
begyndte  jeg  som  Volontair,  strax  i  1817,  at 
arbeide  paa  »Læsesalen)),  under  Veiledning  af 
de  to  nævnte,  gode  Venner. 

Det  store  Catalogarbeide  var  nyligt  paa- 
begyndt, og  som  Deeltager  i  dette  Arbeide  sad 
jeg  nu  dagligt  nogle  Timer  paa  Læsesalen,  be- 
skjæftiget  med  at  skrive  Bogtitler  paa  Sedler, 
som  derefter  fagvis  ordnedes. 

Jeg  kunde  nu  altsaa  berolige  min  Samvit- 
tighed med,  at  jeg  dog  nu  var  «i  en  Vei»>,  der 
var  ligesaa  god  som  mangen  anden,  der  først 
opnaaes  efter  mange  Studier  og  lange  Aar. 

Ved  den  Leilighed,  jeg  her  havde  til  at 
snuse  om  mellem  gamle  Bøger  og  Manuskripter, 
opstod  snart  den  Tanke  i  mig,  at  samle  paa 
danske  Folkesagn,  som  indtil  den  Tid  var  saa 
lidet  paaagtede,  at  havde  jeg  ikke  kunnet  støtte 
mig  til,  at  Brødrene  Grimm  allerede  havde  samlet 
de  tydske  Folkesagn,  vilde  de  Fleste  i  Danmark 
have  betragtet  mit  Forehavende  som  Daarskab. 
Jeg  begyndte  altsaa,  ved  Siden  af  det  lidet 
interessante  Catalogarbeide,  saa  smaat  at  samle 
Folkesagn  ud  af  gamle  Bøger  og  Manuskripter. 

Iblandt  de  unge  Mennesker ,  som  taltes 
mellem  Weyses  jevnlige  Besøgere ,  var  ogsaa 
Henrik  Stampe,  den  nuværende  Besidder  af  Ba- 
roniet Stampenborg. 

Jeg  har  allerede  omtalt  ham  som  en  af 
mine  tidligste  Venner,  og  skjøndt  jeg,  paa  Grund 
af  Forholdene,  kun  nu  og  da  har  levet  med  ham 
i  enkelte  Epoker  af  mit  Liv,  har  han  altid 
været  mig  kjær,  ligesom  ogsaa  jeg  ham. 

Han  var  allerede  i  sine  Drengeaar  exalteret 
og  hengav  sig  altid  med  Lidenskab  til  det,  som 
for  Øieblikket  mest  interesserede  ham. 

Paa  den  Tid,  jeg  her  omtaler,  var  det  især 
Musik  og  Botanik,  han  levede  og  aandede  for. 
Paa  den  ene  Side  var  han  saaledes  en  jevnlig 
Gjest  hos  Weyse,  paa  den  anden  Side  en  Skolar 
og  yndet  Lærling  af  Prof.  Jens  Wilcken  Horne- 
mann, og  saaledes  gik  det  til,  at  der  af  ham,  i 
Mai  1817,  arrangeredes  et  stort  Besøg  paa  Nysø, 
i  hvilket  Hornemann  med  et  Par  af  sine  Børn, 
Emil  og  Rosa,  og  Weyse  med  nogle  af  hans 
Kreds,  deriblandt  en  juridisk  Cand.,  som  boede 
ovenpaa,  C.  A.  Bluhme,  siden  Premierminister 
og  Ridder  af  Eleph. ,  og  min  Ringhed  skulde 
deeltage. 

Denne  Udflugt  varede  fra  d.  20.  til  d.  29. 
Mai  og  var  meget  morsom. 

Paa  en  stor  diolsteensk  Vogn»  rullede  vi 
under  Spøg  og  Latter  lienad  Landeveien,  men 
dengang  behøvede  man  en  heel  Dag,  fra  den 
tidlige  Morgen  til  Aften,  for  at  komme  fra  Kjø- 
benhavn  til  Præstø. 

Weyse  liavde,  for  at  charakterisere  den 
gamle,  elskværdige  Baron  Stampes  pudseerlige 
Manerer,  veddet  med  mig,  at  jeg  ikke  skulde 
have  været  et  Kvarteer  paa  Nysø.,  førend  jeg 
skulde  have  hørt  ham  sige:   «Kakkelorum.» 

Vi  vare  endnu  et  Stykke  Vei  fra  Nysø, 
da  Aftenen  faldt  paa ,  og  i  Dæmringen  opstod 
der  en  botanisk  Disput  imellem  Hornemann  og 
hans  Lærling,  angaaende  en  Moseplante,  som 
Stampe  paastod  at  have  seet  et  Sted  i  Nær- 
heden af  Gaarden,  og  som  Hornemann  erklærede 
ikke  fandtes  nordligere  end  i  Lauenborg.  Under 
denne  Disput  faldt  jeg,  og  formodentlig  Flere  af 
Selskabet,  i  Søvn.  indtil  jeg  vækkedes  ved,  at 
Vognen  holdt  stille,  og  Henrik  Stampe,  med  et 
Spring  fra  Vognen,  forlod  Selskabet  og  forsvandt 
i  Mørket.  Ingen  vidste,  hvad  dette  skulde  be- 
tyde, og,  da  de  Fleste  af  os  vare  ubekjendte 
for  Familien,  i  hvilken  vi  strax  skulde  introdu- 
ceres, var  det  os  lidt  kjedeligt,  at  han  var 
borte  ved  vor  Ankomst. 

Men  Modtagelsen  paa  Nysø  var  saa  hjer- 
telig, at  vi  snart  satte  os  ud  over  denne  Situa- 
tion, og  jeg,  for  mit  Vedkommende,  havde  vist 
neppe  været  ti  Minuter  i  den  store,  oplyste 
Havestue,  hvor  Aftensmaaltidet  ventede,  førend 
den  gamle  Baron  havde  faaet  mig  ved  Haanden 
og  under  Fortællingen  om  et  prægtigt  Echo,  som 
jeg  skulde  høre,  aabnede  Havedøren  ud  til  den 
brede  Trappe  ,  og  med  sin  temmelig  tine  Røst 
sendte  et  «Kakkelorum»>  ud,  der  ganske  rigtigt 
vendte  tydeligt  tilbage  fra  de  gamle  Alleer 
i  Haven. 

Bordet  stod,  som  sagt,  dækket,  og  efter 
den  lange  Reise  var  der  en  levende  Appetit  hos 
Gjesterne,  men  —  vor  unge  Vert  havde  endnu 
ikke  indfundet  sig,  og  Reiseselskabet  vidste  kun, 
at  han  et  Sted  paa  Veien,  ikke  langt  fra  Gaarden, 
var  sprunget  ud  af  Vognen  og  havde  absen- 
teret sig. 

Midt  under  Maaltidet  aabnes  Døren  med 
Fart,  og,  uden  at  den  Indtrædende  indlod  sig 
paa  nogen  Ceremoni,  saae  man  Henrik  Stampe, 
i  sine  gule  Nankins,  sorte  af  Mudder  indtil  op 
paa  Livet,  med  en  tændt  Staldlygte  i  den  ene 
Haand  og  en  lang  Moseplante  med  trevlede 
Rødder  i  den  anden,  fare  lige  hen  til  den  Stol, 
livorpaa  Hornemann  sad,    for  at  præsentere  ham 

jos  hån  sitå  ei  voi,  olkoon  sitten  naimatta.  Mutta 
jos  hån  kerran  on  mennyt  avioliittoon,  elåkoon  siinå 
myoskin  sen  koko  laaj  miden  mukaan  eikå  hån  saa 
pidåttyå,  joko  sen  takia,  ettå  hånestå  on  vaivalloista 
pitåå  huolta  sunresta  lapsijoukosta,  mikå  kieltåmåttå 
kysyy  enemmån  tyotå  hånen  puoleltaan,  taikkasiksi, 
ettå  håntå  huolettaa  menonsa.  Tållainen  pidåtty- 
minen  voi  vain  helposti  johtaa  toisen  puolen  kiusauk- 
seen  (vrt.  i.  Kor.  7:  5) ,  samoin  kuin  se  saattaa  våhisså 
varoissa  elåvåt  aviopuolisot  sietåmåttomån  epåvar- 
muuden  ja  pelon  alaisiksi,  joka  on  kymmenen  kertaa 
pahempaa  kuin  se  pakollinen  naimattomuus,  mihin 
Rooman  kirkko  velvottaa  pappinsa,  sillå  nåillå  on 
toki  varma  kåsky,  jota  heidån  on  noudatettava,  kun 
taas  edelliset  eivåt  koskaan  pååse  tåyteen  varmuu- 
teen  siitå,  onko  heidån  elettåvå  naineina  vai  naimat- 
tomina,  koska  aina  voi  olla  epåilyksenalaista,  onko 
heillå  varoja  kasvattamaan  ja  pitåmåån  yllå  useam- 
pia  lapsia  kuin  heillå  jo  on". 

On  vaikeata  sanoa,  itkisiko  vai  nauraisi  tuontapai- 
sesta  purkauksesta.  Herra  Scharling  —  kuten  muu- 
ten  myos  piispa  Martensen  —  nåyttåå  koko- 
naan  olevan  tietåmåton  ehkåisykeinoista  ja  -tavoista. 
Oi,  mikå  pyha  yksinkertaisuus!  —  taikka  teeskentely? 

Kun  ranskalaiset  eivåt  saa  kylliksi  paljon  lapsia, 
(ilmio,  johon  myohemmin  palaan),  niin  luulee  prof. 
vScharling  sen  johtuvan  siitå,  ettå  he  tykkånåån  pi- 
dåttyvåt  sukupuoliyhteydestå!  Tållaisin  edellytyk- 
sin  on  våhån  liian  kovaa  sanoa  sitå  itsekkyydeksi. 
Ranskan  kansantaloustieteilijåt,  antropologit  ja  fy- 
siologit  ovat  keksineet  kokonaista  33  syytå  vå- 
eston    lukumåårån    paikoillaan    pysymiseen  ja    eh- 

dottavat  yhtå  monta  keinoa  sitå  vastaan.  Enimmåt 
nåistå  „syistå"  o  vat  usein  aivan  ristiriitaisia  toisil- 
leen  ja  monta  kertaa  suorastaan  naurettavia,  mutta 
ei  yksikåån  niin  suurin  måårin,  kuin  34. ,  prof.  Schar- 
lingin  keksimå,   011. 

vSe,  jota  prof.  Scharling  tarkottaa  tållaista  luonnot- 
tomuutta    (sukupuoliyhteydestå   pidåttymistå)    puo- 
lustavaksi,  on  piispa  Martensen,  joka  siveysoppinsa 
muutamassa  kohdassa  valittaa  koyhåliston  liian  lu- 
kuista  lasten  siittåmistå  („jos  katsotaan  koyhåliston 
avioliittoihin  suurine,  sairaine  ja  nålkåisine  lapsijouk- 
koineen,  jota  vanhemmat  eivåt  kykene  elåttåmåån 
eikå  kasvattamaan  ja  joka  vain  lisåå  liikavåestoå, 
on  rajatonta  siunausta  rajotettava  .   .   .     Koditonta, 
nålkiintynyttå    lapsijoukkoa    on    vaikeata    kåsittåå 
siunaukseksi  aviolhtolle".)     Oikeastaan  tekee  profes- 
sori    våårin,    hyokåtessåån   Martensenin   kimppuun, 
joka  on  kuollut  eikå  siis  voi  puolustautua  viittaa- 
malla  erååseen  siveysoppinsa  toiseen  kohtaan,  misså 
hånellå  on  oikeaoppinen  teologinen  kåsitys.    Sallikaa 
minun  nyt  osottaa  hånelle  sitå  oikeudenmukaisuutta, 
jonka  hra  vSeharling  håneltå  kieltåå.  „Tyovåenkysy- 
myksesså"kirjottaa  nim.  Martensen  Malt  huks  es  ta]) 
..Yålttååkseen  nålkåkuolemaa  kehottaa  hån  koyhå- 
listoå    se  on  koyhålisto,  eikå  Malthus  itse,  joka  Mar- 
tensenin   mutkikkaan    kielen    mukaan    pelastetaan 
nålkåkuolemasta]  olemaan  ilman  liian  useita  lapsia  .  . 
Mutta    tåmå    perin    pakanallinen    katsantokanta    ei 
kuitenkaan  tyydytå  ketåån,  joka  edes  våhåisen  kun- 
nioittaa  siveyttå  ja  uskontoa". 

ettd   tahdota  siittåå  mahdollisimman  monta 

l)     Kuuluisa  englantilainen   taloustieteilijii  (1766 — 1834) 

Foræringer  af  Billeder  eller  af  smaa  Bøger,  jeg 
havde  med,  og  naar  jeg  var  bleven  lidt  hjemme, 
lagde  jeg  mit  Reisekort  frem  paa  Bordet  og 
tog  deraf  Anledning  til  at  tale  om  andre,  nær- 
liggende Byer.  Det  forundrede  da  de  Om- 
staaende,  at  jeg  paa  dette  Papir  kunde  see, 
hvilke  Byer  og  Veie  der  laa  nærmest  omkring, 
og  naar  saa  Talen  var  kommen  lidt  i  Gang, 
begyndte  jeg  med  at  fortælle,  hvad  man  her 
eller  der  havde  fortalt  om  denne  eller  hin  Kirke, 
denne  eller  hin  gamle  Dysse  o.  s.  v. ,  og  nu 
varede  det  ikke  længe,  førend  jeg  mødte  Berig- 
tigelser, eller  andre  Historier,  dog  altid  med 
den  Bemærkning,  at  saadant  troede  man  i  gamle 
Dage,  men  nu  troede  man  ikke  paa  Sligt. 
Saaledes  gik  alt  godt,  indtil  jeg  tog  min  Blyant, 
for  at  skrive,  hvad  de  havde  fortalt  —  saa  var 
det  som  oftest  forbi  med  deres  Fortællinger. 

Efter  en  Dag  i  Omegnen  af  Vedbygaard  og 
Nørager  skulde  jeg,  ud  paa  Aftenen,  videre,  og 
det  var  mig  ganske  ligegyldigt,  i  hvilken  Retning 
Vinden  vilde  føre  mig,  da  jeg  jo  allevegne  kunde 
finde  Bønder  og  Folkesagn. 

Jeg  skulde  have  lidt  Anviisning  om,  hvor 
jeg  kunde  finde  den  bedste  Station  til  at  over- 
natte, eftersom  Solen  var  i  Nedgang.  Der  var, 
sagde   man,    en  god  Milsvei  til  Bro-Mølle,    men 

der  var  det  ikke  ret  hyggeligt  at  komme  saadan 
om  Natten.  Det  hed  sig,  at  man  i  gamle  Dage 
der  havde  pleiet  at  slaaes  med  Gj esterne  og,  naar 
de  havde  slaaet  En  ihjel,  at  kaste  ham  ud  i 
Aaen  igjennem  den  Dør,  man  endnu  kunde  see 
vende  ud  mod  Dammen. 

Altsaa  et  Folkesagn,  tænkte  jeg,  og  van- 
drede ad  den  smukke  Skovvei  videre  med  den 
store,  vidtudstrakte  Vildmose  paa  min  høire  Side. 

Men  det  blev  mørkere  og  mørkere,  og  Veien 
gik  uhyggeligt  altid  dybere  ned,  saa  at  jeg  dog 
tilsidst  blev  lidt  underligt  tilmode.  Da  jeg  om- 
sider nærmede  mig  Møllen  og  Mølleaaen,  saae 
jeg,  ganske  rigtigt,  den  omtalte  Dør  paa  Muren 
ud  imod  Aaen.  Jeg  samlede  imidlertid  Modet, 
gik  rask  og  frygtløs  ind  i  et  lille  Rum,  der  var 
opfyldt  af  Personer ,  som  i  denne  Belysning 
forekom  mig  nærmest  at  ligne  Kulsviere.  Jeg 
henvendte  mig  til  en  Pige ,  som  skjenkede  for 
dem,  med  Spørgsmaal,  om  de  kunde  huse  mig  i 
Nat.  Men  inden  jeg  fik  Besked,  stod  der  foran 
mig  en  høi,  mørkladen  Mand  med  et  sort  Skjæg 
bagved  det  røde  Halstørklæde.  Han  spurgte, 
hvad  jeg  vilde?  Jeg  gjentog  mit  Spørgsmaal,  om 
jeg  kunde  logere  her  i  Nat,  og  efter  en  vis 
Betænkningstid,  svarede  han:  «Ja,  det  kommer 
an  paa,    om  De  kan  tage  tiltakke,  med  hvordan 

det  bliver!»  «Aa,  det  gaaer  vel  an!»  svarede 
jeg  kjækt,  men  tænkte  dog  i  det  Samme  paa 
Mølleaaen. 

Jeg  blev  nu  viist  ind  i  Stuen,  hvor  der  stod 
to,  opredte  Senge;  et,  Tællelys  blev  stillet  paa 
Bordet  for  mig,  og  jeg  begjerede  et  tarveligt 
Aftensmaaltid,  medens  jeg  bredede  mit  Reisekort 
ud,  for  at  afstrege  min  Vandring. 

Men  jeg  mærkede  snart,  at  min  Ankomst 
havde  givet  dem  derude  Stof  til  alleslags  Be- 
tragtninger; at  Samtalen  i  det  forreste  Rum 
gjaldt  min  Person,  derom  kunde  jeg  ikke  længe 
være  i  Tvivl. 

Omsider  fik  jeg  igjen  et  Besøg  af  Verten,  k 
som,  efterat  have  maalt  Stuen  op  og  ned  med 
vældige  Trin,  begyndte  at  optage  et  Forhør  over 
min  Mistænkelighed.  Da  jeg  freidig  havde  be- 
svaret et  Par  af  hans  Spørgsmaal,  spurgte  han, 
om  jeg  havde  Pas?  —  Som  saa  ung  Student 
havde  jeg  ikke  forglemt  at  tage  det  akademiske 
Borgerbrev  med  mig  i  Brystlommen.  Jeg  tog 
det  altsaa  frem  og  rakte  ham  det.  Da  han, 
uden  at  forstaa  et  Ord  af  al  den  Latin,  havde 
vendt  og  dreiet  det  paa  alle  Kanter,  gik  han 
ud  med  det  til  de  Andre,  og  nu  blev  det  der 
undersøgt,  medens  jeg  morede  mig  over  min 
uforstaaelige,  akademiske  Værdighed.    Lidt  efter 

kom  han  ind  igjen  med  Papiret  i  Haanden  og 
spurgte  paany :  « Af  hvem  faaer  man  saadant  et 
Pas'?»  —  «Af  Rector  magnificus!«  svarede  jeg 
i  al  Korthed,  og  med  dette  Svar  lod  han  sig 
nøie  og  anviste  mig  den  ene  Seng,  med  den  Be- 
mærkning, at  han  selv  vilde  ligge  i  den  anden. 
Jeg  skal  aldrig  negte,  at  jeg,  med  hine  Historier 
i  Hovedet,  var  lidt  beklemt,  da  jeg  gik  tilsengs, 
og  jeg  sov  ikke  heller,  førend  Verten  var  gaaet 
til  Hvile.  Men  jeg  gav  mig  Gud  i  Vold,  og 
inden  jeg  vidste  af  det,  kigede  Solen  ind  til  mig. 

Xu  havde  alle  Omgivelser  en  anden  Colorit. 
Kaffen  og  Brødet  smagte  mig  fortræffeligt,  og 
da  jeg  havde  betalt  og  sagt  Farvel,  tog  den 
deiligste  Sommermorgen  mig  i  sine  livsglade 
Arme  ,  og  med  min  Ransel  paa  Nakken, 
Stokken  i  Haanden,  gik  det  nu  op  ad  Bakke 
og  ned  ad  Bakke  igjennem  Skoven  under  en 
glad  Morgensang,  som  jeg  istemmede  med  Fuglene. 
Jeg  kom  derfra  til  den  smukke  Kirke  i  Holm- 
strup, hvor  jeg  havde  et  Sagn  at  efterspørge, 
passerede  ogsaa  de  deilige  Egne  omkring  Fry- 
dendal og  Katterup ,  Kongens  Møller,  Skaritsø, 
men  forøvrigt  veed  jeg  ikke,  hvor  jeg  tilbragte 
den  lange  Dag. 

Om  Aftenen  naaede  jeg  Skjelskjør,  da  Kirke- 
uhret  slog  saamange  Slag,    at  det  efter  katholsk 

Skik  maatte  have  været  ved  Ave  Maria.  Meget 
træt  efter  denne  Dag,  humpede  jeg  over  den 
ubarmhjertige  Brolægning  i  Skj eiskøers  Hoved- 
gade, men  da  jeg  spurgte  om  et  Gjestgiveri,  fik 
jeg  til  Svar,  at  der  ikke  var  noget  saadant 
der  i  Byen.  «Men  er  der  da  ikke  et  Sted, 
hvor  Reisende  kunne  tage  ind?»  «Jo»,  var 
Svaret,  idet  man  pegede,  « derhenne ,  op  ad 
Steentrappen,  hos  Kjøbmandens !» 

J-eg  fulgte  Anviisningen  og  kom  op  i  en 
Krambod,  hvor  man,  da  jeg  spurgte  om  Logis, 
strax  førte  mig  over  i  en  Bagsal ,  og  en  lille 
Mand  kom  mig  imøde  med  al  den  Opvartning, 
jeg  kunde  ønske  mig. 

Medens  jeg  var  ved  at  klæde  mig  om,  kom 
Pigen  med  det  Budskab,  at  Maskinen  var  paa 
Bordet,  om  jeg  vilde  komme  over  og  drikke 
Thee?  Jeg  svarede,  at  jeg  helst  vilde  have 
Theen  herover  i  mit  Kammer,  og  det  skete,  som 
jeg  havde  befalet. 

Senere  ud  paa  Aftenen  kom  Pigen,  for  at 
sige  mig,  at  nu  var  Bordet  dækket  derovre, 
men  jeg  gav  Ordre,  at  Bordet  skulde  dækkes 
hos  mig  selv. 

Sengen  var  blød  og  deilig,  og  jeg  sov  søde- 
ligt, indtil  Pigen  indfant  sig  for  at  melde,  at 
Kaffen   stod   paa  Bordet   derovre,    om  jeg   vilde 

komme  over?  —  «Lad  mig  faa  min  Kaffe  her- 
over!« svarede  jeg  næsten  utaalmodig,  og  saa- 
ledes  skete  det. 

Da  jeg  var  marschfærdig,  gik  jeg  endelig 
derover  og  traf  den  lille  Mand  med  Familie  i 
Dagligstuen.  Jeg  takkede  for  den  gode  Bevert- 
ning  og  Logis,  med  Spørgsmaal,  hvad  jeg  havde 
at  betale? 

••De  har  Ingenting  at  betale« ,  svarede  han 
smilende  over  hele  Ansigtet.  Jeg  studsede  og 
røbede  vistnok  Forlegenhed,  da  den  Tanke  gjen- 
nemfoer  mig,  hvorledes  alt  Dette  hang  sammen. 
« Ja,  jeg  mærkede  jo  nok,  at  De  troede,  at  De  var 
paa  et  Vertshuus,«  sagde  han  med  en  elskværdig 
Godmodighed,  «men  De  har  taget  Feil,  Jeg  er 
Kjøbmand  her  i  Byen,  og  da  her  ikke  er  noget 
Gjestgiveri,  saa  pleie  jo  rigtignok  de  Fremmede 
at  tage  ind  hos  mig.«  Jeg  bad  tusinde  Gange 
om  Forladelse,  men  det  behøvedes  ikke,  efter 
som  jeg  i  Alles  Ansigter  kunde  læse,  at  man  i 
det  Høieste  kun  havde  moret  sig  lidt  over  mig. 

Denne  brave  Mand,  som  nu  vel  er  død  og 
borte,  lever  i  min  taknemlige  Erindring.  Det 
var  Kjøbmand  Valentin  i  Skjelskøer,  og  saa  stor 
var  hans  Gjestmildhed,  at  da  han  nu  maatte 
mærke  min  Sønderknuselse,  vidste  han  at  berøve 
mig    den    sidste    Smule    Frygt    for,    at   jeg    her 

efterlod  mig  et  daarligt  Rygte,  idet  han  gjorde 
mig  det  Spørgsmaal,  hvorhen  jeg  nu  agtede  mig 
videre.  Jeg  svarede,  at  nu  vilde  jeg  gaa  ad 
Sorø  til. 

«Naa» ,  sagde  han,  «det  var  jo  meget  hel- 
digt; jeg  skal  netop  idag  have  en  Vogn  til 
Sorø,  saa  kan  De  jo  følge  med  den.»  Og  nu 
rullede  der  en  lille  Vogn  for  Døren,  som  vistnok 
ikke  havde  andet  Ærinde  i  Sorø,  end  at  bringe 
mig  derhen. 

I  Sorø  forblev  jeg  indtil  d.  20.  Aug.,  altid 
beskjæftiget  med  at  indhøste  Folkesagn  der  og 
i  Omegnen,  og  da  jeg  næste  Dag  skulde  tiltræde 
Hjemreisen,  besluttede  jeg  at  gjøre  den  tilfods, 
for  ad  et  Par  Miils  Omvei  at  aflægge  Besøg  i 
nogle  Smaabyer,  hvor  man  sagde  mig,  at  der 
var  Noget  at  hente;  blandt  Andet  gjaldt  det 
om  at  faa  fat  paa  en  Vise  om  Tuel-Sø.  Meget 
træt  og  mødig  kom  jeg,  efter  omtrent  8  Miils 
Vandring,  om  Aftenen  til  Roskilde  og  næste  Dag 
tilbage  til  Kjøbenhavn. 


Den  12.  Sept.  var  jeg  atter  paa  Sophien- 
holm.  Der  forberededes  en  Fest  til  Ære  for 
Prindsesse  Caroline  Amalia.  Fru  Brun  havde  i 
Haven    ladet    arrangere    en    Kilde,    som    skulde 

bære  Prindsessens  Navn  og  indvies  paa  Prinds 
Christian  Frederiks  Fødselsdag  d.  18.  Sept.  Der 
skulde  ved  denne  Leilighed  afsynges  en  Cantate, 
som  Weyse  og  jeg  skulde  besørge,  og  som  Husets 
Damer  med  Flere  skulde  afsynge.  Weyse,  som 
gjerne  vilde  slippe  saa  nemt  derfra  som  muligt, 
proponede  mig  at  skrive  Cantaten  til  hans  be- 
kjendte  Duet  i  «S  o  ve  drikken«  mellem  Møl- 
leren og  hans  Kone,  og  jeg  valgte  i  min  Text 
at  lade  det  blive  en  Sang  af  « Alferne  i  Ca- 
rolines Kilde.» 

Jeg  havde  hidtil  aldrig  været  forestillet 
hverken  for  Prindsen  eller  for  Prindsessen,  men 
da  Festen  lykkeligt  var  forbi,  og  Alt  var  efter 
Ønske,  blev  jeg  præsenteret  for  dem,  og  Be- 
kjendtskabet  med  disse  høie  Personer  blev  ikke 
uden  Indflydelse  paa  min  Fremtid. 


Fra  Kammerherre  Schack  Staffeldt ,  som 
jeg  leilighedsviis  besøgte,  naar  han  var  i  Kjø- 
benhavn,  havde  jeg  i  det  afvigte  Aar  modtaget 
et  Par  Breve,  som  jeg  her  vil  opbevare: 

•  Slesvig,  d.  11.  Jan.  1817. 

Ret  mange  Tak,  kjære  Hr.  Thiele,  for  Deres 
Sonnet- Caiender,    i    hvilken   Maanederne   Marts 

og  Juni  ere  mig  fortrinligen  kjære  og  vidne  om 
en  med  Ømhed  forenet  Phantasi. 

Tag  Dem  iagt  (hvis  De  vil  tillade  mig  denne 
oprigtige,  velvillige  Dom),  for  en  vis  Blødhed,  der 
let  forleder  til  noget  Uvist  i  Tanker  og  Billeder; 
De  stræbe  ogsaa  efter  det  Gediegne  og  efter  det 
poetiske,  klangfulde  Malm.  Denne  Yttring  bør 
aldeles  ikke  skræmme ,  nei !  tvertimod  opmuntre 
Dem,  thi  Naturen  har  forundt  Dem,  hvad  der 
ikke  kan  erhverves,  og  hvad  De  savner  staaer 
til  at  erhverves  ved  mandig  Villie  og  An- 
spændelse. 

Ligeledes  Tak  for  Deres  poetiske  Tilskrift 
med  Sonnetterne.  Hvorledes  skulde  jeg  have 
glemt  den  venlige,  unge,  haabefulde  Digter,  der 
saa  aabent  gik  mig  imøde  i  Musernes  Tempel 
paa  Sophienholm?  hvorledes  den  nydelige  Sonnet, 
han  rækkede  mig  som  en  Viol  af  hans  tilstun- 
dende Vaar?  Heller  ikke  har  jeg  glemt  Deres 
«Psyche»  og  gad  vidst,  om  De,  efter  endnu  en 
Gjennemsigt,  har  ladet  denne  Samling  trykke? 
Ret  meget  ønsker  jeg  at  høre  noget  mere  fra 
Dem  angaaende  Deres  Arbeider,  Deres  Hen- 
sigter, Deres  Forsæt  og  deslige.  Kommer  De 
endnu  af  og  til  til  Fru  Brun?  Forsøm  ikke  at 
dyrke  dette  Bekjendtskab,  der  i  alle  Henseender 
maa  være  Dem  vigtigt.     Aand,  Phantasi,  Hjerte. 

Humanitet  og  Eiegodhed  pryde  denne  Digterinde 
i  en  sjelden  Forening. 

Gjerne  havde  jeg  besvaret  Deres  poetiske 
Tilskrift  i  samme  Tungemaal,  men  en  Amtmand 
er  et  upoetisk  Væsen  eller  maa  være  det.  Al- 
ligevel haver  jeg  ikke  forsaget  Muserne  og 
haaber,  der  vil  komme  en  Tid,  der  tilsteder 
mig  idetmindste  at  fuldende ,  hvad  saalænge 
venter  paa  den  sidste  Haand. 

Lev  vel,  kjære  Hr.  Thiele!  bliv  Kunsten 
tro,  uden  at  tilsætte  Deres  Frihed,  og  betænk, 
at  den  ikke  blot  er  Selvnydelse,  men  Arbeide 
og  en  uafladelig  Stræben. 

Schack  Staffeldt." 

•  Slesvig,  d  19.  Nov.  1817. 
Megen,  ret  megen  Tak,  kjære  Hr.  Thiele! 
først  for  Deres  Anmodning  om  Bidrag  til  Deres 
Nytaarsgave  og  dernæst  for  Oversendelsen  af 
Deres  velkomne  Folkesagn.  De  sidste  traf  mig 
her,  den  første  i  Hamborg,  hvor  jeg  har  opholdt 
mig  i  nogen  Tid  for  at  bøde  paa  en  altfor 
kjælen  Sundhed.  Denne  Omstændighed  er  ogsaa 
Aarsag  i,  at  jeg  til  dette  Øieblik  ikke  har  kunnet 
gjennemsee  mit  poetiske  Gjemme,  for  at  finde 
noget  fuldendt  og  passende,  der  svarede  til  Deres 
Anmodning.     Men  desværre  finder  jeg  deri  Intet, 

uden  vilde,  colossale  Skizzer  til  dramatiske  Frem- 
stillinger, med  enkelte  udarbeidede  Scener,  be- 
træffende  Raphael,  Lorenzo  de'Medici,  Ines  de 
Castro  o.  A.  Jeg  tør  frygte  for,  de  ere  død- 
fødte Embryoner,  der  have  levet '  et  ubekjendt, 
indvortes  Liv  og  aldrig  ville  see  Dagens  Lys. 

Et  lille,  lyrisk  Digt  har  jeg  imidlertid  og 
undres  over,  at,  da  det  er  blevet  digtet  for 
længe  siden,  det  ikke  ogsaa  er  bleven  trykt 
etsteds.  Jeg  oversender  det  herved,  mindre  for 
at  svare  til  Deres  Anmodning,  end  for  at  vise, 
at  jeg  ønskede  at  svare  til  den,  hvis  jeg  nu- 
omstunder  havde  Evne  dertil. 

Vær  saa  god  at  hilse  Fru  Brun  og  Baggesen. 

Selv  kan  De  vel  ogsaa  modtage  min  Lykønskning 

til  den  Bane  De  har  betraadt,  eller  rettere,  mine 

Forhaabninger   om   Deres   heldige  Fremgang   paa 

denne  Bane. 

Schack  Staffeldt.« 


Med  Baggesen  og   mig  var  det  i  Aftagende. 

Det  pinte  mig,  naar  jeg  stundom  aflagde  et 
Besøg  hos  ham,  altid  at  skulle  høre  ham  fore- 
læse sine  polemiske  Artikler,  fulde  af  Gift 
og  Galde,  og,  idetmindste  tilsyneladende,  at  bi- 
falde dem. 


137 


En  Dag,  da  ogsaa  Jens  Kragh  Høst  var 
tilstede,  forelæste  han  et  Digt,  som  han  netop 
havde  skrevet,  og  hvis  Titel  var:  «Ode  til 
Uronia». 

Jeg  forstod  ikke  Meget  'af  disse  opskruede 
Phraser,  men  han  forklarede  selv  Tvetydigheden 
mellem  Urania  og  Uronia;  men  i  mit  stille 
Sind  fandt  jeg,  at  det  var  noget  høittravende 
Svineri. 

Oden  blev  trykt  —  jeg  troer  i  «Danfana» 
—  og  vakte  Indignation  og  adskillige  Angreb  fra 
Modstandernes  Side.  Men  disse  Angreb  mødte 
Baggesen  nu  med  et  uskyldigt  Ansigt  og  fragik 
i  sine  Modartikler,  at  der  var  nogen  Tvetydighed 
i  disse  Vers,  ja  paastod  endogsaa,  at  det  kun 
var  en  ureen  Phantasi,  der  saaledes  kunde  mis- 
forstaa  og  udtyde  selv  det  Hellige. 

For  mig,  der  kjendte  Sagen  fra  Oprindelsen, 
var  dette  et  vel  stærkt  Stykke  af  min  selvgjorte 
Fader,  og  jeg  besluttede,  at  jeg  ikke  vilde  have 
Noget  mere  med  ham  at  bestille. 

Efter  en  Tids  Forløb  mødte  jeg  ham  til- 
fældigvis en  Dag  paa  Universitets  Bibliotheket, 
og  da  han  bebreidede  mig,  at  jeg  ikke  længere 
besøgte  ham,  lod  jeg  ham  tydeligt  mærke,  at 
dette  havde  været  med  Forsæt. 

Vi  fulgtes  ad  gjennem  Taarnets  Omgange, 
og  her  sagde  jeg  ham  det  reent  ud,  at  da  han 
læste  sin  «Ode  til  Uronia«  for  mig,  havde  han 
antydet  en  anden  Forklaring,  end  den,  han  nu 
forfægtede,  og  at  jeg  idetmindste  ikke  kunde 
være  uvidende  om  Tvetydighederne. 

Nu  begyndte  han  med  Bebreidelser:  at  jeg 
var  ligesom  de  Andre,  men  da  vi  netop  traadte 
ud  paa  Gaden,  sagde  jeg  ham  Farvel  og  gik  til 
den  anden  Side,  og  senere  saa  jeg  ham  ikke. 


Jeg  havde  nær  glemt,  at  jeg  i  dette  Aar 
(1817)  fremtraadte  i  Literaturen  med  Fortæl- 
lingen: «Bj  ergmandsdalen.«  Det  var  vistnok 
meget  mere  Lysten  til  at  være  Forfatter,  end 
en  Trang  til  at  udtale  Noget,  der  laa  mig  paa 
Hjertet,  som  var  Fader  til  dette  Barn.  Saavidt 
jeg  erindrer,  —  thi  jeg  har  ikke  Lyst  til  nu  at  læse 
den  —  er  den  noget  tydsk- romantisk,  med  en 
uklar  Idee  og  en  Oplosning,  som  er  forlegen 
og  søgt.  Det,  der  i  den  er  skrevet  meest  con 
amore,  er  udentvivl  den  islandske  Episode,  som 
er  min  egen  Opfindelse  og  en  tidlig  Frugt  af, 
at  jeg  netop  paa  denne  Tid  læste  Islandsk 
og  havde  gjort  Bekjendtskab  med  et  Par  af 
Sagaerne. 

Forresten  gjorde  Historien  Lykke  hos  mange 
barnlige  Sjæle,  og  jeg  har  for  ikke  længe 
siden  truffet  Personer,  der  endnu  takke  mig  for 
den  Glæde,  denne  Bog  har  gjort  dem  i  deres 
yngre  Dage. 

Det  var  mig  naturligviis  en  Smigrelse,  at 
den  gjentagne  Gange  er  bleven  oversat  paa  Tydsk, 
men  især,  at  den  i  Wien  er  sat  paa  de  forbudne 
Bøgers  Liste. 


Den  gode  Modtagelse,  som  mine  udsendte 
« Pr  øver  af  danske  Folkesag  n»  mødte  hos 
dem,  der  ikke  bleve  forskrækkede  ved  al  den 
Overtro,  som  jeg  tænkte  paa  at  udbrede,  og 
den  Interesse,  som  dette  Foretagende  mødte  hos 
Folk  som  Rasmus  Nyrup,  Werlauff,  Molbech, 
Wedel  Simonsen  og  mange  Andre,  opmuntrede 
mig  til  nu  at  arbeide  videre  frem  paa  denne 
Mark.  Det  var  derfor  min  stadige  Beskjæftigelse 
paa  denne  Tid. 

Imidlertid  havde  jeg  dog  ogsaa  Lyst  til  at 
komme  frem  med  nogle  af  mine  Smaadigte.  Da 
jeg  havde  mange  gode  Venner  mellem  den  Tids 
yngre  Digtere,  besluttede  jeg,  efter  den  forud- 
gaaende  Tids  Skik  og  Brug,  at  forberede  en 
poetisk    Nytaarsgave,     hvilket    jeg    saameget 

lettere  kunde  gjøre,  da  jeg  havde  Forlæggeren 
og  Bogtrykkeren  ved  min  Side  i  Huset.  Jeg 
udgav  derfor  ved  dette  Aars  Begyndelse  en  Digt- 
samling, under  Navnet  «Rosenblade.»  Det 
Mærkeligste  ved  denne  lille  Bog  var,  at  jeg 
havde  faaet  Poul  Møller  til  at  give  mig  flere 
Bidrag,  og  at  han  første  Gang  fremtraadte  som 
Digter  i  mine  «Rosenblade»  som  jeg  tilegnede 
den  skjønne  og  elskværdige  Prindsesse  Caroline 
Amalie.! 


Ved  Forsynets  kjærlige  Styrelse  blev  netop 
min  Vildfarelse  et  Middel  til  at  føre  mig  ad 
den  Vei,  hvorhen  jeg  skulde.  Jeg  mener  her- 
med det  Overmod  —  thi  det  var  det  dog  —  der 
fristede  mig  til,  efter  Examen  artium  at  give 
Philologicum  og  Philosophicum  en  god  Dag. 
Havde  jeg  dengang  gjort,  hvad  der  dog  havde 
været  det  Retteste  og  underkastet  mig  disse 
Examiner,  saa  var  jeg  neppe  indtraadt  i  Be- 
kjendtskab  med  en  Familie,  hvor  jeg  fandt  den 
sikkreste  Havn  for  mit  omflakkende  Fartøi. 

Jeg  takker  derfor  en  af  mine  Universitets- 
Lærere,  der  fulgte  mig  med  Yndest  og  Alvor, 
Brøndsted,  som  en  Dag  tog  mig  alvorligt  for 
sig  og  foreholdt  mig,  at  det  ikke  var  anstændigt, 

saaledes  at  slaa  bagud.  Han  talede  saa  godt 
og  saa  venligt  om  mine  Forhold,  at  jeg  gav 
ham  mit  Ord  paa,  at  jeg  vilde  komme  og  høre 
hans  Forelæsning  over  Hecuba  og  smukt  under- 
kaste mig  de  tilbørlige  Examiner. 

Paa  en  af  de  første  Forelæsninger  traf  jeg 
i  Auditoriet  en  yngre  Student  fra  1817,  Christian 
Holten,  med  hvem  jeg  stod  i  et  lidt  tidligere 
Bekjendtskab,  der  allerede  igjen  var  glemt,  men 
nu  fornyedes ,  da  vi  valgte  Pladser  ved  hinan- 
dens Side. 

Ja,  hvad  der  forresten  kunde  være  blevet 
af  mig  uden  Hecuba,  det  veed  jeg  ikke,  men 
havde  jeg  ikke  truffet  Christian  Holten  der,  saa 
var  dog  nok  mit  hele  Liv  kommet  til  at  see 
ganske  anderledes  ud  i  Fremtiden. 


Den  tydske  Digter  Hoffmanns  Romaner  til- 
talte i  en  ualmindelig  Grad  den  Kreds,  hvori 
jeg  levede  hos  Møhls,  og  enhver  ny  Bog  fra  hans 
Haand  blev  slugt  med   Begjerlighed. 

Paa  denne  Tid  udkom  hans  «Elixire  des 
Teufels»   og  faldt  først  i  mine  Hænder. 

Paul  Moller  var  ligesaa  begjerlig  som  jeg 
efter  at  læse  den,  og  jeg  maatte  love  ham  den 
efter  mig.     Det  var  netop  en  Søndag  Formiddag, 

at  jeg  havde  begyndt  Læsningen  af  denne  i  høi 
Grad  fængslende  Roman,  og  henimod  Middag 
trængte  jeg  til  at  hvile  og  at  røre  mig  lidt,  for 
strax  om  Eftermiddagen  i  uforstyrret  Ro  at 
kunne  fortsætte.  Jeg  lod  altsaa  Bogen  ligge 
paa  mit  Bord  og  anede  ingen  Fare;  men  da  jeg 
kom  hjem,  havde  Paul  Møller  været  der  —  Bogen 
var  ikke  til  at  finde,  det  var  kun  altfor  vist,  at 
han  havde  taget  den. 

Jeg,  som  havde  glædet  mig  til  Læsningen 
om  Eftermiddagen  og  Aftenen,  blev  meget  for- 
trydelig over,  at  han  havde  spillet  mig  dette 
Puds.  Havde  jeg  blot  vidst,  hvor  han  var  at 
linde,  havde  jeg  strax  søgt  ham,  for  at  prote- 
stere. Men  han  havde,  som  sagt,  intet  andet 
Hjem  end  hos  en  eller  anden  af  sine  Venner. 

Jeg  maatte  altsaa  finde  mig  deri  og  var 
ganske  ærgerlig  over  hans  Mangel  paa  Hensyn  i 
alle  saadanne  Forhold. 

Jeg  gik  tidligt  tilsengs,  for  at  faa  Ende  paa 
Aftenen  og  paa  Ærgrelsen,  men  midt  om  Natten 
vækkes  jeg  af  Portklokken,  som  var  i  voldsom 
Bevægelse.  Man  vilde  ind!  Endelig  hørte  jeg,  at 
Porten  blev  aabnet,  og  at  der  blev  spurgt  om 
Just  Thiele.  Jeg  kjendte  Stemmen  —  det  var  Paul 
Møller.     Med  Skamfuldhed  tænkte  jeg,  hvad  dog 

Husets  Beboere  maatte  sige  om  saadantNattebesøg, 
og  hørte  ham  stolpre  op  ad  de  mørke  Trapper. 

«Lad  mig  faae  anden  Deel!«  raabte  han 
og  dundrede  paa  Døren;  men  jeg  var  vred  nok 
til  ikke  at  svare  og  lod  ham  dundre,  indtil 
han  ogsaa  blev  vred  og  gik  sin  Vei  med  ufor- 
rettet Sag. 

Næste  Dag  søgte  han  mig  i  Bibliotheket  og 
fandt  det  meget  smaaligt,  at  jeg  havde  kunnet 
være   «saa  tvær.» 

Uagtet  dette  ikke  forstyrrede  vor  Omgang, 
troer  jeg  dog,  at  han  siden  ikke  ret  kunde 
tilgive  mig  det. 


Da  Sommerferien  nærmede  sig,  aftalte  jeg 
med  Prof.  Chr.  Molbech,  at  vi  tilsammen  vilde 
gjøre  en  Indenlandsreise,  da  vi  begge  havde 
modtaget  adskillige  Indbydelser. 

Mine  Prøver  af  danske  Folkesagn  havde 
nemlig  gjort  Lykke.  Fra  Grev  Christian  Stollberg 
havde  jeg  modtaget  en  Indbydelse  til  Windeby 
og  dermed  et  Epos:  Die  weisse  Frau,  som 
han  forærede  mig.  Baade  Molbech  og  jeg  vare 
indbudne  saavel  til  den  bekjendte  Mæcenas  Bulow 
paa  Sanderumgaard  som  til  Geheimeraad  Gulden- 
crone  paa  Moesgaard. 

Efter  den  lagte  Reiseplan  skulde  disse  Besøg 
begynde  med  Moesgaard  ved  Aarhuus,  men  da 
vi  dog  skulde  over  Kallundborg,  foreslog  den 
elskværdige  Professor  Peter  Erasmus  Muller,  som 
yndede  mig,  at  vi  skulde  følge  med  ham  og  hans 
to  ældste  Sønner  til  Kallundborgs  Ladegaard, 
hvor  vi  som  Bekjendte  vilde  blive  kjærligt  mod- 
tagne i  Familien. 

Denne  Indbydelse  modtoge  vi  med  Glæde 
og  reiste  alle  tilsammen  paa  en  stor  Postvogn 
og  i  en  brændende  Hede  ad  Holbeksveien  til 
Commandeur  Stub's  gjestmilde  Gaard  ved  Kal- 
lundborg og  sloge  os  der  til  Ro  i  al  Hyggelighed 
en  Uges  Tid. 

Der  havde  jeg  en  god  Leilighed  til  at 
gjøre  Udflugter  til  Refsnæs  og  Asnæs  mellem  de 
talrige  Kæmpegrave. 

En  Morgen  her  i  Huset  sad  jeg  og  læste  i 
Schach  Staffeldts  Digte,  som  jeg  altid  førte  med 
mig,  og  erfarede,  hvor  ringe  Tanker  Molbech 
havde  om  denne  min  kjære,  danske  Digter,  ja, 
at  han  ikke  engang  kjendte  den  anden  Deel  af 
hans  samlede  Digte.  Vi  kom  altsaa  let  i  en 
Disput,  som  førte  til  min  Forelæsning,  og  jeg 
troer  at  jeg  omvendte  ham. 

Jeg  fortæller  dette  kun  for  at  vise,  hvor 
lidet   Schach   Staffeldt    endnu   paa    den   Tid   var 


145 


anerkjendt,  saa  lidet,  at  en  Literator  som  Mol- 
bech endnu  ikke  kjendte  ham. 

Den  27.  Juli  om  Morgenen  afreiste  vi  med 
Smakken  fra  Kallundborg  til  Aars  og  bleve 
meget  gjestfrit  modtagne  paa  det  deilige  Moes- 
gaard af  Geheimeraad  Guldencrone  og  hans  Frue. 

Herfra  blev  der  dagligt  gjort  Udflugter  baade 
til  Aarhuus  og  til  Omegnen,  og  vi  havde  det 
saa  behageligt,  at  vi  der  lode  Ferien  udløbe. 

Mine  Folkesagn  vare  ordnede  til  det  første 
Bind,  som  snart  skulde  udkomme.  Paa  Moes- 
gaard skrev  jeg  Fortalen. 


Efter  denne  Udflugt  krævede  nu  den  fore- 
staaende  Philosophicum  lidt  alvorligere  Arbeide. 

Paa  Collegierne  traf  jeg  dagligt  Chri- 
stian Holten,  og  da  vi  begge  vare  temmelig 
tynde  i  Astronomien,  forenede  vi  os  under  en 
Manuducteur,  som  forgjeves  gjorde  sit  Bedste. 

Disse  for  os  vistnok  unyttige  Bestræbelser 
førte  os  dog  dagligt  sammen,  og  det  var  fra 
denne  Tid  af,  at  jeg  jevnligt  kom  der  i  Huset; 
thi  naar  vi  om  x\ftenen  vare  færdige  med  Stjer- 
nerne, blev  jeg  som  oftest  der  i  Familien  og 
gjorde  nærmere  Bekjendtskab  med  Forældrene 
og  de  to  elskelige  Søstre. 

10 

Da  Examen  hæderligt  var  overstaaet,  fort- 
sattes de  venskabelige  Møder  med  Christian 
Holten  og  to  andre  akademiske  Venner,  Brødrene 
Storch,  i  et  Disputeer- Selskab,  for  at  indøve 
Latinen,  overTheses,  som  vi  skifteviis  skulde  stille. 

Det  blev  imidlertid  ikke  til  Noget  med  disse 
Øvelser,  og  jeg  var  neppe  den,  der  holdt  paa 
Latinen. 

Her  maa  jeg  dog  ikke  forbigaa  at  fortælle, 
hvorlunde  jeg,  ved  at  stille  og  at  forsvare  en 
Thesis,  der  havde  et  Anstrøg  af  at  være  en 
Paradox,  blev  primus  motor  i  en  Statsaction, 
der  nogle  Aar  efter  gjorde  sig  gjældende. 

Min  Thesis,  som  næsten  var  forargelig,  var 
denne:  Museum  Regium  Hafniense  esse 
del  en  dum,  paa  Dansk:  at  "Kunstkammeret« 
bør  opløses. 

Det  saakaldte  (»Kunstkammer«)  i  Kjøbenhavn, 
som  indtog  hele  den  øverste  Etage  af  Tøihuus- 
bygningen,  ovenover  det  store  Kongl.  Bibliothek, 
havde  nemlig  i  mange  Aar  været  og  var  endnu 
i  adskillige  Aar  Kjøbenhavns  eneste  Museum, 
det  vil  sige,  et  stort  Pulterkammer  til  Opbeva- 
ring af  Alt,  hvad  man  havde  kunnet  skrabe 
sammen  af  Kunstsager,  Kostbarheder,  Curiosi- 
teter    og  Absurditeter,    og    især   af  Sager,    som 

stode   lidt  i  Forbindelse  med   høi  salige,   kon- 
gelige Personer. 

Der  var  et  Galeri  af  Oliemalerier,  deels 
ophængte  uden  Belysning,  deels  opstablede,  af 
Mangel  paa  Plads,  paa  Loftet;  der  var  ud- 
stoppede Dyr  —  den  hvide  Hest,  som  havde 
løbet  omkap  med  en  kongelig  Løber ,  ikke 
at  glemme ;  nordiske  Oldsager  og  Antiquiteter 
—  Guldhornene  havde  engang  været  der;  der 
var  Kunstdreierarbeider  af  kongelige  Personer, 
slebne  Glas  og  Juveler,  Stole,  som  fangede  den, 
der  satte  sig  i  dem,  og  en  Stol,  som  var  endnu 
meget  mere  uartig ;  Ertsblokke  fra  Kongsbergs 
Sølvværk  og  et  Brød,  som  var  forvandlet  til  en 
Steen,  og  hvad  var  der  ikke?  —  Men  Sagen 
var,  at  der  var  kostelige  Sager  begravne  imellem 
en  heel  Deel  Jux.  Det  var  næsten  en  Maje- 
stætsforbrydelse  at  tale  haanligt  om  "Kunst- 
kammeret«, Kjøbenhavnernes,  de  Gamles  og  de 
Unges,  Glæde  og  Stolthed. 

Jeg  vil  blive  ved  Sagen,  uagtet  jeg  an- 
teciperer ;  thi  hvad  jeg  nu  fortæller,  skulde 
først  fortælles  et  Par  Aar  senere,  nemlig  under 
Aaret  1820. 

Min  Disputats  havde  slaaet  det  fast  i 
min  Overbevisning,  at  Kunstkammeret,  saaledes 
som     det    var,     var    en    Uting,     og     da    jeg    i 

1820  var  bleven  ansat  som  Copist  ved  Ud- 
laaningsprotokollen  i  Bibliotheket  og  altsaa  var 
interesseret  i  Bibliothekets  Anliggender ,  blev 
det  et  af  mine  staaende  Themaer,  at  Biblio- 
theket, som  i  høi  Grad  trængte  til  en  Udvidelse, 
skulde  udvides  med  det  store  Locale,  som  var 
optaget  af  "Kunstkammeret«,  der  burde  op- 
løses til  Fordeel  for  andre  Samlinger. 

I  1820  havde  jeg  en  Dag  den  Ære  at  blive 
sendt  til  Geheimeraad  Møsting,  som  var  Finants- 
minister,  i  en  Sag,  som  udgik  fra  min  faderlige 
Ven  Etatsraad  Holten,  og  da  denne  min  Be- 
skytter var  Møstings  høire  Haand,  fik  jeg  let 
Adgang ,  hvilket  ellers  ikke  var  saa  let  for 
Andre. 

Excellencen,  til  hvem  Holten  havde  anbe- 
falet mig,  var  overordenlig  nedladende  og  snak- 
som, og  da  jeg  havde  fortalt  ham,  at  jeg  var 
ansat  ved  Bibliotheket,  førte  han  Samtalen  over 
paa  denne  Institution,  for  af  Copisten  at  erfare 
Lidt  om,  hvorledes  tiet  stod  til  der?  Natur- 
ligviis  kom  jeg  til  at  tale  om  «vores»  Mangel 
paa  Plads ,  og  nu  syntes  han  at  tage  under 
Overveielse ,  hvad  der  vel  var  at  gjøre  ved 
den  Sag. 

Da  jeg  ganske  naivt  antog,  at  han  vilde 
høre   min  Mening,   var  jeg  jo  tilstrækkeligt  for- 

beredt  paa ,  hvad  jeg  skulde  svare  ,  og  med 
megen  Veltalenhed  udviklede  jeg  nu  min  Paradox: 
«Museum  Regium  esse  delendum!» 

Jeg  udtalte  frit  mine  Tanker  om,  hvad  dette 
((Kunstkammer»  dog  igrunden  var  for  et  Pulter- 
kammer, og  hvilke  Materialier  til  andre  selv- 
stændige Samlinger  der  dog  her  fandtes  sam- 
menhobede, og  jeg  erindrer  levende  min  Over- 
raskelse, da  han  afbrød  min  Tales  Strøm  med 
det  Udbrud:  «De  har,  ved  Gud,  Ret,  min 
godeVen.  Det  er  en  meget  god  Idee;  den 
skal  jeg  tage  ad  notam.« 

Jeg  var  langtfra  at  tro  paa,  at  en  saa 
fornem  Mand  vilde  reflectere  over  mine  gode 
Ideer,  da  jeg  et  Par  Uger  efter  stod  paa  min 
Post  ved  Udlaanings-Protokollen,  og  en  Livree- 
Betjent  traadte  ind,  som  skulde  hilse  fra  Hans 
Excellence  von  Møsting,  at  Læsesalen  skulde 
stilles  til  Disposition  i  nogle  ugenlige  Efter- 
middagstimer for  en  Commission,  som  der  skulde 
holde  Møder. 

Og  nu  viste  det  sig,  at  denne  Commission 
havde  det  Hverv,  at  gjøre  Forslag  til  Kunst- 
kammerets Opløsning!  Det  morede  mig,  thi  jeg 
kjendte  Historien  fra  Begyndelsen  af;  kun 
tænkte  jeg,  at  havde  jeg  været  lidt  mere  end 
Copist    ved   Udlaanings-Protokollen,    burde    jeg 


150 


have    været    Medlem    af  Commissionen.  —   Men 
saadanne  ere  de  Store! 


Henimod  Aarets  Udgang  modtog  jeg  et  Brev 
fra  Schack  Staffeldt: 

Slesvig,  d.  23.  Dec.  1818. 

Ret  hjertelig  Tak,  kjære  Hr.  Thiele!  for 
Deres  tilsendte  Folkesagn  og  Deres  «Rosen- 
blade»,  blandt  hvilke  sidste  virkelig  findes 
nogle,  der  synes  at  hidrøre  fra  en  Rose,  som  en 
Engel  i  Tankerne  sønderplukkede. 

Ret  saa,  unge  Digter!  Bliv  saaledes  ved, 
og  saa  vil  Deres  varme  Lavastrøm  af  kostelige 
Følelser  størkne  til  evige  Crystaller  i  herlig 
Gediegenhed. 

Blandt  Folkesagnene  er  nogle,  jeg  gjerne 
gad  givet  et  poetisk  Colorit  til  det,  de  allerede 
i  og  for  sig  selv  have,  men  hvor  tager  jeg  Tid 
dertil,  og  —  jeg  maa  vel  nu  ogsaa  spørge  — 
hvor  tager  jeg  Evne  dertil?  Engang  hildet,  som 
jeg,  i  Embedskald,  finder  Ingen  saa  let  en  Til- 
bagevej til  Kunsten.  Mine  Forretningers  Mængde 
(8  til  9000  Sager  om  Aaret,  og  hvilke  Sager!) 
fordre  mig  heelt ,  og  deres  Natur  er  væsentlig 
antipoetisk.      Je2    har    aldrig   før  villet   tro,    at 

Mennesket  kunde  bringe  det  saa  vidt  i  det 
æsthetiske  Selvmord.  Og  dog  elsker  jeg  Kun- 
sten saa  inderligt,  saa  reent,  saa  uegennyttigt, 
som  den  Dydige  elsker  Dyden,  som  den  Fromme 
elsker  Gud!   — 

Jeg  hører  ikkun  enkelte  Lyd  fra  den  danske 
Litteratur,  f.  Ex.  om  Baggesen,  Oehlensehlåger 
p.  p.      Naar   ville   da  engang  (  )  Yndlinge 

ophøre  at  dissonancere  og  opløse  sig  i  en  Ac- 
cord!  Hils  Baggesen!  Thi  jeg  haaber,  De  seer 
ham  af  og  til.  Det  er  Skade,  at  han  saaledes 
bortglimter,  istedetfor  at  samle  sig  i  en  glands- 
fuld  Solskive.  Kommer  De  til  Fru  Bruun,  o! 
saa  hils  ogsaa  hende  hjerteligst  fra  mig.  Tak, 
Tak  for  Deres  Yenskab  og  Deres  Sympathi  med 
mine  Digte ,  som  vel  ikke  finde  mange  Venner, 
idetmindste  endnu  ikke.  Celebritet  er  just  ikke 
min  Sag,  men  Samfølelse,  Samnydelse  er  dog 
sikkerlig  ønskværdig.  Jeg  gad  gjerne  længere 
underholde  mig  med  Dem,  kjære  Thiele,  men 
Pligten  kalder,  og  jeg  er  dens  Træl. 

Lev    vel    og    glæd   mig   snart   med   en   Til- 

skrivelse. 

Schack  Staffeldt. 

Der  var  en  horror  vacui  i  mit  unge  Hjerte, 
da  jeg  en  Dag  tilfældigt  overraskedes  ved  i  en 
Modehandlerindes  Boutikvindue  at  see  en  gan- 
ske ualmindelig  Skjønhed.  Jeg  saae  altsaa 
denne  Skjønhed  oftere ,  og  en  Dag  saae  denne 
Skjønhed  ogsaa  mig  i  Studenter -Uniform,  da 
jeg  gik  til  Exercering.  Men  Amor  stod  paa 
hendes  Side;  han  skød  og  traf  mig. 

Endnu  havde  jeg  aldrig  seet  hende  udenfor 
Vinduet,  end  sige  talt  med  hende,  da  jeg  en 
Søndagformiddag  kom  igjennem  Stormgade  i  et 
temmelig  stærkt  Regnveir  og  opdager  under  Pa- 
raplyen, tæt  foran  mig,  en  ung  Pige  uden  Pa- 
raply. Jeg  saae  snart,  at  det  var  hende, 
og  havde  det  været  en  Anden,  havde  jeg  maa- 
skee  tilbudt  hende  Paraplyen ,  men  da  det 
var  hende,  vilde  jeg  dog  helst  indskrænke  min 
Opmærksomhed  til  kun  at  tilbyde  hende  en  Plads 
under  min  Regnskjerm. 

Og  det  blev  modtaget  med  Taksigelse.  Nu 
fulgte  der  en  gj ensidig  Tilstaaelse  af,  at  vi 
allerede  i  længere  Tid  havde  lagt  Mærke  til 
hinanden.  Jeg  erfarede,  at  hun  arbeidede  hos 
en  Modehandlerinde,  at  hendes  Fader  var  af- 
skediget Capitain  i  smaa  Kaar ,  og  at  hun 
havde  sit  Hjem  hos  ham. 

Jeg  troer  nok,  at  vi  gjorde  en  Omvei,  før 
vi  nærmede  os  dette  hendes  Hjem,  men  førend 
vi  skiltes ,  havde  vi  udtømt  vore  Hjerter  for 
hinanden,  og  paa  mit  Spørgsmaal,  naar  og  hvor 
jeg  skulde  kunne  møde  hende  igjen,  satte  hun 
mig  Stevne  til  næste  Aften  paa  et  Sted  ved 
Høibro. 

Da  jeg  var  bleven  alene,  fandt  jeg  det  lidt 
underligt,  at  hun  havde  foreslaaet  mig  dette 
Mødested  i  Aftenskumringen  —  hvorledes 
skulde  en  ung,  anstændig  Pige  turde  indlade  sig 
paa  et  saadant  Stevnemøde?  Men  mit  Hjerte 
stod  i  Fyr  og  Flamme  og  var  veltalende  nok  til 
at  forsvare  hende  mod  enhver  Tvivl.  Ialfald 
stillede  det  sig  for  mig  som  et  ophøiet  Formaal, 
med  en  reen  og  ærlig  Kjærlighed  at  rette  paa, 
hvad  der  maaskee  var  forsømt  i  hendes  Op- 
dragelse. 

Jeg  indfandt  mig  altsaa  og  mødte  med  en 
mild  Straffeprædiken ,  fordi  hun  saaledes  havde 
vovet  sig  ud  til  dette  Møde  ,  men  denne 
første  Kurre  paa  Traaden  tjente  kun  til  at 
binde  os  desto  stærkere  tilsammen,  og  under  en 
klar  Aftenhimmel  vandrede  vi,  paakaldende  alle 
Himlens  Stjerner,  over  Slotspladsen,  langsmed 
Kanalen  til  Kongens  Nytorv,  ud  ad  Nyhavn, 
Quæsthuusgaden    o.   s.  v.,    og    inden    vi    naaede 

hendes  Hjem,  var  det  nu  for  Fremtiden  aftalt, 
at  naar  jeg  paa  de  Dage,  da  hun  var  hjemme 
hos  sin  Fader ,  gik  forbi  og  tog  mit  Lomme- 
tørklæde op  af  Lommen,  skulde  dette  være  et 
Tegn  paa,  at  jeg  snart  efter  vilde  være  i  Dyr- 
kjøb  ved  Frue  Kirke. 

Paa  denne  Maade  lykkedes  det  os  at  mødes, 
og  saaledes  gjorde  vi  oftere  Spadseretoure  i  hin- 
andens Selskab,  som  oftest  ud  af  Stadens  Porte, 
hvor  vi  ret  uforstyrrede  kunde  tale  om  vor 
Kjærlighed. 

Denne  Kjærlighed  havde  saaledes  floreret  i 
et  Par  Uger;  der  var  vexlet  Breve,  Haarlokker 
og  smaa  Præsenter,  og  jeg  havde  skrevet  ad- 
skillige Digte  til  hende  ,  der  mere  indeholdt 
bønlige  Formaninger,  end  just  lyriske  Udbrud  af 
mit  Hjerte  —  thi  der  var  altid  en  Braad,  som 
stak  mig,  og  kun  altfor  ofte  gav  hendes  Væsen 
og  Yttringer  Anledning  til  at  tvivle  om,  at  jeg 
her  var  paa  de  rette  Veie. 

Da  jeg  i  min  Pine  ikke  havde  et  Men- 
neske at  fortro  mig  til,  fordi  jeg  var  undselig 
ved  dette  Forhold,  besluttede  jeg  en  Dag,  da  jeg 
sad  ene  og  røg  Tobak  hos  en  Omgangsven,  at 
betro  ham,  der  var  en  ung  Verdensmand  og 
ikke  var  saa  nøieregnende,  hvad  der  laa  mig 
paa  Hjertet. 

Men  da  jeg  i  min  Fortælling  om,  hvad  der 
var  skeet,  havde  begyndt  at  beskrive  den  elskede 
Gjenstand,  afbrød  han  mig  med  en  Replik,  som 
lod  mig  formode  ,  at  hun  allerede  var  ham 
altfor  bekjendt. 

Denne  Oplysning  var  mig  nok,  og  i  et  Møde, 
som  skulde  være  det  sidste,  tog  jeg  Afsked  med 
hende  —  saa  skaansomt,  som  min  fulde  Alvor 
tillod  det. 

Og  derpaa  gik  jeg  med  et  pjaltet  Hjerte 
tilbage  til  mit  ensomme,  dunkle  Kammer  og  holdt 
Regnskab  med  mig  selv. 

Da  jeg  næste  Middag  kom  hjem  fra  Biblio- 
theket,  laa  der  et  Brev  til  mig  med  en  Udskrift, 
hvoraf  jeg  ikke  anede  noget  Godt.  Det  var 
underskrevet  Capitain  v.  M.,  og  nu  vidste  jeg, 
hvorledes  jeg  sad  i  det!  Den  fortørnede  Fader 
udsendte  først  endeel  Bebreidelser  for  min  Op- 
førsel imod  hans  elskede  Datter,  men  sluttede 
med,  at  dersom  jeg  var  «en  ung  Mand  af 
Ære«,  skulde  jeg  indfinde  mig  hos  ham  samme 
Eftermiddag,  for  at  aflægge  Regnskab. 

Dette  var  mig  noget  ganske  Nyt  i  mit  Liv, 
°g  jeg  følte  mig  ligeoverfor  Faderen  som  en 
angergiven  Skyldner,  der  i  det  Høieste  kunde 
beraabe    sig    paa    sine    rene   Hensigter    og    paa, 

at  mit  Forhold  til  hans  Datter  forøvrigt  var 
ulasteligt. 

Da  jeg  ikke  vilde  opgive  at  gjælde  for  en 
«ung  Mand  af  Ære«,  besluttede  jeg  at  ind- 
finde mig,  for  frit  at  erklære  ham,  at  det  havde 
været  min  Hensigt  at  indgaa  en  sædelig  For- 
bindelse med  hans  Frøken  Datter,  men  at  jeg 
destoværre  havde  Grund  til  at  tro,  at  hun  ikke 
var  min  Kjerlighed  værdig. 

Med  al  det  Ungdomsmod,  der  var  i  mig, 
begav  jeg  mig  samme  Eftermiddag  op  i  Huset 
og  bankede  paa  Døren.  Der  kom  Ingen.  Jeg 
bankede  igjen,  der  kom  Ingen  —  men  igjennem 
den  lukkede  Dør  hørte  jeg  et  svagt:  «Komind!» 
Jeg  tog  i  Dørlaasen,  Døren  var  aaben,  og  jeg 
traadte  ind  i  en  stor,  dunkel  Stue,  med  et  en- 
kelt Vindue  ud  imod  Pladsen. 

Da  jeg  havde  orienteret  mig,  opdagede  jeg,  at 
der  dybest  inde  stod  en  Seng,  og  at  den,  som 
havde  sagt:  «Kom  ind«,  laa  i  Sengen,  og  —  at 
det  var  hende!  Med  en  Stemme  uden  noget 
som  helst  Udtryk  spurgte  jeg  om  hendes  Hr. 
Fader,  som  havde  forlangt,  at  jeg  skulde  ind- 
finde mig,  og  fik  til  Svar,  at  han  ret  strax  vilde 
komme.  Uden  at  yttre  et  Ord,  stillede  jeg  mig 
igjen  henne  ved  Vinduet  og  saae  ud  paa  Torvet, 
for    ikke    at    see    andetsteds    hen,    medens    hun 

gjentagne  Gange  kaldte  mig  ved  Navn  og  bad 
mig  komme  nærmere  og  høre,  hvad  hun  havde 
at  sige.  Jeg  var  ubønhørlig  og  ventede  i  Spæn- 
ding, at  dog  Hr.  Capitainen  snart  maatte  komme. 

Omsider  indfandt  han  sig ,  en  uhyggelig 
Person,  med  et  afslidt  militairt  Væsen,  som 
man  kunde  vente  at  møde  i  et  Spillehuus.  Jeg 
havde  tænkt  mig,  at  han  vilde  fare  imod  mig 
med  Bebreidelser  eller  Trusler ,  men  nei,  tvert- 
imod!  Jeg  troer  endog  at  han  aabnede  Armene 
for  at  omfavne  sin  tilkommende  Svigersøn. 

«Det  var  jo  ikke  Alt,  som  det  skulde  have 
været,  men  nu  vilde  vi  ikke  tale  mere  om  det. 
Hans  Datter  var  en  prægtig  Pige.  Alt  kunde 
endnu  blive  godt!»  og  saaledes  fremdeles  en 
Strøm  af  Ord,  som  ikke  trængte  til  at  besvares 
af  mig. 

Jeg  talte  min  Sag  saa  mandigt,  som  jeg 
kunde,  baade  at  jeg  havde  været  ledet  af  en 
reen  Kjærlighed  til  hans  Datter,  og  at  jeg  senere 
havde  bragt  Adskilligt  i  Erfaring,  som  havde 
foruroliget  mig.  Efter  mange  Taarer  og  For- 
sikkringer,  som  det  ikke  her  var  Stedet  til  at 
modbevise  eller  endog  at  betvivle,  blev  Enden 
paa  dette  Besøg ,  at  jeg  vilde  komme  her  i 
Faderens  Huus  ,  for  nærmere  at  lære  Datteren 
at   kjende,    og   da  jeg   gik  bort,    kunde  jeg  nok 

mærke  ,  at  jeg  betragtedes  som  en  Forlovet, 
medens  jeg  dog  var  langt  derfra. 

Da  jeg  kom  hjem,  betroede  jeg  min  eiegode 
Broder  Hans  det  hele  Forhold  og  fandt,  at  han 
allerede  var  bedre  underrettet,  end  jeg  formodede. 

Jeg  vovede  ikke  at  komme  igjen  alene,  og 
hvem  skulde  jeg  vælge  til  min  Sekundant;  thi 
min  Broder  var  den,  der  af  Alle  var  mindst 
skikket  dertil. 

Mine  Tanker  søgte  omkring  i  mine  Venners 
Kreds  og  faldt  paa  Carl  Moldenhawer.  Jeg 
mindedes  hans  Drabelighed  for  et  Par  Maaneder 
siden,  da  vi  paa  Roeskilde  Kongevei,  i  Søl  og 
Slud,  længe  havde  ballanceret  paa  Grøftkanten 
for  ikke  at  blive  vaade  om  Benene,  og  han 
nu  fjorde  et  Spring  lige  midt  ud  i  det  værste 
Pludder ,  svingende  sin  Knortekjep  til  en  af 
sine  tydske  Viser ,  og  fik  Kammeraterne  til 
at  følge  efter  —  han,  vidste  jeg ,  vilde  ikke 
have  Noget  imod  at  følge  mig  igjennem  Tykt 
og  Tyndt. 

Det  var  langtfra  ikke  hans  Sag  at  spille 
Comedie,  men  var  der  Leilighed  til  at  hjælpe 
en  af  sine  Venner,  saa  var  han  Første -Mand 
paa  Pletten. 

Det  gjaldt  her  at  sondere  Terrainet ,  det 
mærkede   han  strax,    da  vi  vare  komne  indenfor 

Døren  og  fandt,  at  der,  foruden  den  værdige 
Fader,  var  en  Biperson  tilstede,  en  Ven  af 
Huset,  der  præsenterede  sig  som  Capitain  v.  N., 
en  høi,  tydsk-dansk-talende  Militair,  der  saae 
mig  ud  til  at  have  gjort  flere  Feldtog  i  Selskab 
med  Capitain  v.  M. 

Imedens  jeg  fik  min  Plads  anviist  henne  ved 
Siden  af  Sengen,  hvor  Elskerinden  endnu  laa  og 
legede  med  en  Rose,  fraterniserede  Carl  Molden- 
hawer  med  de  to  Capitainer,  som  om  det  kunde 
have  været  gamle,  gode  Venner,  og  inden  jeg 
vidste  af  det,  hørte  jeg,  at  der  skulde  laves 
Punsch,  og  at  det  var  min  Ven,  som  trakterede. 

Jeg  derimod  tog  ikke  Deel  i  Noget,  men 
sad  som  et  Bytte  for  de  forskjelligste  Stem- 
ninger ved  Sengen,  indtil  jeg  hørte  den  værdige 
Fader  med  Glasset  i  Haanden,  proponere  en 
Skaal  for  «de  Forlove  de. » 

Dette  var  mod  Aftalen,  og  jeg  undlod  ikke 
at  protestere  og  at  henholde  mig  til  mine  tid- 
ligere Yttringer;  men  alt  Dette  blev  naturligviis 
optaget  som  « Noget,  vi  nok  med  Tiden 
skulde  komme  ud  af!* 

Da  Punschen  var  drukket  og  et  Par  tydske 
Viser   sjungne,    i  hvilke    C.  Moldenhawer   istem-  • 
mede    saa   overgivent,    som   han   altid    sang  sine 
tydske  Viser,   toge  vi  Afsked,    og  neppe  vare  vi 

Jeg,  som  langtfra  kunde  disponere  over  en 
større  Sum,  opgav  dog  ikke  Muligheden;  jeg 
havde  jo  skrevet  en  Tragoedie,  som  vel  nok 
kunde  blive  antaget  og  opført  paa  det  kongelige 
Theater,  og  jeg  havde  jo  i  Fru  Frederikke  Bruns 
Mand  en  Croesus,  hvis  Pung  ofte  havde  staaet 
aaben  for  «hans  Kones  Venner«;  hos  ham 
vilde  jeg  søge  at  faae  300  Sp.  tillaans  imod  den 
sædvanlige  Rente.  Conferentsraad  Brun  gjorde 
aldeles  ingen  Vanskeligheder;  han  var  vistnok 
vant  til  at  imødekomme  unge  Digteres  beskedne 
Ønsker,  og  dertil  troer  jeg  ogsaa,  at  han  godt 
kunde  lide  mig,  det  havde  han  viist  mig  ved  flere 
Leiligheder. 

lian  lovede  mig,  naar  Tiden  kom,  et  Cre- 
ditiv  hos  Frege  &  Co.  i  Leipzig. 


Det  skulde  være  en  Fodreise,  men  dermed 
havde  vi  dog  ikke  givet  Afkald  paa  at  sætte  os 
op  paa  en  Vogn.  Meningen  var,  at  vi  vilde 
være  indrettede  paa  at  gjøre  Reisen  tilfods  og  kun 
tned  saamegen  Bagage,  som  enhver  af  os  kunde 
have  i  sin  Randsel.  C.  Moldenhawer  førte  ikke 
andre  Klædningsstykker  med  sig  end  dem,  han 
havde  paa;    Holm  og  jeg,    som  dog  vilde  kunne 

være  lidt  pænere,  naar  vi  kom  til  større  Byer, 
eller  endogsaa  maaskee  i  Selskaber,  havde  ind- 
rettet vort  Kostume  derefter.  I  vore  Randsier 
havde  vi  derfor  hver  en  sort  Kjole,  som  kunde 
træde  i  Stedet  for  den  korte  Reisefrakke;  for- 
øvrigt bare  vi  sorte  Veste  og  Tricots  Beenklæ- 
der,  der  kunde  gjøre  Stads,  naar  dertil  kom 
en  sort  Kjole.  Paa  Fødderne  havde  vi  Snøre- 
støvler, men  i  Randsierne  sorte  Silkesokker  og 
pæne  Sko. 

Saaledes,  med  Læderkaskjetter  paa  Hovedet, 
Stok  i  Haanden  og  Randsel  paa  Ryggen,  gik  vi 
den  25de  April  1819  ombord  paa  en  Kieler- 
Paquet  —  et  Dampskib  kom  først  til  Danmark 
hen  i  Sommeren.  Overfarten  varede  i  to  Døgn 
under  afvexlende  Veir. 

Der  var  sørget  for  gode  Madkurve  til  denne 
Søreise,  saa  at  vi  under  Modvind  fik  det  Indfald 
at  bringe  Neptun  et  Offer  paa  anden  Maade,  end 
han  ellers  pleier  at  faa  det.  Vi  lavede  et  stoit 
Stykke  Smørrebrød  med  flere  Lag  af  de  Deli- 
katesser, Kurvene  indeholdt,  det  skulde  Nep- 
tunus  have,  tilligemed  en  god  Snaps,  for  at  give 
os  godt  Veir  og  gunstig  Vind;  men  da  vi  nær- 
mede os  Rælingen,  for  at  kaste  disse  Gaver  i 
Søen,  standsedes  vi  af  en  gammel  Matros,    som 

havde  lagt  Mærke  til  vore  Tilberedelser:  «Aa, 
lad  mig  være  NeptunusN  Han  modtog  Offeret, 
og  vi  fik  godt  Veir,  idetmindste  godt  nok  for  at 
løbe  ind  i  Kielerbugten. 

Efter  en  Dags  Ophold  i  Kiel,  hvor  Skoven 
stod  Brud,  lode  vi  os  kjøre  over  Preetz  til  Pløen 
og  ankom  til  Hamburg,  hvor  vi  traf  Henrik  Stampe, 
der,  ligesom  vi,  agtede  sig  paa  en  Fodreise,  led- 
saget af  en  ung  Gartner  fra  Nysø. 

En  Aften,  da  vi  Alle  havde  forladt  et  Sel- 
skab i  Altona,  erindrede  jeg,  at  der  her  var  en 
Urtekræmmerboutik,  som  jeg  havde  lovet  at 
ville  besøge,  den  nemlig,  hvor  Weyse  i  sin  Tid 
havde  staaet  som  Læredreng,  og  hvor  han,  da 
det  blev  ham  forbudt  at  spille  paa  Claveret  i 
Dagligstuen,  aftegnede  Tangenterne  paa  Disken, 
for  at  øve  sine  Fingre  —  det  havde  han  selv 
fortalt  mig.  Den  Boutik  maatte  jeg  besøge ,  og 
Adressen  havde  jeg  i  min  Tegnebog. 

Vi  fandt  Huset  paa  et  Hjørne,  og  over  Døren 
stod  Navnet  Weber  —  det  var  rigtigt!  Saadan 
hed  Weyses  strænge  Stedfader,  der  forlængst 
var  død,  men  hvis  Arving,  Halvbroderen,  levede 
endnu. 

Tillykke  var  Boutiken  endnu  aaben.  Igjen- 
nem  Olieflasker,  Kridtpiber,  Citroner  og  Confect- 

rosiner  skinnede  Lampelyset  ud  paa  Gaden,  og 
fem  i  Følge  stolprede  vi  op  ad  Steentrappen  og 
ind  i  Boden. 

<»Maa  jeg  spørge »,  begyndte  jeg,  «er  det  ikke 
her,  hvor  Kjøbmand  Weber  boer?» 

Drengen,  som  stod  i  Weyses  Sted  bag  Di- 
sken, bejaede  det,  men  saae  forskrækket  paa  os. 

«Saa  er  det  altsaa  her,  at  den  berømte  Pro- 
fessor Weyse  har  staaet  i  Boutiken?»  Drengen 
vidste  ikke  at  svare,  men  saae  sig  om  mod  Glas- 
døren, for  at  søge  Principalen,  der  var  ved  at 
træde  til.  Da  jeg  nu  af  ham  havde  modtaget  et 
bekræftende  Svar,  udbad  jeg  mig  for  et  Par  Sty- 
ver Laurbærblade  og  forklarede,  at  jeg  agtede  at 
sende  dem  som  en  Gave  til  Professoren  i  Kjø- 
benhavn,  og  der  paafulgte  en  Latter,  som  end- 
ogsaa  den  alvorlige  Hr.  Weber  tog  Deel  i. 

Jeg  fik  den  ubundne  Krands  godt  indpakket 
til  Forsendelse,  og  da  et  Par  Replikker  vare  vex- 
lede  i  al  Godmodighed,  og  Samtalen  var  sluttet 
med  en  Hilsen  til  Weyse,  tilføiede  Drengen  — 
af  lidt  Malice  maaskee,  eller  af  gammel  Vane  — 
da  vi  gik  ned  ad  Trappen:  «Ist  Ihnen  sonst 
nichts  gefållig  ?  — » 

Vi  skulde  nu  over  Luneborger-Heden  ad 
Harzen  til,  men  det  vilde  dog  have  været  van- 
vittigt at  foretage  denne  Reise  tilfods,  især  da 
der  i  Hamburg  blev  tilbudt  os  en  Offenbacher 
til  Braunschweig. 

Fodreisen  blev  altsaa  udsat  til  at  begynde 
fra  Goslar  i  Harzen. 

I  det  nærliggende  Bjergværk.  Rammelsberg 
var  der,  efter  Reisebogen,  noget  ganske  Sær- 
egent at  see  denne  Løverdag,  og  Bloksbjerget 
skulde  vi  ogsaa  bestige,  naar  vi  havde  været  i 
Bjergværket. 

I  den  aarle  Morgen  havde  jeg,  utaalmodig 
efter  at  komme  tilveirs,  besteget  de  nærmeste 
Høider,  førend  Nedfarten  i  Bjerget  skulde  be- 
gynde, og  jeg  kom  altsaa  forsilde  til  at  følge  med 
Selskabet.  Men  underveis  saae  Kammeraterne 
mig  deroppe  og  sendte  mig  en  Fører,  der  skulde 
hjælpe  mig  ned.  Jeg  valgte  en  gjennere  Vei, 
ned  ad  over  Stok  og  Steen,  og  var  udmattet, 
inden  jeg  naaede  dem. 

I  Bjergværkets  Contoir  bleve  vi  nu  iførte  de 
reglementerede  Dragter,  hvilket  allerede  var  til 
stor  Moro,  og  nu  begyndte  Nedstigningen  paa  de 
klamme  og  glatte  Stiger  igjennem  Stoller  og 
Schachter,  i  en  Dvbde  af  et  Par  Hundrede  Fod, 

hvor  vi  traf  Theatret  for  det  mærkelige  Løver- 
dags Skuespil,  som  man  havde  lovet  os. 

I  den  store  Grube  var  der  fra  Nederst  til 
Øverst  opstablet  et  Baal,    som  nu  blev  antændt. 

Det  er  nemligt  særegent  for  Stedet  her,  at  man 
ved  Hjælp  af  Ilden  løsner  Klippeblokkene  og  Me- 
tallerne, istedetfor,  som  ellers,  at  udsprænge  dem, 
og  unægteligt  var  det  et  overraskende  Skue.  da 
de  vældige  Flammer  begyndte  at  arbeide;  der 
var  en  Knagen  og  en  Bragen  og  en  Nedstyrtning 
af  de  sydende  Blokke,  som  om  det  var  midt 
inde  i  Helvede. 

Da  vi  igjen  kom  op  under  Guds  blaa  Him- 
mel, var  det  nær  ved  at  være  for  sildigt  til  at 
naa  Toppen  af  Bloksbjerget  den  Dag.  Vi  be- 
gave os  altsaa  strax  paa  Veien,  i  Haab  om 
dog  at  kunne  faa  lidt  at  spise  underveis.  Men 
vor  Fører  kunde  selv  trænge  til  en  Veiviser,  thi 
at  vi  skulde  opad,  det  vidste  vi  Andre  ligesaa 
godt  som  han. 

Hen  paa  Eftermiddagen  blev  det  et  raat 
og  koldt  Veir;  Sneen,  som  vi  arbeidede  os 
igjennem  ,  tøede  under  Fødderne  og  gjorde 
Opstigningen  usikker  og  besværlig,  og  det  Lidet, 
vi  havde  af  Proviant  og  Drikkevarer,  var  snart 
fortæret. 

Nu  begik  jeg  den  Uforsigtighed  engang  imel- 
lem at  fylde  Munden  med  Sne,  hvorved  jeg  paa- 
drog  mig  et  Anfald  af  den  saakaldte  «Heiszhun- 
ger«,  der  har  det  tilfælles  med  Søsygen,  at  man 
henkaster  sig  selv,  ligegyldig  ved  Livet  eller 
Døden,  i  et  utaaleligt  Ildebefindende,  og  der 
laa  jeg. 

Men  Henrik  Stampe,  som  var  kjæk  og  haard- 
før  og  altid  i  Spidsen,  for  at  være  første  Mand 
deroppe,  satte  alle  Kræfter  til  og  sendte  os  et 
Par  Karle  imøde,  paa  hvis  Ryg  jeg  naaede  «Brok- 
kens  Bod».  Da  jeg  var  kommen  tilsengs  og 
havde  faaet  lidt  Mad,  var  jeg  rask  og  munter 
som  før. 

Alt,  hvad  vi  vandt  ved  denne  møisommelige 
Fart,  var,  at  vi  dog  nu  havde  været  paa  Bloks- 
bjerget,  thi  Veiret  var  tykt,  og  vi  mærkede  neppe, 
at  Solen  var  gaaet  ned,  eller  at  den  stod  op 
næste  Morgen. 

Nu  begyndte  egentlig  først  vor  Fodreise,  da 
vi  naaede  Harzens  idylliske  Bjerglandskaber. 

Fra  Elbingerode  besøgte  vi  Baumanns-  og 
Bielshohle,  og  igjennem  Rubeland  passerede  vi 
Teufelsmauer  og  standsede  først  i  Gjestgiver- 
stedet  paa  Stubenberg,  hvor  vi  trakteredes  med 
Birkenwasser,  et  Surrogat  forViin,  der  tappes  af 
Birketræerne. 

I  Eisleben  holdt  vi  vor  første  Hviledag,  da 
her  var  ærværdige  Minder,  men  i  Halle  saae  vi 
kun   «bemooste  Burschen»   og  vandrede  videre. 

Da  vi  kom  til  Leipzig,  var  Messen  i  fuld 
Gang,  men  jeg  havde  kun  Forretning  med  Frege 
&  Co.  og  fik  her  mere  Guld  i  Hænderne,  end 
jeg  hidtil  havde  seet  samlet. 

I  Dresden  fik  vi  derimod  nok  at  bestille  i 
de  otte  Dage,  vi  levede  der.  Vor  Ven  fra  Kjø- 
benhavn,  den  elskværdige  Prof.  Dahl,  førte  os 
utrættelig  om  blandt  Kunstsager  og  Kunstnere, 
og  med  ham  tilbragte  vi  Aftener  hos  Tieck  og  i 
diplomatiske  Cirkeler.  Under  et  kortvarigt  Møde 
med  Dr.  H.  N.  Clausen  gjorde  vi  Udflugter  til 
Plauenske  Grund  og  Tharand,  ja  fore  ned  i  Dy- 
bet i  Freybergs  berømte  Bjergværk. 

Her  forlod  Stampe  os,  for  at  tage  den  nær- 
meste Vej  til  Italien. 

Mine  to  Reisefæller  og  jeg  fortsatte  nu  Fod- 
reisen til  Carlsbad,  hvor  vi  smagte  paa  Vandet, 
og  gik  ind  imellem  de  bøhmiske  Bjerge,  hvor 
vi  nær  vare  blevne  ødelagte  af  Mangel  paa  et 
nogenlunde  renligt  Sovested  og  spiselig  Kost. 
I  en  ussel  By,  Zwodau,  fortærede  vi  en  stegt 
Kat  og  maatte  sove  i  Kammer  med  Verts- 
husholderen  ,      hans     Kone      og     voxne     Datter, 

men  fik  dog  strøet  lidt  Halm  paa  Gulvet  at 
hvile  paa. 

I  Franzensbad  traf  vi  paa  en  dansk  Viden- 
skabsmand, Geologen  Dr.  Pingel,  som  jeg  kjendte 
fra  Møhl's  og  fra  Poul  Møller. 

Han  var  en  af  de  Lærde,  der  altid  holde 
Forelæsninger.  Os  underholdt  han  især  med  det 
tydske  Unive rsitetsliv,  som  han  var  fortrolig  med, 
og  ved  de  Skaaler,  der  udbragtes  ved  vore  Sym- 
posier, anvendte  han  den  rette  Burschen-Comment. 

Da  han  havde  fulgt  os  til  Eger,  toge  vi  en 
Fører  isjennem  Fichtelbjergene  til  den  lille  By 
Wundsiedel  ,  som  paa  denne  Tid  var  bleven 
mærkelig  ved  at  være  Kotzebue-Morderen  Sands 
Fødeby. 

Her  bleve  vi  antagne  for  at  være  Studenter, 
der  valfartede  til  dette  hellige  Sted,  og  adspurgte, 
om  vi  maaskee  søgte  Neue  Gasse  —  (jen  Gade, 
hvor  den  ulykkelige  unge  Mands  Familie  boede. 
Rørende  var  det,  da  vi  gik  igjennem  denne  Gade, 
hvor  man  havde  udpeget  os  Huset,  at  see  en 
lille,  sorgklædt  Pige  staae  i  Døren.  Det  var  for- 
modentlig Søsteren,  som  bar  Sorg  for  sin  ulyk- 
kelige Broder. 

Herfra  fortsatte  vi  vor  Vandring  til  Bay- 
reuth, hvor   vi   havde   haabet   at   faae  Jean  Paul 

at  see.  Da  han  fortiden  var  bortreist,  maatte 
vi  lade  os  nøie  med  de  Fortællinger  om  den  store 
Digter,  som  vor  Leietjener  kunde  opvarte  med. 

Over  Nurnberg,  hvor  vi  ankom  gjennem- 
blødte  og  i  en  Tilstand,  som  lod  befrygte,  at  vi 
neppe  vilde  blive  modtagne  i  Hr.  Auerheimers 
pyntelige  Hotel,  naaede  vi  Augsburg,  og  da  jeg 
der,  fra  et  Kirketaarn,  havde  faaet  lidt  at  see 
af  Alperne,  steg  min  Længsel  efter  at  komme 
didhen  i  den  Grad,  at  jeg  nu  helst  havde  ladet 
Miinchen  ligge. 

Men  der  bleve  vi  dog  i  sex  Dage,  da  det 
hverken  manglede  paa  Nydelser  eller  Adspre- 
delser i  Museer  og  Theatre. 

Jeg  havde  her  et  Ærinde  for  Weyse  at  be- 
sørge hos  Kapelmester  Winther,  til  hvem  Weyse 
havde  sendt  et  Par  af  sine  Partiturer,  i  Haab 
om  at  faae  dem  opførte;  men  det  lod  til  at 
have  sine  Vanskeligheder  med  at  gjennembryde 
de  Hindringer,  som  i  Tydskland  opstilledes  imod 
ham,  ligeoverfor  Kuhlau. 

I  en  Samtale,  jeg  havde  med  Winther,  bad 
han  mig  hilse  Weyse,  at  han  havde  ærgret  sig 
ved  at  gjennemsee  Partiturerne,  som  vare  sendte 
ham,  fordi  han  i  dem  ikke  havde  kunnet  op- 
dage en  eneste   Feil. 

Det  nye  Theater  havde  vi  næsten  hver  Af- 
ten besøgt,  men  jeg  søgte  ogsaa  Leilighed  til  at 
faae  denne  Mønster-Bygning  af  et  Theater  og 
dets  Maskiner  at  see,  og  det  lykkedes  mig. 

Alle  mulige  Midler  vare  her  anvendte  for  at 
sikkre  mod  Farerne  ved  en  Theaterbrand.  Ved 
Brandmuur  og  Jerntæpper  var  Salonen  adskilt 
fra  Scenen.  Alle  Coulisser,  Træværk  og  Lær- 
red var  overstrøget  med  en  Glasopløsning,  som 
skulde  være  uforbrændelig ;  alle  Gulve  og 
Gange  kunde  ved  den  blotte  Omdreining  af  en 
Hane  i  et  Øieblik  sættes  under  Vand  fra  en 
Vandbeholder  paa  Loftet.  Alle  Corridorer  og 
Gange  vare  brede  og  rummelige  til  Overflod, 
og  dette  Sidstnævnte  var  det  Væsentligste,  thi 
Aaret  efter  afbrændte  det  hele  Theater  i  ganske 
kort  Tid,  men  uden  at  et  Menneske  satte  Livet  til. 

Alle  de  gjennemtænkte  Foranstaltninger  mod 
Faren  bleve,  da  Ulykken  indtraf,  henveirede  af 
en  af  disse  uforudseelige  Smaating,  som  ikke 
tages  med  i  Betragtningen.  Den  Mand,  som  i 
Løbet  af  det  første  Aar  havde  sin  betroede,  faste 
Post  ved  Vandhanen,  naar  der  gjordes  Anskrig, 
kunde  godt,  meente  man,  have  en  anden  For- 
retning nedenunder.  Han  var  altsaa  ikke  paa 
sin  Post,  da  Anskriget  lød  hiin  Aften  i  1820. 
En  Lampe    havde  antændt  et  Flors  Tæppe,    der 


173 


torrige  Aften  var  brugt  i  Jægerbruden;  Manden 
dernede  blev  alarmeret  men  vovede  sig  ikke  op 
til  Brandhanen.  Da  Vandet  udeblev,  forslog  det 
kun  lidt,  at  Coulisserne  vare  overstrøgne  med 
Glasfarve;  det  brændte  heelt  ned,  men  Corrido- 
rerne  reddede  Tilskuerne. 

Det  var  denne  Begivenhed,  som  en  Snes  Aar 
efter  fik  mig  til  at  gjøre  Theaterbrand-Alarm  i 
Kjøbenhavn,  da  jeg  havde  faaet  Leilighed  til 
herhjemme  at  see  det  Kongelige  Theaters  ufor- 
svarlige Brandfarlighed. 


Fra  Miinchen  vandrede  vi  nu  ind  i  det 
bayerske  Tyrol,  og  paa  disse  Veie  traf  vi  ved 
Klosteret  Seefeld  en  høitliggende  Borgruin,  som 
jeg  ønskede  at  see  lidt  nærmere,  især  da  jeg 
hørte,  at  jeg  ved  at  følge  en  Bjergsti  vilde 
komme  ned  ved  Byen  Zierl,  hvorhen  vi  netop 
agtede  os. 

Mine  Reisefæller  foretrak  at  følge  de  ba- 
nede Veie;  jeg  skiltes  altsaa  fra  dem  for  en 
Stund. 

Men  det  blev  en  temmelig  dristig  Vandring 
for  en  ensom  Kjøbenhavner. 

Veien  blev  smallere  og  smallere  oppe  paa 
Bjergsiden  og,  inden  jeg  mærkede  det,  saa  smal 

ved  Siden  af  Afgrunden,  at  Ingen  vilde  kunne 
passere  forbi  mig.  Imedens  jeg  lænede  mig,  ikke 
uden  Frygt,  op  til  Fjeldvæggen  og  med  Bævelse 
skottede  ned  i  Afgrunden  til  Høire,  opdagede  jeg 
i  den  dybe  Dal  nede  paa  Veien  et  vandrende 
Selskab.  Det  var  dem  og  deres  Fører.  Med 
begge  Hænder  for  Munden  sendte  jeg  et  Raab 
derned.  De  kunde  vel  høre  det,  men  finde  mig 
kunde  de  ikke,  jeg  var  dem  ikke  saa  stor  som 
en  Oldenborre. 

Det  gjaldt  nu  at  komme  ned  til  dem,  og  da 
Veien  blev  lidt  bredere,  var  Faren  overstaaet, 
og  vi  samledes  snart  i  Vertshuset  i  Zierl,  hvor 
vi  traf  paa  en  Tyrolerfamilie,  som  faa  Aar  efter 
aflagde  os  et  Gjenbesøg  i  Kjøbenhavn. 

Igjennem  Inn-Dalen,  langs  med  den  skjønne 
lille  Flod,  naaede  vi  Finstermunz,  hvor  vi  slap 
ind  i  Graubundten,  det  fattige  Land,  hvorfra 
Europa  og  Amerika  har  sine  Condittore,  og  her 
stod  vi  oftere  i  Fare  for  at  dø  af  Sult.  Rygtet 
talte  om  de  tre  Kjøbenhavnere  i  alle  disse  fattige 
Byer,  hvor  vi  kom. 

I  Fettan  stode  Mødrene  paa  Gadehjørnet 
den  Morgen,  da  vi  afmarscherede,  for  at  give  os 
Hilsener  med  til  Heinrich  hos  Josty  og  Michael 
hos  Courtain  i  Kjøbenhavn. 

I  Carapo  ferri  talte  vi  Dansk  med  Hr.  Sul- 
tani,  som  havde  sit  Landsted  og  Fabrikker  der 
paa  Egnen,  og  den  lille  By  Siglio,  fortalte  man, 
havde  forsynet  Kjøbenhavn  med  tre  bekjendte 
Navne:   Courtain,  Josty  og  Pedrin. 


Paa  en  høi  Bjergtop  viste  sig  et  Par  gamle 
Taarne,  hvorfra  en  Mour  gik  helt  ned  i  Dalen. 
Det  var  Italiens  Grændse  paa  denne  Kant,  og 
dens  Navn  var:  «I1  Promontorio».  Idet  vi  kom 
igjennem  Porten,  følte  vi  en  Forandring  i  Tem- 
peraturen, og  i  Skyggen  af  et  Kastanietræ  holdt 
vi  den  første  Siesta  i  Italien  og  kom  saa  til 
Chiavenna. 

Herfra  forestod  der  ned  til  La  Riva,  ved 
Comosøens  nordlige  Spidse,  en  Vandring  af  en 
ganske  særegen  Beskaffenhed. 

Det  blev  sagt  os,  at  denne  Vei  kunde  vi 
ikke  passere  uden  at  komme  igjennem  en  pest- 
befængt Egn,  hvor  Luften  var  saa  giftig,  at  Be- 
boerne aldrig  naaede  det  40de  Aar  og  vare  Ol- 
dinge i  det  30te.  Dertil  var  Veien  ufremkom- 
melig paa  Grund  af  en  Race  af  canibalske  Fluer, 
der  i  store  Phalanxer  anfalde  de  Reisende  med 
blodige   Stik. 

Ved  Maaltidet  gjorde  vi  os  lidt  lystige  over 
disse  Meddelelser,  men  toge  dog  imod  det  Raad, 
man  gav  os,  at  benytte  en  gammel  Karosse,  da 
den  holdt  for  Døren. 

Indsvøbte  i  uldne  Tæpper  og  med  Spiritus 
for  Næserne,  rullede  vi  afsted  paa  den  knudrede 
Vei,  som  om  vor  Kudsk  troede  det  muligt  at 
kjøre  fra  Fluerne.  Pludseligt  overraskedes  vi 
ved  at  ligge,  sammenfiltrede  i  en  Bunke,  midt 
paa  Veien  og  havde  vanskeligt  nok  ved  at 
frigjøre  os  for  Fluerne,  medens  vi  krøb  ud  af 
Tæpperne  og  kom  op  igjen.  Den  arme  Dreng, 
som  var  uden  Beskyttelse,  havde  blodige  Striber 
ned  over  den  nøgne  Krop  og  strøg  med  Hæn- 
•derne  Blodet  af  sit  Ansigt  og  Hestens  Bug. 

Saadan  naaede  vi  La  Riva,  hvor  vi  leiede 
en  Baad  med  to  Matroser,  der  nu  om  Natten 
førte  os  sødeligt  sovende  over  Søen,  i  Maane- 
skin  og  for  milde  Vinde. 

Ved  Solens  Opgang  landede  vi  ved  Pliniana, 
for  at  see  Plinius's  berømte  Badested,  og  da  vi 
igjen  kom  under  Seil,  tog  jeg  mig  et  Bad,  ved 
at  hænge  mig  ud  over  Baaden,  igjennem  de 
friske  Bølger. 

Den  første  Dag  i  Mailand  besøgte  vi  Dom- 
kirken.   Under  Gudstjenesten  spadserede  vi,  lige- 

som    saa    mange    Andre,     der    søgte    Svale     og 
Skygge,   omkring  i  Gangene. 

Da  Tiden  nærmede  sig  Middag,  samledes 
alle  de,  der  vilde  stille  deres  Lommeuhre,  om 
en  lille,  lys  Solplet  paa  Gulvet,  thi  nu  var 
Klokken  Tolv. 

Denne  timelige  Forretning  iagttog  man  under 
Andagten,  knælende  med  Uhret  i  den  ene  Haand 
og  Uhrnøglen  i  den  anden. 

Fra  Malerisamlingen  besøgte  vi  det  Ambro- 
sianske  Bibliothek.  Af  alle  de  Herligheder,  man 
her  viste  os,  mindes  jeg  kun  en  Codex:  Virgilius 
cum  notis  Petrareæ,  om  hvilken  man  fortalte,  at 
da  Napoleon  besøgte  dette  Bibliothek,  tog  han 
den  under  Armen  med  til  Paris,  men  at  Fyrst 
Blucher  havde  sendt  den  tilbage. 

Fra  Sesto  seilede  vi  over  Lago  Maggiore 
og  tilbragte  den  øvrige  Deel  af  Dagen  paa  Isola 
bella.  Igjennem  en  Fjeldkløft,  Stavedra,  naaede 
vi  Airolo,  og  her  begyndte  Opstigningen  over 
St.  Gotthard. 

Men    da  jeg   i    disse   Blade   ikke    har  Plads 

nok  til  en  Reisebeskrivelse  gjennem  det  saa  vel- 

bekjendte  Schweitz,    springer  jeg  over  alle  disse 

Bjerge   og   Dale    og   stiller   mig   paa  Rigi,    som 

ikke  alle  Reisende    have    seet   saa  godt,    som  vi 

saae  det. 

12 

Da  Solen  nærmede  sig  Horizonten,  stode 
vi  der  paa  Rigi-Culm  som  paa  en  lille  0,  og 
en  klar  Stjernehimmel  hvælvede  sig  over  os, 
medens  Skytæppet,  sammenhængende,  skjulte  den 
øvrige  Verden  for  os.  Da  det  blev  lidt  lysere, 
opdagede  vi  hist  og  her  mod  Syd  de  store 
Bjergtinder,  med  deres  skjønne  Linier,  stikke  op 
igjennem  Skytæppet  og  allerede  at  modtage  Re- 
flexerne  i  rosenrøde  Skjær   paa   den  hvide  Snee. 

Endnu  sov  de  Alle  i  Vertshuset  og  maatte 
vækkes;  strax  efter  mylrede  Gjæsterne,  ind- 
svøbte i  deres  Sengetæpper,  ud  i  den  kolde  Nat, 
for  paa  samme  Plet,  hvor  vi  stode,  at  fortabes 
i  Skuet  af  denne  overjordiske  Herlighed. 

Bjergtinderne  bleve  nu  lysere  og  rødere  og 
flammede  tilsidst  i  Solens  Gjenskin  ,  førend 
Majestæten  selv  havde  viist  sig.  I  Skylaget  var 
der  en  rullende  Bevægelse,  og  Morgenens  Farver 
spillede  deri.  Da  nu  Solen  stod  med  sin  halve 
Skive  i  Horizonten  ,  var  det  et  ubeskriveligt 
Skue,  en  Aabenbarelse  af  Skabelsens  Herlighed, 
som  opfordrede  til  at  kaste  sig  ned  og  at  tilbede. 
Lovsangen  steg  op  dybt  nede  fra  i  Alpehornenes 
Toner,  hvor  Hyrderne  svarede  hinanden  som  den 
unge  Dags  Bebudere. 

Hist  og  her  adskiltes  Skyerne,  og  igjen- 
nem  deres  Rifter  saae  man  Brudstykker    af  det 

nedenunder  liggende  Landskab  med  de  blanke 
Søer,  der  modtog  Dagslyset  i  deres  Speile,  og 
sendte  det  op  igjen  som  en  Hilsen  fra  den  Jord, 
vi  næsten  havde  forglemt. 

Imedens  vi  stode  saaledes  der,  hensunkne 
i  beundrende  Taushed,  viste  der  sig  fjernt,  i 
vort  eget  Niveau,  paa  den  klare  Himmel  en  lille 
mørk  Sky,  der  seilende  kom  hen  imod  os, 
som  et  lille  Skib,  der  søgte  Havn  paa  vor  Kyst. 
Da  en  af  Førerne  fik  Øie  paa  den,  afbrød  han 
den  almindelige  Taushed  med  det  Udbrud:  «Ja! 
jetzt  ist's  alles  vorbei!»  Og  neppe  havde  han 
udtalt,  før  Skyseileren  landede  paa  Rigi-Culm 
og  indsvøbte  det  hele  Bjerg  i  et  uigjennemsigtigt, 
vaadt  Klæde,  saa  at  vi,  for  at  naa  fra  Stedet, 
hvor  vi  stode,  hen  til  Vertshuset,  maatte  tage 
hinanden  i  Haand  og  i  denne  Kjæde  trække  ind 
under  Tag,  hvor  Kaffebordet  ventede. 


En  Søndag  Morgen  —  det  var  den  25.  Juli 
—  da  jeg  fra  Hotellet  i  Zurich  var  gaaet  til  en 
Barbeer,  blev  jeg  syg  under  hans  Hænder  og 
besvimede. 

Jeg  havde  allerede  i  flere  Dage  følt  mig 
mindre  vel.  Opstigningen  paa  Rigi  havde  bragt 
mig  en  Feber,  som  nu  kom  til  Udbrud. 

12* 


180 


Jeg  blev  bragt  til  Hotellet  og  lagt  tilsengs, 
men  Opholdet  i  Schweitz  var  for  kostbart  til  et 
længere  Sygeleie. 

Mine  Reisefæller  skaffede  mig  Plads  og  Sel- 
skab i  en  Diligence  paa  Veien  ad  Strasburg  til, 
og  først  flere  Dage  og  Nætter  efter  mødtes  de 
tre  Fodgængere  paa  Broen  ved  Kehl. 

Ved  Middagsmaaltidet  i  Strasburg  blev  jeg 
saa  syg,  at  der  maatte  hentes  en  Læge,  som 
paatog  sig  at  sætte  Feberen  ved  Kaffe  og  Chinin 
i  stærke  Doses. 

Da  jeg  om  Eftermiddagen  laa  taus  og  stille 
og  af  mine  Reisefællers  sagte  Samtale  opdagede 
deres  Bekymring,  ogsaa  med  Hensyn  til  Kassen, 
kaldte  jeg  dem  til  mit  Leie,  for  at  aabenbare 
dem,  at  jeg  havde  nedgravet  en  Skat,  som  de 
skulde  tage  til  Indtægt. 

De  troede  naturligvis,  at  jeg  phantaserede, 
men  da  jeg  bad  dem  om  at  tage  min  sorte  Vest 
og  undersøge  Rygforet,  hvor  jeg  havde  gjemt  en 
dobbelt  Louisd'or  tor  et  uforudseet  Tilfælde,  og 
de  ganske  rigtig  fandt  den,  frembragte  denne 
Skattegraver-Historie,  til  Trods  for  Situationen, 
et  Udbrud  af  den  ellers  daglige  Lystighed. 

Da  Lægen  næste  Gang  besøgte  mig,  yttrede 
han,  at  det  vilde  være  det  bedste,  at  jeg,  uden 

Opsættelse,    forandrede  Opholdssted,    da    Stras- 
burg  ikke  var  sund  for  Feberpatienter. 

Vi  afreiste  altsaa  med  Diligencen,  kom  i 
god  Behold  til  Heidelberg,  og  naaede  efter  nogle 
Dages  Recreation  Frankfurt,  hvor  vi  havde 
Rhindiligencen  og  Badet  Ems  i  Nærheden,  og 
fra  Coblenz  kunde  jeg  tilfods  bestige  Ehren- 
breitstein. 


I  fuld  Oppakning  marscherede  vi  ind  igjen- 
nem  den  fornemme  Promenade  i  Ems,  hvor  vi 
overraskedes  ved  midt  paa  Gaden  at  see  en 
Klynge  af  danske  Livree-Betjente,  og  sluttede 
deraf,  at  Prinds  Christian  Frederik  med  Gemal- 
inde paa  deres  Reise  i  Udlandet  maatte  være 
ankomne  hertil.  Det  bekræftedes,  og  vi  trak  os 
tilbage,  for  at  blive  ubemærkede. 

Men  da  vi  om  Middagen  sad  ved  Table 
d'hote  ,  overraskedes  vi  af  Prindsens  Privat- 
secretair,  Justitsraad  Adler,  som  bragte  en  naa- 
dig  Indbydelse  til  næste  Dag  at  spise  ved 
Taffelet. 

Alt,  hvad  vi  søgte  at  opstille  mod  denne 
Ære,  først  og  fremmest  vor  totale  Mangel  paa 
passende  Klæder,  blev  afvist  med  den  Erklæring, 
at     Fodreisende    jo     ikke     kunde     see     ud     som 

Kammerjunkere.  Indbydelsen  blev  gjentaget; 
man  haabede  at  see  os  alle  Tre  til  Middag. 

Da  Tiden  nærmede  sig,  da  vi  altsaa  skulde 
til  Hove,  var  det  en  ikke  ringe  Austrængelse  at 
komme  til  at  see  lidt  anstændigt  ud;  især  havde 
det  sin  Nød  med  Moldenhawer,  som  ikke  havde 
andre  Klæder  end  dem,  han  havde  gaaet,  staaet 
—  ja  ligget  i  paa  den  hele  Reise. 

Men  det  gik  fortræffeligt  og  uden  noget 
Anstød. 

Under  Conversationen  fortalte  Prindsen  os, 
at  vi  paa  vor  Fodreise  gjennem  Schweitz  havde 
været  ganske  nær  ved  at  træffe  sammen  med 
vor  berømte  Landsmand,  Thorvaldsen,  som,  led- 
saget af  Prof.  Lund,  var  paa  Hjemreisen  og 
havde  fundet  vore  Navne  i  en  Vertshus-Protokol 
og  deraf  seet,  at  vi  maatte  være  i  Nærheden. 
Dette  havde  Lund  omtalt  i  et  Brev  til  Adler, 
af  hvem  Prindsen  havde  erfaret,  at  vi  maatte 
være  paa  Hjemreisen. 

Gjentagne  Gange  kom  Hans  Kongelige  Høihed 
tilbage  til  sin  Opfordring,  at  vi  dog  ikke  maatte 
forlade  Rhinen,  førend  vi  havde  været  i  Coln. 
Da  vi  dertil  havde  yttret,  at  dette  havde  sine 
Vanskeligheder,  eftersom  vor  Tid  nu  snart  var 
udløben,  sendte  han  os,  efter  Afskeden,  Adler 
med  det  Budskab,    at  Høistsamme   antog,   at   vi 

ilede  hjem  af  Mangel  paa  Reisepenge,  men  der- 
som dette  var  Aarsagen  ,  havde  han  beordret 
Adler  at  udbetale  os  en  fornøden  Sum.  Vi 
kunde  med  Sandhed  forsikkre,  at  dette  ingen- 
lunde var  Grunden,  og  bad  ham  bringe  Prindsen 
vor  hjerteligste  Taksigelse. 

Og  dermed  ilede  vi  til  vort  Logis,  for  at 
hente  vore  Randsier,  og  marscherede  øieblikkeligt 
ad  Nassau  til,  som  om  vi  frygtede,  at  Adler 
endnu  kunde  indhente  os. 


Vi  vare  endnu  ikke  langt  fra  Ems,  da  vi  paa 
Veien  mødte  et  saadant  Tordenveir,  at  vi,  for 
ikke  alle  Tre  at  blive  rammede  af  det  samme 
Lyn,  skiltes  ad  og  travede  igjennem  Skylregn 
og  Tordenbulder  rask  fremad  i  det  Haab,  at 
dog  En  af  os  maatte  slippe  igjennem  uskadt. 
Det  gik  os  bedre,  end  vi  havde  turdet  haabe. 
Om  Aftenen  sad  vi  glade  i  »Den  forgyldte 
Stjerne«   i  Nassau. 


Da    vi    paa   Veien    over    Limburg ,    hvor   vi 
vare   blevne   tracterede   med   den    fameuse    Lim- 

burger  Kåse  ,  havde  i  Wetzlar  dvælet  ved 
Werthers  og  Lottes  Kilde  og  kjøbt  et  Exemplar 
af  Goethes  endnu  navnkundige  Roman,  mødte  vi 
paa  Veien  mellem  Giessen  og  Marburg,  i  Sol- 
heden, en  Diligence  fra  Frankfurt,  som  kom  os 
langsomt  imøde  i  hede  Støvskyer.  Passagererne 
i  Vognen  sad  i  gyngende  Bevægelser  og  sov. 
Da  jeg  kom  lidt  nærmere,  saae  jeg,  nærmest  ved 
Vinduet,  et  bekjendt  Ansigt,  som  dukkede  frem 
og  tilbage.  Abrahams!  Det  var  Abrahams! 
»Vaagn  op,  Du  som  sover!«  raabte  jeg  derind, 
og  man  kan  tænke  sig  hans  Overraskelse.  Da 
Vognen  heldigviis  skulde  op  ad  en  Bakke,  kunde 
min  kjære  Ven  for  et  Øieblik  komme  ud.  Men 
der  var  ikke  Tid  til  at  høre  Historier. 


I  Cassel  havde  jeg  et  literairt  Besøg  at 
aflægge  hos  Brødrene  Grimm,  som  toge  meget 
venligt  imod  mig,  og  da  vi  saa  havde  været  paa 
«Wilhelmshohe»  og  om  Aftenen  i  Theatret,  gik 
vi  næste  Dag  til  Gottingen,  hvor  vi,  fremfor  Alt, 
skulde   see  Bibliotheket. 

Fra  Nordheim  til  Eimbech  blev  Dagsreisen 
dobbelt  saa  lang  og  besværlig  som  ellers,  og  det 
af  gode  Grunde.     Da    vi    en    Middag   havde    ud- 

hvilet  i  Eimbech,  havde  vi,  lidt  søvndrukne,  ikke 
lagt  Mærke  til,  at  det  Vertshus,  vi  toge  ind  i, 
laa  midt  i  Byens  eneste  Gade,  som  havde  en 
Port  for  hver  Ende,  og  efter  nogle  Timers  Van- 
dring kom  vi  ind  i  en  By,  der  forekom  os  be- 
kjendt.    Intet  Under,  vi  havde  været  der  imorges. 

Siden  vi  forlod  Rigi,  bevægede  vor  Reise 
sig  efter  Faldhastighedens  Love,  og  Hjemmet 
drog  os  med  Centripetalkraft.  Det  sidste  Uheld 
havde  især  trættet  os,  og  da  det  nu  ikke  lyk- 
kedes at  faa  Pladser  i  en  Diligence  fra  Hannover, 
toge  vi  Extrapost  og  naaede  omsider  Hamburg 
og  Altona.  Det  nye  Dampskib,  Caledonia,  som 
vi  ventede  at  træffe  i  Kiel,  udeblev;  saa  meget 
større  var  Skuffelsen ,  da  det  var  os  en  Nyhed. 
Vi  maatte  lade  os  nøie  med  Overfart  paa  en 
Kieler  Paquet,  og  da  den  lod  Ankeret  falde 
paa  Kjøbenhavns  Rhed,  overraskedes  vi  ved  det 
Budskab,  at  der  var  Oprør  i  Kjøbenhavn. 

Vi  ankom  nemlig  lige  under  » Jødefeiden«, 
og,  da  vi  ikke  kunde  vide,  hvilket  Omfang  dette 
«Oprør»  havde  taget,  var  det  ikke  uden  Bekym- 
ring, at  vi  søgte  vore  Hjem  igjennem  Gader,  som 
ikke  ganske  manglede  Spor  af  Tumult. 

Desuagtet  var  dog  Hjemkomsten  en  af  de 
gladeste  Dage  paa  Reisen. 

Omtrent  en  Maaned  efter,  d.  3.  Oct.  1819, 
ankom  Thorvaldsen  til  Kjøbenhavn,  og  skjøndt 
jeg  hidtil  ikke  var  kommen  i  den  fjerneste  Be- 
rørelse  med  den  store  Kunstner,  blev  jeg  dog, 
som  næsten  alle  Andre,  tiltrukket  af  hans  be- 
rømmelige Navn. 

Ved  Studenterfesten  til  hans  Ære,  den  15. 
s.  M.,  havde  jeg  Deel  i  Arrangementet  og  nød 
den  Ære,  tilligemed  Major  Fasting,  at  afhente 
ham  fra  Charlottenborg  til  Festen. 

Ved  denne  Leilighed  trykkede  han  mig  første 
Gang  i  sine  Arme  og  kyssede  mig,  hvilket  blev 
min  Stolthed,  indtil  jeg  senere  saa  ofte  havde 
nydt  denne  Ære.  I-  de  mange  Selskaber,  hvori 
jeg  derefter  deltog,  traf  jeg  ham  ofte  som  den 
feirede  Gjæst,  og  hans  Personlighed  og  det  be- 
rømte Navn  —  thi  hans  Kunst  kjendte  jeg  den- 
gang endnu  ligesaa  lidt,  som  hans  øvrige  Lands- 
mænd i  Danmark  —  knyttede  mig  allerede  nu, 
ubevidst,  til  en  Vei,  jeg  hidtil  ikke  havde  tænkt 
paa  at  betræde. 


Fra  Theaterdirectionen  havde  jeg  modtaget 
den  Meddelelse,  at  mit  Sørgespil  »Pilegrimen« 
var    antaget    til    Opførelse.     Da  Rahbek    i    den 

Anledning  mindede  mig  om  mine  »Uvenner«, 
og  da  jeg  havde  svaret  :  »Jeg  har  ingen  Uvenner!« 
gjentog  han:  »Man  har  altid  Uvenner,  naar  man 
har  faaet  et  Stykke  antaget!«  Men  af  saadan 
Bitterhed  var  der  neppe  Noget  i  mine  Tanker. 
Jeg  var  glad  ved  at  skulle  have  den  Ære,  at 
blive  opført  paa  det  Kongelige  Theater. 

I  mit  Asyl  i  det  gamle  Hjem  besøgte  Mu- 
serne mig  naturligviis,  og  det  varede  ikke  længe, 
førend  jeg  der  havde  et  nyt  dramatisk  Arbeide 
paa  Stabelen;  det  var  Kynast  —  jeg  havde  jo 
selv  nylig  været  der  i  Egnen. 


Den  Familie,  der  efter  min  Hjemkomst  havde 
draget  mig  med  de  stærkeste  Baand,  var  Etats- 
raad  Holtens.  Jeg  mødtes  her  ikke  alene  med 
en  fortrolig  Ven.  men  ogsaa  stadigt  med  hans 
Forældre  og  to  Søstre  i  et  reent  og  skjønt 
Huusliv,  og  med  hver  Dag  voxede  jeg  dem  Alle- 
sammen nærmere. 

Af  den  Ældste  af  Søstrene,  Ida,  er  det  ikke 
let  at  give  et  træffende  Billede,  da  hun  var  en 
ganske  eiendommelig,  indtagende  Personlighed. 
Hun  fyldte  i  disse  Dage,  den  8.  Decbr.  1819, 
sit  16de  Aar,    men   hendes    Aand,    Forstand  og 

skjønne  Aasyn  var  udviklet  som  en  Piges  i  det 
18de.  I  Forhold  hertil  var  hun  lavere  af  Væxt, 
men  nydelig  i  sin  hele  Fremtræden.  Hun  var 
ikke  alene  munter  som  en  lille  Sangfugl  —  hun 
sang  smukt  —  men  morsom  og  overraskende 
baade  i  sine  Spørgsmaal  og  i  sine  Svar.  Der 
var  noget  forunderligt  Phantastisk  i  hendes 
fortroligere  Samtale,  Noget,  der  mindede  om 
Væsner  ,  som  ikke  ret  høre  til  denne  Klode 
og  ligesom  gav  en  Forudfølelse  af,  at  hun 
snart  vilde  flyve  bort.  Sophie  ,  den  yngre 
Søster,  var  paa  denne  Tid  i  sit  14de  Aar. 
Hun  var  ved  Siden  af  Ida  et  stille,  elskeligt 
Barn,  der  fuldeligt  tog  sin  Deel  af  den  Kjær- 
lighed, som  fra  Forældres,  Slægtninges  og  Be- 
kjendtes  Side  omgav  dem  begge.  Ligesom  Ida 
oplivede  Huset  ved  sin  smukke  Syngestemme, 
var  Sophie  den ,  der  kaldtes  til  Klaveret  efter 
Maaltidet,  naar  Familien  var  samlet,  og  som 
hendes  hele  elskelige  Væsen  i  en  ualmindelig 
Grad  var  fri  for  al  Prætention,  gjorde  hun  dette 
som  en  Huusgjerning.  Da  hendes  aabne,  for- 
dringsløse Aasyn  ikke  var  smykket  med  den 
Skjønhed,  der  hvilede  over  Søsteren,  og  da  hun 
var  saameget  yngre ,  skjøndt  forholdsviis  ligesaa 
udviklet,   var  hun,    under  disse  Forhold,  mindre 

fremtrædende,    om    man    endogsaa    allerede    var 
enige  i  at  ære  hende  som  en  lille  Helgen. 


Efterat  jeg  i  flere  Aar  havde  været  antaget 
som  Volontair  i  det  store  Kongl.  Bibliothek,  blev 
jeg  under  26de  Januar  1820  ved  Kongl.  Reso- 
lution fast  ansat  som  Copist  ved  Udlaanings- 
Protokollen  med  en  aarlig  Gage  af  300  Rd.  For 
mig,  som  endnu  havde  mit  daglige  Tilhold  i  det 
fædrene  Hjem,  var  dette  i  oekonomisk  Henseende 
et  stort  Fremskridt.  Saaledes  udstyret,  flyttede 
jeg  den  8de  April  ned  i  Huset  Nr.  3  ved  Garamel- 
strand  hos  Fiskehandler  Duus. 

Min  Stilling  i  Bibliotheket  var  mig  meget 
behagelig,  da  den  kun  lagde  Beslag  paa  tre  For- 
middagstimer, og  jeg  stod  mig  godt  med  alle 
mine  Overordnede,  Werlauff,  Molbech,  Bølling  og 
min  særdeles  Ven,  Carl  Moldenhawer. 

Bibliothekschefen,  Confereutsraad  Molden- 
hawer, i  hvis  Huus  jeg  var  en  gammel  Bekjendt, 
var  mig,  i  al  sin  Ubehagelighed,  meget  bevaagen. 

Han  var  en  ægte  tydsk  Professor  af  den 
gamle  Skole,  pudret  og  friseret,  umaadelig  over- 
ordnet og  fornem  som  en  Statsminister,  tydsk- 
dansk  eller  dansk-tydsktalende,  uforstaaelig  i  sin 

Udtale  og  dertil  saa  spruttende,  naar  han  talte, 
at  man  maatte  holde  sig  i  Afstand.  Men  hans 
Lærdom  og  hans  Fortjenester  af  Bibliotheket 
hørte  jeg  omtale  af  Alle  med  ubetinget  Roes, 
og  jeg  havde  oftere  Leilighed  til  at  beundre  det 
Kjendskab,  han  havde  til  disse  Bogmasser,  der 
vare  blevne  systematisk  ordnede  under  hans  egne 
Hænder. 

Tjeneste-Reglementet  i  Bibliotheket  blev  til 
dagligt  Brug  ikke  strængt  overholdt.  Baade 
den  elskværdige,  men  sygelige  Werlauff  og  Mol- 
bech forekom  mig  kun  som  Bibliothekarer  for 
deres  egne  private  Studiers  og  Forfatterskabs 
Vedkommende.  Bølling  besørgede  med  en  sjel- 
den  Punktlighed  Secretairernes  Forretninger,  og 
Carl  Moldenhawer  fungerede  med  en  utrolig  Tje- 
nestepligt paa  Læsesalen.  Efter  40  Aars  For- 
løb stod  han  endnu  der,  uforandret,  ligesom  den 
Skildvagt,  der  blev  glemt  paa  sin  Post  og  blev 
staaende. 

Saavel  for  Werlauff  som  for  Molbech  var  den 
gamle  Moldenhawer  altsaa  en  Bussemand,  naar 
han  engang  imellem  indfandt  sig  i  et  overraskende 
Besøg.  Molbech  var  som  oftest  ikke  kommen 
endnu,  thi  i  Reglen  indfandt  han  sig  ikke,  førend 
det  var  Tiden  at  lukke;  men  han  blev  da  sid- 
dende   der  ved  sit  Arbeide  til  langt  ud  paa  Ef- 

termiddagen.  Werlauffvar  i  Almingelighed  paa 
Opdagelser  iblandt  Manuskripterne,  og  der  var  han 
i  sit  rette  Element. 

Som  en  Følge  heraf  var  jeg  og  det  gamle 
Bud,  Jørgensen,  der  sad  og  smaasnakkede  ved 
Kakkelovnen,  de  Eneste  i  Contoiret,  naar  »Gamle 
Moldenhawer«  nu  og  da  overraskede  os.  At 
han  ved  saadanne  Leiligheder  gav  Ondt  af  sig, 
naar  de  Paagjældende  viste  sig,  begribes. 

Til  at  charakterisere  denne  Overbibliothekars 
Kjendskab  til  det,  ham  underliggende  Dominium, 
erindrer  jeg  et  Par  Træk ,  som  jeg  ikke  vil 
forbigaae. 

En  Dag  i  mit  første  Embedsaar  indfandt 
han  sig  og  traf  mig  alene  i  Contoiret.  Udenfor 
Skranken  stod  et  Bud  og  ventede  paa  en  Bog, 
som  var  begjæret  til  Udlaan. 

Da  Moldenhawer  havde  taget  Plads  ved 
Ovnen  og  knurret  over,  hvor  de  Alle  vare  henne, 
spurgte  han  mig:  »Hvad  venter  den  Mand  paa?« 
Jeg  tog  Sedlen  ud  af  Budets  Haand  og  oplæste 
hele  Titlen  paa  den  forlangte  Bog.  Det  var  et 
spansk  Værk,  »Ines  de  Castro  et  cetera«.  »Ah  !  — 
den  kan  De  jo  finde!«  sagde  han  med  et  meget 
overlegent  Smil.  »Jeg?  —  Nei!»  svarede  jeg. 
»Gaa  ind  i  Salen  og  gjør  som  jeg  siger! 
Bogen    har    kun    Bind    paa    den     ene    Side,    et 

grønt  Papbind.  Op  paa  Galeriet  tilhøire!«  — 
Jeg  var  hurtigt  deroppe,  medens  han  komman- 
derede i  den  aabne  Dør.  »Løb  nu!«  raabte  han. 
—  Jeg  løb.  —  »Staa!«  lød  det.  »Nævn  mig 
en  Bog,  den  første,  den  bedste!«  Jeg  tog  en 
Bog  ud  og  gav  ham  Titlen.  »Lidt  længere  frem! 
Staa!  Nævn  mig  en  Bog!«  —  Jeg  gjorde  det. 
»Lidt  ovenover!  Nævn  mig  en  Bog!«  —  Jeg 
gjorde  det.  —  »Lidt  til  Venstre!«  —  »Jeg  har 
den!«  svarede  jeg  og  blev  nu  modtagen  med  en 
Mine,  som  fortalte  mig,  hvorledes  han  kjendte, 
og  hvorledes  en  Bibliothekar  skal  kjende  sit  Bi- 
bliothek. 

Som  bekjendt  havde  Moldenhawer  reist  i 
Spanien  og  derfra  medbragt  mange  Bøger.  Det 
var  altsaa  ikke  saa  underligt,  at  han  saa  nøie 
kunde  huske  en  spansk  Bog,  som  nu  ogsaa 
blev  mig  uforglemmelig.  Men  saaledes  kjendte 
kan  ogsaa  de  andre  Bøger,  idetmindste  syntes 
det  saa. 

En  anden  Gang  stod  ogsaa  et  Bud  ven- 
tende. Da  jeg  havde  sagt,  at  man  var  inde 
for  at  søge  en  Bog  af  en  forunderlig  Titel, 
spurgte  han:  »Hvad  hedder  den  da?«  —  »Wie 
man  sich  lebendig  begraben  låszt,«  sva- 
rede jeg  og  rakte  ham  Seddelen.  »Ah!« 
sagde  han  utaalmodig,    »hvor  søge    de   den    da? 

Den  maa  jo  staa  oppe  ved  Medicina  forensis,  og 
er  den  ikke  der,  saa  har  vi  den  ikke!«  Ganske 
rigtigt,    der  fandt  vi  den. 


Medens  jeg  er  ved  at  fortælle  disse  Træk, 
som  ere  blevne  saa  levende  tilbage  i  min  Er- 
indring, maa  jeg  dog  endnu  meddele  en  anden 
lille  Historie,  som  vel  er  tidligere  end  min  Tid 
ved  Bibliotheket,  men  som  kan  tjene  til  at  cha- 
rakterisere  ham  som  en  Mand  uden  Frygt  for  Spø- 
gelser. 

£n  Søndag  Aften  var  han  i  Selskab  hos 
Grosserer  Peter  Tutein  paa  Store  Kjøbmager- 
gade  og  kom  der  ved  Aftensbordet  i  en  levende 
Disput  om  Noget,  der  kun  kunde  bevises  ud  af 
en  bestemt  Bog.  Den  lærde  Strid  blev  saa  varm, 
at  Moldenhawer  erklærede,  at  han  strax  selv  vilde 
hente  Bogen  i  Bibliotheket  —  han  havde  Nøg- 
lerne hos  sig. 

Det  var  henimod  Midnat,  og  han  som  alle 
Andre  vidste  meget  godt,  at  der  gik  det  Ord 
om  den  store  Bibliotheks-Sal,  at  det  spøgede  der. 

Artilleristen,  som  stod  paa  Post  i  Tøihuus- 
gaarden,  havde  oftere  ved  Midnat  seet  et  Spø- 
gelse oppe  i  et  af  Salens  Vinduer. 

Da  Moldenhawer  nu  havde  lukket  sig  ind 
igjennem  de  tre  Gangdøre,  aabnede  han  den,  som 
fører  ind  i  den  store  Sal  fra  Contoiret.  Maanen 
skinnede  ind  paa  det  sort  og  hvidt  tavlede 
Marmorgulv,  og  den  lange  Række  af  Reoler  ka- 
stede   deres    Skvgger    hen    over    Gulvet.        Han 

•    CO 

havde  neppe  gjort  nogle  Skridt,  før  han  paa  den 
ene  Side  seer  en  Skikkelse  passere  bag  en  Reol 
hen  bag  en  anden.  Han  gaaer  videre  frem  og 
seer  det  Samme  gjentage  sig  mellem  to  andre 
Reoler;  men  han  gik  uforfærdet  videre.  Dette 
Syn  gjentog  sig  saalænge,  at  han,  altid  forføl- 
gende, gav  sig  til  at  anraabe  Skikkelsen  med 
sin  Stentorstemme.  Men  altid  veeg  den  vi- 
dere og  videre  og  kom  tilsidst,  ved  Salens  Ende, 
ind  bag  de  paatvers  opstillede  Reolrækker.  — 
Moldenhawer  fulgte  kjækt  efter.  —  Endelig  staaer 
han  der  foran  Noget,  der  lignede  et  stort  laadent 
Dyr  —  en  Bjørn  eller  noget  Saadant!  —  Havde 
det  været  mig,  var  jeg  neppe  gaaet  videre,  om 
jeg  var  kommen  halv  saa  langt.  Men  han  gik 
lige  paa.  Og  hvad  var  det  saa?  —  Eckardt  — 
den  gamle  Bibliothekssecretair  Eckardt !  —  I  en 
Bjørneskiudspels  og  laaden  Hue  pleiede  denne 
Særling  undertiden  at  overnatte  i  Bibliotheket, 
for  ikke  at  have  den  Uleilighed  at  gaae  til  sit 
eensomme    Hjem    om    Aftenen.      Da   han    havde 

hørt  Nogen    nærme    sig    paa    Trappen,    var    han 
flygtet  ind  i  Salen. 

Saaledes  oplystes  dette  Spøgeri;  men  Sagnet 
lever  endnu  blandt  Artilleristerne,  og  formodentlig 
har  Skildvagten,  som  oprindeligt  udbredte  Histo- 
rien om  Spøgeriet,  virkelig  seet  —  den  gamle 
Eckardt  deroppe. 


Endnu  maa  jeg  fortælle  en  Historie  fra  Bi- 
bliotheket,  som  kan  have  større  Interesse.  Den 
angaaer  Tyveriet  af  Guldhornene  paa  Kunst- 
kammeret. Vel  har  den  slet  Intet  med  min  Bio- 
graphi  at  gjøre,  men  jeg  har  engang  ladet  mig 
den  fortælle  af  Kunstkammer-Forvalteren,  Lorents 
Spengler,  og  det  var  Skade,  om  den  skulde  dø 
med  mig. 

Jeg  fortæller,  som  Spengler  fortalte : 
En  Guldsmed  1  Kjøbenhavn,  ved  Navn  Hey- 
denreich,  havde  engang  i  1803  eller  1804,  ved 
at  see  »Kunstkammeret«,  saaledes  forelsket  sig 
i  »Guldhornene«,  at  han  besluttede  at  stjæle 
dem.  Men  da  der  ikke  var  nogen  Udsigt  til  at 
komme  ind  i  dette  stærkt  aflaasede  Pulterkammer 
ad  den  sædvanlige  Vej,  udfandt  han,  at  der  fra 
det  store  Kongelige  Bibliotheks  Læsesal  kun  var 
en  aflaaset  Dør   ind    til    et   lille  Kammer   og   fra 

dette  en  anden  Dør  ind  til  den  Sal,  hvor  Glas- 
skabet med  Guldhornene  var  opstillet. 

Han  fattede  altsaa  den  Plan,  at  bane  sig  en 
Vei  til  sine  Ønskers  Maal  gjennem  Bibliotheket. 

Men  for  at  komme  op  i  Læsesalen  skulde 
han  passere  et  Par  Jerndøre ,  foruden  et  Par 
andre  almindelige  Døre,  og  Nøglerne  til  alle  disse 
Bibliotheksdøre  hang  i  et  Nøgleknippe,  som  den 
gamle  Fyrbøder,  Jørgensen,  havde  i  sin  Varetægt. 

Men  naar  man  ret  har  forelsket  sig,  bli- 
ver man  opfindsom  og  sindrig,  og  om  Veien 
er  nok  saa  lang,  giver  man  sig  ind  paa  den,  ledet 
af  sin  brændende  Kjærlighed. 

Hvad  gjorde  nu  Guldsmeden?  —  Han  ka- 
stede sig  paa  Studeringerne.  Hver  Dag  benyttede 
han  i  lang  Tid  Læsesalen,  fordybet  i  Bøger, 
men  med  en  Skjælm  bag  Øret,  og  blev  tilsidst, 
som  en  daglig  Gjæst  deroppe,  kjendt  af  In- 
spekteuren,  Budet  og  Fyrbøderen  som  en  Mand, 
der  studerede  umaadelig  flittigt,  saa  at  den  Tid, 
da  Læsesalen  almindeligt  stod  aaben,  langtfra 
var  tilstrækkelig  for  hans  Studier. 

Paa  denne  Maade  kom  han  omsider  saa  vidt, 
at  han  af  Jørgensen  fik  Tilladelse  til  at  indfinde 
sig  en  Timestid  tidligere,  medens  Fyrbøderen  gik 
omkring  i  sine  Kakkelovns-Forretninger,  og  her- 
med havde  Speculanten  gjort  et  stort  Fremskridt, 

thi  den  nærmest  elskede  Gjenstand  var  for  Øie«- 
blikket  Jørgensens  Nøgleknippe,  og  dette  kunde 
jo  den  gamle  Fyrbøder  dog  nok  tilfældigviis  en- 
gang komme  til  at  lægge  fra  sig,  medens  han 
syslede  omkring. 

Det  var  ganske  rigtigt  beregnet.  Det  lyk- 
kelige Øieblik  indtraf,  da  Jørgensen  engang  lod 
sine  Nøgler  ligge  paa  Bordet  og  var  saa  længe 
fraværende,  som  Guldsmeden  behøvede  for  i  blødt 
Vox  at  tage  Aftryk  af  alle  Nøglerne.  Nu  var 
altsaa  Studeringerne  paa  Læsesslen  i  det  Væ- 
sentligste tilende,  men  af  Kjærlighed  til  Stedet 
vedblev  han  dog  i  nogen  Tid  at  fortsætte  dem. 

Men  hjemme  i  sit  Værksted  gjorde  han  sig 
nu  et  mere  praktisk  Studium  i  Nøgle-Fabrika- 
tionen og  valgte  mørke  og  sludfulde  Nætter  til 
at  prøve  den  ene  Nøgle  efter  den  anden,  uagtet 
Skildvagten  uden  for  Artillerigaarden  var  tem- 
melig nær. 

Indgangen  til  Bibliotheket  var  dengang  ikke, 
hvor  den  nu  er,  ved  Siden  af  Porten  ind  til 
Artilleriets  Gaard,  men  til  Venstre  i  Portalen. 

Han  kunde  derfor  i  den  mørke  Nat  og  med 
behørig  Forsigtighed  besøge  Læsesalen,  ligesom 
Moldenhawer,  og  dette  skal  han  have  gjort  gjen- 
tagne  Gange,  indtil  alle  hans  Nøgler  vare  fær- 
dige. 

I  Læsesalen  tog  lian  Aftryk  af  Nøglehullet 
ind  til  det  lille  Mellemværelse,  og  herfra  ligeledes 
af  Nøglehullet  ind  til  den  Sal ,  der  gjemte  hans 
Skat. 

Da  han  nu  saaledes  havde  forberedt  alt  det 
Fornødne,  valgte  han  en  mørk  November-Nat  til 
at  stige  ind  til  sin  Elskede,  og  det  lykkedes  des- 
værre kun  altfor  godt.  Han  vendte  ubemærket, 
med  Guldhornene  i  sine  Arme,  tilbage,  lukkede 
ordenligt  allevegne  etter  sig  og  lod  de  respektive 
Nøgler  blive  tilbage,  hver  i  sin  Dør  —  af  Ven- 
skab for  gamle  Jørgensen,  at  man  skulde  see,  at 
det  ikke  var  hans  Nøgler,  der  vare  blevne  be- 
nyttede. 

Nu  skete  hjemme  i  hans  Værksted  det  grue- 
lige Mord.  Efter  saamange  Anstrængelser  og 
en  saadan  Udholdenhed,  var  det  ham  en  smal 
Sag  at  gjennemsauge  og  gjennemhugge  de  koste- 
lige Guldhorn,  hvis  Stumper  og  Stykker  han  med 
Snildhed  gjemte  til  fremtidigt  Brug. 

Men  ved  dette  Arbeide  opdagede  han,  at 
den  ydre  Belægning  af  Guldhornene  var  et  meget 
finere  Guld  end  de  indre  Dele.  Hans  største 
Skat  var  den  ydre  Skal,  men  den  var  for  Øie- 
blikket  stor  nok;  kun  skulde  det  finere  Guld  nu 
skilles  fra  det  mindre  fine,  og  da  der  var  saa 
meget  deraf,  at  dets  Brug  let  kunde  vække  Mis- 

tanke,  gav  han  sig  nu  ind  paa  Falskmøntneriet, 
tog  en  Gipsform  af  en  indisk  Pagode,  og  støbte 
indiske  Pagoder,  der,  som  bekjendt,  er  af  det 
fineste  Guld. 

Saaledes,  drev  han,  uden  at  vække  Mistanke, 
Handel  med  denne  Myntsort,  bekjendt  mellem 
sine  Laugsbrødre  som  dén,  der  af  en  Indiefarer 
havde  tilforhandlet  sig  ægte,  indiske  Pagoder. 

Alle  Undersøgelser  af  Politiet  angaaende  Ty- 
veriet vare  forgjæves.  Det  hele  Bibliotheks- 
Personale  kom  under  Forhør  —  Guldhornene 
vare  forsvundne  og  Tabet  uopretteligt. 

Der  hengik  nu  Aar,  og  tilsidst  fik  man  Andet 
at  tænke  paa. 

Guldsmed  Heydenreich  ernærede  sig  redeligt 
og  solgte  indiske  Pagoder  til  de  andre  Guld- 
smede. —  Kjøbenhavnerinderne  ane  maaskee 
endnu  ikke,  at  de  bære  Guldsmykker  af  de  tabte 
og  besungne  Guldhorn. 

Men  det  fine  Guld  i  Heydenreichs  Gjemme 
fik  omsider  en  Ende  ved  Afsætningen  af  hans 
Pagoder,  og  tilsidst  havde  han  kun  det  mindre 
fine  tilbage.  Handelen  med  Pagoder  var  godt 
i  Gang,  men  den  fine  Guldaare  havde  hørt  op 
at  rinde. 

Da  lod  han  sig  af  sin  Begjærlighed  efter 
Mere    friste    til    at    gjøre    nogle    Pagoder   af    det 

ringere  Guld ,  og  nu  kom  han  ind  paa  en 
Afvei . 

En  anden  Guldsmed,  der  havde  kjøbt  af 
disse  Pagoder,  anlagde  Politisag  imod  Heyden- 
reich ,  fordi  han  havde  handlet  med  falske  Pa- 
goder. Guldsmeden  mødte  for  Politimester  Haagen 
i  Politikammeret,  som  dengang  var  paa  Char- 
lottenborg i  Havesalen,  og  erklærede  for  Proto- 
kollen, at  han  havde  kjøbt  sine  Pagoder  af  en 
Skibscaptain,  som  var  »paa  de  lange  Reis  er«. 
Vare  de  falske,  saa  var  han  selv  bleven  bedraget! 

Forhøret  havde  imidlertid  —  uagtet  der  al- 
deles ikke  var  Tanke  eller  Tale  om  Guldhornene 
—  saaledes  mattet  den  hemmelige  Tyv,  at  Sam- 
vittigheden begyndte  at  røre  op  i  ham,  og  Haagen 
var  allerede  nærved  at  hæve  Forhøret,  da  en 
underordnet  Politiembedsmand,  som  i  Stilhed 
havde  lagt  Mærke  til  Heydenreichs  Physiognomi 
og  visse  urolige  Trækninger,  nærmede  sig  For- 
hørsdommeren,  for  at  tilhvidske  ham  sine  Iagt- 
tagelser. Haagen  tog  derfor  fat  igjen  og  fort- 
satte sine  Spørgsmaal,  indtil  den  afmattede  For- 
bryder faldt  ham  ind  i  Talen  med  de  Ord:  »Ja, 
jeg  vil  ligesaa  godt  bekjende,  at  det  var  mig, 
som  stjal  Guldhornene!« 

Med  Udgivelsen  af  Folkesagnene  var  jeg 
stadigt  beskjæftiget  og  havde  heraf  en,  for  mine 
Forhold,  ikke  ubetydelig  Indtægt.  Dog  arbeidede 
jeg  samvittighedsfuldt,  og  Indtægten  forførte  mig 
aldrig  til  at  offre  det  Allermindste  af  min  For- 
fatterære. 

Men  Reisen  havde  ogsaa  givet  mig  Lyst  til 
at  kaste  mig  lidt  ind  paa  Malerkunsten.  —  Jeg 
havde  jo  allerede  tidligere  besøgt  Kunstakademiets 
Skoler,  og  nu,  da  jeg  havde  god  Tid  til  at  fort- 
sætte, tog  jeg  atter  fat  paa  disse  Øvelser,  der, 
uden  at  gjøre  mig  til  Maler,  dog  har  skjænket 
mig  mange  af  mine  reneste  Glæder.  Jeg  gjorde 
der  Bekjendtskab  med  Fearnley,  Troels  Lund 
og  med  Høyen,  som  dengang  endnu  kun  freqven- 
terede  første  Frihaands-Skole,  medens  jeg  var 
avanceret  til  anden,  men  i  Kunstens  Studium 
havde  han  alt  taget  Luven  fra  mig,  en  Retning, 
hvori  jeg  aldrig  havde  tænkt  paa  at  ville  gjøre 
ham  Rangen  stridig. 

Da  vi  første  Gang  mødtes  i  Akademiet,  over- 
raskede det  mig  derfor,  at  han  gjorde  mig  det 
Spørgsmaal,  om  jeg  da  ogsaa  studerede  Kunst- 
historien, siden  jeg  gik  i  Akademiet,  hvortil  jeg 
svarede,  at  jeg  blot  vilde  lære  lidt  af  Kunsten 
selv;  dens  Historie  brød  jeg  mig  ikke  saa- 
meget  om. 

Der  havde  lige  siden  December  forrige  Aar 
været  Symptomer  paa,  at  der  imellem  Ida  Holten 
og  mig  var  en  gjensidig  voxende  Tilbøielighed, 
og  næsten  dagligt,  naar  jeg  besøgte  Broderen, 
havde  jeg  den  Glæde  at  vexle  et  Par  Ord  med 
hende  —  Repliker,  som  efterhaanden  fik  større 
Betydning. 

Naar  jeg  om  Aftenen  kom  derover  paa  den 
anden  Side  af  Torvet,  blev  jeg  som  oftest  iud- 
buden  til  at  blive,  og  det  kunde  snart  ikke  heller 
undgaae  de  Andres  Opmærksomhed,  at  der  mellem 
mig  og  denne  livlige  og  freidige  unge  Pige  var 
en  vaagnende  Sympathi,  som  de  Ældre  ikke 
syntes  at  misbillige. 

I  en  af  de  mange  Stemninger,  hvori  jeg, 
under  mit  hele  Livs  Gang,  er  ligesom  bleven 
berørt  af  prophetiske  Anelser  og  ofte  skrev 
Smaadigte,  der  næsten  bleve  til,  uden  at  jeg  selv 
forstod  dem  —  i  en  saadan  Stemning  havde  jeg 
i  Januar  ligesom  en  Forudfølelse  af,  hvad  der 
ventede  mig  i  dette  reent  sjælelige  Forhold,  og 
næsten  fraværende  i  mine  Tanker  skrev  jeg  paa 
denne  Tid  følgende  lille  Digt  til  denne  Engel 
paa  Jorden : 

Du,  som  leger  fromt  med  Lilliens  Stengel, 
Vil  Du,  Ida,  være  mig  min  Engel? 
Jeg  var  selv  en  Engel  hos  min  Gud ! 

Vil  Du  vifte  Ro  mig  med  Din  Vinge? 
Vil  Du  mine  Suk  til  Himlen  bringe, 
Engel!    Ak!  —  maaskee  en  Engelg  Brud? 

Fly  da  til  den  naadige  Gud-Fader, 
Sæt  Dig  mellem  Himlens  Englerader 
Salig  ned  paa  Skamlen  for  hans  Fod! 
O.  see  da  herned  og  kjend  mig  atter! 
Glem  mig  ei  i  Himlen,  Jordens  Datter! 
Du  har  kjendt  mig  dog  som  from  og  god! 

Beed  saa  for  mig,   siig,  jeg  er  bedrøvet, 
At  jeg  nu  saalænge  alt  er  prøvet 
At  min  Sjæl  forlænges  efter  Fred! 
Kom  saa  ned  igjen!  Bring  Du  mig  Gaven, 
Eller  lul  mig  sagte  ind  i  Graven,  — 
Alt,  som  Gud  det  vil  af  Kjærlighed! 


Henimod  Udgangen  af  Februar  begyndte  man 
paa  Theatret  Prøverne  paa  mit  Sørgespil  Pile- 
grimen,  og  Løverdagen  den  13de  Marts  d.  A. 
kom  det  til  Opførelse,  første  Gang  til  Fordel  for 
Theatrets  Enkekasse. 

Etatsraad  Holten  havde  taget  en  Loge  i 
første  Etage  for  hele  Familien,  og  Forfatteren 
var  indbuden. 

Hvor  svagt  og  ungdommeligt  dette  Arbeide, 
med  al  dets  forcerede  Tragiskhed ,  endogsaa 
var,  svarede  det  dog  temmeligt  til  hiin  Tids 
dramatiske   Fordringer,     og    Publikum    var    ialt- 

fald  meget  overbærende.  Men  det  var  mig  des- 
uagtet en  ikke  ringe  Pine,  saaledes  at  sidde 
opstillet  i  Baggrunden  af  Logen,  da  jeg  havde 
Følelsen  af  at  være  Gjenstand  for  en  ubehagelig 
Opmærksomhed.  Det  gik  imidlertid  hen  under 
en  vistnok  altfor  rundhaandet  Applaus,  men  da 
5te  Akt  skulde  begynde,  kunde  jeg  ikke  udholde 
denne  Sjæleangst  længere,  jeg  forlod  Logen  og 
vandrede  rundt  om  Hesten  paa  Kongens  Nytorv, 
indtil  det  Hele  var  forbi,  og  jeg  havde  erfaret, 
at  mit  Sørgespil  var  blevet  meget  godt  modtaget. 
Men  jeg  lovede  mig  selv,  at  jeg  aldrig  skulde 
komme  paa  den  Galei  igjen,  hvilket  Løfte  jeg, 
som  bekjendt,  ikke  har  holdt. 


En  Formiddag  efter  denne  i  mit  Livs  Hi- 
storie saa  mærkelige  Begivenhed  —  jeg  troer  i 
Juni —  sad  jeg  ved  mit  Skrivebord,  i  al  æsthetisk 
Comfort,  med  Ryggen  vendt  mod  Døren,  da  der 
bankedes  paa.  Ved  mit  »Kom  ind!«  dreiede  jeg 
endnu  ikke  Hovedet,  men  da  jeg  løftede  Øjet 
fra  Papiret,  overraskedes  jeg  ved  at  see  en  op- 
løben Dreng,  af  et  ganske  besynderligt  Udseende, 
staa  ved  Døren  med  et  dybt  theatralsk  Buk  ned 
mod  Gulvet.  Sin  Kaskjet  havde  han  allerede 
kastet  fra  sig  ved  Døren,    og   da   han    reiste  sin 

lange  Figur  i  en  forslidt  graa  Frakke,  hvis  Ærmer 
ikke  kunde  naae  de  udmagrede  Haandled,  mødte 
mig  et  Par  smaa,  ehinesiske  Øine,  der  trængte 
til  en  chirurgisk  Operation,  for  at  faa  fri  Udsigt, 
bagved  en  stor,  fremragende  Næse.  Om  Halsen 
havde  han  et  broget  Kattuns  Tørklæde,  saa  fast 
snøret,  at  den  lauge  Hals  ligesom  bestræbte  sig 
for  at  undslippe,  kort  sagt,  en  overraskende  Skik- 
kelse, der  blev  endmere  paafaldende,  da  han  med 
et  Par  Skridt  fremad  og  et  gjentaget  Buk,  be- 
gyndte sin  pathetiske  Tale  saaledes:  »Maa  jeg 
have  den  Ære,  at  udtale  mine  Følelser  for  Skue- 
pladsen i  et  Digt,  som  jeg  selv  har  skrevet?« 

I  min  Overraskelse  indlod  jeg  mig  ikke  en- 
gang paa  en  Bevægelse,  førend  han  var  midt  inde 
i  Deklamationen,  og  da  han  "havde  sluttet  med 
en  anden  Bukning,  fulgte  umiddelbart  Anmeldelsen 
af  en  Scene  af  Hagbarth  og  Signe,  en  Fore- 
stilling, hvori  han  overtog  alle  Rollerne. 

Jeg  sad  stum  og  ventede  paa  en  Mellemakt, 
der  kunde  skaffe  mig  Leilighed  til  et  Spørgsmaal 
og  et  Svar.  Men  forgjæves;  Forestillingen  førte 
mig  fra  den  ene  Scene  i  den  Tragedie  til  en 
anden  Scene  i  den  Comedie,  og  da  han  tilsidst 
var  kommen  til  en  Epilog,  som  han  ogsaa  selv 
havde  skrevet,  sluttede  han  med  adskillige  thea- 
tralske  Buk,    greb   sin   Kaskjet,    der  laa  som  en 

gabende  Tilskuer  ved  Døren,  og  —   væk  var  han 
ned  ad  Trapperne! 

Om  Middagen  spiste  jeg  hos  Holtens,  og  der 
kom  jeg  ved  Bordet  til  at  fortælle  om  dette  mær- 
kelige Besøg. 

»Xaa,  har  han  allerede  været  hos  Dig?<-  — 
afbrød  Christian  Holten.  —  »Hvem?«  spurgte 
jeg.  «Han  — den  Dreng,  som  er  løben  fra  Odense, 
for  at  komme  til  Theatret!« 

Nu  erindrede  jeg,  at  Weyse  havde  fortalt 
om  en  mærkeligt  begavet  Dreng,  som  han  og 
Flere  havde  lovet  at  interessere  sig  for,  og  for 
hvem  Professor  Guldberg  havde  aabnet  en  maa- 
nedlig  Subskription.  Deraf  forklaredes  nu  det 
Hele,  Drengen  gik  saaledes  omkring  og  takkede 
sine  Velgjørere. 

Og  hvad  hed  saa  denne  Dreng? 

Nu  kan  man  med  Glæde  og  med  Taarer  i 
Øiet  sige  det  uden  at  fornærme  eller  i  nogen 
Maade  at  nedsætte  ham,  nu,  da  han  er  blevet 
en  Yndlingsdigter,  ikke  blot  i  Danmark,  men 
næsten  over  hele  Guds  grønne  Jord ! 

Det  var  Hans  Christian  Andersen? 

Men  han  var  min  Ven,  førend  han  blev  ver- 
densberømt, og  førend  man  i  hans  Fødeland  havde 
faaet  Øinene  op  for  den  i  ham  boende  Genius. 

Koldfeberen,  som  i  Strasburg  forrige  Aar 
var  bleven  sat  ved  Hjælp  af  en  Mængde  Chinin, 
indfandt  sig  nu  i  Juni  Maaned  saa  voldsomt  og 
afkræftende,  at  jeg  endog  et  Par  Gange  be- 
svimede. 

Dr.  F.  Howitz,  som  jeg  kjendte  fra  Fru  Gyl- 
lembourgs Huus,  blev  kaldet  til,  og  da  han  havde 
undersøgt  min  Tilstand,  gjorde  han  strax  den 
Bemærkning,  at  jeg  havde  næsten  ingen  Puls. 
I  meget  exalterede  Udtryk  beskrev  jeg  ham,  at 
jeg  igrunden  havde  det  fortræffeligt,  og  at  det 
var  mig  mærkeligt,  med  hvilken  Fylde  min  poe- 
tiske Aare  i  disse  Dage  strømmede.  Da  han 
hørte  dette,  erklærede  han,  at  jeg  i  høi  Grad 
trængte  til  Lægehjælp,  og  den  fik  jeg. 

Efter  min  Helbredelse  takkede  jeg  ham  skrift- 
ligt, og  han  sendte  mig  Honoraret  tilbage  med 
en  Billet,  som  jeg  har  bevaret: 

«Vel  hedder  det: 
<-Un  noble  esprit  peut  sans  honte  et  sans  crime 
Tirer  de  son  travail  un  tribut  legitime«  ■>. 
Men  jeg  vil  bevise,  og  det  med  at  rime, 
At  deres  tribut  er  non  legitime.  — 
Non  decimat  Clericus  Clerico, 
Og  Poeter  er'  vi  dog  begge  To ; 
In  utraque  arte  apollinari 
Staaer  Digter  og  Doctor,  saa  at  sige,  al  pari, 

Ergo,  Poet  og  Bibliothekar! 

Af  dem  tilkommer  mig  ei  Honorar! 

I   det   Sted   vil  jeg   bede  Dem  fremdeles   at 
beære  med  Deres  Tillid,  i  lignende  Tilfælde, 

Deres 
Chvn.  d.  20.  Juny  1820.  F.  Howitz. 


I  Juli  var  jeg  igjen  saa  godt  ved  Kræfter, 
at  jeg,  efter  en  Indbydelse  fra  Holtens,  kunde 
deeltage  i  en  uforglemmelig  Udflugt  med  den  hele 
Familie  i  et  Par  Dage  til  Fredensborg.  Det  var 
Løverdagen  den  8.  Juli,  at  det  for  største  Deel 
ungdommelige  Selskab  rullede  paa  et  Par  store 
saakaldte  holsteenske  Vogne  ud  ad  Veien  under 
megen   Fryd   og   Glæde. 

Om  Natten  bleve  vi  alle  indkvarterede  i 
Gjæstgivergaarden  i  Fredensborg  og  tilbragte  hele 
Søndagen  i  disse  mig  hidtil  ubekjendte  Egne. 

Men  en  længere  Udflugt  forestod.  Det  blev 
nemlig  arrangeret,  at  jeg  med  Christian  Holten 
i  Sommerferien  skulde  gjøre  en  Indenlandsreise, 
og  paa  denne  besøge  Faderens  Svoger,  Justits- 
raad  Manthey  paa  Falkensteen  ved  Slagelse, 
derfra  til  Sønnens  forhenværende  Lærer,  Pastor 
Sundbye  i  Bariøse  i  Fyen,  og  endelig  til  Stift- 
provst Kruses  Familie  i  Randers. 

Med  en  rød  Postillon  paa  Bukken  rullede  vi 
over  Valbybakke  ud  ad  Roeskilde  Kongevei  og 
naaede  om  Aftenen  Falkensteen,  hvor  Familien, 
netop  ved  vor  Ankomst,  var  ved  at  kjøre  til  et 
Bal  i  Skoven  ved  Antvorskov. 

Vi  vare  naturligviis  strax  færdige  til  at 
følge  med. 

I  fire  Dage  benyttede  jeg  dette  Ophold  paa 
Herregaarden  til  antiquariske  Excursioner  i  Om- 
egnen og  samlede  der  en  Deel  Folkesagn. 

Af  en  gammel  Skandse  «Trælleborg»,  ved 
Bjerreby,  optog  jeg  en  Tegning  og  sendte  den, 
med  en  Beskrivelse,  til  den  Antiquariske  Com- 
mission  i  Kjøbenhavn,  med  hvis  Secretair,  Can- 
celliraad  Thomsen,  jeg  stod  i  venskabelige  For- 
hold, og  modtog  Aaret  efter  en  meget  forbindtlig 
Skrivelse  af  20.  December  1821,  undertegnet  af 
hele  Commissionen. 

Efter  lignende  daglige  Excursioner,  paa  hvilke 
vor  Vert  var  mig  en  altid  rede  Ledsager,  forlode 
vi  Falkensteen  og  ankom  i  Mørkningen  til  Korsør, 
hvor  vi  traf  Admiral  Lindholm  med  Familie,  og 
gjorde  Overreisen  til  Nyborg  samme  Nat  med 
Admiralens. 

Næste  Middag  naaede  vi  Odense.  Her  be- 
søgte jeg  Redacteuren,  Hr.  Hempel,  og  en  mig 
hidtil  ubekjendt  Correspondent,  lir.  Mathias  Win- 

ther,  der  at  Interesse  for  min  Samling  af  danske 
Folkesagn  allerede  længe  havde  været  en  nid- 
kjær Medsamler  og  blev  det  fremdeles. 

Fra  Odense  gik  Veien  til  Bariøse  Præste- 
gaard ,  hvor  vi  traf  den  nydelige  og  høist  elsk- 
værdige Præstekone  alene  hjemme. 

Hendes  Mand  var  til  Liigfærd  i  en  af  Om- 
egnens Byer.  Men  vi  bleve  snart  bekjendte  med 
denne  unge  Kone,  der  hjerteligt  glædede  sig  ved 
den  Fryd,  det  vilde  forvolde  hendes  Sundby  at 
see  Christian  Holten  i  Bariøse. 

Det  var  en  lille  Idyl,  vi  levede  den  Efter- 
middag. Efter  Maaltidet  fulgte  Præstekonen  os 
ud  igjennem  en  hosliggende  Skov,  hvor  hun  havde 
sat  sin  Mand  Stevne.  Den  kjære  Præst  kom 
hende  her  imøde,  munter  og  glad,  som  han  altid 
var,  og  jublede  i  høien  Sky  ved  paa  Afstand  at 
see,  hvem  det  var,  hun  bragte  med  sig. 

Denne  Præst  var  et  af  de  Mennesker,  som 
man  strax  i  det  første  Møde  lærer  at  kjende  og 
aldrig  glemmer  efter  det  andet.  Han  var  en 
rigtig  glad  Christen;  alvorlig  indtil  Veemod, 
men  desuagtet  altid  rede  til  at  juble  i  al  Barn- 
lighed og  at  skoggerlee,  naar  der  var  Noget  at 
lee  af,  uden  at  man  et  Øieblik  glemte,  at  han  i 
sin  dybeste  Grund  var  en  stille,  christelig  Præst. 
I  det  inderlige  Forhold,  hvori  han  endnu  stod  til 

sin  kjære  Lærling,  var  jeg  ikke  tilovers,  men  fik 
rigeligt  min  Deel  af  hans  fulde  Hjerte,  og  næste 
Dag  vare  vi  allerede  fortrolige  Venner. 

Om  Søndagen  skulde  han  prædike,  men  da 
Tiden  nærmede  sig,  opdagede  Konen,  at  han  for- 
leden havde  været  i  Tanderup  og  vist  ikke  faaet 
sin  Præstekjole  med  sig  tilbage.  Han  var  nemlig 
ikke  fri  for  at  være  lidt  uefterrettelig  i  alle  saa- 
danne  Sager.  Der  kom  nu  Befippelse  over  Præ- 
stegaarden,  da  Degnen  indfandt  sig,  og  Estafet- 
ten,  som  var  sendt  til  Tanderup,  endnu  ikke  var 
kommen  tilbage  med  Kjolen.  Men  Menigheden 
kom  endda  ikke  til  at  vente  længe  paa  Præsten, 
der  omsider  kunde  vise  sig. 

Om  Eftermiddagen  gjorde  vi  med  ham  og 
Præstekonen  en  sommerlig  Spadseretour  ud  i 
hans  lille  Skov  og  aflagde  Besøg  i  en  Huusmands 
Familie. 

Aftenen,  ligesom  alle  Aftener  i  dette  Huus, 
tilbragtes  i  Samtaler,  der  ikke  vare  lystigere, 
end  at  de  altid  kunde  slaa  over  i  det  Alvorlige, 
og  aldrig  alvorligere,  end  at  vi  Alle  i  det  næste 
Øieblik  kunde  skosgerlee.  Onsdagen  den  2.  Au- 
gust forlede  vi  dette  tarvelige  Elysium,  hvor  jeg 
aldrig  >kulde  komme  mere  som  Øienvidne  til 
Husets  stille  Glæder. 

Faa  Aar  efter  mistede  Sundby  sin  lille, 
smukke,  elskværdige  Kone,  og  dette  Tab  syntes 
han  ikke  at  kunne  bære.  Jeg  skrev  oftere  til 
ham  og  han  til  mig,  men  da  jeg  efter  nogle  Aar 
saa  ham  igjen,  var  han  ikke  længer  den  Samme. 
Han  besøgte  os  i  Kjøbenhavn,  men  var  syg,  og 
døde  i  Vanvid  paa  Hospitalet. 

Altsaa  Onsdag  Morgen  forlode  vi  Bariøse, 
ledsagede  af  Sundby  og  hans  Svoger,  Dr.  Miihrer. 
Om  Eftermiddagen  kom  vi  til  Middelfart  og  Fre- 
dericia og  næste  Morgen  til  det  deilige  Veile, 
hvorfra  vi  besøgte  Jellinge  Høiene,  ledsagede  af 
en  lærd  Bondeknøs,  som  havde  læst  den  saxiske 
Grammatik. 

Efter  et  Ophold  i  Randers  og  nogle  Ud- 
flugter derfra  forlod  min  kjære  Reisefælle  mig, 
for  at  besøge  Aalborg,  men  da  jeg  i  Jylland  først 
og  fremmest  ønskede  at  see  den  Præstegaard  og 
besøge  den  Egn,  hvor  min  Moders  Slægt  i  flere 
Generationer  havde  levet,  tiltraadte  jeg  herfra  en 
Vandring  til  disse  hellige  Steder  og  kom  ogsaa, 
efter  en  varm  Marsch,  til  den  paaviste  By  Lyngby 
—  hvor  alle  mine  poetiske  Udgydelser  paa  denne 
Pilgrimsfart  mødte  mig  som  grinende  Dæmoner, 
der  gjorde  sig  lystige  over  mine  barnlige  Svær- 
merier. Det  Lyngby,  jeg  søgte,  laa  paa  en 
en  ganske  anden   Kant  i  Landet. 

Lidt  mismodig  over  denne  Skuffelse,  søgte 
jeg  nu  fremad,  og  da  jeg  over  Aarhuus  var 
kommen  til  Kallundborg,  naaede  jeg  snart  Hol- 
bek, og  da  jeg  var  i  Holbek,  havde  jeg  ikke 
langt  til  Krabbesholm  og  Lindegaarden ,  hvor 
Familien  Holten  muligen  paa  denne  Tid  kunde 
opholde  sig. 

Allerede  Tanken  var  afgjørende. 

Da  jeg  naaede  Krabbesholm,  erfarede  jeg,  at 
Herskabet  ventedes  næste  Dag  til  Lindegaarden. 
Jeg  udhvilede  mig  derfor  hos  Forvalteren  og  gik 
næste  Dag  mine  Længslers  Gjenstand  imøde,  lod 
mig  tage  op  paa  Veien  og  fulgte  den  venlige 
Indbydelse  til  Lindegaardens  Herligheder,  da  der 
endnu  var  adskillige  Dage  tilbage  af  Ferien. 

Lindegaarden  var  allerede  dengang  et  lille 
Paradis,  og  her  modtes  nu,  i  disse  de  skjønneste 
Augustdage,  et  Par  Hjerter,  som  allerede  i  læn- 
gere Tid  ikke  havde  været  ligegyldige  for  hin- 
anden, og  skjøndt  det,  under  de  smaa  idylliske 
Begivenheder,  ikke  manglede  paa  Noveller,  som 
den  ene  Dag  kunde  fortælle  til  den  anden,  kom 
det  dog  aldrig  til  andre  Udtalelser  mellem  Hjer- 
terne, end  dem,  Enhver  gjerne  maatte  høre. 

Fra  denne  Tid  af  var  en  taus  og  stille  For- 
staaelse  imellem  os  nok  —  et  Forhold,  som  vi 
ikke  skjulte  og  ikke  behøvede  at  skjule,    da  den 

hele  Omgivelse  syntes  at  skjænke  det  sit  stumme 
Bifald. 

Saaledes  hengik  den  skjønne  Sommer  1820. 


Det  glade  og  lykkelige  Aar  fik  sin  Solned- 
gang i  mørke  Skyer,  og  i  Novemberdagene  rørte 
bange  Anelser  sig  forunderligt  i  mit  Hjerte,  som 
ogsaa  i  hendes.  Sine  ildevarslende  Drømme  for- 
talte hun  mig  som  i  Spøg.  Mig  varslede  de  som 
bange  Forudfølelser. 

Der  trak  mørke  Skyer  op  over  det  lykkelige 
Hjem;  en  Sygdom,  som  kunde  blive  til  hvad  det 
skulde  være,  havde  angrebet  Broderen,  truede 
begge  Søstrene,  og  mig  berøvede  den  Adgangen 
til  Besøg,  da  det  blev  mig  alvorlig  paalagt  af 
Moderen  at  holde  mig  i   Afstand. 

Den  sidste  Aften,  jeg  endnu  var  samlet  med 
disse  Kjære,  havde  Ida  siddet  med  mig  ved  Bro- 
derens Sygeleie  i  et  Øieblik,  da  vi  følte  Skils- 
missens Nærmelse.  Vi  havde  rakt  hinanden 
Haandeu  med  Betydning,  da  hun  reiste  sig  og 
gik  ind  i  det  næste  Værelse,  hvor  jeg  fulgte  efter. 

Der  aabnede  hun  Klaveret;  Noderne  til 
«  Høstgildet  »>  havde  hendes  Engel  aabnet  paa 
det  rette  Sted,  og  hun  satte  sig  til  at  synge: 

Mit  Liv  svandt  hen  som  Vaarens  Das: 

Saa  herlig  er  dens  Aftenrode. 

Naar  det  er  Herrens  Velbehag, 

Min  Død  jeg  rolig  gaaer  imøde. 

Jeg  slumrer  træt  af  Glæde  hen, 

Og  vaagner  vist  til  Fryd  igjen. 

Det  var  formodentlig  den  sidste  Gang,  at  Sangen 
lød  fra  hendes  Læbe  —  for  mig  var  det  ialfald 
den  sidste  Gang. 

Dog  fik  jeg  Leilighed  til  et  Par  Gange  i 
de  paafølgende  Dage  at  vexle  et  Par  Ord  i  korte 
Møder;  endnu  færdedes  hun  dog  mellem  sine 
Sødskendes  Sygeleier  —  Sophie  var  nu  ogsaa 
angreben  af  Mæslingerne.  —  Ida  forudsagde, 
halvt  skjemtende,  at  Sygdommen  den  næste  Dag 
vilde  naa  hende  selv.     Saaledes  skete  det  ogsaa. 

Men  jeg  saa  hende  dog  endnu  engang,  da 
jeg  gik  til  Bibliotheket.  Et  langt  Blik  fra  Vin- 
duets Rude  fulgte  mig  —  et  langt,  veemodigt 
Blik,  som  sagde  mig,  at  hun  nu  selv  var  syg, 
og  dette  Blik  blev  hendes  Afsked. 

Den  8.  December  var  det  hendes  Fødsels- 
dag; hun  fyldte  kun  sit  syttende  Aar  —  og  siden 
saae  jeg  hende  ikke. 

Min  Angst  og  Uro  steg  med  hver  en  Time; 
de  Oplysninger,  jeg  kunde  indhente,  forøgede 
kun  mine  Lidelser. 

Løverdagaften  faldt  jeg  paa  at  søge  Adspre- 
delse fra  mine  Smerter,  ved  at  tye  hen  i  den 
sædvanlige  glade  Kreds  hos  Moldenhawers,  men 
der  kunde  jeg  ikke  udholde  mine  Venners  muntre 
Stemning  —  jeg  tyede  til  mit  Leie,  men  sove 
kunde  jeg  ikke. 

Da  jeg  næste  Morgen  tidligt  kom  over  til 
Portneren,  for  hos  ham  at  faae  Noget  at  vide, 
var  det.  kun,  at  der  midt  om  Natten  havde  været 
Vogn  ude  for  at  hente  Fenger.  Det  var  Søndag, 
°g  jeg  vilde  søge  Trøst  i  min  Psalmebog. 

Men  den  Psalme,  som  laa  for  mig,  da  jeg 
aabnede  Bogen ,  fordrede  Vers  for  Vers  en 
Hengivenhed  i  Guds  Villie  en  Opoffrelse  af 
det  Kjæreste,  som  jeg  ikke  mægtede  at  sam- 
stemme i. 

Jeg  søgte  hen  i  Trinitatis  Kirke,  hvor  Mynster 
skulde  prædike  —  der  maatte  dog  min  arme 
Sjæl  kunne  finde  nogen  Ro  og  Hvile. 

Jeg  kom  ind  i  Kirken.  Psalmesangen  skulde 
just  begynde.  Menigheden  istemmede  allerede; 
efter  Nummeret  paa  Tavlen  opsøgte  jeg  Psalmen 
—  det  var  den  samme  Psalme,  som  jeg  havde 
læst  derhjemme:  jeg  skulde  hengive  mig,  jeg 
skulde  bringe  mit  Hjerte  som  et  Offer  —  det 
følte  jeg  nu  med  Sønderknuselse. 

Saaledes  taler  Gud  til  os  igjennem  sraaa 
Tilfældigheder  og  lader  sine  Tordener  rulle, 
uhørligt  for  alle  Andre,  igjennem  vore  Hjerter. 

Næste  Morgen  var  jeg  bleven  roligere.  En 
Luftning  var  kommen  over  til  mig  om  Bedring. 

Jeg  stod  i  mit  Vindue  og  speidede  histover, 
da  jeg  opdagede  en  ung  Ven  derovrefra,  som 
stod  nede  paa  Gaden,  ligesom  i  Tvivl,  om  han 
skulde  gaa  op  til  mig  eller  ikke.  Jeg  vinkede 
ad  ham,  og  han  traadte  ind  til  mig  med  de  Ord: 
«Ida  er  død  inat!» 

Det  var  mig,  som  om  hele  Verden  var  styrtet 
sammen  over  mig.  Med  et  vildt  Skrig  faldt  jeg 
over  mit  Leie  og  blev  der  liggende  som  bedøvet 
af  Smerte,  indtil  det  gamle  Contoirbud  derovre 
fra,  Mads  Tromholt,  stak  Hovedet  ind  ad  Døren 
og  trak  det  tilbage  med  de  Ord:  «Naa!  Saa  De 
veed  det  alt !  >> 

Da  Døren  næste  Gang  aabnedes,  stod  Idas 
Fader,  min  kjærlige  og  faderlige  Ven,  foran  mig, 
og  under  Kys  og  Favntag  skaffede  de  knuste 
Hjerter  sig  Luft,  og  jeg  hørte  nu  af  hans  dir- 
rende Læber,  hvad  hans  milde  Øie  allerede  saa 
ofte  havde  sagt  mig,  at  han  med  Glæde  havde 
fulgt  sin  Idas  og  min  Kjærlighed,  og  at  det 
havde  været  hans  glade  Tanke,  engang  at  kalde 
mig  sin  Søn. 

Jeg  var  i  længere  Tid  mere  nedbrudt,  end 
jeg  i  nogen  anden  af  mit  Livs  Epoker  havde 
været,  men  Julen  bragte  mig  dog  den  Trøst,  som 
er  udtalt  i  et  lille  Digt,  der  bærer  denne  Over- 
skrift. 

Fra  denne  Dag  af  indtog  jeg  min  Plads  i 
den  sørgende  Kreds,  og  saaledes  sluttede  jeg 
Løbet  af  mine  første  25  Aar  i  Veemod  og  stille 
Taarer. 


Om  den  sørgelige  Vinter,  som  nu  hengik, 
næsten  uden  at  jeg  havde  lagt  Mærke  til,  at 
den  snart  var  tilende ,  har  jeg  ingen  anden  Er- 
indring tilhage,  end  at  Arbeidet  hjalp  mig  som 
en  kjærlig  Trøsterinde. 

I  Sorgens  Huus  kom  den  Ene  den  Anden 
til  Bistand,  ved  paa  det  Bedste  at  skjule  Taa- 
rerne,  og  den  gjensidige  Kjærlighed  fløi  ikke  bort 
med  den   Afdøde. 

Da  Yaaren  kom>  havde  Lindegaarden  endnu 
sine  Blomster,  og  Mindet  sine  vemodige  Glæder, 
og  saaledes  gled  ogsaa  Sommeren  hen,  uden  at 
efterlade  andet,  end  Duggen  i  det  henvisnede 
Blomsterflor. 


219 


Min  Helbred,  som  alt  tidligere  var  bleven 
angrebet,    vakte   Bekymring  hos  mine  Nærmeste. 

Da  Vinteren  kom  med  Bylivet ,  var  jeg 
uskikket  til  det  vanlige  Arbeide  ved  Skrivebor- 
det og  maatte  søge  et  Haandarbeide,  for  at  finde 
Beskjæftigelse. 

Fra  mine  tidligere  Aar  havde  jeg  vundet  en 
vis  Haandfærdighed  i  al  Slags  Paparbeide.  Nu 
laante  jeg  Plads  paa  en  Bogbinders  Værksted, 
for  at  udføre  et  Paparbeide,  som  jeg  vilde  bringe 
den   Afdødes  Moder  paa  hendes  Fødselsdag. 

Saaledes  naaede  jeg  Foraaret  1822,  men 
endnu  uden  at  have  vundet  de  ungdommelige 
Kræfter  tilbage.  Dem  vandt  jeg  først  efterhaan- 
den  tilbage  paa  «Bakkehuset»,  og  da  jeg  i  en 
lille  Bog  allerede  har  udgivet  mine  (»Erindringer 
fra  Bakkehuset«  og  ikke  kan  fortælle  det 
Samme  her,  saa  maa  jeg  nu  for  Løbet  af  et  Par 
Aar  henvise  til,  hvad  der  er  fortalt,  og  her  lade 
det  bero  ved,  hvad  der  hist  er  forbigaaet,  som 
Bakkehuset  mindre  vedkommende. 


Mine  stadige  Besøg  hos  Holtens  og  mine 
Brødre,  ved  Siden  af  Forretningerne  i  Bibliothe- 
ket,  var  det  Eneste,  der  knyttede  mig  til  Kjø- 
benhavn,  og  Løverdagsaftenerne  tilbragte  jeg  ikke 

sjeldent  hos  den  elskværdige  Gartnerfamilie  Pe- 
tersens paa  Frederiksberg  i  idylliske  Stemninger, 
som  jeg  mindes  med  Taknemlighed.  Min  ned- 
brudte Sundhed  gjenoplivedes  ved  den  daglige 
Færden  frem  og  tilbage  mellem  Bakkehuset  og 
Staden. 

I  min  vemodige  Tilværelse  havde  jeg  dette 
Foraar  et  Drømmesyn,  som  blev  staaende,  da  jeg 
vaagnede,  og  opskrevet  som  et  lille  «Digt  i  Drøm- 
me»,  dobbelt  kjært  for  mit  sørgende  Hjerte,  da 
det,  ti  Aar  derefter,  stod  for  mig  som  en  For- 
udsigelse og  mødte  mig  i  Virkeligheden. 

Jeg  meddeler  det  her,  ganske  saaledes,  som 
jeg  allerede  i  hin  Tid  nedskrev  det. 

«Jeg  drømte,  at  jeg  var  —  «om  jeg  var 
paa  Jorden,  jeg  veed  det  ikke;  om  jeg  var  i 
Himmelen,  jeg  veed  det  ikke»  —  men  der 
maa  jeg  dog  nok  have  været,  thi  min  Tilværelse 
var  en  Salighed. 

Jeg  sad  omgiven  af  endeel  elskelige  Børn, 
eller  Engle,  som  legede  rundt  om  mig.  Et  af 
disse  salige  Væsener,  en  elskelig  lille  En,  kom 
oftere  hen  til  mig  og  stod  hos  mig,  lænet  til 
mine  Knæ  og  talede  med  mig. 

«Hvem  er  Du?»  spurgte  jeg,  og  hun  sva- 
rede: «Jeg  er  Din  første  Datter!«  «Det  er  dog 
tungt »,    sagde  jeg,     «at  Du,    som  lever  her  i  en 

saadan  Salighed,  skal  træde  ind  i  en  Tilværelse, 
hvor  der  venter  Dig  saa  uvisse  SkjæbnerN 
Men  hun  svarede  med  nogle  Ord,  som  jeg 
dengang  fuldeligt  forstod,  men  som  dog  vilde 
undslippe  mig,  idet  jeg  vaagnede.  Det  var,  som 
om  Sproget  ikke  havde  Ord  til  at  gjengive  det, 
hun  havde  sagt  mig.  I  den  halvvaagne  Tilstand 
kjæmpede  jeg  for  blot  at  beholde  Meningen,  og 
da  jeg  opskrev  min  Drøm,  for  aldrig  at  tabe 
den,  kunde  jeg  kun  udtale  som  Meningen,  at  det 
var  nødvendigt  at  have  gjennemgaaet  Jordelivet, 
for  at  naa  op  til  en  endnu  høiere  Tilværelse.') 

Omtrent  ti  Aar  derefter  saae  min  ældste 
Datter  Lyset  her  paa  Jorden,  og  hun  voxede  op 
som  den  Engel,  jeg  allerede  havde  seet  i  Himlen. 
Og  da  hun,  som  bar  Navnet  Ida,  efter  den  Af- 
døde, vendte  tilbage  til  sit  rette  Hjem,  forlod 
hun  os  glad  og  gudhengiven,  som  en  Engel. 


Paa  Bakkehuset  modtog  jeg  i  denne  Som- 
mer (1822)  Christian  Mohl,  der  som  Mediciner 
havde  været  Candidat  paa  Frederiks  Hospital, 
og  Poul  Møller,  der  forrige  Aar  var  hjemkommen 
fra  sin  Reise  til  China.  Men  jeg  nød  kun  i  kor- 
tere Tid  deres  Omgang,  da  jeg  selv  skulde  gjøre 

en  lille  Udflugt  i  Ferien,  paa  Folkesagnenes 
Vegne. 

Jeg  begyndte  denne  Reise  med  et  Besøg 
paa  Marienborg  hos  min  Ungdoms  Ven,  Peter 
Tutein.  Derfra  vandrede  jeg  omkring  paa  denne 
sagnrige  0,  og  over  Bogø  kom  jeg  til  Falster, 
hvor  jeg  var  indbuden  af  Kammerraad  Schmidt 
paa  Corselitze.  Efter  nogle  Dages  behagelige 
Ophold  i  denne  Familie,  gik  jeg  til  Nykjøbing. 

Som  Antiquar  besøgte  jeg  her  det  gamle 
St.  Hans  Hospital,  der,  som  det  hed,  skulde 
nedbrydes,  for  at  man  af  de  udmærkede  store 
Muursteen  kunde  opfore  et  nyt. 

Det  var  en  mærkværdig  Bygning,  og  jeg 
fandt,  at  det  var  en  Skandale,  at  man  nu  vilde 
nedbryde  den.  Jeg  besluttede  strax  at  skrive 
til  den  antiquariske  Commission  i  Kjøbenhavn,  og 
for  at  give  min  Indberetning  større  Vægt  gjorde 
jeg,  efter  fattig  Leilighed,  en  Tegning  af  det 
Indre  af  denne  Bygning. 

Dette  Indre  forekom  mig  nemlig  særdeles 
mærkeligt,  da  det  paa  engang  var  baade  Syge- 
stue og  Kirke,  saa  at  Patienterne  i  deres  Senge 
kunde  deeltage  i  Gudstjenesten.  Jeg  havde  den- 
gang aldrig  seet  denne  Indretning,  skjøndt  den 
ikke  er  saa  ualmindelig,  som  jeg  troede. 

Medens  jeg  sad  der  og  tegnede,  blev  jeg 
opmærksom  paa  et  gammelt  Billede  med  Fløi- 
døre  over  Alteret,  og  da  jeg  havde  afvasket  et 
Hjørne,  kunde  jeg,  uden  at  være  Kunstkjender, 
dog  nok  see,  at  der  her  bag  det  tykke  Lag  Smuds 
var  Noget,  som  i  al  Fald  burde  nærmere  under- 
søges. 

Da  Hospitalets  Inspecteur,  som  havde  med- 
deelt  mig  Planen  til  Nedriveisen,  nu  tilfældigviis 
aflagde  mig  et  Besøg,  henvendte  jeg  det  Spørgs- 
maal  til  ham:  «Men,  naar  nu  Hospitalet  bliver 
nedrevet,  hvad  bliver  der  vel  saa  af  Maleriet 
derhenne?«  —  «Jo,  det  bliver  solgt  paa  Auc- 
tionen!«  —  «Hvad  troer  De,  at  det  vil  gaae  i?»  — 
«Aah!    Jeg  tænker  en  sex  eller  syv  Rigsdaler !» 

Det  lod  til,  at  den  omtalte  Auction  var 
nærforestaaende ,  men  derefter  kunde  jeg  dog 
ikke  blive.  «Hør»,  sagde  jeg,  «gjør  mig  den 
Tjeneste  at  kjøbe  det  til  mig,  og  henvend  Dem 
angaaende  Betalingen  til  Kammerraad  Schmidt 
paa  Corselitze.     Jeg  skal  underrette  ham.» 

Han  lovede  det.  Jeg  skrev  til  Schmidt  og 
henviste  ham  til  den  antiquariske  Commission, 
med  hvilken  han  stod  i  jevnlig  Correspondance. 
Jeg  fik  min  Indberetning  angaaende  Hospitalet 
færdig,  ligesom  min  Tegning,  og  afsendte  det 
lide,  inden  jeg  drog  over  til  Laaland. 

Men  førend  jeg  reiser  videre,  maa  jeg  dog 
strax  her  meddele  det  endelige  Udfald  af  disse 
mine  dilettantmæssige  Bestræbelser. 

Hospitalet  blev  ikke  nedrevet;  det  staaer 
der  den  Dag  i  Dag  og  vil  staa  en  god  Tid  endnu. 
Jeg  modtog  en  Taksigelsesskrivelse  fra  Comniis- 
sionen.  Men  Malenet?  —  Jeg  glemte  det!  Der 
kom  Andet  imellem,  blandt  Andet  en  Uden- 
landsreise  i  et  Par  Aar ,  og  det  var  næsten 
forsvundet  af  min  Erindring.  Da  jeg  nogle 
Aar  efter,  var  kommen  hjem  fra  Reisen,  blev  jeg 
af  min  gamle  Ven,  Justitsraad  Thomsen,  med 
mange  mig  ubegribelige  Ord  og  Fagter,  op- 
fordret til  en  Dag  at  indfinde  mig  i  den  Oldnor- 
diske Samling,  der  var  Noget,  jeg  skulde  see, 
han  vilde  ikke  sige  mig,  hvad  det  var. 

Der  viste  han  mig  nu  en  Altertavle  med 
Fløie,  malet  af  en  gammel,  nederlandsk  Mester, 
forestillende  «De  hellige  tre  Kongers  Tilbe- 
delse«, og  den  ene  af  Kongerne  —  Portraitet  af 
Kong  Hans. 

Jeg  fandt  det  Altsammen  meget  mærkvær- 
digt, men  blev  først  overrasket,  da  Thomsen 
yttrede:  «Det  kan  vi  takke  Dem  for!»  —  «Mig! 
Hvorledes?«  —  «Det  er  det  Billede,  som  vi  har 
faaet  sendt  fra  Schmidt  paa  Corselitze.»  —  «Ah! 
Ja  saa!»    saa  forstod  jeg  det,    og  jeg  fandt,    at 

det  var  et  ganske  godt  Udbytte  af  min  Reise  til 
Falster,  da  dog  Hospitalet  ogsaa  blev  reddet. 


Efterat  jeg  havde  touret  om  paa  Laaland  og 
faaet  adskillige  gode  Sagn  i  min  Pose,  kom  jeg 
en  varm  Middag  til  Kjøbbeløv,  hvor  jeg  indkvar- 
terede mig  i  Kroen.  Et  Par  Gaarde  derfra  laa 
Præstegaarden,  og  i  denne  sad  der  en  theologisk 
Student,  som  jeg  havde  stor  Lyst  til  at  besøge, 
det  var  —  Christian  Winther. 

Jeg  havde  en  Slags  Formodning  om,  at  han 
der  holdtes,  om  ikke  just  i  Stuearrest,  saa  dog 
med  lidt  Strenghed  til  Bogen  af  den  velærvær- 
dige Stedfader,  og  jeg  var  altsaa  ikke  vis  paa, 
at  et  Besøg  af  en  Kammerat  fra  Kjøbenhavn, 
vilde  blive  godt  optaget  der  i  Huset.  Men  see 
min  Ven  vilde  jeg  dog;  idetmindste  skulde  han 
vide,  at  jeg  havde  været  nærved  at  banke  paa 
Døren. 

Jeg  skrev  derfor  paa  et  Stykke  Papir  de 
første  Linier  af  et  af  mine  Digte,  hvortil  Chr. 
Winther  engang  havde  componeret  Musiken: 

«Jeg  kommer  med  Sang  og  med  Spil! 

Jeg  kommer  med  Suk  og  med  Taarer  — » 
o-i   -endte  denne  Billet  med  en  lille  Dreng  hen  i 
Præstegaarden. 

15 

Længe  ventede  jeg  ikke  paa  Svaret. 

I  lystige  Spring  saae  jeg  strax  ham  selv 
komme  farende  ned  til  Kroen,  for  at  hente  mig 
hjem.  Jeg  syntes  at  kunne  spore  Befrielsen  i 
alle  hans  Bevægelser,  idetmindste  havde  jeg  Fø- 
lelsen af,  at  han  var  som  en  undsluppen  Fugl, 
og  den  gamle,  elskværdige  Provst  Rasmus  Møller 
modtog  mig  i  al  Venlighed. 

Der  blev  jeg  nu  et  Par  Dage,  indtil  jeg  en 
Nat,  henimod  Daggry,  af  Provstens  Kudsk  blev 
kjørt  ned  til  et  Sted  ved  Stranden,  for  i  en  Fi- 
skerbaad  at  sættes  over  til  Fejø. 

Paa  disse  Smaaøer  Nord  for  Laaland,  Femø 
og  Fejø,  skulde  jeg  undersøge,  hvorvidt  den  af- 
sondrede Befolkning  muligvis  havde  Noget  at  for- 
tælle mig.  Men  Udbyttet  var  ikke  stort,  og  nu 
sad  jeg  et  Par  Dage  adskilt  fra  den  hele  civi- 
liserede Verden,  uden  at  kunne  slippe  bort,  førend 
et  forbigaaende  Skib  kunde  optage  mig  som  en 
Robinson.  Da  en  Damper  omsider  nærmede  sig, 
blev  jeg  af  en  Fisker  sat  ombord  og  kom  saa- 
ledes  tilbage  til  Kjøbenhavn. 


Naar  jeg   endnu   tilføier,    at  jeg   ogsaa   til- 
bragte    stille     og    vemodige    Dage    paa    Linde- 

gaarden,  og  at  mine  literaire  Beskjæftigelser  for- 
nemlig dreiede  sig  om  Folkesagnene,  hvoraf  tre 
Bind  allerede  vare  udkomne  og  havde  gjort  Lykke 
baade  i  Ind-  og  Udlandet,  saa  finder  jeg  ikke 
noget  Videre  at  tilføie  om  denne  Sommer  (1822). 

I  Bibliotheket  havde  jeg  imidlertid,  ved  Siden 
af  mine  Forretninger,  allerede  forrige  Vinter 
foretaget  et  privat  Arbeide,  som,  skjøndt  det 
ikke  for  mit  Vedkommende  blev  til  Noget,  dog 
her  skal  nævnes. 

Jeg  havde  nemlig,  ved  at  gjøre  Bekjendtskab 
med  de  i  Manuscriptsamlingen  henliggende  Co- 
dices  af  Gamle  danske  Viser  fra  Middel- 
alderen, i  Sammenligning  med  den  af  Rahbek, 
Nyrup  og  Abrahamson  besørgede  Udgave,  ikke 
kunnet  værge  mig  imod  den  Mistanke  at  disse 
hæderlige  Udgiveres  Behandling  af  denne  Sag 
havde  været  temmelig  overfladisk  og  saa  at  sige 
letfærdig. 

Ved  nu  at  gjennemgaa  alle  de  i  det  Store 
Kongelige  Bibliothek  værende  Haandskrifter  i  dette 
Fag,  søgte  jeg  først  at  komme  til  Kundskab  om 
Beskaffenheden  og  Antallet  af  de  gamle  Viser, 
der  vare  forbigaaede  af  de  nævnte  Udgivere. 

Af  de  Lister,  som  jeg  forfattede  over  Ind- 
holdet af  hver  enkelt  Codex,  tik  jeg,  ved  disses 

Sammenhold  med  Udgaven,  det  Resultat,  at  der 
endnu  henlaa  et  Antal  af  flere  Hundrede  Viser, 
som  ikke  vare  blevne  optagne,  og  at  de  fleste  af 
dem  kunde  være  ligesaa  gode,  som  mange  af  de 
optagne. 

Jeg  gik  derfor  videre  i  Arbeidet  og  ud- 
strakte det  ogsaa  til  lignende  Haandskrifter  i 
Universitetsbibliotheket  i  Kjøbenhavn  og  Karen 
Brahes  Bibliothek  i  Odense,  og  mit  Udbytte  blev 
derved  forøget  i  Antal  og  Interesse. 

Men  da  de  samme  gamle  Viser  stadigt 
gjentog  sig  i  de  forskjellige  Haandskrifter  med 
Varianter,  Forøgelser  og  Defecter,  stod  jeg  der 
som  i  en  Tørvemose,  hvor  der  til  alle  Sider  var 
nok  at  skjære,  men  hvor  det  gled  ud  under 
Fødderne. 

Det  var  mere,  end  jeg  kunde  komme  ud  af 
alene.  Min  kjære  Collega ,  min  Eftermand  i 
Bibliotheket,  den  gamle,  hæderværdige  Student 
Frederik  Fabricius  sluttede  sig  nu  til  mig  i 
dette  Arbeide,  og  baade  Werlauff  og  Molbech 
skjænkede  vort  Forehavende  deres  levende  In- 
teresse. 

For  at  kunne  komme  til  at  sammenligne 
alle  disse  Gjentagelser  af  den  samme  Vise,  fandt 
vi  det  strax  uomgaaelig  nødvendigt  at  afskrive 
dem    særskilte    paa    flyttelige   Ark,    for   engang, 

naar  alle  disse  Codices  saaledes  vare  udskrevne, 
at  ordne  det  indvundne  Forraad  til  Confrontation 
indbyrdes  mellem  Viserne  og  til  Sammenhold, 
saavidt  de  vare  aftrykte,  med  Udgaven  af  De 
danske  Viser  fra  Middelalderen.  Hvad  vi 
saa  vilde  gjøre,  ja  det  laa  i  en  fjern  Fremtid. 

I  dette  Arbeide  kom  vi  kun  saavidt,  at  vi 
fik  afskrevet  —  jeg  erindrer  ikke  hvormange  af 
disse  Manuscripter,  men  saa  dreiede  Vinden 
mig  om  i  et  andet  Hjørne,  og  Resterne  af  dette 
vort  Arbeide  henlaa  nu  i  adskillige  Aar,  som 
Noget,  jeg  idetmindste  ikke  igjen  kunde  tage 
fat  paa. 

I  en  lille  Brochure,  som  Molbech  i  disse 
Aar  udgav  om  Viserne  fra  Middelalderen, 
har  han  i  en  Anmærkning  hæderligt  omtalt  Ud- 
byttet af  vort  Arbeide. 

Da  senere  Svend  Grundtvig  blev  mig  be- 
kjendt  som  en  yngre  Stridsmand,  der  ikke  fryg- 
tede for  at  optage  det  Arbeide,  vi  saaledes 
havde  ladet  falde,  overgav  jeg  ham  mine  Lister 
og  andre  Forarbeider,  men  hvorvidt  han  har  haft 
nogen  Nytte  deraf,  skal  jeg  ikke  kunne  sige. 
Flere  af  vore  Afskrifter  af  de  omtalte  Codices 
ere,  som  jeg  formoder,  opbevarede  i  Bibliotheket. 

En  Søndag  Middag  havde  jeg,  efter  Sæd- 
vane, været  hos  Holtens  og  skulde  om  Aftenen 
mellem  Kl.  10 — 11  tilbage  til  Bakkehuset  i  et 
uhyggeligt  Novemberveir.  Det  havde  regnet 
den  hele  Dag  og  regnede  endnu,  saa  at  Reisen 
fra  Begyndelsen  af  var  fugtig. 

Som  andetsteds  bemærket,  kunde  man  saa 
nogenlunde  bjerge  sig  fra  Vesterport  og  indtil 
Justitsraad  Kildes  Gaard,  lidt  forbi  Jernporten; 
men  her  stod  jeg  som  ved  Havbredden,  og  kun 
Veien  igjennem  Pludderet  laa  aaben  for  mig. 

Da  jeg  havde  været  i  Selskab,  bar  jeg 
denne  Dag  ikke  Vandstøvler  til  som  sædvanligt 
at  sjappe  igjennem  med.  Jeg  havde  kun  en 
Kavai  med  et  bredt  Slag  over  Skuldrene,  en 
Stok  i  Haanden,  i  Mangel  af  Parapluie,  og  nogle 
Bøger  under  Armen ,  der  selv  skulde  holdes 
tørre.  Der  stod  jeg  og  stirrede  ind  i  Fremtiden. 
Ved  et  Forsøg  med  den  ene  Fod  maalte  jeg 
Dybet ,  men  trak  den  snart  tilbage  paa  det 
Tørre.  Jeg.  kunde  altsaa  ligesaa  godt  springe  i 
det  —  da  jeg  i  det  Samme  hørte  Rummelen  af 
en  Vogn. 

At  være  Gadedreng  et  Øieblik  en  mørk 
Novemberaften  paa  Roeskilde  Kongevei  ,  det 
kunde  jeg  da  nok  under  saadanne  Forhold  være 
bekjendt,  og  jeg  saae  allerede,  at  der  var  Plads 

bagpaa.  Ved  et  Par  Spring  kunde  jeg  altsaa 
komme  til  at  kjøre  indtil  Bakkehuus-Alleen,  og 
saa  havde  jeg  jo  Langbergs  Mark  til  Landings- 
sted.    Som  tænkt,  saa  gjort. 

Der  sad  jeg  bagpaa  Karethen  og  riskerede 
ikke,  at  Nogen  skulde  skrige:    «Slaa  bagN 

Det  var  fortræffeligt!  Jeg  sad  jo  meget 
godt  —  saalænge  det  varede.  Men  kun  altfor 
snart  var  jeg  paa  det  Sted  af  Veien  ,  hvor 
Bakkehuus-Alleen  udmunder.  Jeg  samlede  Bø- 
gerne fast  under  Armen  og  dreiede  mig ,  lidt 
generet  af  min  Stok,  om  paa  den  venstre  Fod  i 
den  runde  Bøile  under  Sædet,  jeg  sad  paa,  for 
at  stige  af — da  jeg,  trods  al  min  Behændighed, 
paa  engang  opdager,  at  jeg  ligger  paa  Ryggen  i 
det  dybe  Pludder  og  trækkes  som  en  Slæde  bag 
efter  Vognen.  Min  venstre  Pod  var  gledet  ind 
i  Ringen  —  Benet  hang  fast  i  Karetbøilen! 
Som  i  en  Rottesax  sad  mit  Been  fast,  medens 
jeg  paa  Ryggen,  i  mit  Kavaislag  som  en  bred 
Slæde,  blev  slæbt  —  ellers  ret  mageligt  — 
igjennem  det  dybe,  uskadelige  Mudder  —  ad 
Roeskilde  til! 

Jeg  var  strax  inde  i  Situationen  og  lod  mig 
temmelig  roligt  slæbe,  medens  jeg  —  det  erindrer 
jeg  tydeligt  —  blev  enig  med  mig  selv  om,  at  det 
ikke  var  værd  at  gjøre  Anskrig  til  Kudsken,  før 

det  var  afgjort,  at  jeg  ikke  kunde  hjælpe  mig 
selv.  Thi  hvilken  Skam,  at  findes  «bag  paa» ; 
der   kunde   jo   være  Damer   inde   i   Reisevognen! 

Efter  nogle  saadanne  Betragtninger  gjorde 
jeg  som  Gymnastiker  Forsøg  paa,  ved  Hjælp  af 
det  saakaldte  «Reiespring»,  at  faa  det  stakkels, 
mig  tilhørende  Been  kastet  lidt  længer  ind  i 
Ringen,  saa  langt  ind,  at  jeg  kunde  støtte  Læggen 
imod  Ringen  og  Taaspidsen  imod  det  overliggende 
Karretbrædt,  og  det  lykkedes.  Nu  kunde  jeg  ved 
denne  Manoeuvre  løfte  min  Krop  op  af  Dybet, 
saa  langt,  at  jeg  med  den  ene  Haand  kunde  naa 
at  faa  et  Tag  i  den  ene  af  de  bagudbøiede  Vogn- 
fjedre, og  der  sad  jeg  ridende  som  en  Poppegøie 
i  Ringen. 

Nu  gik  Resten  af  sig  selv.  Med  et  Spring 
var  jeg  i  den  kjære  Frihed  —  men  i  hvilken 
Tilstand!  Mine  Bøger,  min  Hat,  min  Stok  — 
hvor  var  Alt  dette  henne? 

Paa  Tilbagetoget  mellem  Slotskroen  og  Al- 
leen fik  jeg  det  dog  nogenlunde  samlet  op,  og 
endskjøndt  jeg  ikke  var  uden  Smerter  i  det 
mishandlede  venstre  Been,  naaede  jeg  dog  Bakke- 
huset, som  om  det  havde  været  i  det  deiligste 
Veir;    med  Snavset   var  jeg  jo   bleven  fortrolig. 

Vinteren  1822 — 23  var  ualmindelig  mild  og 
kort  paa  Bakkehuset.  Fru  Rahbek  havde  glemt 
sine  exotiske  Planter  ude  i  Haven,  og  de  over- 
vintrede derude  uden  at  tage  Skade. 

Den  13.  December  bragte  hun  mig  paa  min 
Fødselsdag  en  Bouket  derude  fra,  og  den  23. 
Januar  1823  bragte  jeg  hende  en  anden  fra 
Marken. 

I  de  tidlige  Foraarsmaaneder  —  det  maa 
allerede  have  været  i  Februar  —  havde  jeg 
igjen  en  Drøm,  som,  enten  man  nu  skal  tro  paa 
Drømme  eller  ikke,  for  mig  blev  af  afgjørende 
Indflydelse  paa  mit  hele  Livs  fremtidige  Retning 
—  for  ikke  at  sige,  at  den  gik  i  Opfyldelse,  det 
vilde  være  en  Anmasselse. 

Jeg  drømte,  at  jeg  gik  igjennem  en  Bue- 
gang, der  havde  Lighed  med  den,  som  omgiver 
Christiansborg  Slots  Ridebane. 

Jeg  var  iført  min  Reisehabit  fra  1819, 
de  sorte  Tricots  Beenklæder,  Snørestøvlerne,  den 
korte  Frakke ,  Randselen  paa  Ryggen.  Min 
Gang  var  rask  og  blev  ved  hvert  Fjed  lettere 
og  lettere,  mine  Skridt  længere  og  længere  — 
jeg  rørte  neppe  Jorden  —  jea  kunde  flyve! 

Som  en  Svale  strøg  jeg  med  store  Sving 
igjennem  Luften  og  kom  omsider  ind  i  et  stort 
Rum   —   det  var  som  i  en  høi  Kirke. 

Oppe  under  Loftet  var  de  høie  Piller  for- 
bundne med  horizontalliggende  Jernstænger. 

Som  en  lille  Fugl  satte  jeg  mig  paa  en  af 
dem,  og  da  jeg  fra  dette  Stade  saae  ned  i 
Kirken,  var  den  fyldt  af  en  Mængde  Mennesker, 
og  iblandt  dem  opdagede  jeg  Prinds  Christian 
Frederik  og  Prindsesse  Caroline  Amalie  ,  det 
skjønne  Fyrstepar,  som  baade  paa  Sophienholm 
og  i  Ems  havde  vist  mig  saamegen  venlig  Op- 
mærksomhed. 

Det  var  altsaa  i  sin  Orden,  at  jeg  fløi  ned 
og  fremstillede  mig  for  dem. 

Og  da  jeg  stod  der  foran  den  skjønne  Prind- 
sesse, sagde  hun  til  mig:  «Det  er  dog  underligt, 
at  De  saaledes  kan  flyve  !•>  og  jeg  svarede:  «Det 
kommer  deraf,  at  jeg  har  disse  To.  Naar  jeg 
sætter  mig  paa  dem,  saa  kan  jeg  flyve. »  Og 
med  denne  Forklaring  fremviste  jeg  to  firkantede 
Stykker  —  jeg  vidste  ikke  selv,  hvad  det  var 
for  nogle  Gjenstande,  som  jeg  holdt,  een  i  hver 
Haand.  Jeg  gjorde  Experimentet  og  fløi  atter 
op  og  svang  mig  paa  ny  i  den  glade  Flugt. 

Da  jeg  vaagnede,  havde  jeg  først  Indtrykket 
af,  hvor  deiligt  det  var  saaledes  at  kunne  flyve. 
Men  hvad  var  det,  der  hjalp  mig  til  at  kunne 
flyve?  Det  vidste  jeg  ikke.  Drømmen  selv 
stod    levende    for    mig  ;     men    paa    Kjøbenhavns 

Gader  og  i  Bibliotheket  tik  jeg  Andet  at 
tænke  paa. 

Da  jeg  om  Eftermiddagen  traadte  ind  i  Fru 
Rahbeks  Dagligstue  ,  havde  jeg  neppe  lukket 
Døren  efter  mig,  førend  hun  fra  sit  Arbeidsbord 
og  fra  sine  Æsker  udbrød  ved  at  see  mig: 
•  Naa,  Thiele!  jeg  har  drømt  om  Dem  i  Nat. » 

Det  overraskede  mig,  og  jeg  svarede,  at  jeg 
selv  havde  haft  en  underlig  Drøm,  men  først 
maatte  jeg  nu  høre  hendes. 

«Jeg  drømte«,  vedblev  hun  med  sin  sæd- 
vanlige Heftighed  og  Sværmen  i  Udtrykket,  som 
ved  saadanne  Anledninger  ofte  gjorde  en  lille 
Meddelelse  meget  omstændelig  —  «jeg  drømte, 
at  Jec  gik  vea"  Rahbeks  Arm  isjennern  en  Bue- 
gang ,  hvor  der  var  en  Række  af  Nicher  i 
»Muren,  men  de  vare  alle  tomme.  Jeg  spurgte 
Rahbek:  Naar  skal  Thiele  opstille  alle  de  Kunst- 
værker, som  skal  komme  fra  Italien?  Han 
svarede  blot:   «Det  skal  skee  i  bedre  Tider. » 

Uagtet  hendes  og  min  Drøm  vare  saa  for- 
skjellige,  fandt  vi  dog  Begge,  at  der  var  Noget, 
som  samstemmede,  og  den  kjære  Veninde  ud- 
fandt snart,  at  det  maatte  betyde,  at  jeg  skulde 
komme  til  at  reise  til  Italien. 

Paa  en  nærmere  Forklaring  indlode  vi  os 
ikke,     det    var    jo    allerede    nok,     om    det    blot 

betydede  Saameget,  og  hun  jublede  i  Sandhed 
allerede  paa  mine  Vegne  ved  Tanken,  at  jeg 
skulde  til  Rom. 

Fra  nu  af  var  der  næsten  ikke  Tale  om 
Andet  imellem  os.  Den  ene  Tanke  udviklede 
den  anden;  jeg  skulde  studere  Kunsten,  jeg 
skulde  forberede  mig  paa  at  blive  Torkel  Badens 
Eftermand  i  Kunstakademiet ,  men  først  og 
fremmest  skulde  jeg  lægge  an  paa  at  komme  til 
at  reise. 

At  denne  hendes  Forklaring  af  vore  Drømme 
slog  an  hos  mig  og  vakte  Tanker,  der  hidtil 
havde  slumret  sødeligt  i  mit  Bryst,  lader  sig 
let  begribe.  Jo  mere  jeg  tænkte  derpaa,  desto 
klarere  blev  det  mig,  at  min  Fremtids  Vei 
maatte  ligge  paa  denne  Kant.  Men  hvordan 
skulde  jeg  gribe  Sagen  an? 


Den  følgende  Søndag  tilbragte  jeg  i  Kjøben- 
havn  hos  Holtens.  Da  vi  havde  reist  os  fra 
Frokostbordet,  kom  jeg  i  en  Vinduesfordybning 
i  Samtale  med  Christian  Holten,  og  her  betroede 
jeg  ham  de  nye  Tanker,  der  saa  stærkt  havde 
grebet  mig. 

«Du  maa  tale  med  Fader  derom!«  udbrød 
han.      «Det  var  deiligt,  om  Du  kunde  komme  til 

at  reise  til  Italien,  og  jeg,  naar  jeg  er  færdig 
med  min  Examen,  kunde  komme  til  Dig  bag- 
efter!« 

Han  kaldte  sin  Fader  hen  til  Vinduet,  hvor 
vi  stode,  og  sagde  ham,  at  vi  havde  en  deilig 
Plan  at  betro  ham.  Vi  skulde  komme  ind  i 
hans  egen  Stue,  svarede  han.  Vi  løftede  ham 
altsaa  paa  vore  Arme  og  bare  ham  ind  i  Stuen, 
hvor  han  skulde  høre  os. 

Han  havde  allerede  tidligere,  som  fortalt, 
været  interesseret  for  min  Fremtid,  og  da  jeg  nu 
her  i  Korthed  havde  meddelt  ham  min  Plan 
angaaende  Kunstakademiet,  og,  som  en  Betingelse 
herfor,  om  en  Reise  til  Italien,  vandt  den  hans 
fulde  Bifald,  og  dette  saameget  mere,  som  han, 
der  var  en  Søstersøn  af  Abildgaard,  havde  en 
særegen  Interesse  for  Kunsten  og  for  Kunst- 
akademiet. 

«Du"  maa  tale  med  Kongen !»  sagde  han,  da 
jeg  var  færdig  med  mit  Referat.  «Har  Du  aldrig 
før  talt  med  Kongen ?»  —  «Nei,  men  med  Prinds 
Christian.«  —  «Ham  maa  Du  ogsaa  tale  med; 
men  Du  maa  tale  med  Kongen.«  —  «Men  han 
kjender  mig  slet  ikke.»  —  « Har  Du  ikke  skrevet 
Noget,  som  Du  kunde  tilegne  ham?»  —  «Jo!» 
udbrød  jeg ,  »jeg  er  ligeved  at  være  færdig 
med   fjerde   Deel   af  Folkesagnene,    den    er   i 

Trykkeriet.«  —  « Skriv  til  Cabinetsecretairen, 
Justitsraad  Feddersen,  om  at  faa  Kongens  Til- 
ladelse til  at  dedicere  ham  Bogen  —  det  maa 
først  skee!» 

Saaledes  var  det  første  Skridt  gjort,  og  min 
Sag  paa  Bane. 

Den  4.  Marts  1823  modtog  jeg  en  Svar- 
skrivelse fra  Cabinetssecretairen,  at  Hans  Maje- 
stæt allernaadigst  vilde  modtage  Dedicationen. 

I  Bogtrykkeriet  var  man  snart  færdig  med 
de  manglende  Ark,  og  Tilegnelsen  lod  ikke  vente 
paa  sig. 

Det  næste  Skridt  var  en  Audients  hos 
Prinds  Christian  Frederik,  Kunstakademiets  Præ- 
ses, og  hos  ham  fandt  mit  Andragende,  eller 
rettere  mine  Fremtidsplaner,  en  Imødekomst,  som 
overgik  alle  mine  Forventninger. 

Da  jeg  meddelte  ham,  at  jeg  agtede  aller- 
underdanigst at  ansøge  om  et  Reisestipendium, 
bemærkede  han,  at  Akademiets  Fundats  for- 
drede, at  Akademiets  Secretair  skulde  have  haft 
Leilighed  til  at  gjøre  sig  bekjendt  med  Kunsten 
i  Italien  ,  og  at  han  derfor  personligt  vilde 
understøtte  mit  x\ndragende  hos  Kongen;  jeg 
skulde  kun  indgive  min   Ansøgning. 

Saaledes  stod  min  Sag,  da  jeg  første  Gang 
i    mit    Liv    skulde    have   Audients    hos    Kongen, 


239 


først  for  at  overrække  mine  Folkesagn  og 
dernæst  for  at  nedlægge  en  allerunderdanigst 
Ansøgning  om  en  Reiseunderstøttelse  til  et  Par 
Aars  Ophold  i  Italien. 


Dagen  nærmede  sig,  og  jeg  var  lidt  beklemt 
ved  at  skulle  tale  med  Frederik  den  Sjette,  om 
hvis  særegne  Maade  at  møde  de  Ansøgende  paa 
jeg  havde  hørt  Saameget. 

Et  smukt  Exemplar  af  «  Folkesagnene«, 
der  skulde  indbindes  i  rødt  Saffian  med  Guldsnit, 
var  overgivet  til  den  allerede  nævnte  Bogbinder 
P.  F.  Friis,  hos  hvem  jeg  havde  gjort  Æsker. 
Men  da  « Folkesagnene »  vare  udgivne  i  fire 
Samlinger,  og  disse  Bind  ikke  vare  meget  fyldige, 
bleve  vi  enige  om ,  at  det  vilde  give  mere  An- 
se else ,  naar  disse  fire,  tynde  Bind  bleve  ind- 
bundne i  to  Bind  af  større  Førlighed,  og  saaledes 
lovede  Friis  mig  at  besørge  det  smukt  og  saa 
betimeligt,  at  jeg  næste  Mandag  Morgen  Kl.  9 
kunde  søge  Audients  paa  Amalienborg. 

Men  den  gode  Friis  var  ikke  meget  præcis 
i  at  holde  deslige  Løfter.  Endnu  Søndag  Aften 
vare  de  ikke  færdige  fra  hans  Haand,  og  det 
blev    derfor    aftalt    at   jeg    næste    Morgen,    paa 

Veien  til  Amalienborg,  selv  skulde  afhente  dem 
hos  ham  i  Læderstræde. 

Saaledes  skete  det  ogsaa.  Da  jeg  Mandag 
Morgen  henimod  Kl.  9,  pyntet  og  stram  til  Au- 
dientsen,  indfandt  mig  hos  Bogbinderen,  havde 
han  zirligt  indpakket  Bøgerne,  og  Tiden  var  saa 
knap,  at  jeg  i  Hast  fik  min  Pakke  under  Armen 
og  ilede  til  Amalienborg. 

Da  jeg  i  det  store,  tætfyldte  Audientsværelse 
havde  meldt  mig  for  den  jourhavende  Adjutant 
og  havde  Udsigt  til  engang  omsider  at  blive 
indladt  til  Hans  Majestæt,  gik  jeg  hen  i  et  af 
de  store  Vinduesfordybninger,  for  at  udpakke 
Bøgerne,  som  jeg  skulde  overrække,  og  —  for 
hemmeligt  at  nyde  den  Faderglæde,  at  see  mine 
Bøger  i  rødt  Saffian  med  Guldsnit.  Forunderligt! 
Idet  jeg  stod  der  i  denne  forfængelige  Glæde  og 
aabnede  Pakken,  slog  det  underligt  ned  i  mig, 
ved  Synet  af  disse  to  firkantede  Stykker,  at  det 
jo  var  dem,  der  havde  hjulpet  mig  til  at 
kunne  flyve! 

Ved  Audientsen  overraskede  Kongen  mig  ved 
en  Mildhed,  som  jeg  ikke  havde  gjort  Regning 
paa;  han  fortalte  mig  strax,  at  han  allerede 
havde  læst  i  mine  « Folkesagn »,  og  at  de  havde 
interesseret  ham  meget,  og  indlod  sig  iøvrigt  saa 

meget  med  mig,   at  jeg  troede  at  kunne  mærke, 
at  han  var  forberedt  paa  at  tage  imod  mig. 

Angaaende  mine  Planer,  som  jeg  freidigt 
meddelte  ham,  gav  ham  dem  sit  Bifald,  og  hvad 
Reisestipendiet  angik,  modtog  han  min  Ansøgning, 
som  om  den  Sag  allerede  var  approberet. 


Fra  Prinds  Christian  modtog  jeg  efter- 
staaende  Skrivelse ,  den  første  af  de  mange 
lignende,  jeg  har  modtaget  under  hans,  i  alle  de 
følgende  Aar,  stadige  Bevaagenhed: 

Augustenborg,  d.  28.  Marts   1823. 

Min  kjære  Thiele!  Jeg  skulde  egentlig  ikke 
besvare  Deres  Brev  af  6  Mai,  førend  Secretair- 
posten  ved  Akademiet  blev  ledig,  siden  der  ei 
forinden  kan  tages  Hensyn  paa  Deres  for  mig 
yttrede  Ønske ;  men  siden  det  angaaer  Deres 
fremtidige  Bestemmelse,  saa  vil  jeg  ikke  længere 
Jade  Dem  i  Uvished  om  min  Mening,  men  hellere 
sige  Dem  reent  ud,  at  Academiet  for  de  skjønne 
Kunster  ei  kan  være  tjent  med  en  constitueret 
Secretair,  der  endnu  maatte  attraae  flere  Aars 
Fraværelse,  for  at  uddanne  sig  til  sin  Post. 

Ved  det  Kald,  De  føler  til  at  uddanne  sig 
for  Kunstens  Studium,  vil  jeg  tilraade  Dem  at 
forberede  sig  til  at  reise,    for  at  studere  Kunst- 

Historien,  og  til  næste  Aar  at  ansøge  allernaadigst 
Understøttelse  til  en  saadan  Reises  Udførelse, 
hvilken  Ansøgning  jeg  paa  det  Varmeste  skal 
anbefale,  og  dernæst  ved  Hjemkomsten  at  for- 
vente nærmeste  Adgang  til  Professuren  i  Kunst- 
Historie  og  Mythologi  ved   Kunst-Academiet. 

Om  hermed  i  Tiden  kunde  forbindes  Secre- 
tair-  og  Bibliothekarposten ,  det  er  ei  stridende 
mod  Fundatsen,  altsaa  ei  umuligt,  men  det  vil 
komme  an  paa  Deres  Duelighed  til  saadan  Post, 
naar  den  bliver  ledig,  og  afhænger  følgeligen  af 
Tid  og  Omstændigheder. 

Jeg  ønsker,  at  De  maa  gjøre  sig  duelig  til 
at  beklæde  en  af  de  benævnte  Poster  eller  de 
flere  forenede. 

For  Øieblikket  maa  Academiet,  naar  Secretair- 
posten  bliver  ledig,  skride  til  nyt  Valg. 

Velvilligst 
Christian  Frederik. 


Det  havde  ikke  varet  mange  Uger,  førend 
jeg  modtog  Underretning  fra  Cabinettet  om,  at 
Hans  Majestæt  allernaadigst  havde  tillagt  mig  et 
Reisestipendium,  300  Species  aarligt  i  to  Aar  af 
Fonden  ad  usus  publicos. 

Sommeren  hengled  nu  under  glade  Forbere- 
delser til  Reisen. 

Paa  Grund  heraf  flyttede  jeg  fra  Bakke- 
huset, hvor  jeg  nu  kun  aflagde  Aftenbesøg,  altid 
lige  velkommen  hos  mine  Kjære  derude,  som 
hjerteligt  toge  Deel  i  min  Lykke. 

Jeg  flyttede  nu  ind  i  en  Stue  ved  Gammel- 
strand,  lige  overfor  det  nuværende  "Thorvaldsens 
Museum»,  men  dengang  kun  med  Udsigt  til  de 
saakaldte  «Veierboder».  Min  Afreise  var  be- 
rammet til  den  1.  October. 

Fra  Prinds  Christian  Frederik  blev  jeg  igjen- 
mem  hans  Privatsecretair,  Adler,  rigeligt  forsynet 
med  Anbefalings-Skrivelser,  og  da  endelig  Ai- 
reisens lykkelige  Dag  oprandt  for  mig,  havde 
nogle  og  tredive  af  mine  mange  Venner  foran- 
staltet en  Afskedsfest  i  Hotel  d' Angleterre,  hvor 
jeg,  ved  min  faderlige  Vens  Side,  blev  feiret  med 
glade  Sange  og  fulde  Bægere. 


Paa  Dampskibet  til  Kiel  traf  jeg  Hofraad 
Hambro,  som  jeg  kjendte  fra  Holtens,  og  af  ham 
blev  jeg  nu  indbuden  til  at  følge  med  til  Paris 
i  hans  gode  Reisevogn. 

Da  vi  havde  naaet  Hamburg,  førte  han  mig 
til    den     rige    Banquier    Salomon    Heine     —     en 

lille,  ziiriig  Mosait  med  sølverhvidt  Haar  under 
en  sort  Silke-Kalot,  som  med  sit  venligt  —  dog 
lidt  skjelmsk  —  smilende  Ansigt  ganske  indtog 
mig,  især  da  han  præsenterede  mig  for  sin  Kas- 
serer med  Ordre  for  Fremtiden. 

Fra  Hamburg  gik  Reisen,  Nat  og  Dag,  hen- 
over de  murede  hollandske  Klinker,  til  Amster- 
dam. Paa  Stationerne  blev  Provianten  rakt  os 
ind  i  Vognen,  og  efter  et  Par  Dages  Ophold, 
som  jeg  benyttede  til  at  see  mig  lidt  om,  rullede 
vi  igjen  afsted  og  standsede  først  ved  Antwerpen. 

Hambro,  som  var  saa  rig,  at  han  ikke  be- 
høvede at  lægge  Skjul  paa,  at  han  som  Kjøb- 
mand  havde  begyndt  med  at  sælge  Blyanter  og 
franske  Damesko,  var  meget  underholdende  og 
altid  villig  til  at  forklare  en  saadan  Laicus  som 
mig,  hvordan  man   spekulerer  og  gjør  Penge. 

Da  jeg  en  Dag  gjorde  den  naive  Bemærk- 
ning, hvad  saadan  en  Reise  som  denne  dog 
maatte  koste  —  thi  han  øste  stadigt  Guld  ud 
af  en  Læderpose,  som  hang  i  Vognen  —  svarede 
han  mig,  at  naar  han  havde  været  een  Dag  i 
Paris,  saa  var  hele  Reisen  betalt. 

I  Paris  toge  vi  ind  i  Hotel  des  Princes  i 
Rue  Richelieu.  Da  det  endnu  var  Børstid,  ha- 
stede han  ud  af  Vognen  og  overdrog  mig  at  tage 
vore  Værelser  i  Besiddelse,  og  med  de  Ord:   «Til 

Middag  ved  Table  d'hote!»  ilede  han  til  Børsen. 
Da  han  indfandt  sig  igjen  og  havde  taget  Plads 
ved  min  Side,  heldede  han  sig,  smilende  over 
hele  det  runde  Ansigt,  til  mit  Øre:  «Saa,  min 
gode  Thiele!  Nu  har  jeg  faaet  vor  hele  Reise 
betalt!« 

Men  i  dette  Hotel  des  Princes  vilde  jeg  ikke 
blive,  det  var  ikke  for  Smaafolk. 

Næste  Dag  gik  jeg  paa  Jagt  efter  Niels 
Bygom  Krarup  og  andre  Landsmænd.  Langtude 
paa  den  anden  Side  af  Seinen,  i  det  lærde  Quarteer, 
traf  jeg  min  Ven  i  femte  eller  sjette  Etage  paa 
Hjørnet  af  Rue  de  la  Harpe,  i  Café  de  l'Univer- 
sité.  Der  fik  jeg  mig  ogsaa  et  Værelse  tii  mo- 
derat Pris  og  indrettede  mig  paa  det  mest  Oeko- 
nomiske. 

Til  den  danske  Minister  i  Paris,  Baron  Juel, 
havde  jeg  flere  Anbefalinger  at  overbringe,  baade 
fra  Geheimeraad  Møsting  og  fra  Prinds  Christian. 
Jeg  blev  altsaa  strax  indbuden  til  Middag  og 
<naar  jeg  ellers  vilde  gjøre  ham  den  Fornøielse.» 

Et  andet  Brev  fra  Prindsen  havde  jeg  at 
overbringe  Baron  Denon  —  den  berømte  Baron 
Vivant  Denon.  Dette  interesserede  mig  i  langt 
hoiere  Grad  og  gjorde  mig  snart  de  øvrige  over- 
flødige. 

Denon,  som  jeg  næsten   dagligt    besøgte  ved 

hans  dejeuner,  tog  sig  strax  af  min  artistiske 
Veiledning,  og  allerede  i  hans  egne  Samlinger 
var  der  Nok  at  see. 

Da  jeg  var  kommen  lidt  til  Ro  i  mit  Logis 
og  havde  indrettet  mig  paa  boglige  Studier  i 
Fælledsskab  med  Krarup,  som  flyttede  sit  Stu- 
derebord  op  i  mit  Værelse ,  levede  vi  som  paa 
Regensen. 

Om  Morgenen  toge  vi  vor  Chokolade  med 
Brød  nede  hos  Café-Verten,  Mr.  Couturier,  men 
saa  sildigt  som  muligt,  for  at  kunne  holde  ud  i 
Museerne  indtil  Middag,  og  naar'jeg  en  Aften 
ikke  var  i  et  af  Theatrene,  sad  vi  to  danske 
Studenter  troligt  ved  vort  Arbeidsbord,  mangen 
Gang  til  langt  ud  paa  Natten,  thi  Krarups  Ex- 
empel  drog  mig  med. 

Ved  et  Brev  fra  Bakkehuset,  som  jeg  over- 
bragte den  landflygtige  Olding  P.  A.  Heiberg, 
fik  jeg  Anledning  til  at  besøge  denne  Landsmand 
i  hans  stille  Eensomhed,  og  dette  blev  oftere 
gjentaget.  Af  ham  blev  jeg  ført  til  Bibliotheket 
og  presenteret  Dr.  Haase,  saa  at  jeg  ikke  havde 
vanskeligt  ved  at  faa  Bøger  derfra. 

Men  det  Væsentligste  var  dog  Malerisam- 
lingerne i  Louvre  og  i  Palais  de  Luxembourg, 
samt  Sculptursamlingerne.  Her  tilbragte  jeg  i 
Reglen  alle  Formiddagstimerne,  og  om  jeg  endog 

stadigt  følte,  at  mit  Øie  endnu  langtfra  ikke  var 
opladt  for  Meget  af  det,  der  især  beundredes  af 
Alle,  have  dog  mange  af  disse  Kunstværker 
efterladt  Indtryk,  som  endnu  ere  friske. 

Theatret  lokkede  mig  ogsaa  stadigt,  men 
det  var  en  temmelig  kostbar  Nydelse,  saa  at  jeg 
snart  maatte  reducere  Middagsmaaltidet  til  18 
sous,  for  et  Par  Gange  om  Ugen  at  følge  disse 
Sympathier.  Jeg  havde  den  Lykke,  gjentagne 
Gange  at  see  Talma  og  Mlle  Mars  paa  Brædderne. 

Med  Baron  Denon  fulgte  jeg  nogle  Gange  i 
Soireerne,  men,  da  dette  ellers  blev  mig  for 
kostbart,  kun  naar  han  afhentede  mig  i  sin  Vogn 
og  silde  om  Aftenen  bragte  mig  den  lange  Vei 
tilbage  til  Rue  de  la  Harpe. 

Ved  min  Ankomst  til  Paris  havde  jeg,  for- 
uden Krarup,  truffet  adskillige  andre  Landsmænd: 
Lic.  theol.  Holm,  Kobberstikkerne  W.  Heuer  og 
O.  Bagge.  Senere  mødte  jeg  Brøndsted,  Capt. 
Ræder  og  tre  danske  Søofficerer,  Ulysses  von 
Dirckink  Holmfeld,  Charles  van  Dockum  og 
Flensborg. 

Jeg  erindrer  ikke,  hvorledes  jeg  kom  til  at 
besøge  min  exilerede  Landsmand  Malte  Brun, 
thi  fra  Bakkehuset  havde  jeg  ikke  nogen  Anled- 
ning. 

Ministerens  Forhold    til    de    Danske    i    Paris 

var  temmelig  koldt.  Ingen  af  de  Andre  havde 
nydt  saadan  Modtagelse,  som  jeg,  og  jeg  sporede 
snart,  at  det  var  dem  ligegyldigt. 

Da  Julen  nærmede  sig,  yttrede  Baronessen 
det  Ønske  at  samle  Landsmændene  til  en  dansk 
Juleaften,  og  jeg  blev  anmodet  om  at  træffe  For- 
beredelserne, men  Brøndsted  havde  ihast  aftalt 
med  de  Paagjældende,  at  Juleaftenen  skulde 
holdes  hos  ham,  og  den  blev  baade  dansk  og 
gemytligere.  Til  Festen  havde  baade  han  og  jeg 
skrevet  Viser. 

Da  Nytaarsaftenen  nærmede  sig,  havde  Malte 
Brun  lagt  Beslag  paa  mig  og  flere  af  Lands- 
mændene, og  uagtet  vi  hellere  havde  feiret  denne 
Afsked  med  det  gamle  Aar  paa  fri  Haand,  maatte 
vi  dog,  skjøndt  lidt  ærgerlige,  finde  os  heri. 

Jeg  havde  ikke  meget  tilovers,  som  man 
siger,  for  denne  Literator,  uagtet  han  ofte  havde 
indbudt  mig  til  sit  Bord.  Jeg  kunde  ikke  hos 
ham  opdage  Noget,  der  svarede  til  hans  berømte 
Navn,  og  om  hans  literaire  Virksomhed  fik  jeg 
en  ringere  Forestilling,  da  han  en  Middag  blev 
kaldet  fra  Bordet,  for  at  tale  med  en  Person, 
der  havde  søgt  ham,  og  han  betroede  mig,  at 
det  var  eu  tilreisende  Virtuos,  som  han  skulde 
anbefale  i  et  Blad,  han  for  en  Deel  redigerede. 
Paa  mit  naive  Spørgsmaal,  hvorvidt  han  kjendte 

Noget  til  denne  Virtuos,  fik  jeg  det  Svar,  at 
dette  gjorde  Lidet  til  Sagen." 

Hos  ham  skulde  vi  altsaa  have  en  dansk 
Xytaarsaften.  At  det  skulde  være  paa  Dansk, 
var  fremhævet  i  Indbydelsen. 

Men,  som  vi  havde  forudseet,  bestod  det 
indbudne  Selskab  af  endeel  gamle  franske  Damer 
og  Herrer,  der  nok  skulde  see  paa  en  national 
Forestilling  af  danske  Bjørne. 

Vi  bleve  altsaa  hurtigt  enige  om,  henimod 
Aarskiftet  at  undvige  til  den  nærmeste  Restau- 
ration, dersom  der  ikke  betimeligt  sporedes  Lei- 
lighed  til  at  kunne  sige  Aaret  Farvel  paa  en 
passende  Maade. 

Da  det  parisiske  Aarskifte  jo  ikke  falder 
sammen  med  det  kjøbenhavnske,  havde  vore  Sø- 
officerer beregnet  Differencen,  saa  at  vi  kunde  stille 
vore  Uhre  paa  Dansk,  og  som  en  Følge  heraf  vakte 
det  ikke  ringe  Opmærksomhed,  da  vi,  samlede  i 
en  Vinduesfordybning,  hilsede  det  nye  Aar  med 
Bægerklang  omtrent  en  halv  Time  tidligere,  end 
de  franske  Uhre  viste  paa   Kl.   12. 

Vor  Vert  blev  overrasket  og  ilede  til  med 
den  Bemærkning,  at  Klokken  var  endnu  kun  halv 
Tolv,  og  at  det  var  for  tidligt.  Men  som 
verdensberømt    Geograf    maatte    han    snart    ind- 

rømme  Rigtigheden  af,    at  nu  var  Klokkeu  12  i 
Kjøbenhavn. 


Med  Grev  Sommariva,  til  hvem  jeg  havde 
et  Brev  fra  Prinds  Christian,  gjorde  jeg  nu,  kort 
før  min  Afreise,  Bekjendtskab. 

Hans  Samling  af  Kunstsager  var  vel  ikke 
tilgængelig  for  mig,  eftersom  den  var  opbevaret 
i  hans  fameuse  Villa  ved  Comosøen;  men  ikke 
destomindre  blev  den  præsenteret  for  mig  in 
effigie. 

Den  rige  og  luxuriøse  Kunstsamler,  der  næsten 
altid  var  paa  Reiser,  førte  et  Reisechatouille  med 
sig,  hvori  han  opbevarede  Miniaturmalerier  af 
sine  Kunstskatte,  et  vistnok  kostbart  og  forfæn- 
geligt Apparat,  hvorved  han  altid,  hvor  han  end 
opholdt  sig,  havde  Leilighed  til  at  vise  sig  som 
Rigmand  og  som  Kunstelsker,  om  ikke  just  som 
kunstforstandig.  Jeg  havde  snart  nok  af  denne 
Herlighed,  og  Manden  var  for  mig  kun  inter- 
essant som  den,  der  først  havde  givet  Thorvaldsen 
Leilighed  til  at  udføre  sin  store  Frise  i  Marmor. 

En  af  de  sidste  Dage,  jeg  var  i  Paris,  be- 
søgte jeg  til  Afsked  min  ærværdige  og  beklagel- 
sesværdige Landsmand  Heiberg.  Jeg  fandt,  som 
sædvanligt,  den  nedbøiede  og  graahærdede  Ol- 
ding siddende  i  sin  Lænestol  i  et  temmeligt 
mørkt  Værelse,  med  Skjærm  for  Øinene  —  han 
var  ikke  langt  fra  at  være  blind.  Han  forekom 
mig  at  leve  i  en  Eensomhed  og  Forladthed,  som 
var  hjerteskjærende;  hans  Tale  var  mild,  skjøndt 
meget  nedstemt,  og  da  han  sagde  mig  Farvel, 
kom  Taarer  mig  i  Øinene  ved  den  Maade,  hvorpaa 
han  udtalte  det  Haab,  dog  engang  at  see  mig 
igjen  i  Danmark. 


Den  3die  Marts,  Kl.  8  om  Aftenen,  indfandt 
jeg  mig  med  min  Koffert  i  det  store  Messagerie, 
for  at  forlade  Paris.  I  den  rummelige  Gaard 
holdt  et  Antal  fiirspæudte  Diligencer,  færdige  til 
paa  Klokkeslaget  at  afgaa  til  forskjellige  Ver- 
denskanter,  og  ved  det  sidste  Slag  rullede  alle 
Vognene  ud,  hvor  af  sin  Port.  Jeg  skulde  til 
Chålons  sur  Saone  og  derfra  til  Italien. 

Ved  at  besøge  den  danske  Consul  Morelet  i 
Genua,  erfarede  jeg,  at  min  Landsmand,  Digteren 
Carsten  Hauch  var  der,  allerede  i  længere  Tid 
fængslet  til  Sygeleiet  af  en  Beenskade. 

Jeg  ilede  strax  til  ham  og  erfarede,  at  han 
allerede  i  Nizza  havde  ligget  syg  i  flere  Maaneder, 
og  at  han  her,  paa  sit  Smertens  Leie,  havde 
sagt  sit  Fædreland  og  sine  Venner  Farvel. 

Men  nu  kunde  han  dog  gaa  ved  Hjælp  af 
en  Krykke  og  haabede,  at  han  om  et  Par  Uger 
skulde  kunne  lade  sig  transportere  tilsøes  til 
Neapel. 

I  hans  magre  og  blege  Ansigt  stod  det 
skrevet,  at  han  havde  gjennemgaaet  svære  Li- 
delser, dog  var  han  nu  ved  godt  Mod  og  talede 
med  Henrykkelse  om  engang  at  komme  tilbage 
igjen  og  atter  at  see  alt  det  Kjære,  som  han 
havde  troet  tabt. 


Over  Livorno  og  Florents  naaede  jeg  Rom 
den  25de  April,  og  næste  Morgen  gjorde  jeg  min 
første  Udflugt  til  Piazza  Barbarina. 

Paa  dette  store  Torv,  som  har  sin  største 
Navnkundighed  af  Thorvaldsens  Studier,  traf  jeg 

den  store,  danske  Mester  med  sin  trofaste  Svend, 
Herman  Freund,  paa  Veien  til  Værkstederne. 

Thorvaldsen  gjenkjendte  mig  strax  og  tog 
mig  i  sine  Arme.  Freund  saae  jeg  her  for  første 
Gang,  men  fra  denne  Stund  af  var  han  mig  som 
en  ældre  Broder.  Med  dem  fulgte  jeg  nu  ind  i 
Studierne,  hvis  Storhed  og  opløftende  Skjønhed 
overvældede  mig. 

Den  brave  og  uforlignelige  Freund  havde 
ikke  behøvet  Thorvaldsens  Opfordring  til  nu  at 
tage  sig  af  mig.  Han  førte  mig  ligefra  Thor- 
valdsen til  de  tre  Gratier  —  saaledes  kaldtes 
i  Skjerat  det  Kaffehuus  paa  Hjørnet  af  Via 
Sistina  og  della  Porta  Pinciana,  hvor  de  tre 
velbekjendte,  gamle  Jomfruer  havde  Værelser 
tilleie. 

Der  var  paa  den  Tid  kun  nogle  faa  Lands- 
mænd i  Rom. 

Frederik  Hillerup,  der  som  en  rig  Mands 
Søn  var  kommen  til  Rom  for  at  dilettantere  i 
Malerkunsten,  sad  nu  næsten  i  Armod,  da 
Faderen  var  død,  uden  at  Arven  naaede  til  ham; 
og  saa  var  der  en  anden,  mere  bekjendt  Maler, 
Andreas  Koop,  der  kummerligt  slog  sig  igjennem 
ved  at  copiere  et  Par  Malerier  iblandt  Thorvald- 
sens Originaler. 

At  Høven,    som  jeg  endnu  kun  kjendte  lidt 

til,  ogsaa  var  i  Rom,  erfarede  jeg  ikke  strax. 
Han  havde  allerede  været  der  et  Halvaarstid  og 
boede,  fordybet  i  sine  Studeringer,  i  en  anden 
Udkant,  hvor  jeg  først  senere  traf  ham  hjemme. 

Men  i  Osteriet  hos  Lorenzo  tog  jeg  dagligt 
mit  Middagsmaaltid  med  Freund,  og  i  den  be- 
rømte Café-Greco  udvidedes  Dag  for  Dag  mine 
Bekjendtskaber,  især  med  unge,  tydske  Kunstnere, 
saa  at  jeg  snart  var  hjemme  i  deres  Kreds  og 
en  stadig  Deeltager  i  alle  deres  fornøielige  Aften- 
cirkler i  Osterierne,  naar  Dagens  Arbeider  vare 
tilende. 

Mit  Arbeide  bestod  i  at  gaa  ledig  omkring, 
for  allevegne  at  lære  Noget,  og  den  kjære  Freund 
offrede  mere  af  sin  Tid  paa  mig,  end  forsvarligt. 

Selv  Dagdriveriet  i  Rom  var  dengang  lære- 
rigt, som  det  vel  er  det  endnu.  Men  mine  hyp- 
pigste og  kjæreste  Besøg  var  dog  i  Thorvaldsens 
Studier,  og  der  gik  ikke  mange  Dage  hen,  uden 
at  jeg  havde  været  der. 

Med  Høyen,  som  allerede  var  langt  fremme 
paa  den  Vei,  jeg  —  saa  at  sige  —  nu  forst  skulde 
betræde,  havde  jeg  ikke  saa  hyppige  Møder,  som 
man  skulde  formode.  Grunden  var  ene  og  alene 
den,  at  han  havde  saa  stort  et  Forspring  og  var 
indtil  det  Yderste  optagen  af  Studeringer  og 
Undersøgeler,  der  endnu  laa  mig  for  høit.     Men 

naar  han  engang  imellem  kunde  rive  sig  løs  og 
deeltage  i  et  eller  andet  Besøg  i  en  af  de  mange 
romerske  Privatsamlinger,  var  han  mig  allerede 
dengang  ligesaa  mærkelig  i  sine  Domme  og  Ud- 
talelser, som  senere,  da  han  fik  et  anseet  Navn 
i  denne  Retning. 

Vi  vare  meget  gode  Venner,  men  i  Disputer 
ikke  altid  saa  ganske  fordragelige,  skjøndt  vi 
lignede  hinanden  deri,  at  vi  begge  havde  let  ved 
at  slutte  Fred  efter  hidsige  Debatter. 

Jeg  foretog  i  dette  Aar  en  Reise  med  ham 
til  Orvietto,  for  at  see  Signorellis  Malerier  i 
den  derværende  Kirke.  Paa  denne  otte  Dages 
Udflugt,  da  vi  disputerede  fra  Morgen  til  Aften, 
gjorde  vi  det  nærmere  Bekjendtskab  og  lagde 
Grunden  til  vort  fremtidige  Venskab.  Men  med 
en  Slags  Sønderknuselse  følte  jeg  dagligt  hans 
Overlegenhed,  saa  at  jeg  snart  blev  enig  med 
mig  selv  om,  at  saaledes  som  han  studerede 
Kunsten,  var  den  Noget,  der  ikke  laa  paa  mine 
Veie. 

I  en  fortrolig  og  ganske  aaben  Samtale  ud- 
talte vi  os  for  hinanden  angaaende  vore  Formaal, 
og  da  det  nu  viste  sig,  at  han  aspirerede  til 
Professoratet  i  Kunsthistorie  og  Mythologi  ved 
Akademiet,  medens  jeg  blot  ønskede  at  blive 
Akademiets  Secretair,  faldt  der  en  Byrde  fra  mit 

Hjerte,  som  havde  trykket  mig,  ligesiden  jeg  modtog 
hint  meget  naadige  Brev  af  28de  Marts  1823  fra 
Prinds  Christian. 


Da  den  varme  Sommer  nærmede  sig  med 
sin  Aria  cativa,  raadede  Freund  mig  til  ikke  at 
blive  i  Rom,  men  hellere  at  følge  Malere  ud  i 
Bjergene.  Jeg  sluttede  mig  altsaa  til  en  Fore- 
ning af  jevnaldrende  Kunstnere,  som  alle  bleve 
mine  Venner.  Disse  vare  Landskabsmalerne  Ernst 
Oehme  fra  Dresden,  Genremaler  Michel  Neher 
fra  Munchen,  Louis  Richter,  fortiden  Prof.  ved 
Akademiet  i  Dresden,  Landskabsmaler  Wagner, 
ogsaa  en  Sachser,  og  Maleren  Gotzlaf. 

I  deres  glade  Selskab  drog  jeg  ud  i  Bjergene, 
udrustet  ligesom  de  Andre  med  Malerkassen  og 
den  store  Solskjerm.  Paa  Høiderne  om  Albano 
sloge  vi  ned  som  en  Flok  sværmende  Fugle. 
Hver  tidlig  Morgenstund  førte  mig  ud  i  deu  dei- 
lige  Natur,  for  under  disse  fem  Læreres  Veiled- 
ning,  at  fuske  i  Landskabsmaleriet  efter  Naturen. 

Naar  vi  om  Middagen  havde  holdt  vor  Siesta 
og  nydt  det  frugale  Maaltid  i  et  Osteri,  tilbragtes 
det  Øvrige  af  Dagen  som  oftest  udenfor  et  eller 
andet  KafFehuus. 

Oehme  sang  med  Færdighed  til  Guitaren  og 

forlystede  os  mangen  skjøn  Sommeraften  udenfor 
paa  Torvet  i  Albano,  og  Vertindens  tre  vakkre 
Døttre    sluttede  sig   gjerne  til  vort  Aftenselskab. 

Ved  at  nævne  denne  Familie,  mindes  jeg  en 
lille  Historie,  som  i  katholsk  Retning  er  ganske 
charakteristisk. 

En  Aften  havde  vor  Vertinde  og  Døttrene 
Noget  at  bede  Michel  Neher  om,  og  da  vi  Andre 
vilde  vide,  hvad  der  laa  dem  paa  Hjertet,  er- 
farede vi,  at  det  var  Intet  mindre,  end  at  de 
vilde  have  ham  til  at  male  deres  Skriftefaders 
Portrait  som  et  Helgenbillede,  der  skulde  foræres 
til  Klosterkirken  della  Stella  i  Albano.  De  med- 
bragte et  elendigt  Kobberstik  efter  en  Helgen,  der 
hjalp  for  Tandpine,  derefter  skulde  den  ærværdige 
Paters  Billed  males. 

Neher,  som  var  en  temmelig  god  Katholik, 
vilde  længe  ikke  have  med  dette  fromme  Be- 
drageri at  gjøre;  men  vi  Andre  overtalede  ham, 
for  Løiernes  Skyld,  og  Pateren  indfandt  sig  nu 
villigt  i  adskillige  Dage,  for  at  blive  portraiteret. 
Men  Ligheden  blev  altfor  umiskjendelig,  saa  at 
Døttrene  fandt,  at  dette  dog  ikke  gik  an,  og  Noget 
af  Ligheden  maatte  svækkes. 

Da  det  var  færdigt,  bragte  vi  en  Løverdag 
Aften    dette   tilbedelsesværdige  Stykke  i  Proces- 

sion  hen  i  Kirken,  hvor  det  formodenlig  tilbedes 
endnu  i  en   straalende  Nimbus. 

Til  Taksigelse    beværtede    den   hellige   Mand 
os  i  sin  Celle  med  Viin  og  Sukkerkringler. 


Efter  nogle  Ugers  Ophold  i  Albano  droge 
vi  til  Frascati,  hvor  vi  levede  omtrent  paa  samme 
Maade,  og  hvorfra  vi  gjorde  Udflugter  til  Tusculum 
og  Toppen  af  Monte  Cavo. 

De  sidste  Uger  af  vort  omstreifende  Liv 
tilbragte  vi  i  Tivoli,  og  her  overraskedes  jeg  en 
Dag  af  min  gamle  Reisefælle  fra  1819,  Carl 
Moldenhawer,  der  havde  gjort  en  Sviptour  til 
Italien  og  nu  drog  mig  tilbage  til  Rom,  hvor 
der,  efter  hvad  jeg  erfarede,  kunde  ventes  et  vig- 
tigt Budskab  fra  Kjøbenhavn.  Secretair-Posten  ved 
Akademiet  var,  ganske  uforudseet,  bleven  ledig. 

Rygterne,  som  snart  naaede  til  Rom,  for- 
talte, at  Akademiets  Secretair,  Torkild  Baden, 
havde  nedlagt  sit  Embede,  efter  at  han  var 
kommen  paa  Kant  med  Akademiet  og  dets  høie 
Præses  i  Anledning  af  den,  i  hin  Tid  meget  om- 
handlede, Schlickske  Affaire. 

Af  private  Meddelelser  erfarede  jeg,  at  Be* 
sætteisen    af  dette  Embede   for   det  Første   vilde 

blive  stillet  i  Bero,  da  Professoren  i  Kunst- 
historie, Prindsens  gamle  Lærer,  Etatsraad  Schou, 
havde  erklæret  sig  villig  til,  midlertidigt  at  over- 
tage Secretair-Forretningerne. 

Det  klarede  altsaa  i  Sky  for  mine  Ldsigter. 

Livet  i  den  evige  Stad  fortsattes  nu,  saa- 
ledes  som  jeg  havde  sluppet  det,  da  jeg  drog  ind 
imellem  Bjergene.  Om  Hjemreisen  var  der  endnu 
ikke  opstaaet  en  Tanke.  Det  var  allerede  Meget, 
om  jeg  blot  havde  begyndt  at  kunne  see.  Der- 
for var  det  mig  en  Opmuntring,  da  Thorvaldsen 
en  Dag  sagde  mig,  at  nu  begyndte  Sneen  at  tø 
lidt  op  i  mine  Øine. 


Fra  Christian  Holten,  som  havde  absolveret 
den  theologiske  Embeds-Examen,  havde  jeg  mod- 
taget Efterretning  om,  at  han,  i  Selskab  med 
Landskabsmaleren  Harder,  havde  begivet  sig  paa 
Reisen ,  og  at  jeg  i  Efteraaret  kunde  vente  at 
samles  med  ham  i  Rom. 

Med  stor  Længsel  imødesaa  jeg  denne  glade 
Dag  og  leiede  en  heel  Etage  i  Huset  paa  Hjørnet 
af  Via  della  Porta  Pinciana  og  St.  Isidora,  hvor 
vi  skulde  bo  sammen. 

Men  denne  Leilighed  var  større  end  vort 
Behov,  og,  da  jeg  erfarede,  at  Wilh.  Bissen,  som 

jeg  allerede  kjendte  fra  Kjøbenhavn,  snart  vilde 
indfinde  sig,  indrettede  jeg  min  Bolig  til  os  alle 
Tre.  Han  havde,  som  bekjendt,  allerede  udført 
sine  fire  Basrelieffer  for  Slotskirken  og  vundet 
et  smukt  Navn,  og  da  han  havde  gjennemløbet 
Skoleaarene  i  Akademiet  med  en  forbausende 
Lethed,  var  der  Grund  til  at  vente  noget  Ual- 
mindeligt af  ham;  men  hans  Rygte  fra  Kjøben- 
havn havde  været  for  stort  for  Rom,  og  det  hed 
sig  der,  at  Fru  Fama  dog  nok  havde  blæst  for 
stærkt  i  sin  Trompet. 

Jeg  mærkede  allerede  ved  min  Ankomst  til 
Rom,  af  nogle  Yttringer  af  den  ellers  saa  brave 
Freund  og  »elv  af  Thorvaldsen,  at  dette  Bissens 
unge  Rygte  var  ankommet  tidligere,  end  han  selv, 
og  just  ikke  —  hvad  der  overraskede  mig  — 
havde  aabnet  Hjerterne  for  ham.  Man  ventede 
at  finde  i  ham  en  ung  Mand,  der  havde  gjort  Lykke 
i  Kjøbenhavu,  hvor  man  var  let  at  tilfredsstille, 
og  troede,  at  han  maatte  have  taget  denne  Med- 
bør i  Kunsten  til  Indtægt  for  nu  at  træde  op  i 
Rom  som  en  Pokkers  Karl. 

Thorvaldsen  smilede  til  mine  Forsikkringer 
om  hans  Beskedenhed,  Fordringsløshed  og  Elsk- 
værdighed, men  med  den  ædle  og  retskafne  Freund 
gik  jeg  dybere  ind  paa  Sagen,  og  i  flere  Sam- 
taler søgte  jeg  at  omstemme  ham  og  at  fordrive 

disse  slemme  Dunster  af  en  saaret  Selvfølelse, 
som  han  ikke  strax  kunde  gjøre  sig  fri  tor.  Men 
Resultatet  viste  sig  afgjørende,  da  de  selv  —  baade 
Freund  og  Thorvaldsen  —  snart  lærte  Bissen  at 
kjende. 

Med  Bissen  var  Ernst  Meyer  fulgt  fraMunchen. 
Ligesom  Thorvaldsen  og  Freund  vare  forudindtagne 
mod  Bissen,  var  ogsaa  jeg  mindre  venligt  stemt 
mod  Ernst  Meyer,  som  jeg  kun  kjendte  som  en 
rebelsk  Mosait,  der  havde  sat  Professorerne  der- 
hjemme Stolen  for  Døren  og  var  gaaet  til  Mtinchen, 
for  der  at  søge  sin  Uddannelse.  Jeg  havde  derfor 
i  Begyndelsen  ikke  synderlig  Lyst  til  at  optage 
ham  i  Huset,  men  da  Bissen  ønskede  det,  fandt 
jeg  mig  deri,  og  nu  flyttede  de  begge  ind  i  min 
Etage,  hvor  Chr.  Holtens  Værelser  endnu  stode 
og  ventede. 

Ernst  Meyer  var  neppe  kommen  ind  i  sit 
nye  Logis,  førend  han  forsvandt,  og  Ingen  vidste 
hvor  han  var  bleven  af.  Da  han  ikke  kunde 
et  Ord  Italiensk,  blev  jeg  urolig  for  ham,  men 
Bissen,  som  kjendte  hans  særegne  Manerer,  var 
ganske  ubekymret  og  svarede  mig,  at  Meyer  for- 
modenlig strax  havde  foretaget  en  Excursion  ud 
i  Bjergene  og  vilde  nok  indfinde  sig,  naar  det 
engang  faldt  ham  ind. 

Ganske  rigtigt!  Efter  Forløbet  af  en  Uges  Tid 
indfandt  han  sig;  han  havde  været  i  Olevano  og 
allerede  der  stiftet  saa  intime  Bekjendtskaber,  at 
han  i  de  følgende  Uger  gjentagne  Gange  modtog 
Gjenbesøg  af  Landfolk  derude  fra,  og  Signor 
Ernesto  blev,  som  bekjendt,  indtil  sin  Dødsdag 
en  tro  Ven  af  disse  første,  romerske  Bekjendt- 
skaber i  Olevano. 

Førend  Bissen  fik  sig  leiet  et  passende  Studio 
og  endnu  ikke  havde  Bekjendtskab  til  de  romerske 
Modeller,  morede  han  sig  hjemme  i  sit  Værelse 
med  at  modelere  Billedet  af  sin  kjære  Hund 
Biton. 

Da  jeg  en  Morgen  kom  ind  til  ham,  sad  han 
der  med  Biton  liggende  foran  sig  og  fuldførte 
dette  lille  Arbeide,   der  blev  hans  første  i  Rom. 

Paa  Plinten  skrev  han  i  det  bløde  Leer: 
»Rom,  d.  30  Nov.  1824«  og  forærede  mig  det 
som  en  Terra  cotta,  der  i  mange  Aar  derefter 
har  smykket  mit  Skrivebord  som  Papirpresse. 

Samme  Dag  fulgte  han  og  de  andre  Lands- 
mænd mig  i  Middags-Timen  til  La  Stortå,  hvor 
vi  i  det  fameuse  Vertshuus  udenfor  Rom  skulde 
møde  tre  nye  Landsmænd,  min  Ven  Chr.  Holten, 
Landskabsmaleren  Hans  Harder  og  Justitsraad 
Fick,  som  efter  Maaltidet  droge  i  en  jublende 
Kreds  ind  over  Ponte  molle. 

Ikke  læuge  derefter  forøgedes  Antallet  af  de 
Danske  i  Rom  med  to  nye  Landsmænd,  af  hvilke 
den  Ene  slog  sig  til  Ro  for  en  Række  af  Aar, 
og  den  Anden  kun  blev  der  i  nogle  Maaneder. 

Det  var  Ludvig  Bødtcher  og  hans  Ven  Jørgen 
Jørgensen. 

Den  Førstnævnte  hørte  blandt  mit  allertid- 
ligste Bekjendtskab,  skjøndt  af  en  høiere  Klasse 
i  Borgerdydskolen,  men  Ungdoms  Aarene  havde 
kun  bragt  os  sammen  leilighedsvis. 

Uafhængig  stillet  i  Samfundet,  tiltroede  man 
ham  et  lille  Hang  til  et  dolce  far  niente,  som 
han,  da  han  blev  ældre,  bedst  kunde  følge  i  Rom, 
og  han  fulgte  det  paa  den  skjønneste  Maade  ved 
Siden  af  Thorvaldsen,  der  talte  ham  mellem  sine 
Nærmeste,  og  for  hvem  han  blev  en  næsten  uund- 
værlig Støtte  i  adskillige  Aar. 

Jørgen  Jørgensen  var  en  i  Studenterlivet 
næsten  udtjent  Veteran,  af  en  Celebritet,  der 
stillede  ham  imellem  hin  Tids  vittigste  Hoveder, 
og  da  han  tillige  var  et  af  de  godmodigste  Væsner, 
man  kunde  møde  paa  sin  Vei,  var  han  almindelig 
afholdt. 

lian  havde  tilbragt  en  Deel  af  sit  udhalende 
Ungdomsliv  i  Selskab  med  Varianter  af  sig  selv. 
Men  var  der  maaskee  gaaet  Endeel  tabt  for  ham 
i  Forholdet  til  det  Normale,   saa  havde  han  dog 

reddet  det  Bedste  og  trøstede  sig  iøvrigt  ved 
sine  melancholske  Vittigheder,  der  vare  mere 
ægte  og  gediegne,  end  man  var  vant  til. 

Da  han  var  en  god  Ven  af  Bødtcher,  og  da 
denne  havde  Raad  til,  ikke  at  gjøre  Reisen  til 
Rom  alene,  var  »Jørgen«,  som  vi  kaldte  ham,  fulgt 
med,  for  i  et  Par  Maaneder  at  see  Lidt  af  Italien. 


Ernst  Meyer  havde  ved  Juletiden  været  i 
Rom,  skjøndt  han  som  oftest  opholdt  sig  hos 
sine  Venner  og  Veninder  i  Olevano,  og  i  sin 
Gemytlighed  fik  han  nu  det  Indfald,  at  sætte  det 
danske  Selskab  i  Rom  et  lille  Monument  i  Kun- 
stens Rige.  Han  tegnede  nemlig  samtlige  vore 
Portraiter  for  at  radere  dem  i  en  Kobberplade, 
af  hvilken  vi  skulde  have  Aftryk  til  gjensidig 
Erindring. 

Jeg  var  hos  ham,  da  han  var  ifærd  med  at 
ætse  den  raderede  Plade,  og  da  det  saae  lidt 
misligt  ud  med  Operationen,  og  jeg  opdagede,  at 
den  originale  Tegning,  som  nu  var  afbenyttet, 
laa,  ringeagtet,  under  Bordet,  tog  jeg  den  med 
hans  Tilladelse,  under  min  Beskyttelse,  saameget 
heller,  som  jeg  havde  en  Følelse  af,  at  Æts- 
vandet,  denne  Dag,  ikke  vilde  bide. 

Bissens  første  Statue  i  Rom  var  en  liggende 

Quinde,  som  han  modelerede  efter  Model  i 
naturlig  Størrelse  i  et  lille  Studio  paa  Piazza 
Barberina,  men  den  blev  neppe  afstøbt. 


I  Slutningen  af  Januar  1825  var  det  paa 
den  høie  Tid  at  komme  til  Neapel,  hvor  Ingen 
af  os  endnu  havde  været. 

I  Selskab  med  Holten,  Bødtcher,  Ernst  Meyer 
og  en  tydsk  Theolog,  Dr.  Gruneisen,  begav  jeg 
mig  altsaa  paa  denne  større  Udflugt  og  saae 
og  nød  Alt,  hvad  ellers  andre  Reisende  see  og 
nyde,  der  ere  saa  heldige  at  see  Neapel,  førend 
de  dø. 

Men  der  traf  jeg  paa  en  Ven  og  Lands- 
mand, som  var  udelukket  fra  al  denne  Herlighed. 

Carsten  Hauch,  som  jeg  allerede  i  Genua 
havde  fundet  paa  Sygeleiet,  var  nu  kommen  hid 
tilsøes,  men,  uhelbredelig,  ventede  han  kun  paa 
en  Amputation. 

Da  jeg  senere,  efter  Forløbet  af  et  Par 
Maaneder,  som  jeg  havde  tilbragt  paa  de  om- 
liggende Øer,  igjen  besøgte  ham,  samme  Dag, 
da  han  havde  overstaaet  Amputationen,  forlangte 
han,  at  jeg  skulde  komme  ind  til   hans  Leie. 

Paa  den  ene  Fod  nær,  var  han  ganske  den 
Samme.      Høittalende ,    som   han    var,    talte   han 

om  Situationen,  som  om  det  Hele  ikke  vedkom 
ham,  og  vilde,  idet  han  slog  Tæppet  tilside, 
endelig,  som  han  sagde,   »vise  mig  Stumpen«. 


Paa  Øerne  Procida,  og  især  paa  Ischia,  havde 
vi  levet  idylliske  Dage,  som  Ludvig  Bødtcher 
ofte  forskjønnede  med  sine  Sange  til  Guitaren. 
Vi  havde  besøgt  Pompeii,  Museo  Barbonico  og 
hvad  der  forøvrigt  er  at  see  i  Neapel,  og  nu 
faldt  vi  i  Ro  paa  Kaffehuse  og  Restaurationer, 
saa  at  det  nær  var  gaaet  os,  som  det  gik 
Hannibals  Tropper  i  Capua. 

Ikke  engang  til  at  bestige  Vesuv  blev  der 
Leilighed,  da  Morgenen  næsten  altid  kom  Mid- 
dagen saa  nær,  at  det  blev  forsilde  at  foretage 
en  større  Udflugt  paa  denne  Dag. 

Ernst  Meyer  blev  utaalmodig  og  gnaven 
og  kunde  ikke  finde  sig  i  dette,  men  erklærede 
en  Dag  for  mig,  at  han  næste  Morgen  tog  med 
Dampskibet  til  Palermo,  og  jeg  besluttede  at 
følge  med. 

Aarle,  d.  23  Febr  1825  bestege  vi  Damp- 
skibet, som  skulde  føre  os  til  Sicilien. 

Da  vi  paa  den  tredie  Dags  Morgen  nærmede 
os  den  skjønne  Kyst,  stode  Forbjergene  Capo 
Gallo    og    Capo   Zaffarano    i    deres    fløielsgrønne 

Morgen- Kjoler  og  toge  imod  os  som  Verten  og 
Verti nden  i  Døren. 

Da  vi  kom  op  igjennem  en  af  Byens  Gader, 
maatte  Meyer,  som  altid  havde  sin  Skizzebog 
ved  Haanden,  allerede  standse,  førend  vi  naaede 
Hotellet;  der  var  saamange  Smaating,  han  skulde 
notere,  og  fra  Hotellet  maatte  han  strax  ud 
for  at  opsøge  Rogers  Kapel  og  Cathedralen. 
Han  var  strax  gode  Venner  med  Sacristanen, 
som  bragte  ham  en  Stol  og  lod  sig  selv  tegne 
i    Billedet. 

Vi  havde  allerede  været  et  Par  Dage  her  i 
denne  skjønne  By,  inden  vi  naaede  op  paa  Monte 
Pelegrino,  hvor  vi  dog  først  og  fremmest  skulde 
see  den  hellige  Rosalias  Kapel  men,  da  vi  kom 
derop,  tog  Bjerget  sin  Regnkappe  paa,  saa  at 
alle  Udsigter  laa  skjulte  for  os. 

Men  det  i  Klippegrund  udhulede  Kapel  fik 
vi  dog  at  see,  baade  dets  Ydre  og  det  Indre, 
hvor  Dagslyset  neppe  kunde  trænge  sig  ind  gjen- 
nem  den  rige,  rankede  Vegetation,  som  skjuler 
Indgangen. 

Hele  Hvælvingen  er  opfyldt  af  Drypsteen, 
hvorfra  Vandet  draabeviis  opfanges  af  talrigt  an- 
bragte Blikrender  og  denne  uafladelige  Dryppen 
under  en  magisk  Belysning  fra  Lamperne  under 
Loftet,  i  Forbindelse  med  det  indtrængende  Dags- 

lys,  stemmer  den  Besøgende  saaledes,  at  han  neppe 
her  vil  tale  Meget  eller  høit. 

Da  vi  Dagen  efter  skulde  forlade  Palermo, 
havde  vi  sluttet  Overeenskomst  med  en  skikkelig 
Fører  og  to  Muulæsler,  der  skulde  følge  os  saa- 
langt  og  saalænge  som  vi  vilde  for  20  Carliner, 
omtrent  to  Species  om  Dagen,  og  næste  Morgen, 
saafremt  ellers  Veiret  tillod  det,  skulde  vi  reise. 

Men  Vinden  var  og  blev  ponente  maestro 
og  saalænge  den  stod  paa,  var  der  ikke  Tørveir 
at  vente. 

Vor  Fører,  Mariana  Campanella  indfandt  sig 
med  Æslerne  foran  Døren,  men  maatte  vende  til- 
bage til  Stalden. 

Da  Veiret  ikke  lod  til  at  ville  forandre  sig, 
toge  vi  mod  det  som  det  var. 

Det  ene  Æsel  skulde  kun  bære  sin  Rytter; 
det  andet,  som  var  noget  større,  skulde  tillige 
bære  Bagagen  og  kom  saaledes  ved  Oppakningen 
til  mere  at  ligne  en  Kameel,  end  et  Æsel. 

Da  Signor  Ernesto  strax  erklærede  det  for  en 
Umulighed,  at  han  kunde  sidde  fast  ovenpaa  denne 
Pukkel,  maatte  jeg  finde  mig  deri,  og  medens  han 
overmodigt  tumlede  sig  paa  sin  Sommarello  igjen- 
nem  Gaderne,  faldt  jeg  i  Betragtninger  over  Situa- 
tionen, og  havde  ikke  Marianas  Raab  og  Pidske- 

smelden  fulgt  bag  efter,  var  mit  Pakæsel  strax 
vendt  tilbage  med  mig  til  Stalden. 

Under  Lyden  af  Klokker  og  Bjælder,  droge 
vi  saaledes  ud  af  Palermo. 

Strax  udenfor  Byen  aabnede  der  sig  en  altid 
opadstigende,  bred  Vei,  og  bagved  viste  sig  det 
skjønne  Palermo  for  sidste  Gang. 

Her  traf  vi  sammen  med  et  Reiseselskab  af 
tre  Fodvandrende,  en  Romer  og  to  Franskmænd, 
som  vi  allerede  kjendte  fra  Dampskibet.  Deres 
Navne  var  Sigr  Romano  Ravelli  og  Mrs  Pilastre 
og  Rover,  livfulde  og  vakkre  unge  Mænd,  som 
vilde  gjere  Reisen  tilfods  med  deres  Bagage  paa 
Ryggen. 

Efter  en  Timestid  naaede  vi  det  prægtige 
Monreale,  og  her  gjorde  vi  Holdt  paa  Torvet 
udenfor  Kathedralen,  omringede  af  et  gabende 
Publikum. 

Da  Kirken  var  beseet  og  Frokosten  tilende, 
drog  den  samlede  Karavane  videre.  Naturen 
aabnede  sine  Perspectiver,  og  Veien  dreiede  ind 
mellem  nøgne  Bjerge,  skjønne  Dale  og  Smaa- 
byer  i  Dybderne. 

Men  imellem  Bjergdybderne  havde  Skyerne 
leiret  sig  og  modtoge  os  med  deres  Overflod. 

Veien  blev  næsten  ufremkommelig,    og  Æs- 

lerne  stolprede  imellem  Huller  og  store  Steen. 
Fodgængerne  vare  allerede  distancerede. 

Under  alt  dette  pidskede  de  graa  Skyer  mig 
med  vaade  Svøber  i  Ansigtet,  og  da  jeg  havde 
søgt  Ly  under  min  store  Kappe  og  ikke  gav  Agt 
paa  Æslet,  bragte  et  Hul  i  Veien  det  til  at 
snuble.  Jeg,  som  ikke  kunde  gribe  for  mig, 
styrtede  paa  Hovedet  ud  over  Æslets  Elals  og 
blev  liggende,  indtil  Mariana  kom  løbende  til 
med  et  Skrig  og  trillede  mig  ud  af  min  lange 
Kappe. 

Ernesto  var  langt  forud  og  ude  af  Syne. 
Da  vi  igjen  mødtes  ,  kom  han  mig  jamrende 
imøde.     Det  var  gaaet  ham  omtrent  som  mig. 


Saaledes  ankom  vi  henimod  Middag  til  en 
af  de  usleste  Byer,  jeg  vel  har  seet,  en  By  med 
det  prægtige  Navn  Sala  di  Partenico. 

I  et  Vertshuus,  som  var  indrettet  for  Æsler, 
fandt  vi  dog  midlertidigt  Ly  mod  Regnen.  Det 
var  kun  et  stort,  brolagt  Kammer,  som,  saavidt 
et  tykt  Slør  af  Spindelvæv  vilde  tillade  det,  op- 
lystes af  et  eneste  lille  Vindue.  Loftet  var  Bag- 
siden af  Tagstenene. 

To  lykkeligere  Rejsende,  en  polsk  Greve  og 

hans  Tjener,  havde  allerede  besat  de  to  Træstole, 
som  var  Husets  eneste  Ameublement. 

Her  indhentedes  vi  af  de  tre  trætte  Fod- 
gængere og  hilsedes  gjensidigt  med  en  Skogger- 
latter, ved  at  see  denne  fælles  Elendighed. 

Vertinden,  som  lignede  alt  det  Øvrige,  til- 
bød os  Æg,  Viin  og  Brød,  men  hun  skulde  først 
ud  at  kjøbe  det;  kun  udbad  hun  sig  Betalingen 
forud,  da  hun  ikke  kunde  staa  i  Forskud. 

Der  blev  altsaa  skillinget  sammen  ,  men 
Ernesto,  som  var  velbevandret  i  slige  Situationer, 
gik  selv  ud  for  at  søge,  hvad  han   kunde  finde. 

Midt  paa  Steengulvet  lavede  vi  os  nu  et 
Baal  af  Qvas,  og  da  dette  ikke  var  tilstrækkeligt, 
fik  vi  adskillige  af  Byens  Drenge  til  at  forsyne 
os  med  gamle  Lægter  og  Sligt  formodentlig  fra 
Naboens  Plankeværk. 

Da  Baalet  endelig  var  kommet  i  Flamme, 
søgte  hver  sig  en  Plads,  hvor  han  kunde  finde 
den.  Hist  sad  En,  som  paa  en  lang  Kjep  holdt 
sine  vaade  Strømper  over  Ilden,  her  en  Anden, 
som  vred  Vandet  af  sine  Frakkeærmer,  rundt  om 
var  der  opstillet  Pinde  som  Geværer  ved  en 
Vagtild;  Skjorter,  Beenklæder  o.  s.  v.  vare  ud- 
spilede derpaa,  medens  Samtlige,  saa  godt  som 
nøgne,  vederqvægede  sig  i  den  velgjørende  Varme. 

Endelig  kom  Konen  med  det  bestilte  Ind- 
kjob.  Alle  raabte  i  Munden  paa  hinanden  for 
at  faae  de  Æg,  den  Viin ,  det  Brød,  han  havde 
bestilt  —  kun  Ernesto  sad  stille  i  en  Krog  paa 
Gulvet  med  et  gammelt  Leerfad  paa  Skjødet, 
hvori  han  tilberedte  sig  en  Salat,  som  han  havde 
vidst  at  skaffe  sig. 

Da  Maaltidet  var  tilende  og  Klæderne  nogen- 
lunde tørre,  lavede  vi  os  til  Afreisen. 

Over  jevne  Høider  og  rigt  bevoxede  Marker 
naaede  vi,  nu  og  da  igjennem  smaa  Bække,  til 
Alcamo. 

Da  vi  nærmede  os  Byen,  mødte  vi  en  Mand 
i  sort  Kjole,  som  præsenterede  sig  som  Byens 
Præst  og  Vertshuusholder  og  anbefalede  sig  i 
sidste  Egenskab. 

Vi  fik  der  et  nogenlunde  godt  Logis,  og  da 
vi  ikke  vare  kræsne,  var  ogsaa  Aftens  Maaltidet 
upaaklageligt.  Derimod  var  Regningen  ,  han 
bragte  næste  Morgen,  ikke  saa  christelig,  at  vi 
jo  for  Fremtiden  foretrak  at  tage  ind  hos  Gjest- 
givere,  som  ikke  vare  Præster. 

Efter  en  kold  Morgenstund  lod  vi  os  ret 
gjennemvarme  af  Solen  paa  de  udyrkede  Marker, 
som  vi  fra  Alcamo  vandrede  over,  næsten  uden 
Vei  eller  Sti. 

Lidt  efter  lidt  forsvandt  ethvert  Spor  af 
menneskelig  Kunst  og  Industri  —  Høiene  og 
Dalene  syntes  ganske  at  have  glemt  det  romer- 
ske Plovjern. 

Et  saameget  mere  overraskende  Syn  var  det 
altsaa,  da  vi  pludselig,  i  en  Afstand,  øinede  et 
af  Kunstens  skjønne  Spor,  Templet  i  Segesta. 

Henimod  Middag  nærmede  vi  os  det  stille, 
mennesketomme  Sted,  hvor  Segesta,  for  Aar- 
tusinder  siden,  stod  som  en  af  Siciliens  mægtigste 
Stæder,  og  hvor  nu  Ruinerne  af  et  Tempel  og  et 
Amphitheater  i  saa  lang  Tid  havde  overlevet  den 
Tidsalder,  hvortil  de  høre. 

Op  og  ned  vandrede  vi  imellem  Søileræk- 
kerne,  eller  hvilede  paa  Templets  Fodstykker. 


Efterat  have  redet  paa  Æsler  i  to  Dage, 
blev  det  os  nu  en  Hvile  at  vandre  tilfods  over 
disse  skjønne  Sletter. 

En  Time  før  Solens  Nedgang  naaede  vi  en 
lille  By,  Salemi,  hvor  Mariana  ubemærket  skyndte 
sig  at  faae  Æslerne  afpakkede,  for  at  nøde  os 
til  at  blive  her  Natten  over. 

Det  Rum,  man  anviste  os,  var  ikke  til  at 
lukke  ved  nogen  Dør  ud  til  Kjøkkenet,  saa  at  vi 
ikke  begge  turde  forlade  Huset. 

18 

Ernesto  overtog  første  Vagt,  medens  jeg  gik 
om  i  Byen  for  at  søge  efter  et  Kaffehuus. 

Det  lykkedes,  jeg  fandt  endog  en  Gjest  i 
Kaffehuset,  en  smuk,  gammel  Mand,  som  paa 
mine  høflige  Spørgsmaal  angaaende  Byen  for- 
talte mig  dens  Historie  fra  Saracenernes  Tider 
af  og  til  Gjengjæld  fik  lidt  at  vide  om  mit  fjerne 
Fædreland. 

Ved  Afskeden  beklagede  han,  at  skjøndt  vi 
rigtignok  havde  truffet  paa  det  bedste  Vertshuus 
i  Byen ,  vilde  vi  dog  neppe  faae  det  synderligt 
godt  der,  og  at  det  gjorde  ham  ondt,  at  hans 
lille  Huus  ikke  var  istand  til  at  byde  os  noget 
Bedre. 

Ved  min  Tilbagekomst  traf  jeg  vore  Fransk- 
mænd og  Romeren,  som  havde  indhentet  os  og 
nu  fortvivlede  over,  ikke  at  kunne  faae  Logis, 
saa  mødige  de  vare  efter  Dagens  Marsch. 

De  vilde  opsøge  et  Kloster,  hvis  der  var  et 
at  finde,  men  vi  fik  dem  overtalte  til  at  dele  de 
maadelige  Udsigter  med  os.  I  Kjøkkenet  var  der 
dog  Olie,  Salt  og  Eddike,  suur  Viin  og  lidt  Brød. 
Men  hvorledes  skulde  vi  Fem  faae  Plads  i  to 
slette  Senge? 

Jeg  gjorde  det  Forslag,  som  gik  igjennem, 
at    vi    nu   først   skulde   fortære    det  Maaltid,    vi 

kunde  faae,    og,  naar  Sovetiden  kom,  gjøre  fem 
Senge  af  de  to,  og  trække  Lod  om  Pladserne. 

Vi  sad  lidt  modfaldne  ved  dette  tarvelige 
Maaltid,  fordi  Vinen  var  saa  yderlig  slet,  og 
Vandet  endnu  værre,  da  min  Ven  fra  Kaffehuset 
viste  sig  som  en  Aabenbarelse  i  Døraabningen, 
ledsaget  af  en  Karl,  der  bar  en  Kurv  og  to 
store  Flasker. 

I  en  ziirlig  Tale  bad  han  Selskabet  und- 
skylde sin  Paatrængenhed.  De  gode  Vertshuus- 
Folk  kunde  naturligviis  ikke  altid  være  forberedte. 
Han  vovede  derfor  at  tilbyde,  saa  godt  han  for- 
maaede  det,  nogle  Forfriskninger,  som  han  fryg- 
tede, vi  ellers  maatte  savne. 

Hans  Artigheder  bleve  overdøvede  af  vor 
Jubel,  som  gjenspeiledes  i  hans  Ansigt  paa  det 
Elskværdigste. 

Han  udpakkede  nu  med  en  ædel  Selvfølelse 
de  gode  Sager  og  anbefalede  os  især  Vinen,  som 
den  bedste  fra  hans  egen  Mark.  Og  for  at  vi 
ret  skulde  kunne  bedømme  dens  Godhed,  hævede 
han  ud  af  Kurven  det  skjønneste  Eftermaaltid  af 
Druer. 

Trængselsmaaltidet  blev  i  et  Øieblik  for- 
vandlet til  et  lystigt  Bacchanale,  og  Glæden  blev 
saa  støiende,  at  Husets  Folk  flokkede  sig  om 
vort  Bord  for  at  tage  Deel  i  det  muntre  Lag. 

18* 

Vor  ædle  Velgjører  fortalte  os  nu  med 
megen  Godmodighed,  at  han  var  Digter,  og  frem- 
sagde en  Sonnet,  han  nyligt  havde  digtet  til 
Ære  for  hans  nye  Konge,  Francesco  lmo- 

Vi  fandt  naturligviis  Digtet  fortræffeligt  — 
ligesom  hans  Viin  og  drak  med  ham  paa  Kongens 
Velgaaende. 

Ved  Afskeden  udbad  han  sig  vore  Navne  og 
gav  os  sit.     Han  hed:    Don  Francesco  Corleo. 

Da  han  silde  paa  Aftenen  havde  forladt  os, 
blev  Bordet  flyttet  ud,  og  hele  Gulvet  bedækket 
med  Sengeklæder  og  lidt  Halm,  og  for  at  der 
dog  med  Grund  kunde  foretages  en  Lodtrækning, 
bleve  nogle  Leiesteder  med  Flid  gjorte  ulige  bedre 
end  andre. 

Ernesto,  som  til  sin  Ærgrelse  havde  trukket 
et  godt  Nummer,  gav  sin  Seng  til  Pris,  svøbte 
sig  i  sin  Overkjortel  og  strakte  sig,  med  Rand- 
selen under  Hovedet,  hen  i  en  Krog  paa  det 
bare  Gulv. 

Næste  Morgen  afreiste  vi,  førend  Taagen 
endnu  havde  hævet  sig,  ned  fra  Salemi  til  den 
skjønne  Dal,  vi  om  Aftenen  havde  seet,  belyst 
af  den  nedgaaende  Sol.  Veien  førte  os  forbi  det 
lille  Landsted,  hvor  den  ædle  Don  Corleo  vel 
endnu  sov  paa  sit  grønne  Øre,  efter  Sviren  iaftes. 


277 

Vi  havde  gjerne  standset,  for  at  bringe  ham 
vort  Farvel,  men  vi  havde  en  lang  Reise  at 
tilbagelægge  denne  Dag,  for  at  naa  Sciacca  inden 
Aften.  Ved  en  Bæk,  som  vore  Fodvandrere  ikke 
kunde  passere,  maatte  de  gjøre  en  Omvei,  medens 
vi  droge  over  det  palmerige  Castelvetrano,  (pal- 
mosa  civitas  Castelvetrano)  uden  at  træffe  paa 
Palmerne. 

Derimod  fandt  vi  ved  Sciacca  de  berømte 
Ruiner  af  Selinunt,  hvor  tre  styrtede  Templer 
laa  henkastede,  og  en  eneste  Pille  endnu  stod 
tilbage  som  et  høit  Taarn.  Synet  af  disse  hen- 
kastede Steenblokke,  som  ligge  her  mellem  hver- 
andre, vakte  Tanken  om,  at  overmodige  Giganter 
maa  engang  have  taarnet  dem  op,  og  at  den 
vældige  Tordner  har  omstyrtet  det  Hele,  for  at 
vise  sin  Overlegenhed. 

Imellem  Søileblokke,  hvis  Cannelurer  kunne 
modtage  en  Mands  Ryg,  doriske  Capitæler,  som 
Øiet  kun  kunde  omfatte  i  Afstand,  Stykker  af 
Architraver,  som  det  synes  menneskelig  Kraft 
umuligt  at  rokke,  slyngede  den  yppige  Buskvæxt 
sine  Guirlander  og  Krandse  i  broget  Blomster- 
pragt, saa  at  man  maatte  beundre  og  elske  Na- 
turen i  det  Smaa,  medens  man  forbausedes  ved 
Kunsten  i  det  Store. 

Da    vi    længe    og   med    endeel  Besvær  havde 

kravlet  om  mellem  disse  Ruiner,  fandt  vi  et  ind- 
bydende Høisæde  paa  et  Stykke  Architrav,  og 
der  lod  vi  Dugen  brede  og  Castelvetranos  Viin 
krydre  vort  Hyrde-Maaltid. 

Vore  Venner  vare  endnu  ikke  komne,  og 
der  var  ikke  Tid  til  længere  Venten. 

Igjennem  vidt  udstrakte  Buskadser  af  Myr- 
ther  og  Oleandrer  og  en  Farvepragt  i  det  stærkt 
duftende  Blomstertæppe,  som  omsummedes  af  en 
ligesaa  broget  Sværm  af  Insekter,  fortsatte  vi 
vort  langsomme  Ridt,  medens  Nattergale  fløitede 
paa  høire  og  venstre  Side. 

Igjennem  eensformige  Alleer  af  Aloe  og 
Cactus  nærmede  vi  os  Strandbredden  og  kom 
om  Aftenen  til  Sciacca. 

Dagen  efter  naaede  vi  den,  trods  Navnet, 
lidet  lystelige  By  Montalegro.  For  at  fordrive 
Tiden,  tog  Ernesto  sin  Skizzebog  og  tegnede  et 
Par  tyggende  Børn,  og  neppe  havde  han  begyndt, 
før  den  aabne  Dør  blev  fyldt  af  nysgjerrige  Til- 
skuere, som  alle  vilde  tegnes.  Han  udvalgte  en 
smuk,  lille  Pige,  og  ved  hver  Streg  puffede  de 
hinanden  i  Siden  og  nikkede  med  Beundring. 

Da  vore  Æsler  atter  stode  oppakkede  uden- 
for Døren,  præsenterede  Mariana  os  en  god  Ven, 
en  ung  Courer  i  blaa  Trøie,  besat  med  Guld- 
tresser,   og    et  rødt  Silkeskjerf  om  Livet.      Han 

vilde  ogsaa  gjerne  tegnes  og  fulgte  derfor  med 
os  til  Girgenti  og  morede  os  underveis  med  sine 
Elskovssange. 


Her  imellem  Levningerne  af  det  gamle 
Agrigent  udsøgte  vi  vor  Hvileplads  i  det  skjønne 
Concordias  Tempel,  som  i  Middelalderen  var 
blevet  indviet  til  St.  Gregorius.     Her  skulde  der 


tegnes 


Ernesto  valgte  sin  Plads  udenfor;  jeg  fore- 
trak at  sidde  inde  i  Templet  og  slog  mig  der  til 
Ro,  for  at  berige  min  Tegnebog  med  et  Erin- 
drings-Blad. 

Næsten  troede  jeg,  at  det  var  en  Aaben- 
baring  af  den  hellige  Gregorius,  da  en  aldrende 
Geistlig  kom  ridende  paa  sit  Æsel  ind  imellem 
Pillerne. 

Hans  artige  Hilsen  gjengjeldte  jeg,  da  han 
stod  af  og  satte  sig  i  Græsset  ved  min  Side. 

Han  begyndte  Samtalen  med  at  bemærke,  at 
jeg  vel  maatte  være  en  Fremmed,  —  at  jeg  ikke 
var  en  Sicilianer,  kunde  han  jo  nok  høre.  Maa- 
ske  fra  Rom  eller  Napoli? 

Jeg  svarede  ham,  at  mit  Land  var  langt 
høiere  mod  Nord.  —   «Maaske  fra  Milano?«) 

Da   jeg    nævnede    Danimarca,    gjentog    han 

det,  lidt  forskrækket,  og  tilføjede  efter  en  Pause: 
« Altsaa  er  I  nok  ikke  —  'un  Christiano?» 

Det  meente  jeg  dog  at  være.  —  «Men  er  I 
da  ikke  Protestant?"  —  «Men  Protestanterne  ere 
dog  vel  ogsaa  Christne?»   svarede  jeg. 

Han  rystede  betænkeligt  paa  Hovedet  og 
spurgte,  om  vi  da  troede  paa  Christus?  Jeg 
svarede  bekræftende,  og  nu  bad  han  mig  være 
saa  god  at  sige  ham,  hvad  vi  da  troede  om 
Christus,  og  jeg  gjorde  ham  i  Korthed  min  Troes- 
bekjendelse. 

■  Men  altsaa  ere  I  jo  dog  Christne!«  gjentog 
han   med  Forundring. 

«Det  er  ogsaa  min  Mening,  ærværdige 
Fader!» 

«Tilbede  I  da  ogsaa  Helgenerne!«  «Nei!» 
svarede  jeg.  —  «Ikke  heller  Madonna?«  —  «Vi 
nævne  Christi  Moders  Navn  med  Ærefrygt  og 
Ærbødighed ,  men  hun  tilbedes  ikke  som  hos 
Eder!«  gjensvarede  jeg.  —  «Men  I  have  jo 
ingen  Sacramenter?«  yttrede  han.  —  «Vel  ikke 
saamange  som  I,  men  vi  have  dog  baade  Daa- 
bens  og  Nadverens.«  —  «Og  I  faste  ikke?«  — 
«Nei!«  svarede  jeg.  «I  et  nordisk  Klima  gaaer 
det  ikke  an  at  faste;  der  skal  noget  Andet  til! 
Og  jeg  troer  ogsaa,  at  Eders  hellige  Fædre,  som 
har  indrettet  Fasten,    mest  har  taget  Hensyn  til 

Sundheden!  Desuden, »  vedblev  jeg,  «staaer  der 
jo  i  den  hellige  Skrift,  at  ikke  det,  som  gaaer 
ind  af  Munden,  men  det,  som  gaaer  ud  af  den, 
gjer  Mennesket  ureent!»  —  «Men»,  sagde  han 
derpaa,  som  om  en  Steen  laa  ham  paa  Hjertet, 
•<er  det  sandt,  at  Eders  Præster  tør  gifte  sig?»  — 
Jeg  forsikkrede  ham,  at  det  var  ganske  sandt. 
«Og  vilde  I  ikke«,  gjentog  jeg,  «om  det  ellers 
var  Eder  tilladt,  gifte  Jer?»  «Hør»,  sagde  han, 
idet  han  tog  mig  hurtigt  ved  Haanden  og  reiste 
sig,  <«jeg  mærker  nok,  at  I  hos  Jer  maa  have 
en  meget  god  Regering!« 

Derpaa  hilsede  han  mig  paa  det  Venligste, 
besteg  sit  Æsel  og  forsvandt  i  den  yppige,  livs- 
glade Natur  som  en  Gjenganger,  der  vender  til- 
bage til  sin  fugtige  Gravhvælving. 


Ernesto  og  jeg  fortsatte  nu  Vandringen  over 
endeel  Steendynger  og  kom,  vildfarende,  ind  paa 
en  stor  Viinmark,  da  vi  ikke  havde  Føreren  med. 
Paa  disse  ulovlige  Veie  nærmede  vi  os  et  lille 
Huus  med  Balkon ,  hvor  en  Mand  viste  sig  og 
raabte  til  os.  Vi  troede  det  var  et  Forbud. 
Men  ingenlunde.  Da  vi  nærmede  os,  forstode  vi, 
at  det  var  en  Indbydelse,  og  at  dette  Huus 
raaaske  var  et  Osteri. 

Ved  vor  Ankomst  modtog  han  os  paa  Trap- 
pen med  en  lille  Tale  til  Velkomst: 

«I  maa  tage  tiltakke!  Jeg  har  ikke  Meget 
«at  byde,  men  vi  skal  nok  komme  ud  af  det! 
<«I  maa  vide,  at  Kongen  nylig  har  givet  mig 
<« denne  lille  Eiendom  i  Forpagtning,  og  jeg  er 
« herude  idag,  for  at  bringe  mine  Sager  i  Orden. 
«Nu  skal  1  spise  med  mig  af  det,  jeg  har  taget 
«med.     Vi  komme  nok  ud  af  det!» 

Vi  begyndte  med  at  gjøre  Undskyldninger; 
vi  vilde  ikke  berøve  ham  hans  eget  Mundforraad, 
men  han  svarede  gravetetisk:  «Jeg  vil  blot  vise 
«Jer,  at  de  nye  Agrigentinere  ikke  staa  tilbage 
<tfor  de  gamle  i  Gjestfrihed!» 

Maaltidet  var  tarveligt,  men  Vertens  Gjest- 
frihed  og  Munterhed  krydrede  det.  Da  vi  havde 
spist  et  Par  raa  Kaalstokke,  et  Par  haardkogte 
Æg  og  drukket  næsten  al  hans  Viin,  vilde  vi 
fortsætte  Vandringen,  men  først  skulde  vi  see 
hans  Have  og  smage  de  Frugter,  han  havde  der, 
og  saa  vilde  han  selv  følge  os  et  Stykke  paa 
Veien,  at  vi  ikke  igjen  skulde  fare  vild.. 

Da  Girgenti  laa  bag  ved  os,  gav  vi  ham  til 
Afsked  vore  Navne.  Han  hed  Pietro  Romani  da 
Girgenti. 

Da  vi  kom  i  Logis,  mødte  vi  vore  tre  Fod- 
gængere, som  fik  vort  sidste  Eventyr,  og  næste 
Morgen  ved  Solens  Opgang  skiltes  vi  igjen,  da 
de  nu  skulde  nyde  Girgenti,  medens  vi  drog  ad 
Syracusa  til. 

Gjennem  Byerne  Favera  og  Canicatta  kom 
vi  om  Aftenen  til  Calatagirone,  og  den  næste 
Dag,  d.  6te  Marts,  viste  Ætna  sig  med  sin  snee- 
bedækkede  Top. 

En  Regndag  havde  vi  at  gjennemgaa  fra 
Palagonia,  en  Dag  af  samme  Slags,  som  hin  i 
Sala  de  Parthenico,  men  Menneskene,  vi  traf 
her,  vare  godmodige  i  en  sjelden  Grad  og  optog 
os  paa  det  Bedste. 

Medens  Ernesto  fik  sin  Frakke  tørret  paa 
Døren,  tegnede  han  Billedet  af  en  femtenaarig 
Kone,  som,  medens  hun  havde  sit  ene  Barn 
hængende  i  en  Vugge,  bar  det  andet  under  sit 
Hjerte.     Denne  Tegning  forærede  han  mig. 

Da  vi  næste  Morgen  kom  igjennem  Carlen- 
tini,  viste  Ætna  sig  i  sin  Pragt.  Den  øverste 
Deel  af  Bjerget  var  bedækket  af  Snee,  og  kun 
en  svag  Røgsky  svævede  derover.  Den  grandiose 
Form  af  det  Hele  drager  Øiet  bort  fra  alle 
Enkeltheder  i  Omegnen,  saa  at  vi  paa  adskillige 
Dagsreiser  troede,  at  vi  vare  Bjerget  ganske  nær. 

Ihvor  interessant  dette  Syn  endog  var,  vendte 

vi  det  dog  for  Øieblikket  Ryggen.  Vi  skulde  først 
til  Syracusa,  og  der  ankom  vi  før  Solen  var 
gaaet  ned. 


Da  vi  nærmede  os  Resterne  af  den  for- 
svundne By,  red  vi,  uden  endnu  at  vide  af  det, 
i  Hjulspor,  indslidte  for  A årtusinder  siden  i  de 
antikke  Gader.  Over  tre  eller  fire  Vindelbroer 
kom  vi  ind  bag  den  nuværende  Stads  Ringmure, 
men  hvor  jeg  havde  ventet  at  møde  en  Tummel 
som  i  Palermo,  fandt  jeg  en  nedslagende  Stilhed 
som  i  Pisa. 

Strax  ved  vor  Indtrædelse  i  det  os  anviste 
Vertshuus,  blev  Ernesto  forbauset  af  den  høist 
maleriske,  gothiske  Trappe,  som  fra  Gaarden 
førte  op  i  en  ligesaa  skjøn  Svalegang,  der  indtog 
den  ene  Side  af  Gaardrummet. 

Vi  opsøgte  endnu  samme  Aften  Capuciner- 
Klosteret,  og  næste  Morgen  førte  en  Munk  os 
igjennem  de  berømte  Latomier,  eller  Steenbrud, 
hvor  engang  de  fangne  Atheniensere  have  hen- 
smægtet  i  sørgeligt  Trældom,  og  hvor  Tyrannen 
Dionysius  havde  siddet  paa  Luur  i  den  Kløft, 
som  nu  bærer  Navnet  af  hans  Øre. 

Ved  en  Muur,  som  skiller  Havet  fra  Byen, 
fandt    vi,    efter    lang    Søgen,    endelig   Arethusas 

Kilde,  som  nærmere  lignede  en  Cloak,  end  den 
af  Theokrit,  Virgil,  Ovid  og  siden  af  saa  mange 
tydske  Digtere  saa  ofte  besjungne  Kilde. 

Det  var  da  ogsaa  kun  Sagnet,  der  holdes  i 
Ære.  Kilden,  man  viste  os,  var  nu  Byens  offent- 
lige Vaskerplads,  hvor  et  Selskab  af  smudsige 
Quinder  udskyllede  deres  Pjalter  og  undredes 
over,  at  alle  Fremmede  lode  sig  føre  derhen,  for 
at  see  dem  vaske. 

Da  jeg  paa  den  skummende  Havbred  havde 
ihukommet  Paulus,  Plato  og  Archimedes,  brød  jeg 
mig  kun  lidt  om  Arethusa. 

Vi  skulde  nu  ogsaa  ned  i  Katacomberne 
ved  Kirken   St.  Giovanni. 

En  Munk,  som  saa  ud  ligere  en  Bandit  end 
Eremit,  tog  imod  os  og  førte  os,  med  sin  Fakkel, 
gjennem  flere  Etager,  saa  dybt  ned,  at  vi  hellere 
vare  blevne  deroppe.  Men  da  Vennerne  senere 
indfandt  sig,  fik  vi  større  Dristighed  til  at  gjen- 
tage  disse  Vandringer. 


Fra  Syracusa  gik  Reisen  nu  nordpaa.  Det 
var  Regnveir,  men  Reisen  gik  nu  til  Danmark, 
og  blev  hilset  festligt  med  en  Flaske  af  den  ædle 
Syracusaner.     Underveis  maatte  vi  søge  Ly  i  en 

Stald  og  slaa  os  til  Ro,  da  en  Flod,  vi  skulde 
over,  var  høit  opsvulmet. 

Men  den  inderste  Deel  af  dette  Skur  var 
allerede  indtaget  af  et  Selskab,  som  om  et  Baal 
tørrede  deres  Klæder. 

Man  modtog  os  med  Høflighed  og  indrøm- 
mede os  Pladser  i  Kredsen. 

Allerede  vante  til  denne  Tørrings-Methode, 
fulgte  vi  Exemplet,  og  i  Mangel  af  en  Stol  fik 
jeg  en  Bjelke  at  ligge  paa.  Den  polske  Greve 
med  hans  Tjener  var  her  allerede. 

Han  fik  Hyttens  Beboerske  kaldet  frem  og 
vilde  have  Mad  og  Drikke.  Der  var  Intet;  Alt 
var  fortæret  af  et  tidligere  Selskab. 

Der  blev  nu  udsat  en  Præmie  for  den  af 
Førerne,  der  først  kunde  komme  over  Floden, 
for  at  proviantere.  Flere  af  dem  forsøgte  derpaa 
med  deres  Æsler,  men  forgjæves,  Æslerne  kunde 
ikke  modstaa  Strømmens  Magt. 

En  efter  Anden  søgte  sit  Leiested  i  Foderet, 
og  en  lydelig  Snorken  forraadte  deres  søde  Søvn. 
Jeg  svøbte  mig  ind  i  min  vaade  Kappe,  strakte 
mig  henad  Bjelken,  med  Randsien  under  Hovedet 
men  hindredes  i  at  sove  af  et  aabent  Hul  oppe 
i  Taget,  da  det  stadigt  regnede. 

Konen  i  Huset  havde  lovet  at  ville  bage 
nogle    Brød    af   Ricotta    o:    sammenløbet   Mælk, 

men  da  Ovnen  skulde  ophedes  og  alt  Brændsel 
var  benyttet,  maatte  vi  kløve  Knuderne,  vi  havde 
haft  at  sidde  paa. 

Tre  Førere-  hleve  nu  sendte  ud  til  en  lille 
By,  Melitti ,  et  Par  Migliers  Afstand,  oppe  i 
Bjergene,  for  at  indlede  Underhandlinger  an- 
gaaende  vor  Proviantering. 

Op  ad  Dagen  kom  vore  Førere  tilbage,  og 
deres  Ankomst  var  saa  støiende,  at  vi  deraf 
maatte  slutte,  at  bragte  de  os  end  ikke  Andet, 
saa  bragte  de  os  dog  Viin,  og  det  viste  sig  ogsaa 
snart,  at,  foruden  den  store  Leerdunk,  havde  de 
ogsaa  overfyldt  sig  selv. 

Foruden  Vinen  havde  de  et  Par  Høns,  rige- 
ligt  Salat  og  Risengryn.  Grevens  Tjener  paatog 
sig  at  lave  Retterne. 

Men  da  Riissuppen  stod  paa  Bordet,  var  der 
ingen  Skeer.  Pilastre  havde  itide  taget  Husets 
eneste  Ske  i  Besiddelse,  Greven  havde  sin  i  et 
Etui;  vi  Andre  maatte  hjælpe  os,  som  vi  bedst 
kunde:  Royer,  der  i  sin  Vestelomme  bar  et  lidet 
Bæger  af  lakeret  Læder,  brugte  det  som  Ske^ 
Men  Ernesto,  som  atter  var  gaaet  udenfor,  kom 
tilbage  med  en  stor  Kaalstok,  hvoraf  han  med 
Kunst  udskar  sig  en  Ske,  saa  smuk,  at  endog 
Konen  i  Huset  ved  vor  Afreise  bad  om  den  til 
Erindring. 

Vi  sad  endnu  ved  Maaltidet,  da  en  Mand 
kom  ind  og  trak  sin  Hest  bagefter.  Da  vi  hørte, 
at  han  var  kommen  over  Floden,  brød  Selskabet 
strax  op  til  Afreise. 

Ved  Flodbredden  saae  det  dog  endnu  be- 
tænkeligt ud.  Ingen  af  Førene  vilde  være  den 
første,  førend  en  Knøs  skammede  dem  ud  og 
tilbød  sig.  Da  hans  Æsel  var  kommet  ud  i  den 
rivende  Strøm,  blev  der  almindelig  Taushed,  og 
da  han  lykkeligt  var  sluppet  over,  fulgte  vi 
Andre  efter. 

Kun  Mariana,  som  sad  bagpaa  Erne'stos 
Æsel,  faldt  i  Vandet,  men  slap  med  at  blive 
vaad.  Glæden  yttrede  sig  nu  i,  at  Alle  begyndte, 
hver  i  sit  Tungemaal ,  at  synge  sine  Viser. 


Saaledes  gik  Reisen  meget  behageligt,  indtil 
vi  nærmede  os  Byen  Agnuni,  men  da  var  det 
allerede  Aften,  og  Mørket  var  nærved  at  hindre 
den  Ene  i  at  see  den  Anden. 

Paa  een  Gang  standsede  den  forreste  Fører 
Rækken  ved  sit  Raab.  Der  var  et  farligt  Sted  — 
en  smal  Sti,  som  førte  ned  af  Bjergsiden.  Til 
Venstre  var  der  en  Skov,  eller  idetmindste 
Træer,  da  Grenene  nu  og  da  slog  os  i  Ansigtet, 
og   Royer   mistede    sin    Hat;   til    Høire   havde   vi 

en  Skrænt,  hvis  Farer  vi  kunde  gjette  os  til, 
naar  Æslerne  reve  Stenene  løse,  og  vi  hørte  dem 
trille  ned.  Engang  imellem  iød  Førerens  Raab: 
»Lasciate  gli  muli!  Signori!«  o:  vi  skulde  over- 
lade Alt  til  Æslerne. 

Efter  et  langt  Quarteers  Svæven  imellem 
Liv  og  Død  viste  der  sig  nedenunder  et  Lys  — 
det  var  i  Agnuni.  Da  bleve  vi  glade  og  klappede 
hver  sin  Somarello,  der  havde  baaret  os  saa  for- 
sigtigt og  som  en  Hund  havde  sat  sig  paa  Bagen, 
hvergang  det  kneb. 

I  Agnuni  havde  man  Alt,  hvad  vi  kunde 
ønske,  blev  der  sagt,  endogsaa  Senge  i  et  stort 
Huus  ude  i  Haven,  men  da  Tiden  kom,  fandt  vi 
et  Brædeskur,  halvt  opfyldt  af  Citronkasser,  og 
en  af  dem  fik  jeg  til  Hvilested.  Sengeklæder 
eller  Halm  var  ikke  til  at  opdrive,  og  Lys  maatte 
vi  ikke  faae,  af  Frygt  for  Ildebrand. 

Det  var  forsilde  til  at  søge  Ly  andetsteds. 
Jeg  maatte  altsaa  tage  tiltakke  med  min  Randsel 
under  Hovedet  og  den  vaade  Kappe  over  Benene. 
Mine  Fødder  hang  udover  Citronkassen. 

Da  den  længe  ønskede  Morgen  endelig  ind- 
fandt sig,  glemte  vi  snart  Nattens  Lidelser,  ved 
at  see  Ætna  ligge  ligeudenfor,  i  sin  Storhed, 
belyst  af  Morgensolen.     Regndagene  havde  ganske 

renset    Luften,    og    en   kold   frisk   Vind    mindede 
om  en  klar,  dansk  Vintermorgen. 


Efter  nogle  Migliers  Ridt  fik  vi  atter  en 
Flod,  Giaretta,  at  passere,  langt  bredere  end  den 
sidste.  En  Færge  var  der,  men  ingen  Færge- 
folk —  det  var  en  Søndag. 

At  vende  tilbage  til  Agnuni  var  næsten  be- 
sluttet, da  en  af  Førerne  lod  et  Ord  falde  om, 
at  naar  man  blot  red  ret.  langt  ud,  udenfor 
Mundingen,  kunde  man  vade  over  Sandbankerne 
ved  Hjælp  afÆslerne.    Jeg  foreslog  at  forsøge  dette. 

Marianas  Æsel  havde  gjort  denne  Søreise  til- 
forn og  kjendte  Veien;  han  skulde  altsaa  ride  i 
Spidsen,  og  efter  ham  fulgte  jeg. 

Da  vi  kom  saalangt  ud,  at  Vandet  naaede 
op  til  Sadlerne,  blev  Sagen  lidt  betænkelig.  Æslet 
havde  sin  Nød  med  at  modstaae  de  udstrømmende 
Bølger,  og  for  at  blive  paa  Dyrets  Ryg  maatte 
jeg  klemme  mig  fast  om  dets  Hals. 

Det  lykkedes  os,  men  vore  Venner  vare 
endnu  derovre.  Hverken  Ravelli  eller  Greven, 
som  havde  seet  Faren,  vilde  prøve  derpaa. 

Mariana  vendte  tilbage  for  at  hente  de  Andre, 
og  imidlertid  fik  jeg  mig  mine  Klæder  tørrede 
paa  den  varme  Sandbred. 

Saaledes  ankom  vi  uden  videre  Hindringer 
til  Catanea,  men  saa  udmattede  af  de  foregaaende 
Dages  og  Nætters  Anstrængelser,  at  vi  tilbragte 
de  følgende  Dage  i  al  Magelighed  i  disse  under- 
skjønne  Omgivelser. 


Langsmed  Stranden,  over  Jaci  Reale,  mødte 
vi  de  sydligste  Bjergspidser  af  Italien  og,  imellem 
Giare  og  Mascoli  nuovo,  Noget  af  det  Skjønneste, 
som  Sicilien  har  at  prange  med.  Vi  foriode  her 
baade  Førere  og  Æslerne,  for  ad  en  skjøn,  men 
møisommelig  Bjergsti  at  besøge  Taormina  med 
dets  vidt  berømte  Theater. 

Ved  Nedstigningen  paa  den  anden  Side  mødte 
vi  igjen  vore  Æsler  og  fortsatte  Reisen  igjennem 
en  vild,  men  pragtfuld  Bjergegn  over  Cap  Alessis. 

Næste  Morgen  laa  de  calabresiske  Bjerge  og 
Rheggio  paa  den  anden  Side  af  Havet  ligeover 
for  os,  og  da  vi  kom  til  Messina,  var  det  første 
Flag,  som  hilsede  os,  Dannebroge ! 

Her  kom  vi  til  at  opholde  os  længere,  end 
vi  havde  ventet  eller  ønsket  det. 

Da  vi  ved  vor  Ankomst  havde  klaret  med 
Mariana,  undredes  vi  over,  at  han,  der  dog 
havde  faaet  gode  Drikkepenge,  forlod  os  uden  et 

venligt  Farvel.  Vi  troede,  at  han  alt  var  langt 
borte  paa  Veien  over  Termini  til  Palermo,  da 
han,  som  vi  sad  ved  Bordet,  viste  sig  for  os 
med  følgende  lille  Tale:  »Nu  er  jeg  færdig, 
Herrer!  til  at  reise,  men  forinden  vilde  jeg  dog 
gjerne  bede  Eder,  ikke  at  bære  nogen  Vrede 
imod  mig,  fordi  jeg,  som  I  nok  mindes  —  forløb 
mig.  —  I  erindre  det  nok?« 

Men  vi  huskede  det  ikke. 

Jeg  anfører  dette  Træk  af  en  aldeles  usleben 
Karl,  fordi  jeg  har  saamegen  Grund  til  at  paa- 
skjønne  de  brave   Sicilianere. 

Der  blev  nu  holdt  Raad  om,  hvorledes  vi  skulde 
tiltræde  Reisen  igjennem  Calabrien.  Da  Verten 
hørte,  at  vi  vilde  gaa  igjennem  Calabrien  og  ikke 
opholde  os  mange  Dage  i  Messina,  korsede  han 
sig  og  forsikkrede,  at  vi  satte  Livet  paa  Spil. 
Vi  troede,  at  han  som  Gjestgiver  heller  vilde  be- 
holde os  noget  længere,  da  Dampskibet  var  under 
Reparation,  og  satte  ikke  Lid  til  hans  gode  Raad. 

Strax  efter  indfandt  en  Opvarter  sig  —  en 
rask,  ung  Knøs,  som  gjorde  sig  et  Ærinde  og 
præsenterede  sig  som  indfødt  Calabreser. 

Han  forsikkrede,  at  man  reiste  ligesaa  sikker 
i  Calabrien  som  noget  Sted  paa  Sicilien ,  naar 
man  blot  ikke  røbede  formegen  Velstand.  Vi 
troede  ham  og  bestyrkedes  i  vort  Forsæt. 

Vi  bleve  nu  enige  om,  at  vi  vilde  lette  vore 
Randsier  for  al  Overflødighed,  og  da  der  just 
stod  en  Tiggerdreng  udenfor  Vinduet,  begyndte 
Ernesto  at  formindske  sin  Garderobe  ved  at  kaste 
et  Par  Beenklæder  ud  til  Drengen.  Dette  Exempel 
fulgtes  nu  af  os  Alle.  Randsierne  bleve  slæbte 
frem  paa  Gulvet  til  Mønstring,  og,  selv  skjulte 
inde  i  Værelset,  udsendte  vi  det  ene  Klædnings- 
stykke efter  det  andet,  og  i  et  Øieblik  var  der 
paa  Gaden  samlet  et  Antal  af  glade  Modtagere, 
som  jublede  ved  hvert  Stykke,  der  blev  sendt 
ud  af  Vinduet. 

Næste  Morgen  vilde  vi  lade  os  sætte  .over 
til  Rheggio,  for  i  ti  Dage  at  vandre  til  Neapel. 

Men  vi  vare  endnu  ikke  komne  ud  af  Sengene, 
da  Verten  lod  os  vide,  at  hans  smukke  Serviteur 
om  Natten  havde  stjaalet  hans  Sølvskeer  og  var 
formodentlig  allerede  derovre,  for  at  tage  imod 
os  hos  sine  Landsmænd. 

Det  gjorde  en  Forandring  i  vor  Reiseplan. 
Istedenfor  samme  Dag  at  reise  tillands,  søgte  vi 
om  en  Skibsleilighed  til  Neapel,  og  den  fandt 
vi  først  efter  nogle  Dages  Forløb. 

Men  Skibet  var  endnu  ikke  klart,  og  da  det 
var  reisefærdigt,  havde  vi  et  Par  Dages  Modvind. 

Endelig  vare  alle  Hindringer  beseirede,  og 
med  en  frisk  Kuling  fore  vi  for  fulde  Seil,  først 

forbi  det  frygtelige  Charybdis  og  strax  efter  forbi 
Scylla,  saa  at  Horats's  bekjendte  Trusel  ikke  op- 
fyldtes paa  os. 

Imod  al  Forventning  og  over  Haabet,  øinede 
vi  næste  Morgen  Capri  og  Ischia,  og  efter  fire 
og  tyve  Timers  Seilads  stode  vi  atter  under  Vesuv. 


Den  25  Marts  vare  vi  altsaa  tilbage  i  god 
Behold  i  Neapel  og  traf  der  vore  Venner  omtrent, 
som  vi  havde  forladt  dem. 

Her  laa  nu  et  Brev  og  ventede  paa  mig. 
Det  var  fra  min  fyrstelige  Beskytter,  Prinds 
Christian   Frederik. 

Kjøbenhavn  d.  24.  Febr.  1825. 

»Min  kjære  Thiele!« 
»Det  har  været  mig  særdeles  kjært  at  mod- 
tage deres  interessante  Skrivelse  af  15  Januar, 
i  hvilken  De  gjør  Rede  for  Deres  Tids  An- 
vendelse og  meddeler  saa  saare  udførlige  Tiden- 
der om  Thorvaldsens  og  vore  andre  Landsmænds 
Arbeider.  Beskuelsen  af  Roms  Kunstskatte  og 
Kunst- Mærkværdigheder  i  Selskab  med  dannede 
og  forstandige  Kunstnere  har  vist  for  Dem  været 
til  sandeste  Gavn  til  Udvikling  af  den  høiere 
Kunstsands,    som  De,   ved   allerede   forhen    at 

gjøre  Dem  bekjendt  med  Kunstværker  og  ved 
videnskabeligt  Studium  havde  stræbt  at  danne. 
Hvem  skulde  kunde  fortænke  Dem  i,  at  De 
valgte  Sommermaanederne  til  Ophold  i  Roms 
bjergfulde  Omegn,  i  Særdeleshed  da  De  selv 
udøver  Landskabstegning.  Neapel  er  desuden 
skjønnest  om  Foraaret,  men  der  synes  mig 
De  bliver  for  kort.  Kunde  mit  Brev  træffe 
Dem  der,  hvilket  dog  neppe  er  muligt,  da 
anmodede  jeg  Dem  saameget  hellere  om  at 
blive  der  noget  endnu,  til  kort  før  den  stille 
Uge,  for  at  kunne  besøge  Neapels  herlige  Om- 
egn, men  ogsaa  for  at  foretage  Undersøgelse 
over  de  Neapolitanske  Malere,  som  jeg  be- 
gyndte, men  ei  fik  Tid  at  fuldende.  De  maatte 
i  den  Henseende  først  henvende  Dem  til  Cava- 
liere  Arditi  (som  nu  er  Æres-Medlem  af  vort 
Academie)  og  opnaae  Tilladelsen  til  at  gjøre 
Dem  bekjendt  med  den  Neapolitanske  Skoles 
Mestere  i  gli  Studii. 

Efter  dette  Bekjendtskab  med  Malerne 
maatte  De  besee  Malerierne  i  Kirkerne,  notere 
Dem  det  mærkelige  ved  hvert  Malerie  af  Be- 
tydenhed  og  Mesterens  Navn,  og  saaledes  vilde 
De  være  istand  til  at  samle  Materiaher  til 
den  Neapolitanske  Kunsthistorie,  som  Fiorillo 
behandler   altfor   overfladigen,    men  til  hvilken 

man  finder  (den)  bedste  Veiiedning  i  Danielis 
Reisebeskrivelse  (om  jeg  husker  Navnet  rig- 
tigt)   saa  at  man  ved  Neapolitanernes 

egen  Ukyndighed  herom  fristes  til  at  troe,  at 
denne  Skole  er  fattig,  endskjøndt  den  tæller 
mange  udmærkede  Mestere. 

I  Neapel  maatte  De  desuden  søge  Kjendskab 
med  mine  Venner  Monsignore  Capece-Latro,  for- 
hen Erkebisp  af  Tarent,  —  med  Cav.  Monticelli, 
Secretair  for  Videnskabernes  Academi,  med 
Canonicus  Iorio,  som  er  ansat  ved  den  Konge- 
lige Antiquitets-  og  Vase-Samling,  og  med 
flere  Videnskabsmænd.  Cavaliere  Carelli,  en 
stor  Myntkj ender,  vil  maaskee  medgive  Dem 
nogle  Mynter,  anskaffede  for  mig,  og  Hr.  San 
Angels's  Kjendskab  maa  De  ogsaa  gjøre  ved 
Monticelli,  da  han  besidder  Malerier  og  en 
skjøn  Antiksamling  og  forstaaer  sig  paa  Male- 
rierne i  Kirkerne. 

Skulde  De  være  tilbagekommen  fra  Neapel, 
da  vil  jeg  haabe,  at  De  har  udrettet  det  meeste 
af  hvad  jeg  her  bad  Dem  om,  hvis  ikke  vil  det 
dobbelt  fortryde  mig,  at  jeg  ikke  skrev  Dem 
før  til  derom. 

Jeg  seer  med  Fornøielse,  hvor  varmt  De 
føler  Skjønhederne  og  Aanden  i  Thorvaldsens 
uforlignelige  Kunstværker.     Hans  Christus  har 

jeg  desværre  ikke  seet,  men  jeg  kjender  den 
af  Tegning  og  Beskrivelse  og  veed,  at  alle 
tabe  sig  i  Beundring  ved  at  beskue  dette  saa 
fuldkomne  Kunstværk.  Det  er  derfor  en  stor 
Roes,  at  Apostlene  ere  denne  Christus  værdige. 
Det  skulde  fornøie  mig  at  erfare,  at  Thorvald- 
sen ikke  forskyder  Freunds  Taddæus.  Gruppen 
Johannes,  som  prædiker  i  Ørken,  maa  efter 
deres  Beskrivelse  at  dømme  være  særdeles  skjøn. 
Overmaade  sindrige  finder  jeg  Allegorierne,  som 
have  tjent  til  Motiverne  for  de  tvende  Figurer: 
religiøs  Graudskning  og  Aandsstyrke,  som  skal 
udføres  til  Pave  Pius  VII  Monument.  Yndige 
maa  de  tvende  Basreliefs  være,  som  De  be- 
skriver, og  hvor  glædeligt  for  os  alle,  at  vide 
vor  mageløse  Thorvaldsen  i  en  saa  uafbrudt 
Virksomhed.  Hvad  De  siger  mig  om  Freund  og 
Bissen,  kan  ikke  andet  end  glæde  mig;  jeg  veed, 
Freund  er  beskjeftiget  med  at  fuldende  de  be- 
stilte Arbeider,  og  dernæst  har  han  tilsagt  mig 
at  ville  vende  tilbage  til  Fædrenelandet,  hvor 
vi  kunne  have  ham  behov.  Bissen  vil  vist 
gaae  frem  med  mærkværdige  Skridt.  I  Deres 
næste  Brev  beder  jeg  Dem  at  meddele  mig 
Underretning  om  Thorvaldsens  Dom  om  denne 
talentfulde  Kunstner  og  at  sige  mig,  om  han 
ikke   arbeider   under   Thorvaldsens    Øine.      Jeg 

seer,    at    han    allerede   vover   sig   til    Statuer, 
hvilket  jeg  haaber  vil  lykkes. 

Naar  Kassen  med  deres  Buste  hjemsendes 
under  min  Adresse,  skal  det  fornøie  mig,  at 
vise  Dem  denne  Tjeneste. 

Jeg  har  nylig  modtaget  Chev.  Cammucinis 
Svar,  og  beder  Dem  at  gjengjælde  Hilsenen 
paa  det  forbindtligste.  Catels  Malerier  ere 
vist  yndige.  Det,  som  jeg  besidder  af  ham, 
er  en  sand  Prydelse  for  min  Samling. 

Det  skal  meget  fornøie  mig  at  see  Dem 
tilbage  til  Fædrenelandet,  endog  førend  Deres 
Reisetid  er  forløben.  Ved  den  Stemning,  der 
er  for  Dem  i  Academiet,  og  da  Secretairposten 
endnu  er  ubesat,  saa  vil  det  være  til  Fordeel 
for  Dem,  ei  at  blive  borte  over  den  bestemte 
Tid,  og  jeg  lover  mig  alt  godt  for  Dem  af 
den  indgivne  Ansøgning  om  Ansættelse  som 
Secretair  ved  Akademiet. 

Jeg  henlever,  min  kjære  Thiele 

Deres  velvillige 
Christian  Frederik. 


Der   maatte   altsaa    »iles    af    visse    Aar- 
sager!«     Den   27de  Marts    forlod  jeg   Neapel   i 

Selskab  med  Chr.  Holten  og  Bødtcher,  og  d.  30te 
vare  vi  igjen  i  Rom. 

I  Begyndelsen  af  April  afreiste  Høyen  og 
Fick  til  Danmark;  vi  Andre  fulgte  dem  til  Ponte- 
molle.  Tiden  til  vor  egen  Afreise  var  bestemt 
til  den  2den  Mai.  Skilsmissen  fra  dette  mit 
andet  Hjem  i  denne  Verden,  hvor  jeg  havde 
levet  det  gladeste  og  lykkeligste  Liv,  et  Menneske 
kan  leve,  hvor  jeg  skulde  forlade  saamange  Ven- 
ner uden  al  rimelig  Udsigt  til  nogensinde  at  see 
dem  igjen,  om  jeg  endog  turde  haabe  at  mødes 
engang  i  Tiden  med  de  nærmeste,  Thorvaldsen, 
Freund,  Bissen  og  Ernst  Meyer,  laa  mig  tungt 
paa  Hjertet. 

Men  iblandt  alle  Museer,  Kirker  og  Kunst- 
samlinger, som  jeg  flittigt  havde  besøgt,  var  der 
et  Sted,  som  havde  mit  hele  Hjerte,  og  som 
jeg  elskede  næsten  paa  alle  de  Andres  Be- 
kostning—  det  var  Thorvaldsens  Studier  paa 
Piazza  Barberina. 

Om  jeg  ogsaa  fik  enkelte  af  disse  Mester- 
værker at  see  igjen,  dette  mageløse  Hele  skulde 
dog  nu  Tid  efter  anden  adsplittes,  og  hvorlidet 
kjendte  man  dog  til  denne  Herlighed  derhjemme! 

Denne  Tanke  havde  allerede  længe  grebet 
mig,  og  for  dog  at  bevare  mig  selv  en  fuld- 
stændig  Erindring   af  Alt ,    hvad    jeg    her   havde 

seet,  havde  jeg  optaget  en  nøiagtig  Fortegnelse 
og  benyttet  Freunds  og  Andres  Meddelelser  til 
hvert  Arbeides  Historie. 

I  en  vemodig  Stemning  tilbragte  jeg  Søndag 
Eftermiddagen  d.  1ste  Mai  i  den  lille  Have,  der 
laa  imellem  de  mindre  Studier  under  Palazzo 
Barbarinis  mægtige  Mure ,  og  sad  der  ganske 
alene,  kun  i  Selskab  med  en  lille  omkrybende 
Skildpadde,  paa  min  Feltstol,  ifærd  med  at 
forøge  min  Tegnebog  med  et  Blad  til  Erindring 
om  dette  kjære  Sted. 

Da  var  det,  som  jeg  har  fortalt  i  Indledningen 
til  mit  større  Værk  om  Thorvaldsen,  at  jeg  over- 
raskedes af  Manden  selv,  der,  uden  at  jeg  havde 
mærket  hans  Komme,  stod  bag  ved  mig  og  saae 
ned  i  min  Tegnebog.  Da  jeg  havde  sagt  ham, 
at  jeg  vilde  have  denne  Erindring  med  paa  Veien, 
hvilket  syntes  at  glæde  ham,  yttrede  han,  at  det 
dog  var  forunderligt,  at  saamange  Danske  der 
havde  besøgt  ham  i  Rom,  havde  dog  endnu  Ingen 
tænkt  paa  at  skrive  hans  Levnetsløb.  Denne 
Yttring  slog  ned  i  mig.  Man  kan  i  enkelte 
Øieblikke  have  en  Lysning  af  en  heel  Fremtid. 

Den  første  Deel  af  Drømmen  paa  Bakke- 
huset var  jo  alt  gaaet  i  Opfyldelse  —  jeg  havde 
været  i  Italien.     Den   anden  Deel,   Fru  Rahbeks 

Drøm,  kunde  jo  saaledes  gaa  i  Opfyldelse  — 
in  effigie. 

Jeg  greb  altsaa  Haanden.  han  rakte  mig,  og 
erklærede,  at  jeg  under  hans  Bistand  vilde  over- 
tage et  saa  hæderligt  Hverv  og  meddeelte  ham, 
at  jeg  allerede  var  i  Besiddelse  af  de  første 
Materialier.  —  Men  hans  Ungdomshistorie?  hvor- 
ledes skulde  jeg  finde  Materialier  til  den? 

Da  jeg  havde  faaet  ham  nærmere  ind  paa 
Sagen,  henviste  han  mig  til  sine  ældste  Be- 
kjendte  i  Kjøbenhavn,  Willerup  paa  Frederiks- 
værk, Stephen  Heger  og  adskillige  Andre.  For- 
resten meente  han,  at  dette  var  mindre  væsent- 
ligt, da  hans  Barndom  og  første  Ungdom  var 
hengaaet  under  saadanne  Kaar,  der  ikke  be- 
høvede at  omtales.  løvrigt  skulde  vi  correspon- 
dere.  Hvad  jeg  sendte  ham  til  Gjennemsyn, 
vilde  han  læse  og  berigtige.  »Imorgen  tidligt 
sees  vi!«   —  Han  vilde  følge  mig  til  Vognen. 

Med  de  øvrige  Landsmænd  samledes  jeg 
om  Aftenen.  Siden  Hjemkomsten  fra  Neapel 
boede  Chr.  Holten  og  jeg  i  Via  sistina  i  et  Par 
Værelser  ovenover  en  Kostald.  Inventariet,  som 
var  flyttet  derhen,  var  vor  Eiendom;  vore  Glas 
og  Foglietter  skulde  nu  bruges  for  sidste  Gang. 
Festen  var  veemodig,  og  Afskedsskaalerne  gjorde 

den  tilsidst  saa  krampagtig,  at  vi  i  Exaltationen 
endte  den  med  at  knuse  Glassene  mod  Steen- 
gulvet  og  at  bugge  Benene  af  alle  vore  Stole. 


Tidligt  næste  Morgen  indfandt  Vennerne  sig 
igjen,  lidt  forsvirede,  for  at  følge  os  hen  til  det 
Sted,  hvorfra  Vetturinen  skulde  afgaae. 

Thorvaldsen  var  med,  for  i  dette  Selskab, 
tilfods,  at  følge  os  til  Pontemolle.  Da  jeg 
skulde  stige  ind  i  Vognen,  omfavnede  han  mig 
og  satte  en  Ring  paa  min  Finger,  og  aldrig  har 
jeg  forladt  noget  Sted  —  ikke  engang  Kjøben- 
havn  —  med  saamegen  Hjertets  Bevægelse,  og 
endnu  græder  jeg  ved  Erindringen. 


Onsdagen  d.  14de  Sept.  1825  kom  jeg  til- 
bage til  Kjøbenhavn. 

Efter  Prindsens  Ordre  gjorde  jeg  de  gamle 
Akademi -Professorer  min  skyldige  Opvartning. 
Jeg  mærkede  allevegne,  hvilken  Talsmand,  jeg 
havde  haft  i  Akademiets  høie  Præses,  og  den  7de 
November,  da  Valget  skulde  afgjøres,  faldt  Stem- 
merne  paa  mig. 

